**උපග්‍රන්ථය 1: බුද්ධ ශ්‍රාවක භික්ඛු සංඝ-** Buddha’s disciple Bhikkhus

**සටහන:** සූත්‍ර පිටකය, විනය පිටකය, ථෙර ගාථා හා අපදාන ඇසුරෙන් ලබාගත් විස්තර අනුව පිළියෙළ කර ඇත. මෙහි දක්වා නැති තෙරුන්ගේ ගේ විස්තර පිණිස **බලන්න**: ඛු.නි: ථෙර ගාථා, අපදාන පාලිය1 හා 2-1.

**====**

**අ**

**අක: \* අක්කෝෂ භාරද්වාජ තෙර-** Akkosha bharadvaja Thera

**අග: \* අග්ගික භාරද්වාජ තෙර-** Aggikabhradvaja Thera **\*අංගුලිමාල තෙර-** Angulimala Thera

**අච: \* අචේලකස්සප තෙර 1-**Achelakassapa Thera 1 \* **අචේලකස්සප තෙර 2-**Achelakassapa Thera 2 **\* අචිරවත අග්ගීවෙස්සන සාමණේර-**Samanera Achiravata aggivessana

**අජ:** **\* අජිත (මානවක) තෙර**-Ajitha (manawaka) Thera

**අඤ: \* අඤඤාකොණඩඤඤ තෙර-** Aññākoṇḍañña Thera

**අන: \*ආනන්ද තෙර-** Ānanda Thera\* **අනුරුද්ධ** **මහා තෙර-**Anuruddha Thera \* **අනුරාධ තෙර-**Anurādha Thera

**අභ: \* අභය (රාජකුමාර) තෙර –** Abhaya ( Prince) Thera **\* ආභීඤජික භික්ෂුව-** Abhignaka Bhikkhu

**අර: \* අරිට්ඨ තෙර-**Ariṭṭha Thera

**අස: \* අස්සජි තෙර -**Assaji Thera **\* අස්සජි තෙර-පස්වග-** Assaji Thera- pasvaga \* **අසුරින්දක භාරද්වාජ තෙර**-Asurindika bhradvaja Thera

**අශ: \* අශෝක තෙර-** Asoka Thera

**අහ:** \* **අහිංසක භාරද්වාජ තෙර-** Ahinsaka Bharadvaja Thera

**ඉ**

**ඉස: \* ඉසිදත්ත තෙර-**Isidattha Thera \* **ඉසිදාස හා ඉසිභද්ද තෙරුන්**-Isidasa & Isibhadda Theras

**උ**

**උත: \* උත්තිය තෙර-** Uttiya Thera

**උද: \* උදායි තෙර-**Udayi Thera \* **උදෙන තෙර-** Udena Thera

**උප: \*උපක තෙර**- Upaka Thera \* **උපචාල තෙර-** Upachala Thera \* **උපනන්ද තෙර**-Upananda Thera \* **උපාලි** **මහා තෙර**- Upāli Maha Thera \* **උපවාන තෙර**- Upavāṇa Thera \* **උපසේන වංගනාථපුත්ත** **තෙර**- Upasena Vaṅgantaputta Thera \* **උපසීව තෙර-** Upasiva Thera

**උර: උරුවෙල කස්සප තෙර** -Uruvelakassapa Thera

**ක**

**කක: \* කක්කට තෙර**- Kakkaṭa Thera \* **කෝකාලික භික්ෂුව-** Bhikkhu Kokālika

**කච: \* කච්චාන ගොත්ත තෙර -**Kachchana Thera

**කඨ : \* කඨ තෙර-**Kaṭa Thera \* **කඨිම්භ තෙර-**Kaṭimbha Thera \* **කඨිස්සංඝ තෙර-** Kaṭissaṅga Thera

**කඞ**: \* **කඞ්ඛාරේවත තෙර-** Kaṅkhārevata Thera

**කණ: \* කුණ්ඩධාන තෙර-** Kuṇḍadhāna Thera

**කප: \*කප්ප (මානවක) තෙර-** Kappa Thera

**කම: \* කුමාර කාශ්‍යප තෙර-**Kum̄ara Kassapa Thera \* **කිම්බිල තෙර**- Kimbila Thera

**කළ: \* කළාර ඛත්තිය තෙර-** Kalarakattiya Thera

**කළු: \* කාළුදායි** **තෙර-** Kāludāyi Thera

**කස:** \* **කස්සප ගොත්ත තෙර**-Kassapa Gothta Thera

**ඛ**

**ඛම: \* ඛේම තෙර**- Khema Thera \* **ඛෙමක තෙර -**Khemaka Thera

**ග**

**ගද: \* ගොදත්ත තෙර**- Godaththa Thera

**ගධ: \* ගොධික තෙර-** Godikha Thera

**ගය: \* ගයාකස්සප තෙර**-Gayakassapa Thera

**ගර: \* ගිරිමානන්ද තෙර**- Girimananda Thera

**ගල: \*ගුලිස්සානි භික්ෂුව-** Gulissani Bhikku

**ගව: \* ගවම්පති තෙර**- Gavampathi Thera

**ච**

**චක: \* චක්ඛුපාල තෙර**- Chakkhupaala Thera

**චන: \* චුන්ද සාමනේර**-Chunda Samanera

**චල: \* චාල තෙර-** Chala Thera \* **චුල්ලපන්ථක** **භික්ෂුව**- Cullapanthaka Bhukkhu

**ඡ**

**ඡන: \* ඡන්න** **(කපිලවස්තුනුවර)තෙර -**Channa Thera **\* ඡන්න** **(රජගහනුවර) තෙර -** Channa Thera

**ජ**

**ජට: \* ජටා භාරද්වාජ තෙර-** Jata Bharadvaja Thera

**ජත: \* ජතුකන්නි තෙර -** JathukanniThera

**ත**

**තද:** \***තොදෙය්ය තෙර-**Todeyiya Thera

**තල: \* තාලපුත්‍ර තෙර**- Talaputta Thera

**තස: \* තිස්ස තෙර-** Tissa Thera **\*තිස්ස කපිලවස්තු තෙර-** Tissa Kapilavatthu Thera \***තිස්සමෙත්තෙයිය තෙර**- Tissametteiya Thera

**ථ**

**ථර: \* ථෙර නම් භික්ෂුව-** Bhikkhu Threa

**ද**

**දබ: \*දබ්බ මල්ල පුත්‍ර** **තෙර**- Dabba Mallaputta Threa

**දස: \* දාසක තෙර**- Dāsaka Thera

**ධ**

**ධත: \* ධොතක තෙර-**Dhothaka Thera

**ධම: \* ධම්මික තෙර-** Dammika Thera

**න**

**නග: \* නාගසමාල තෙර**- Nagasamala Thera \* **නාගදත්ත තෙර-** Nagadattha Thera \* **නාගිත කාශ්‍යප තෙර-** Nagita Kassapa Thera \* **නිග්‍රෝධකප්ප තෙර**- Nigrodhakappa Thera

**නද: \*නදී කාශ්‍යප තෙර-** Nadikassayapa Thera

**නන: \* නන්ද (ගෝතම) තෙර** -Nanda Thera \* **නන්දක** **තෙර**- Nandaka Thera \***නන්දක (මානවක) තෙර-** Nandaka manawaka Thera \* **නන්දිය තෙර**- Nandiya Thera

**නර: \*නාරද තෙර-** Narada Thera

**ප**

**පක: \* පුක්කුසාති භික්ෂුව** - Bhikkhu Pukkusāti

**පග:** \* **පිංගිය (මානවක) තෙර -**Pingiya (manawaka) Thera

**පණ: \*පුණ්ණක තෙර -** Punnaka Thera **\* පුණ්ණ තෙර** - Punna Thera \* **පුණ්ණජි තෙර**-Punnaji Thera \* **පුණ්ණිය තෙර-** Punniya Thera \* **පුණ්ණ මන්තානි පුත්‍ර තෙර-** Puṇṇa Mantāṇiputta Thera \* **පිණ්ඩොල භාරද්වාජ** **තෙර-** Piṇḍola Bhāradvāja Thera

**පල: \* පලගන්ඩ තෙර-** Palaganda Thera**\* පිලින්දවචඡ තෙර**- Pilindavachcha Thera

**පස: \* පෝසාල (මානවක) තෙර-**Posala Thera

**ඵ**

**ඵග: \* ඵග්ගුන තෙර**-Phagguṇa Thera

**බ**

**බක: \* බක්කුල තෙර -**Bakkula Thera

**බල: \* බිලන්ගික භාරද්වාජ තෙර-** Bilangika Bharadvaja Thera **\* බෙලට්ඨිසිස තෙර-** Belatthisisa Thera

**බහ: \* බාහිය තෙර-**Bahiya thera **\* බාහිය දාරුචිරිය රහතන්වහන්සේ-** ArahantBahiya darichariya \* **බාහුන තෙර-** Bahuna Thera \* **බ්‍රහ්මදේව තෙර -**Brahmadeva Thera

**භ**

**භග: \*භගු තෙර-** Bhagu Thera

**භද \* භද්ද තෙර-** Bhadda Ther**a \* භද්දිය (පස්වග) තෙර-**Bhaddiya Thera **\* භද්දිය කාළිගොධායපුත්ත තෙර -** Bhaddiya KāḷigodhāyaputtaThera**\* භද්දජි තෙර**-Baddaji Thera \* **භද්‍රාලි තෙර**- Badrali Thera \* **භද්දවග්ගිය තෙරුන්-** Bhaddavaggiya Theras \* **භද්‍රාවූධ (මානවක) තෙර-**Badrawuda Thera

**භණ: \* භණ්ඩු භික්ෂුව**-Bhikkhu Bhandu

**භර: \* භාරද්වාජ තෙර-** Bharadvaja Thera **\* භාරද්වාජ (රජගහනුවර) ග්‍රෝත්‍රික තෙ**ර- Bharadvaja gothrika Thera \* **භාරද්වාජ (කෝසලදනව්වේ) ග්‍රෝත්‍රික තෙ**ර- Bharadvaja gothrika Thera

**ම**

**මග: \* මාගන්දිය තෙර**- Magandiya Thera \* **මිගජාල තෙර-**Migajala Thera

**මඝ: \* මේඝිය තෙර-** Megiya Thera \* **මෝඝරාජ තෙර-** Mogharaja Thera

**මත: \* මෙත්තගු (මානවක) තෙර-**Mettagu Thera

**මල: \* මාලුන්ක්‍යයපුත්ත තෙර-**Mālunkyāputta Thera

**මහ: \* මහක තෙර-**Mahaka Thera \* **මහා කච්චායන තෙර -**Mahākaccāna Thera \* **මහා කොට්ඨිත තෙර** -Mahākoṭṭhita Thera \* **මහා කප්පින තෙර-** Mahākappina Thera \* **මහා කාශ්‍යප තෙර-**Mahakassapa Thera \* **මහා චුන්ද තෙර**- Mahachunda Thera \* **මහාපන්ථක** **තෙර-** Mahāpanthaka Thera \* **මහා මුගලන් තෙර**- Maha Mugalan Thera \* **මහානාම (පස්වග) තෙර-** Mahanama (pasvaga) Thera

**ය**

**යම: \* යමක තෙර -**Yamaka Thera

**යස: \* යසකුල පුත්‍ර තෙර -**Yasakulaputtha Thera \* **යසොජ තෙර**-Yesoja Thera

**ර**

**රජ: \* රාජදත්ත තෙර-** Rajadatta Thera

**රට: \* රට්ඨපාල තෙර-** Raṭṭhapāla Thera

**රධ: \* රාධ තෙර -**Radha Thera

**රව: \*රේවත ඛදිරවනිය තෙර-** Rewatha Khadiravaniya Thera

**රහ: \* රාහුල තෙර**-Rahula Thera

**ල**

**ලක: \* ලක්ඛණ තෙර-** Lakkhana Thera **\*ලකුණ්ටකභද්දිය තෙර-**Lakuntakabaddhiya Thera \* **ලෝමසකන්ගිය තෙර**-Lomasakangiya Thera

**ව**

**වක: \* වක්කලි තෙර-** Vakkali Thera

**වග: \* වංගීස තෙර -** Vaṅgīsa Thera

**වච: \* වච්ඡගොත්ත** **තෙර-** Vachchagothta Thera

**වජ: \*වජ්ජිපුත්‍ර තෙර-** Vajji Thera

**වප**: \* **වප්පතෙර-පස්වග -**Vappa Thera -pasvaga

**වම: \* විමල තෙර**- Vimala Thera

**වශ: \* වාශිෂ්ඨ තෙර හා භාරද්වාජ තෙර-** Vasettha Thera & Bharadvaja Thera **\*** **විශාඛ පංචාලිපුත්ත තෙර**- Visākha pamchaliputta Thera

**ස**

**සග: \* සංග්‍රාමජිත් තෙර -**Sangramajit Thera \* **සාගත තෙර-** Sagatha Thera

**සජ: \* සුජාත තෙර-** Sujata Thera

**සද: \* සද්ධා තෙර-** Saddha Thera \* **සුද්ධික** **භාරද්වාජ තෙර-** Suddika Bharadvaja Thera

**සධ**: \* **සුධර්-ම භික්ෂුව**-Bhikkhu Sudharma

**සන: \* සේනිය** (**කෝලියරටේ**) **තෙර**-Seniya Thera \* **සුන්දරික භාරද්වාජ තෙර \***Sundarika Bhradvaja Thera 1 \***සුන්දරික භාරද්වාජ තෙර 2** - Sundarika Bhradvaja Thera 2

**සණ: \* සෝණකුටිකන්න** **තෙර**- Soṇa Kuṭikaṇṇa Thera \* **සෝණ කොළිවීස තෙර**- Soṇa Koḷivīsa Thera

**සප: \* සෝපාක සාමණේර** -Samanera Sopaka

**සබ: \*සුබාහු** **තෙර-**Subahu Thera

**සභ: \*සභිය කච්චාන තෙර-**Sabhiya Kaccāna Thera \* **සුභූති තෙර-** Subhūti Thera \* **සුභද්‍ර භික්ෂුව**-Bhikkhu Subhadra \* **සුභද්‍ර මහලු භික්ෂුව-** Subhadra elderly Bhikkhu \* **සෝභිත** **තෙර-** Sobhita Thera

**සම: \* සමිද්ධි තෙර- Samiddhi Thera \* සුමන තෙර**-Sumana Thera

**සර: \* සැරියුත් මහා තෙර-** Sāriputta Maha Thera **\* සුරාධ තෙර-**Suradha Thera

**සල: \* සේල තෙර-Sela Thera**

**සළ: \* සාළ තෙර-** Sala Thera

**සව: \* සීවලී** **තෙර-** Sivali Thera

**සහ: \* සීහ සාමණේර**- novice Sīha

**හ**

**හත: \* හත්ථිසාරිපුත්‍ර චිත්ත තෙර -**Hatthisāriputta Citta Thera

**හම: \*හේමක තෙර-** Hemaka Thera

**====**

**අ**

**අක**

**▲අක්කෝෂ භාරද්වාජ තෙර-** Akkosha bharadvaja Thera: ගිහිකල රජගහනුවර වාසි බ්‍රාහ්මණයකුවූ මෙතුමා, තමන්ගේ ගෝත්‍රයේ අය බුදුසසුනේ පැවිදිවීම ගැන කෝපයට පත්ව බුදුන් වහන්සේට ක්‍රෝධයෙන් පරිභව කළහ. ඒ අවස්ථාවේදී බුදුන් වහන්සේ ඔහුගෙන් මෙසේ ඇසිය:

**“ඔගේ නිවසට පැමිණෙන නෑදෑයන්, ආගන්තුකයන්ට කෑම බිම ඔබ දෙන්නේද?”** එසේ කරන බව ඔහු පැවසිය. ඒවා ඔවුන් පිළිනොගන්නේ නම් කුමක් කරන්නේද? යයි බුදුන් වහන්සේ ඇසුවිට ඔහු පැවසුවේ, ඒවා ඔවුන් පිළිනොගනී නම් තමන් ඒවා බුදින බවය. ඒ අවස්ථාවේදී බුදුන් වහන්සේ වදාළේ, ඔහු ක්‍රෝධයෙන් පැවසු වදන් තමන් වහන්සේ පිළිනොගන්නා නිසා ඒවා ආපසු ඔහුටම ගැනීමට සිදුවන බවය. ඉන්පසු බුදුන් වහන්සේ මෙසේ වදාළහ:

**“යමෙක් කිපුන කෙනකුට පෙරලා කිපේද, එමගින් ඔහුට පව් සිදුවේ. එහෙත්, එසේ නොකරන්නා, ඉවසා සිටිමෙන් දෙදෙනාටම වැඩ සලසයි...”** ඒ වදාළ දහම අවබෝධ කර, භක්තිය ඇතිකරගෙන, පැවිදිවූ මෙතුමා අරහත්වයට පත්වුබව මෙහි දක්වා ඇත. **මූලාශ්‍රය:** සංයු.නි: (1): සගාථවග්ග:බ්‍රාහ්මණසංයුත්ත:7.1.2 අක්කොස සූත්‍රය, පි.314.

**අග**

**▲අග්ගික භාරද්වාජ තෙර-** Aggikabhradvaja Thera**:** අඬගණික භාරද්වාජලෙසින්ද හඳුන්වා ඇත**.**මෙතුමන් ගිහි ජීවිතයේදී රජගහ නුවර විසු තෙවිජ්ජාව දත් බ්‍රාහ්මණයෙකි. මෙතුමාට බුදුන් වහන්සේ හමුවීම හා බුදු සසුනේ තෙවිජ්ජාව ගැන බුදුන් වහන්සේ වදාළ මේ ධර්මය අවබෝධ කරගෙන, සැදැහැ ඇතිකර, පැවිදිව, අරහත්වය ලැබිම මෙහි දක්වා ඇත. බුදුන් වහන්සේ මෙසේ වදාළහ:

**“… ජාතියෙන් කෙනෙක් බමුණෙක් නොවේ...යමෙක් පෙර විසු කඳපිළිවෙත දනීද, ස්වර්ගය හා අපාය දනීද, ජාතිය ක්‍ෂය කර අරහත්වය ලබා ගත්තේද, සියලු කටයුතු නිම කරන ලද්දේද, මුණිව්‍රතයෙන් යුතුද… ඒ ත්‍රිවිද්‍යාවෙන් බමණුතෙමේ ත්‍රිවිද්‍යා වේ...”**

**මූලාශ්‍රය:** සංයු.නි: (1) සගාථවග්ග: බ්‍රාහ්මණසංයුත්ත: 7.1.8 අග්ගික සූත්‍රය, පි. 322.

**▼ මේ තෙරුන්ගේ ථෙර ගාථා**: ඛු.නි: ථෙරගාථා :3.1.1.,පි.116.

“පෙරදී ජාතිය නිසා බ්‍රාහ්මණ වූවෙමි...දැන් පාපයන් බහා තැබූ නිසා බ්‍රාහ්මණ වෙමි, ත්‍රිවිද්‍යා ඇත්තෙමි… චතුසත්‍ය අවබෝධ කළහෙයින් වෙගු වෙමි”.

**▲ අංගුලිමාල තෙර-** Angulimala Thera**:** මෙතුමා, අහිංසක යන නම ඇතිව, ගිහිකල කුමාර සැපයෙන් සිට පසුව, අංගුලිමාල නම් මහා දරුණු සොරකු ව, බුදුන් වහන්සේ දෙසු දහම අසා සැදැහැ උපදවා පැවිදිව, අරහත්වය ලබා ගැනීම මෙහි විස්තර කර ඇත.

**“දෙවිමිනිසුන් පුජිත මේ මහාඉසි මහණ බොහෝ කලක් ඇවෑමෙන් මට වැඩ පිණිස මහාවනයට වැඩියහ. මම ඔබගේ ධර්ම යුක්ත ගාථා අසා පව් හැරදමමි”.** **මූලාශ්‍රය:** ම.නි: (2) 2.4.6 අංගුලිමාල සූත්‍රය, පි.532. **සටහන්**: \* බුදුන් වහන්සේ වදාළ ගාථාවක් සජ්ජායනා කිරීමෙන්, මේ තෙරුන් ගැබිණි මවකට දරුවා සුවපත් ලෙසින් බිහිකිරීමට උපකාරී වූහ. ‘අංගුලිමාල පිරිත’ ලෙසින් හඳුන්වන එම ගාථා, වර්තමානයේදී, ගැබිණිමව්වරුන්ගේ සුව සෙත පිණිස සජ්ජායනා කරති. **බලන්න:** අංගුලිමාල පිරිත. \*\* මෙතුමා පැවිදිබවට පත්වූ පසු, ජනයා, ප්‍රකට සොරුන් මහණ කරන්නේය යයි සංඝයාට අවමන්කළහ. ඒ බව සංඝයා බුදුන් වහන්සේට දැන්වූ පසු ‘ප්‍රකට සොරුන්’ පැවිදි කිරීම දුකුළා ඇවතක් යයි බුදුන් වහන්සේ වදාළහ. **බලන්න:** වින.පි: මහාවග්ග පාලි 2-2: 21,පි.262.

**▼ මේ තෙරුන්ගේ ථෙර ගාථා**: ඛු.නි: ථෙරගාථා :20.1.8 ,පි.244.

“ යම් කෙනෙක් දෙවියන් සහිත සත්‍ව්ලෝකයාට කාරුණික වෙත්ද, මහා ඉර්ෂි වෙත්ද, ඒ බුදුහු ‘එව මහණ’ යයි වදාළහ. එයම, (මගේ) භික්ෂුභාවය (එහිභික්ෂු උපසම්පදාව) විය...මා විසින් ශාස්තෘන් වහන්සේ ඇසුරු කරන ලදී...ගුරුබර බහා තබන ලදී, තණ්හාව උදුරා දමන ලදී”.

**අච**

**▲අචේලකස්සප තෙර 1-**Achelakassapa Thera 1: මෙතුමා, මචඡිකාසණ්ඩයේ චිත්ත ගහපති ගේ ගිහිකල මිත්‍රයෙක්ය, එවක ඔහු නිරුවත් තපස් ව්‍රතය දැරුහ. චිත්ත ගහපතිගෙන් ධර්ම ය අසා පැහැදී, බුදුසසුනේ පැවිදිව අරහත්වය ලබා ගත්බව මෙහි දක්වා ඇත. **සටහන:** අචේල යනු සළු නැතිබවය, නිරුවත් බවය. **මූලාශ්‍රය:** සංයු.නි: (4) සළායතනවග්ග: චිත්තසංයුත්ත: 7.1.9 අචේල සූත්‍රය, පි.574.

**▲අචේලකස්සප තෙර 2 -**Achelakassapa Thera 2.: පැවිදිවීමට පෙර නිරුවත් තපස්ව්‍රතය දැරූ මෙතුමාට රජගහනුවරදී බුදුන් වහන්සේ හමුවී ධර්මය අවබෝධ කරගැනීමට අවස්ථාව ලැබුනි. දහම් දේශනාව අවසානයේදී, බුදුන් සරණ ගොස්, පැවිද්ද ලබා අවසානයේදී අරහත්වය ලැබුහ. **මූලාශ්‍රය:** සංයු.නි: (2) නිදානවග්ග: අභිසමයසංයුත්ත: 1.2.7 අචේලකස්සප සූත්‍රය, පි. 52. **සටහන: දී**ඝ.නි: (1) 8 සිංහනාද සුත්‍රය, පි. 372:බුදුන් වහන්සේ මෙතුමාට දේශනා කරඇතිබව මෙහි දක්වා ඇත.

**▲ අචිරවත අග්ගීවෙස්සන සාමණේර-**Samanera Achiravata aggivessana: මේ සාමනේරයන්හට ජයසේන කුමාරයා රජගහනුවරදී හමුවීම, ඔහු සාමනේරයන් දෙසු දහම් කරුණු ගැන එකඟ නොවීම, පසුව ඒ ගැන බුදුන් වහන්සේට පැවසිම පිලිබඳ විස්තර මෙහි දක්වා ඇත. ඉන්පසු, ක්‍රමානුකූලව ධම්ම පුහුණුව ලබන අන්දම බුදුන් වහන්සේ මේ තෙරුන්ට වදාළහ. **බලන්න:** ම.නි: (3) 3.3.5 දන්තභුමි සූත්‍රය, පි.320.

**අජ**

**▲ අජිත (මානවක) තෙර**-Ajitha Thera: මෙතුමා පැවිදිවීමට පෙර, බාවරී බ්‍රාහ්මණ ගේ සිසුවෙකි. බුදුන් වහන්සේගෙන් දහම් කරුණු විමසා, දහම අවබෝධ කර පැවිදි වුහ.

**සටහන**: මෙතුමා, අවිද්‍යාව, තණ්හාව, නාමරුප, අසේඛ, ආදීන් පිළිබඳව විමසු ප්‍රශ්න හා බුදුන් වහන්සේ වදාළ පිළිතුරු මෙහි පෙන්වා ඇත. **බලන්න**: භය, තණ්හාව. **මූලාශ්‍රය:** ඛු.නි.සුත්තනිපාත: පාරායනවග්ග :වස්තුගාථා: පි,326, 5-1 අජිතමානවක,පි.336.

▼ **මේ තෙරුන්ගේ ථෙර ගාථා**: ඛු.නි: ථෙරගාථා: 1.2.10, පි.44.

“මට මරණයෙහි බියක් නැත, ජීවිතය ගැන අපේක්ෂාවක් නැත, සම්මා ඥානය ඇත්තෙමි, එළඹී සිහිය ඇතිව සිරුර බහා තබන්නෙමි”.

▼ **මේ තෙරුන්ගේ අපදානය**: ඛු.නි:අපදාන පාලිය 1: 400, පි.652. හිමවතදී පදුමුත්තර බුදුන් වහන්සේ හමුවීම, උන්වහන්සේ ගැන පැහැදී පහන් පුජාවක් කිරීම, පුණ්‍ය කම්ම බලයෙන් බොහෝ වාරවල දෙව් මිනිස් සැප ලැබීම, ගෝතම බුදුන් දවස , ගිහිගෙය හැර බාවරි බ්‍රාහ්මණගේ සිසුවෙක් වීම, බුදුන් වහන්සේ දෙසු දහම අසා පැහැදී පැවිදිවීම මෙහි දක්වා ඇත.

“බුද්ධ ශ්‍රේෂ්ඨයන් වෙත පැමිණීම, ඒකාන්තයෙන්ම යහපත්විය, ත්‍රිවිද්‍යා ලැබීමි, බුදු සසුන කරන ලදී”.

**අඤ**

**▲අඤඤාකොණඩඤඤ තෙර-** Aññākoṇḍañña Thera: බුදුන් වහන්සේ, බෝසත්ව (සිදුහත් තවුසා) ඉසිපතනයේ වැඩවසන සමයේ උන්වහන්සේට උපස්ථානය කළ පස්වග තවුසන් අතරින් වැඩිමහල්ලා මේ තෙරුන්ය. මෙතුමා ධම්මචක්කප්පවත්තන සූත්‍රයදේශනා කරණ අවස්ථාවේ පළමුව චතුසත්‍ය අවබෝධකර සෝතාපන්න බව සාක්ෂාත් කරගති. ශ්‍රාවක සංඝයා අතුරින් පළමුව සසුනට ඇතුළුවූ හෙයින්ජ්‍යෙෂ්ඨ භික්ෂුන් අතුරෙන් ප්‍රමුඛ තැන ලැබුවේය.  **බලන්න** EAN: note: 74,p.584. අනත්තලක්ඛන සූත්‍රය දේශනා කරන අවස්ථාවේ උතුම් අරහත්වය ලබාගති. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

▼ **අඤඤාකොණඩඤඤ නාමය ලැබීම**

“... මේ වෙය්‍යාකරණ ධර්-මය දෙසන කල්හි ආයුෂ්මත් කොණඩඤඤයන්ට ‘යම්කිසි දහමක් ප්‍රත්‍යයෙන් උපන්නේවේද, ඒ සියල්ල නිරුද්ධ වීමේ ස්වභාවය කොට ඇතය' යන රාගාදීරජස් රහිතවු පහවූ දිට්ඨිවිචිකිච්ඡා මල ඇති සෝතාපත්ති මග්ගඤාණය පහළ වූයේය”. **“ඉමස‍්මිඤච පන වෙය්‍යාකරණස‍්මිං භඤ‍්ඤමානෙ ආයස‍්මතො** **කොණ‍්ඩඤ‍්ඤස‍්ස විරජං වීතමලං ධම‍්මචක‍්ඛුං උදපාදි: ‘යං කිඤ‍්චි සමුදයධම‍්මං, සබ‍්බං තං නිරොධධම‍්ම’න‍්ති”**. ඒ අවස්ථාවේදී බුදුන් වහන්සේ මේ උදානය (ප්‍රීතිවාක්‍ය) වදාළහ: **“භවත් කොණඩඤඤ තෙමේ ඒකාන්තයෙන්ම (චතුරාර්යසත්‍ය ධර්මය) දත්තේය...”**. මෙසේ ආයුෂ්මත් කොණඩඤඤයන්ට ‘අඤඤාකොණඩඤඤ’ කියා නමක් වූයේය. **මූලාශ්‍රය**:වින.පි:මහාවග්ග පාලිය 1: මහාඛන්ධක:22,පි.1021.

▼ **මේ තෙරුන්**, බුදුන් වහන්සේ බැහැදැකීම හා වංගීස තෙරුන්, එතුමන් ගැන කරන ලද ගුණ වණුම පිළිබඳව බලන්න: සංයු.නි: (1) වංගීසසංයුත්ත :කොණඩඤඤ සූත්‍රය, පි.372.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:16.1.1. පි.214.

“මම (බුදුන් වහන්සේගේ) ඉතා රසවත් දහම අසා බෙහෙවින් පැහැදුනෙමි, උන්වහන්සේ, සර්වප්‍රකාරයෙන්ම උපාදාන රහිත විරාග ධර්මය දේශනා කරන ලදී”.

**▼ මේ තෙරුන්ගේ අපදානය:** ඛු.නි: අපදානපාලි 1: 7, පි.116. “බුද්ධත්වයට පත් පදුමුත්තර බුදුන් වහන්සේ මම දුටුවෙමි, තුසිත දෙව්ලොව සිට පැමිණ උන්වහන්සෙට ආහාර පුජා කෙළෙමි. බුදුන් වහන්සේ අනුමෝදනා වදාරන විට, මගේ අනාගත ජිවිත ගැන පැවසුහ. ගෝතම බුදුන් වහන්සේ පහළවන සමයේ, කොණඩඤඤ නම් බ්‍රාහ්මණයෙක්ව, පළමුව දහම අවබෝධ කරගන්නේය යි වදාළහ”.

▲**ආනන්ද තෙර-** Ānanda Thera: බුදුන් වහන්සේගේ ඥාති සහෝදරයෙක් වූ ආනන්ද තෙරුන් ගේ ගිහිනම, ආනන්ද ගෞතමය. ධර්-ම භාණ්ඩාගාරිකවූ, ආනන්ද තෙරුන් ගේ උතුම් ගුණයන්වූ, බුදුන් වහන්සේට උපස්ථානකිරීම, බහුශ්‍රැතබව, කරුණාව, නිහතමානිකම, සෙසු සංඝයා හා සුහදව විසිම ආදීය ඇතුලත් ගුණ සමුදායක්ම සූත්‍රපිටකය පුරාම පැතිරී ඇත. මෙතුමා, බුදුන් වහන්සේගේ අවසාන වසර 25 තුල උපස්ථායක ධුරය දැරුහ.

**▼ බොහෝ ඇසු පිරු තැන් ඇති** (බහුශ්‍රැත) යහපත් සිහිය (ධාරණස්මෘති), ක්‍ෂණික අවබෝධය ඇති (ප්‍රඥාගති-quick grasp), නිශ්චිත බව ඇති (ධෘතිමත්-resolute) භික්ෂුන් හා භාග්‍යවතුන් වහන්සේගේ උපස්ථායකයන් අතරෙන් අග්‍ර, ආනන්ද තෙරුන්ය යයි බුදුන් වහන්සේ වදාළහ. **බලන්න**: අග්‍රතම ශ්‍රාවක භික්ෂුන්, EAN:notes:102-105, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44. **සටහන**: ආනන්ද තෙරුන් ‘වේදෙහි මුණි’-(Videhan sage, wise sage) පණ්ඩිත ලෙසින්ද හඳුන්වයි. එනම්, දැනුම-ඥානය පිළිබඳව,පණ්ඩිතව (ප්‍රඥාවන්තව), උත්සහාවන්තව, බහුශ්‍රැතව කටයුතු කරනබවය. ආනන්ද තෙරුන්ගේ මව වේදේහ ප්‍රදේශයේ උපන් නිසා ‘වේදේහමුණි’ ලෙසින් හඳුන්වන බවද දැක්වේ.**බලන්න:** ESN: note 288, p. 978.

**▼බුදුන් වහන්සේ මේ තෙරුන් ගැන අනාගත වාක්‍යයක් මෙසේ වදාළහ:** “...ආනන්ද අවිතරාගීව කාලක්‍රියා කළහොත් ඔහු එම චිත්ත ප්‍රසාදය නිසා සත්වරක් දෙව්ලොව රජ කරයි, සත්වරක් දඹදිව මහා රාජ්‍ය කරයි. එනමුත්, ආනන්ද මේ භවයේදීම පිරිනිවන් පාන්නේය”**. මූලාශ්‍ර:** අංගු.නි: (1): 3 නිපාත: ආනන්දවග්ග: 3.2.3.10 සූත්‍රය, පි. 440, EAN:3: Ānanda: 80.10, p. 120.

**▼ ආනන්ද තෙරුන් සෝතාපන්න බවට පත්වුවේ,** පුණ්ණ මන්තාණි පුත්‍ර තෙරුන් පංච උපාදානස්කන්ධය පිළිබඳව කළ දේශනය අසා, අවබෝධය ලබා ගැනීමෙන් බව මෙහි දක්වා ඇත. **මූලාශ්‍ර**: සංයු.නි: (3 ): ඛන්ධසංයුත්ත: තෙර වග්ග: ආනන්ද සූත්‍රය, පි.208, ESN: 22: Kahndasamyutta: Elders: 83.1 Ananda, p. 1069.

**▼ආනන්ද තෙරුන්** සතු අසිරිමත් ගුණ බුදුන් වහන්සේ මෙසේ පෙන්වා ඇත: ආනන්ද තෙරුන් දැකීමට එන භික්ෂු සංඝයා...භික්ෂුණි සංඝයා...උපාසක පිරිස … උපාසිකා පිරිස, ඔහු දැකීමෙන් සතුටුවේ, ඔවුන්ට ආනන්ද තෙරුන් දහම දේශනා කරනවිට ඔවුන් සතුටුවේ, ආනන්ද තෙරුන් නිසලවුවිට ඔවුන් අතෘප්තිමත්ය (තවදුරටත් දහම ඇසීමට ඔවුන් බලා සිටි). **සටහන:** මහා පරිනිබ්බාන සූත්‍රයේදී ද, බුදුන් වහන්සේ, ආනන්ද තෙරුන්ගේ එම ගුණ වදාළහ. **මූලාශ්‍ර:** අංගු.නි: (2 ): 4 නිපාත: 4.3.3.9 ආනන්ද අච්ඡරිය සූත්‍රය, පි. 275, EAN:4: 129.9 Astounding- 3, p. 195.

▼ **ආනන්ද තෙරුන් සම්බන්ධ අනිකුත් සූත්‍ර**: **සංයු.නි:** (1): **දේවපුත්ත සංයුත්ත**ය: \* 2.2.10 අනාථපිණ්ඩික සූත්‍රය, පි.130, අනාථපිණ්ඩික දෙව්පුත්, ජේතවනාරාමයට පැමිණි අවස්ථාව, \*\* 2.3.9 සුසීම සුත්‍රය, පි.148, සැරියුත් තෙරුන්ගේ ගුණ වර්ණනා කිරීම, **කෝසල සංයුත්තය**: 3.2.8 කල්‍යානමිත්ත සූත්‍රය, පි.186, බුදුන් වහන්සේ කල්‍යාන මිත්‍ර අගය පැවසීම, **බ්‍රහ්මසංයුත්තය**: \* 6.2.5 පරිනිබ්බාන සූත්‍රය, පි.308, මහාපරිනිබාන අවස්ථාවේදී ශෝකයට පත්වීම (**බලන්න**: දීඝ.නි:මහා පරිනිබාන සූත්‍රය). **බ්‍රාහ්මණසංයුත්ත**: \*7.2.11 සංගාරව සුත්‍රය, පි.352, ජල ස්නානයෙන් විසුද්ධිය ලැබීම ගන බුදුන් වහන්සේ ගෙන් විමසීම. **වංගීසසංයුත්ත:** \*8.1.4 ආනන්ද සූත්‍රය, පි.362, වංගීස තෙරුන්ට රාගය ගැන අනුසාසනා කිරීම.**වනසංයුත්ත**:9.1.5 ආනන්ද සූත්‍රය, පි.382. බුදුන් වහන්සේගේ අපවත්වීමෙන් පසුව ආනන්ද තෙරුන් වනයේ විසීම හා ගිහියන් එහි පැමිණීම, වන දේවතාවක් තෙරුන්ට සංවේගය අතිකිරීම.

▼ **ථෙර ගාථා පාලීයේ, ආනන්ද තෙරුන් අරහත්වය ලැබීම මෙසේ දක්වා ඇත:**

“පෙළපතින් ගෝතම වෙමි -හසලය, වියත් කතා ඇත්තෙමි,

උතුම් බුදුහිමිගේ කැපකරු වූ වෙමි-කෙළෙස් මළ මුළුමනින් සිඳිමි

බුදුපුතුට, සුවසේ නිදිය හැකිය දැන්”. **ගාථා:** 1026

**සටහන්**: \* ආනන්ද තෙරුන් උගත් දහම් ස්කන්ධය, 84,000කි: 82,000 ක් බුදුන් වහන්සේ වෙතින්, 2000 ක් සැරියුත් මහා තෙරුන් ආදී භික්ෂු සංඝයා වෙතින් ලබා ඇත. **බලන්න**: ගාථාව: 1029. \*\* ආනන්ද තෙරුන්ගේ, ථෙර ගාථා විස්තර: **බලන්න**: ඛු.නි. ථෙර ගාථා පාලී, 1017- 1048 ගාථා, පි. 267.

**▼ ඛු.නි: අපදාන පාළි** 1 : ආනන්දතෙර -10, පි. 124: පදුමුත්තර බුදුන් වහන්සේ වැඩ සිටින සමයේ, රජෙක්ව සිටි මෙතුමා, බුදුන් වහන්සේ ගැන පැහැදී, ඇතා පිටින් බැස, බුදුන් වහන්සේට සෙවන දීම පිණිස තමන්ගේ රිදී සේසත දරා සිටියහ. බුදුන් වහන්සේ අනුමෝදනා වදාරනවිට, අනාගත උපත් පවසා අවසාන උපතේදී, ගෝතම බුදුන් වහන්සේගේ ආනන්ද නම් උපස්ථායකයා වන බව වදාළහ.

**▼ වෙනත් මූලාශ්‍ර:** **1.** **ආනන්ද තෙරුන්ගේ විශිෂ්ඨ බව** සද්ධර්මාලංකාර යේ මෙසේ දක්වා ඇත: “ එක් කලක, බමුණෙක් බුදුහිමි වෙත පැමිණ මෙසේ පැවසුහ:

' ස්වාමිනි, රූපිව සිටින නිසා බුද්ධ රත්නයට සංඝරත්නයට පුජා සත්කාර කරමි. එහෙත් අරූපි වූ ධර්-ම රත්නයට කෙසේ පුජා කරන් නේද?’ එකල, බුදුන් වහන්සේ මෙසේ වදාළහ:

“ ධර්මය දන්නා අයට පුජා කලේනම් ධර්මයට පුජා කළා නම් වේ”.

එවිට ඒ බමුණා “ධර්මය දන්නෝ කවුරුද?” යයි විචාළේය. බුදුන් වහන්සේ “සංඝයා ගෙන් අසාදැනගන්න” යයි වදාළහ. ඉන්පසුව, ඒ බමුණා සංඝයා වෙත පැමිණ මේ සසුනේ ධර්ම රාශියක් දරා සිටින්නේ කවුරුද යැයි විමසුහ. එකල සංඝයා මෙසේ පිළිතුරු දුන්හ:

“බමුණ, මේ සසුනේ සුවාසු දහසක් ධර්මය නිරවශේෂවශයෙන් ධාරා ගෙන සිටින්නේ ආනන්ද තෙරුන් බවද...බුදුන් වහන්සේ විසින්, ආනන්ද තෙරුන් පංච ස්ථානයෙහි අග්‍රස්ථානයට පමුණුවන ලද බවද...සාරිපුත්ත මහා රහතුන් විසින් ‘ආයස්මා ආනන්දෝ අත්ථකුසලො ධම්මකුසලො ව්‍යඤජනකුසලො නිරුත්ති කුසලො පුබ්බාපරකුසලෝ’ ආදී වශයෙන්, ආනන්ද තෙරුන් දහමේ පිළිඹුවක් යයි පැවසුහ. ඒ බස් අසා බමුණා ‘දහම් රත්නයට පුජා කරමි’ යයි මහත් වූ ආදර බහුමානයෙන් යුතුව ආනන්ද තෙරුන්ට උදාරතර පුජා කෙළේය”. **මූලාශ්‍රය: සද්ධම්ම අලංකාරය**, පි. 65: ශ්‍රී ලංකා ප්‍රාචීන භාෂාපකාර සමාගමේ සංස්කරණය.

**2**. **ආනන්ද මහා රහතුන්ගේ පරිනිබ්බානය**: සද්ධර්-මරත්නාවලිය කතු මේ සේ දක්වා ඇත:

“අනඳ මහ තෙරුන් වහන්සේ එක් සිය විසි හැවිරිදි (120) අවස්ථාවෙහි දී ආයු ශක්තිය බලන සේක් ආයු ගෙවී ගිය නියාව දැන ‘මෙයින් සත් වන දවස් පිරිනිවන් පාමි’ යි වදාළ සේක. ඒ අසා රෝහිණි නම් ගඟ එතෙර මිනිස්සු ‘අපි මහ තෙරුන් වහන්සේට උපකාරීවුහ, අපට ළංව පිරිනිවන් පානා සේක’යි කියති. මෙතර මිනිස්සු ‘අපි උපකාරීවුහ. අපට ළංව පිරිනිවන් පානා සේක’යි කියති. මහ තෙරුන් වහන්සේ ඒ අසා ‘ දෙතෙර ඇත්තෝම උපකාරිවුය. මු උපකාරිහ, … මු අනුපකාරිහ යයි කියන්නට බැරිය. ඉදින් මම මෙ තෙරදී වුවත් එතෙරදී වුවත් පිරිනිවියෙම් නම් ධාතු නිසා දෙතෙර ඇත්තෝ කළහ කෙරෙති. කලහයෙක් උපදී නම් මා නිසාම උපදී. සන්හිඳේ නම් මා නිසාම සන්හිඳේ ‘යි වදාරා ලා ‘මෙ තෙර ඇත්තවුන් මෙ තෙරට ම රැස්වුව මැනව. එ තෙර ඇත්තවුන් එ තෙරට ම රැස්වුව මැනව’ යයි වදාළ සේක. ඉක්බිත්තෙන් සත් වන දවස් ගං මැඳ සත් තලක් පමණ අහස පලක් බැඳ ගෙන වැඩහිඳ බොහෝ දෙනහට බණ වදාරා: ‘ මගේ ශරීර ධාතු භාගයක් මෙ තෙර වැගිරේව, භාගයක් එ තෙර වැගිරේව’ යයි සිතාලා වැඩ හුන්සේක-තෙජො ධාතුවට සමවන් සේක. පිරිනිවෙන්නා ම ශරීරයෙන් නැගී ගිනි දැලින් ම සම් මස් නහර දා, ධාතු පමණක් වෙන්ව මැන ලුවාක් මෙන් ඉද්ද මල් රැසක් සේ ධාතු භාගයක් මෙ තෙර වැගිරින. භාගයක් එ තෙර වැගිරින. බොහෝ දෙනාත් හඬා වැගුරුණවුය. පොළොව පැළි යන කලක් මෙන්විය. බුදුන් පිරිනිවි දවසටත් වඩා වලප් වලාම් මහත් විය. මිනිස්සු ත් ‘බුදුන් පිරිනිවියත් අනඳ මහ තෙරුන් වහන්සේ ජීවත්ව සිටි සේක් වී නම් බුදුන් ජිවත් වුවා හා සරිය. බුදුන් පිරිනිවියේ අද’ යයි කිය කියා සාර මසක් මුළුල්ලෙහිම හැඬු ය.”

**මූලාශ්‍රය**: **සද්ධර්ම රතනාවලිය**, 71 වනවාසික තිස්ස තෙරුන්වහන්සේගේ වස්තුව, පි. 526.

**▲අනුරුද්ධ** **මහා තෙර-**Anuruddha Thera: දිවැස් ලැබු භික්ෂුන් අතරෙන් අග්‍ර, මහා අනුරුද්ධ තෙරුන්ය. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44. **සටහන:** මෙතුමා කපිලවස්තු නුවර, මහානාම ශාක්‍යයන්ගේ බාල සොහොයුරාය, බුදුන් වහන්සේගේ ඥාති සොහොයුරාය, කුමාර සැප ඇති ගිහි ජිවිතයක් ගත කළහ, භද්දිය කාලිගොධා පුත්‍ර, ආනන්ද ආදී ශාක්‍යයන් සමග ගිහිගෙයින් නික්මව පැවිදිවුහ.

**▼ අනුරුද්ධ තෙරුන් සම්බන්ධ අනිකුත් සූත්‍ර**: \* සංයු.නි: (1): **බ්‍රහ්මසංයුත්ත:** \* 6.1.4 අපරාදිට්ඨි සූත්‍රය, පි:286, බුදුන් වහන්සේ බඹ ලොවට වැඩම කළ අවස්ථාවේ, තෙරුන් එහි පැමිණීම. \* 6.2.5 පරිනිබ්බාන සූත්‍රය, පි.308, මහාපරිනිබාන අවස්ථාවේදී බුදුන් වහන්සේ ගේ ගුණ වර්ණනාකිරිම, (**බලන්න**: දීඝ.නි:මහාපරිනිබාන සූත්‍රය). **වනසංයුත්ත**: \* 9.1.6 අනුරුද්ධ සූත්‍රය, පි:382, පෙර භවයේ බිරිඳ වූ ජාලිනි නම් තව්තිසා වැසි දෙව්දුව, දෙව්ලොව සැපත් වර්ණනා කරනවිට, තමන් පුනර්භවය අවසන් කලබව පවසා, ඇයට අවවාද කිරීම.

▼ **මේ තෙරුන්** හා කිම්බිල ,නන්දිය තෙරුන් ගෝසිංග වනයේ සුහදව වාසය කිරීම හා උතුම් ආරිය බව ලැබීමේ විස්තර මෙහි දක්වා ඇත. **බලන්න**: නන්දිය තෙර. **මූලාශ්‍රය:** ම.නි: (1) චුළගෝසිංග සූත්‍රය, පි.514.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:20.1.10, පි.251

මාපිය, සොහොයුරු, සොහොයුරියන්ද-බොහෝ සැප සම්පත් හා ගිහි ගෙදරද, පෙර ඇලුන පස්කම් සැපද හැර දමා, අනුරුද්ධ, බවුන් වඩයි සතුටින් මහා.

පෙරදී,නැටුම්,ගැයුම්,වැයුම් වල ඇලුනෙමි,ගෙජ්ජි, තාලම් හඬින් පිබුදුනෙමි. මාර පායාස බඳුවූ ඒ කාමයන් තුල, සිතේ නිමල බව නොදිටීමි.

ජාන සුවයෙන් විඳීමි නිරාමිස සතුට.තන්හාව නම්වූ, දෙවැනියා, හැරදමා, මුනි පිඬු සිඟා යයි. වැරහැලි ගෙන, කුණු ගොඩින්, සෝදා, සායම් පොවා මැනවින් ඒ සිවුර පොරවමි, තුටින්,පහකර සියලු ආසාවන්.

ලෝක උත්තර බුදුහිමි, ඉදි බලයෙන්,මා වෙතට පැමිණ අපමණ දයාවෙන්, ලොව්තුරු දහම දෙසුවා මාසිත පහදමින්.

බුදු ඔවා පිළිපදිමින්, තුන් නුවණ ලැබූවෙමි. බුදුසසුන කරනලදී, නිදහසේ, සතුටින් වෙසෙමි.

**▼ අනුරුද්ධ තෙර අපදාන**

“නර ශ්‍රේෂ්ඨ වූ සුමෙධ භාග්‍ය වතුන් වහන්සේට, මම දහසක් වැටි ඇති පහනක් පුජා කෙළෙමි. ඒ පහන සතියක් පුරා දැල්විණි. මට බලවත් චිත්ත ප්‍රසාදයක් ඇතිවිය. පහන් පුජාවේ විපාක වශයෙන් දෙව්ලොව උපන් මාහට, හාත්පස යොදුන් සියයක් බබලවන දෙව් විමනක් පහළවිය. මම තිස් කපයක් ශක්‍ර දෙව් රජ වූවෙමි, බොහෝ වරක් මිනිස් ලොව සක්විති රජ වූවෙමි, පැවිදිවූ පසුව මට දිවැස් ලැබුණි. ඒ බුදුරදුන්ට කල පහන් පුජාවේ විපාකය ය… මම සියලු කෙළෙස් දවා ත්‍රිවිද්‍යා, අෂ්ට විමොක්ක, ෂඩ්අභිඥා සාක්ෂාත් කරගතිමි. බුදුසසුන කරණ ලදී. **මූලාශ්‍රය:** ඛු.නි: අපදාන පාළි:1: 4 -අනුරුද්ධ තෙර අපදාන, පි. 93.

**▲ අනුරාධ තෙර-**Anurādha Thera: එක්සමයක අන්‍යඅගමිකයන්, මේ තෙරුන්ගෙන් එවක පැවති දිට්ඨි පිළිබඳව විමසා, තෙරුන් පැවසු කරුනු පිළිනොගෙන, අපවාද කියා පිටව ගියහ. පසුව, මේ තෙරුන් බුදුන් වහන්සේ හමුව එම සිදුවීම ගැන පැවසූ අවස්ථාවේ, බුදුන් වහන්සේ, එම කරුණු පැහැදිලි කිරීම මෙහි විස්තර කර ඇත. **මූලාශ්‍රය:**සංයු.නි: (4): සලායතනවග්ග: 10.1.2 අනුරාධ සූත්‍රය, පි.702.

**▼ තථාගත ගුණ**- ලක්ෂණ පිළිබඳව බුදුන් වහන්සේ මේ සූත්‍රයේදී, අනුරාධ තෙරුන්ට පහදා දී ඇත. **මූලාශ්‍රය:**සංයු.නි: (3): ඛන්ධසංයුත්ත: ථෙරවග්ග:1.2.4.4.අනුරාධ සූත්‍රය, පි.228.

**අභ**

**▲ අභය (රාජකුමාර) තෙර –** Abhaya ( Prince) Thera: මගධයේ බිම්බිසාර රජතුමාගේ පුතෙකි, මුල්කල නිගණ්ඨනාථ පුත්‍රගේ අනුගාමිකයෙකි. බුදුන් වහන්සේ , වදාළ මේ සූත්‍රය අසා බුදුන් සරණගියහ, පැවිදිව අරහත්වය ලැබුහ. **සටහන:** මෙතුමා ගිහිව සිටිකාලයේ ජිවක කෝමාරභච්ච වෛද්‍යවරයා, ළදරු කාලයේදී හදාවඩා ගෙන ඇත. **මූලාශ්‍ර**: ම.නි: (2) අභයරාජකුමාර සූත්‍රය, EMN:58 Abhayarājakumāra Sutta.

▼ **බුදුන් වහන්සේ වදාළ** බොජ්ඣංග ධර්මය අසා, කයේ හා සිතේ විඩාව පහවූ බවද, ධර්මය අවබෝධ කළබවද මෙහි දක්වා ඇත. **මූලාශ්‍රය:** සංයු.නි: (5-1): මහාවග්ග: බොජ්ඣංග සංයුත්ත:2.6.6. අභය සූත්‍රය, පි. 262.

▼ **මේ තෙරුන්ගේ ථෙර ගාථා:** ඛු.නි: ථෙර ගාථා:1.3.6, පි.48.

“ සුරිය බන්ධු වූ බුදු රජාණන්වහන්සේගේ සුභාෂිතය අසා, දක්‍ෂ දුනුවායෙක් වලග හීයෙන් විදුනාක් මෙන් සියුම් වූ නිරෝධ සත්‍ය අවබෝධ කෙළෙමි”.

▼ **මේ තෙරුන්ගේ අපදානය:** ඛු.නි: අපදාන පාලිය; 2-1: 547, පි.398: හංසවතී නුවර වේදයේ පරතෙරට පත් බ්‍රාහ්මණයෙක්ව, පදුමුත්තර බුදුන් වහන්සේ දැක පැහැද පැවිදිවීම, බුදුගුණ වැනිම, යහපත් පිං බලයෙන් නොයෙක්වර දෙව් මිනිස් සැප ලැබීම, ගෝතම බුදුන් දවස රජගහ නුවර බිම්බිසාර රජුගේ පුතෙක්ව උපත ලැබීම ආදී විස්තර මෙහි දක්වා ඇත.

“පාප මිත්‍ර ආශ්‍රය නිසා නිගණ්ඨනාථ විසින් මෙහෙය වනු ලදුව මම බුදුන් වහන්සේ වෙත එළඹ බුදුන් වහන්සේගෙන් ප්‍රශ්න විචාරා, උන්වහන්සේගේ උතුම් විසඳිම අසා පැවිදිව, නොබෝ කලකින්ම රහත්බවට පැමිණියෙමි”.

**▲ ආභීඤජික භික්ෂුව-** Abhignaka Bhikkhu: ආභීඤජික භික්ෂුව අනුරුද්ධ තෙරුන්ගේ ශිෂ්‍යයෙකි. ඔහුට දහම් කථා කිරීම ගැන මානයක් තිබුනබවද, බුදුන් වහන්සේගේ අවවාද අසා, සමාව ගෙන යහපත්වූ බව මෙහි දක්වා ඇත. **මූලාශ්‍ර**: සංයු.නි: (2): නිදානවග්ග:කස්සපසංයුත්ත: ඔවාද සූත්‍ර 3 කි, පි. 332, ESN:16: Kassapasamyutta: Ekhortation 3 suttas, p. 813.

**අර**

**▲අරිට්ඨ තෙර-**Ariṭṭha Thera: අනාපාන සතිය වඩාගැනීමෙන් මේ තෙරුන් අනාගාමී මගඵල ලබාගත් බව මෙහි පෙන්වා ඇත. බුදුන් වහන්සේ, ඔහුට අරහත් මගඵල ලබාගැනීම පිණිස ආනාපානසතිය විදර්ශනාව ලෙසින් පුහුණු කලයුතු ආකාරය පෙන්වා ඇත. **බලන්න:** ESN:note: 294, p. 2423. **සටහන**: මේ තෙරුන්**,** අලගද්දුපම සූත්‍රයේ සඳහන්, සසුන හැර ගිය අරිට්ඨ භික්ෂුව නොවේ. **මූලාශ්‍රය:**සංයු.නි: (5-2): මහාවග්ග: අනාපානසංයුත්ත:ඒකධම්මවග්ග:10.1.6 අරිට්ඨසූත්‍රය, පි.120, ESN:54: Anapanasathisamyutta:6.6. Ariṭṭha, p.2157.

**අස**

**▲ අස්සජි තෙර -**Assaji Thera: මේ සූත්‍රයේ දී, මේ තෙරුන් බලවත් ලෙසින් ගිලන්ව සිටින අවස්ථාවේ, බුදුන් වහන්සේ, එම තෙරුන්ට දහම් දේශනා කල බව පෙන්වා ඇත. **සටහන්:** \* අටුවාවට අනුව, ත්‍රිලක්ෂණය පිලිබඳ දහම අවබෝධ කරගත් මේ තෙරුන් අරහත්වයට පත්විය. **බලන්න:** ESN:note:175, p.1193. **මූලාශ්‍ර**:සංයු.නි: (3):ඛන්ධසංයුත්ත: ථෙරවග්ග: 1.2.4.6 අස්සජි සූත්‍රය, පි.242, ESN: 22: Kahndasamyutta: 88.6 Assaji, p.1078.

**▲අස්සජි තෙර-පස්වග-** Assaji Thera- pasvaga: මෙතුමා, පස්වග මහණුන්ගෙන් බාලයාය. සිදුහත් තවුසන්ට ඉසිපතනයේදී සත්කාර කළහ. අනත්තලක්ඛන සූත්‍රය අසා අරහත්වයට පත්වුහ. උපතිස්ස පරිබ්‍රාජකයා (සැරියුත් මහා තෙර), අස්සජි තෙරුන් දෙසු ගාථාවක් අසා සෝතාපන්න බවට පත්වුහ. උන්වහන්සේ වදාළ උතුම් ගාථාව:

“**යෙ** **ධම‍්මා හෙතුප‍්පභවා තෙසං හෙතුං තථාගතො ආහ**

**තෙසඤ‍්ච යො නිරොධො එවංවාදී මහාසමණො”**

හේතුවෙන් උපදින යම් ධම්මයක් වෙත්ද, ඔවුන්ගේ හේතුව තථාගතතෙමේ වදාළේය. ඒ ධම්මතාවල යම් නිරෝධයක් වේද, එයද වදාළේය.මහා ශ්‍රමණතෙමේ මෙබඳු වාද ඇත්තේය. **බලන්න**: මහාවග්ග 1: 84 සාරිපුත්ත මොග්ගල්ලාන පබ්බජා, පි. 160. **මූලාශ්‍රය:** වි.පි:මහා වග්ග :1: මහාඛන්ධක: 14 පංච වග්ගිය කථා,පි. 90.

**▲ අසුරින්දක භාරද්වාජ තෙර**-Asurindika bhradvaja Theraල: රජගහනුවර බ්‍රාහ්මණ කුලයක උපත ලැබූ මොහු, තම කුලයේ අය බුදුන් වහන්සේ සමීපයෙහි පැවිදිවූ බව අසා නොසතුටුවිය. තමන්ගේ කෝපය පලකිරිමට බුදුන් වහන්සේ වෙත පැමිණි මොහුට බුදුන් වහන්සේ මෙසේ වදාළහ: **“ අනුවණ තැනැත්තා පරුෂ වචන කියමින් එය තමාට ජයක් ලෙස සලකයි. ඉවසීමේ ගුණ දන්නා අය ඉවසීම නිසා ජය ගනී”**

බුදුන් වහන්සේගේ දේශනාව අස පැහැදුන මෙතුමා, පැවිදිව අරහත්වය ලබා ගත්බව මෙහි දක්වා ඇත. **මූලාශ්‍රය:** සංයු.නි (1) :සගාථවග්ග: බ්‍රාහ්මණ සංයුත්ත:අසුරින්දක සූත්‍රය, පි.318.

**අශ**

**▲ අශෝක තෙර-** Asoka Thera:බුදුන් වහන්සේ වැඩසිටි සමයේ, ඤාතගමේ විසු මේ තෙරුන් අරහත්ව, පිරිනිවන් පැ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**අහ**

**▲ අහිංසක භාරද්වාජ තෙර-** Ahinsaka Bharadvaja Thera**:** සැවැත්නුවර බ්‍රාහ්මණයෙක් වූ මෙතෙම බුදුන් වහන්සේ බැහැදැක තමාගේ නම අහිංසක බව පැවසිය, එවිට බුදුන් වහන්සේ මෙසේ වදාළහ:

“ ඔබ ගේ නම යම්සේද, ඔබත් එසේම් වන්නේ නම් ඔබ අහිංසකම වේ. කෙනෙක් කයෙන්, වචනයෙන් හා සිතින් හිංසා නොකරන්නේද, හෙතම ඒකාන්තයෙන්ම අහිංසකයෙක් වේ”. බුදුවදන් අසා බැති උපදවාගත් මෙතුමා පැවිදිව, අරහත්වය ලැබුබව මෙහි දක්වා ඇත. **මූලාශ්‍රය:** සංයු.නි (1) :සගාථවග්ග: බ්‍රාහ්මණසංයුත්ත: 7.1.5 අහිංසක සූත්‍රය, පි.320.

**ඉ**

**ඉස**

**▲ ඉසිදත්ත තෙර-**Isidattha Thera: අවන්ති දනව්වේඉසිදත්ත තෙරුන් ධම්ම කථික බව, ආරියබව ලබාගෙන ඇතිබව, එතුමන් හා මචඡිකාසණ්ඩයෙ චිත්ත ගහපති අතර දහම පිලිබඳ පැවති සාකච්ඡා වලින් පෙන්වා ඇත. ඉසිදත්ත තෙරුන්, ඒ ගහපතිගේ නුදුටු මිත්‍රයෙක් බව වටහා ගත් චිත්ත ගහපති, ඔහු විසින් සංඝයාහට පුජාකල අම්බාටක වනයේ වාසය කිරීමට, උන්වහන්සේට, සිව්පසයෙන් සංග්‍රහ කිරීමට ආරාධනා කළහ. එහෙත්, ඉසිදත්ත තෙරුන් පසුදීනම, මචඡිකාසණ්ඩ පෙදෙසින් ආපසු ගිය බව මෙහි දක්වා ඇත. **සටහන**: මෙහි, ඉසිදත්ත තේරුන්: ධාතු නානත්වය, ශාස්වත දිට්ඨිය, සක්කාය දිට්ඨිය ගැන කරන ලද ධර්ම දේශනා විස්තරාත්මකව දක්වා ඇත. **මූලාශ්‍රය**: සංයු.නි: (4) සළායතනවග්ග: චිත්තසංයුත්ත:ඉසිදත්ත සූත්‍රය2,පි.550.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.12.10, පි.84.

“පංචස්කන්ධය මාවිසින් පරිඥාවෙන් අවබෝධ කරගතිමි, ඔවුන්ගේ මුල් සුන්කර ඇත, මා විසින් දුකක්‍ෂය කර, නිවන ලබනලදී, ආසව ක්‍ෂය කර අරහත්වය ලබනලදී”.

**▲ ඉසිදාස හා ඉසිභද්ද තෙරුන්**-Isidasa & Isibhadda Theras: සැවැත්නුවර විසු මෙ තෙරුන් දෙසොහොයුරන් බව මෙහි දක්වා ඇත. **මූලාශ්‍ර:** වි.පි:මහාවග්ග:චිවරඛන්ධ: 29, පි.224.

**උ**

**උත**

**▲ උත්තිය තෙර-** Uttiya Thera: මේ තෙරුන් බුදුන් වහන්සේගෙන් පංචකාම ගුණ පිලිබඳ විමසීම මෙහි දක්වා ඇත. **මූලාශ්‍ර:** සං.නි:(5-1 ): මග්ග සංයුත්ත: 1.3.10 උත්තිය සූත්‍රය, පි. 63 හා 1.16 කාමගුණ සුත්‍රය**,** පි. 162, ESN: 45: Maggasamyutta: 30.10 Uttiya, p. 1636 & 176.6 Cords of Sensual pleasures, p. 1723.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.3.10 පි.48, 2.1.1, පි.86: “ මට ආබාධයක් උපන් කල්හි ‘මට ආබාධයක් ඇතිවිය, නො පමාවන්ට කල් පැමිණ ඇත’ යයි මට සිහිය ඇතිවිය”.

**උද**

**▲උදය (මානවක) තෙර**- Udaya Thera: බාවරී බ්‍රාහ්මණ ගේ සිසුවූ මෙතුමා, නිවනගැන බුදුන් වහන්සේ විමසීම හා උන්වහන්සේ වදාළ පිළිතුරු මෙහි දක්වා ඇත.

**“උදය, ලෝකසත්‍වයා තණ්හාව සංයෝජන කොට සිටිති, විතර්-ක ඔහුට විචාරණය වේ, ඒ තණ්හාවේ වීප්‍රහාණය නිවන යයි කියනු ලැබේ".**

**සටහන:** මෙතුමා ඇතුළු, බවාරි බ්‍රාහ්මණගේ සිසුන් හැම දෙන දහම අසා පැවිදිවුහ. **මූලාශ්‍රය:** ඛු.නි.සුත්තනිපාත:පාරායනවග්ග:වස්තුගාථා: පි,326, 5-13 උදයමානවක, පි.360.

**▲උදායි තෙර-**Udayi Thera: බුදුන් වහන්සේගේ මුල් සමයේ ශ්‍රාවකයෙකි. මේ තෙරුන් බුදුගුණ වැනිම, අංගු.නි:6 නිපාතය: ධම්මික වග්ග: 6.1.5.1 නාගසූත්‍රයේ (පි.126 )පෙන්වා ඇත. එම ගාථා පෙල, තෙරුන්ගේ ථෙරගාථාවල ද දක්වා ඇත.

**▼ උදායි තෙරුන්** විසින් අරහත්වය පිලිබඳ වදාළ දේශනය අසා, වෙරහච්චානි බ්‍රාහ්මණිය බුදුන් සරණ ගිය උපාසිකාවක් වුවාය. **මූලාශ්‍රය**: සංයු.නි: (4): සළායතනසංයුත්ත: ගහපතිවග්ග:1.13.10 වෙරහච්චානි සූත්‍රය, පි. 272.

**▼ බුදුන් වහන්සේ, මේ තෙරුන්ට,** අනුස්මෘති ස්ථාන 6 ගැන මෙහිදී පෙන්වා ඇත. **බලන්න**: අනුස්සති ස්ථාන සය. **මූලාශ්‍රය**: අංගු.නි: (4) 6 නිපාත:අනුත්තරිය වග්ග: 6.1.3.9 උදායි සූත්‍රය, පි.88.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:16.1.2 , පි.216.

“ඒ බුද්ධනාග තෙමේ ඒ කාන්තයෙන්ම අන්‍ය පර්වත ඉක්මා ඇති හිමවත පව්ව මෙන් අත්‍යයන්තෙයින්ම බබලයි, නාග නාමය ඇති සියල්ල අතරින් නිරුත්තර සත්‍ය නාමය ඇත්තේය”.

**▲ උදෙන තෙර-** Udena Thera: බුදුන් වහන්සේගේමහා පරිනිර්වාණයෙන් පසු මේ තෙරුන්, බරණැස්නුවර ඛේමිය අඹවනයේ වැඩවිසු බව මෙහි දක්වා ඇත. එහිදී, ඝොටමුඛ බ්‍රාහ්මණයාට මේ සූත්‍රය දේශනාකර ඔහු ගිහි ශ්‍රාවකයකු බවට පත්කරනලදී. **මූලාශ්‍රය:** ම.නි: (2) 2.5.4 ඝොටමුඛ සූත්‍රය, පි.644.

**▼මේ තෙරුන්ගේ අපදානය:** 410:පි.70.

පදුමුත්තර බුදුන් සමයේ හිමවත තපස්කම් කිරීම, බුදුන් වහන්සේ බැහැදැක අමතපදය පිලිබඳ වදාළ දේශනාව අස මහා සතුටට පත්වීම, බොහෝ සැපවත් ජිවිත ගතකර අවසානයේදී ගෝතම බුදුන් වහන්සේ වෙත පැවිදිව නිවන සාක්ෂාත් කරගැනීම මෙහි විස්තර කර ඇත.

**උප**

**▲ උපක තෙර**- Upaka Thera: බුද්ධත්වය ලබා, පස්වග තවුසන්හට දහම් දෙසීමට ඉසිපතනයට යන අතර මග දී බුදුන් වහන්සේ හමුවූ උපක ආජිවක, බුදුන් වහන්සේගේ උතුම්බව ගැන පැහැදුනද, ඒ අවස්ථාවේ දහම අවබෝධකිරීමට නොහැකිව ගිහි ජිවිතයකට පත්විය. ගිහි ගෙදර දුක් දැක, ආපසු පැමිණ බුදුන්වහන්සේ වෙත පැවිදිවුහ. අනාගාමිව අපවත්වූ මේ තෙරුන්, අවිහ බ්‍රහ්මලෝකයේ උපත ලැබූ බව ඝටිකාර බ්‍රහ්මරාජ බුදුන් වහන්සේට පවසා ඇත. **මූලාශ්‍ර:** වින.පි:මහාවග්ග පාලිය: 1: පංචවග්ගියකථා, පි.17, සංයු.නි: (1): දේවතා සංයුත්ත:1.5.10 ඝටිකාරසූත්‍රය, පි.88, දේවපුත්‍රසංයුත්ත:2.3.4 ඝටිකාර සූත්‍රය, පි.140, ම.නි: (1) ආරියපරියේසන සූත්‍රය.

**▲ උපචාල තෙර-** Upachala Thera: මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කූටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

**▲ උපනන්ද තෙර**-Upananda Thera: මේ තෙරුන් වස්වසා අවසන් කර, ගමින් ගමට යමින් බොහෝ සිවුරු රැස්කරගැනීම හා ඒ පිලිබඳව බුදුන් වහන්සේ අවවාද කිරීම මෙහි දක්වා ඇත.**මූලාශ්‍රය**:වි.පි:මහාවග්ග පාලිය2,චීවරඛන්ධ,32,පි.226.

**▲ උපාලි** **මහා තෙර**- Upāli Maha Thera: මෙතුමා, විනයධර භික්ෂුන් අතරෙන් අග්‍රය යි බුදුන් වහන්සේ වදාළහ. කපිල්වස්තුවේ, කරණවැමියෙක්ව සිට, අනුරුද්ධ, ආනන්ද ආදී ශාක්‍යයන් හා එක්ව පැවිදිවුහ. මෙතුමන්ගේ විනය පිලිබඳ කුසලතාවය, විනය පිටකයේ විස්තර කර ඇත. **බලන්න:**EAN:note: 109,p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:3.1.11, පි.122. “සැදැහයෙන් ගිගිගෙයින් නික්ම පැවිදිවූ නවක මහණ සම්මා ආජීවය ඇතිව, ආරබ්ධ වීරිය ඇතිව කලණ මිතුරන් සේවනය කරමින්...සංඝයා අතර වෙසෙමින් විනය ඉගෙන ගන්නේය”.

**▼ මේ තෙරුන්ගේ අපදානය:** ඛු.නි: අපදානපාලි 1: 6, පි.96.

“පදුමුත්තර බුදුන් වහන්සේ වැඩසිටි කල, හංසවතී නුවර මම, බොහෝ ධනය ඇති සුජාත නම් බ්‍රාහ්මණයෙක්වූ වෙමි. එහිදී සුනන්ද නම් තවුසෙක්, බොහෝ මල් ගෙන බුදු පිරිස වැඩසිටි තැන් මලින් වැසුහ. අනුමෝදනා වදාළ බුදුන් වහන්සේ, ඒ තවුසා මතුකල ගෝතම බුදුන් සමයේ පුණ්ණ මන්තානි පුත්ත ලෙසින් බුද්ධ ශ්‍රාවකයෙක් වෙන බව පැවසුහ. ඒ අසා මටද ඒ බුදුන් වහන්සේ දැකීමට සිත් ඇතිව බුදුන් වහන්සේට සුන්දර ආරාමයක් පුජා කෙළෙමි. අනුමෝදානා වදාරන අවස්ථවේදී, බුදුන් වහන්සේ මම උපාලි නම් බුද්ධ ශ්‍රාවකයෙක් වන බවද විනයෙ කෙළපැමිණෙන බවද පැවසුහ” **සටහන**: පෙර භවයකදී , රාජ කුමරෙයෙක්ව, දේවාල නම් පසේබුදුන් වහන්සේටට හිංසා කිරීම නිසා, පාප කම්ම විපාක ලෙසින් මේ ජාතියේදී තමා කරණවැමි (කපු) කුලයක උපත ලද බව මේ තෙරුන්ගේ අපදානයේ දක්වා ඇත.

**▲උපවාන තෙර**- Upavāṇa Thera: මේ තෙරුන්, බුදුන් වහන්සේගේ පැවිදි උපස්ථායෙක්වුහ. බුදුන් වහන්සේ ගිලන්වූ අවස්ථාවක උන්වහන්සේ උණුදියෙන් නාවා සාත්තුකර, සුවපත් කිරීමේ විස්තරය මේ සූත්‍රයේ පෙන්වා ඇත. **බලන්න**:සංයු.නි: බ්‍රාහ්මණසංයුත්ත:7.2.3 දෙවහිත සූත්‍රය, පි.338. **සටහන්:** බුදුන් වහන්සේ පරිනිබ්බානයට පත්වෙන අවස්ථාවේදී උපවාන තෙර, උන්වහන්සේ අසල සිටිබව මහාපරිනිබ්බාන සූත්‍රයේ දක්වා ඇත. \*\* මේ තෙරුන් සම්බන්ධ **වෙනත් සූත්‍ර**: සංයු.නි: සලායතන සංයුත්ත: 1.7.8උපවාන සූත්‍රය, පි. 118.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.4.8 පි.104. “ ඒ බුදුරජුන්, පුජ්‍යයන් විසින් පුදන ලදහ, සත්කාර කරන්නන් විසින් සත්කාර කරන ලදහ, වඳින අය විසින් වන්දනා කරන ලදහ”.

**▼ මේ තෙරුන්ගේ අපදානය**: ඛු.නි:අපදාන පාලිය1: 22,පි.154.

“පදුමුත්තර බුදුන් වහන්සේ පිරිනිවිගිය කල දෙවියන් ඇතුළු මිනිසූන්, එතුමන්ගේ ධාතු තැන්පත් කිරිමට අගනා ස්තුප ඉදිකලහ. එකල්හි මම හංසවතී නුවර සේවකයෙක්ව සිටියෙමි. සතුටුවන ජනයා දැක මමද ඒ බුදුන් වහන්සේගේ ස්තූපයට, මගේ උතුරු සළුව සෝදා, උණබටයක එල්වා කොඩියක් ලෙසින් සිටුවා තැබිය. එම අවස්ථාවේ, අභිසම්මත නම් යක්ෂයෙක්, ඒ ධජය අහසෙහි එල්වා තැබිය, මට බොහෝ සතුටක් ඇතිවිය. එහිසිටි භික්ෂුන්වහන්සේ සමිපයට පැමිණ, උන්වහන්සේගෙන් මගේ ධජ දානයේ විපාක ඇසුවෙමි. දෙව් මිනිස් සැප බොහෝ කලක් ලැබෙන බව පැවසු එතුමා, මතු පහළවන ගෝතම බුදුන් සමයේ බොහෝ සම්පත් හැර බුද්ධ ශ්‍රාවකයකු වන බව වදාළහ”.

**▲ උපසේන වංගනාථපුත්ත** **තෙර**- Upasena Vaṅgantaputta Thera: සැම ආකාරයෙන්ම විශ්වාසය ඇති කරන-සමන‍්තපාසාදීකානං -භික්ෂුන් අතරෙන් අග්‍ර මේ තෙරුන්ය. මෙතුමා, සැරියුත් මහා තෙරුන්ගේ බාල සොහොයුරෙකි. **බලන්න**:EAN: note: 96,p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ මේ තෙරුන්** බුදුන් වහන්සේගේ ගුණ, තමන් ලබා ගත් අරහත්වය ගැන ආවර්-ජනා කරන අවස්ථාවේදී, ඒ බව දත් බුදුන් වහන්සේ මේ උදානය වදාළහ:

“ මුල් සුන් කළ භව තන්හාව ඇති, සංසුන් සිත් ඇති මහණගේ ජාති ආදී සංසාරය වෙසෙසින්ම ක්ෂිණවිය, ඔහුට පුනර්භවයක් නැත”. **මූලාශ්‍රය:**ඛු.නි:උදාන පාලිය: 4.9 උපසේන සූත්‍රය, පි. 246.

**▼ මේ තෙරුන්,** විසකුරු සර්පයෙක් දෂ්ඨ කර මියයාම මෙහිදී දක්වා ඇත. ඒ අවස්ථාවේ දී මේ තෙරුන්, සෙසු සංඝයා අමතා මෙසේ වදාළහ:

“ඇවත්නි, මෙහි පැමිණෙන්න, මේ කය බොල්මිටක් මෙන් විසිරිමට පෙර මගේ මේ කය ඇඳක තබා බැහැරට ගෙනයන්න”.ඒ අවස්ථාවේ එහි වැඩසිටි සැරියුත් මහා තෙරුන්, උපසේන තෙරුන්ගේ කයේ හෝ ඉන්ද්‍රියන් ගේ වෙනස්කමක් පෙනීමට නැති නිසා ඒ පිළිබඳව විමසුවිට, උපසේන තෙරුන් මෙසේ වදාළහ”

“ඇවැත් සාරිපුත්‍රයෙනි, කෙනක්, ඇස මමය, මාගේය කියා (එලෙස සෙසු ඉන්ද්‍රියන්ද) එබඳු සිතක් ඇත්නම්, ඉඳුරන්ගේ වෙනස්වීම ඒකාන්තයෙන්ම වන්නේය. මට එබඳු සිතක් නොමැත, එනිසා ඉඳුරන්ගේ වෙනස්වීමක් නොවන්නේය”. සැරියුත් තෙරුන් මෙසේ වදාළහ:

“ ඒ එසේමය, ආයුෂ්මත් උපසේනයන් විසින් දිගු කලක සිට, අහංකාර දිට්ඨිය, මමංකාර තණ්හාව, හා මානඅනුසය මැනවින් නසන ලදහ.ඒ නිසා ඇස ආදිය… මමය මාගේ කියා දිට්ඨියක් ඔබට නැත”. **මූලාශ්‍රය:** සංයු.නි: (4) සලායතනසංයුත්ත: මිගජාලවග්ග: 1.7.7. උපසේන සූත්‍ර, පි.116.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:10.1.6. පි.194.

“ … මහණ තෙම ජනශුන්‍ය… වනසේණාසනයන්හි වාසය කරයි...කසළ ගොඩින් ද සොහොනින්ද… අසුලා ගෙනවුත් රළු සිවුරු දරන්නේය…’

**▼ මේ තෙරුන්ගේ අපදානය**: ඛු.නි:අපදාන පාලිය 1: 17, පි. 139.: පදුමුත්තර බුදුන් වහන්සේට බැතියෙන් කිණිහිරි මලක් හා දන් පුජා කිරීමේ කුසල විපාක ලෙසින් බොහෝ ජාතිවල දෙව් සැප විඳ ඇත.

**▲ උපසීව තෙර-**Upasiva Thera: බාවරී බ්‍රාහ්මණ ගේ සිසුවූ මොහු, චතුඕඝතරණය ගැන බුදුන් වහන්සේ ගෙන් විමසුහ. බුදුන් වහන්සේ වදාළ දහම අසා පැහැදී බුදුන් සරණ ගියහ. **බලන්න**: අනුපාදාපරිනිර්වාණය, ආකිඤචඤඤායතන සමාපත්තිය. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-6 උපසීවමානවක, පි.348.

**▼ මේ තෙරුන්ගේ අපදානය**: ඛු.නි:අපදාන පාලිය 2-1: 405, පි.36. පදුමුත්තර බුදුන් වහන්සේ දවස, හිමවත අනෝම නම් පව්වේ බොහෝ සිසුන් ඇති තවුසෙක් ලෙසින් වාසය කිරීම, බුදුන් වහන්සේට දාන පුජා කිරීම, ඒ පින් බලයෙන් බොහෝ සැප විඳ ගෝතම බුදුන් සමයේ උපත ලැබීම, පැවිදිවීම මෙහි දක්වා ඇත.

“මම ඒ ලෝකනායකයන් වහන්සේ දිටිමි, මා විසින් මැනවින් ලැබියයුතු ලාභය ලබන ලදී...බුදු සසුන කරන ලදී”.

**උර**

**▲ උරුවෙල කස්සප තෙර** -Uruvelakassapa Thera: මහා පිරිවර **-**මහා පිරිස-ඇති භික්ෂුන් අතරෙන් මෙතුමා අග්‍රයයි බුදුන් වහන්සේ වදාළහ. බුදුන් සරණයෑමට පෙර මෙතුමා ජටිල තවුසෙකි, දහසක් පිරිවර සිටියහ, නදී කාශ්‍යප හා ගයා කාශ්‍යප බාල සොහොයුරන්ය. පළමුව, මානය නිසා බුදුන් වහන්සේ පිළිනොගත්හ. පසුව බුදුන් වහන්සේගේ අසිරිමත්බව දැක, බැතිසිත උපදවා, තම සොහොයුරන් හා මහා පිරිසක් සමග පැවිදිවුහ.**බලන්න**: EAN: note: 105, p.585.

**මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44, වින.පි.මහාවග්ග: උරුවෙල පටිහාරිය කථා, පි.127.

**▼ මේ තෙරුන්ගේ ථෙර ගාථා:** ඛු.නි: ථෙරගාථා:6.1.1. පි.152.

“පෙරදී, පතළ කිර්තිය ඇති ගොයුම්ගොත් බුදු රදුන්ගේ පෙළහර දැක ඉරිසියාවෙන් හා මානයෙන් පෙලුනෙමි...මම යම් අර්ථයක් පිණිස සසුනේ පැවිදිවිද, සියලු සංයෝජන ක්ෂයවූ ඒ නිවන මා විසින් ලබනලදී”.

**▼ මේ තෙරුන්ගේ අපදානය:** ඛු.නි: අපදාන පාලිය 2-1:538, පි.350. පදුමුත්තර බුදුන් දවස හංසවති නුවර බ්‍රාහ්මණයෙක්ව සිට, බුදුන් වහන්සේ බැහැදැක දහම් අසා සතුටට පත්වීම, මහා පිරිසට අග්‍ර තෙරනමක් දැක ඒ තනතුර පැතීම, ඵුස්ස බුදුන් වහන්සේ ට සොහොයුරන් සමග උපස්ථානය කිරීම, පුණ්‍ය කම්ම බලයෙන් බොහෝ දෙව් මිනිස් සැප ලබා අන්තිම භවයේදී, බරණැස මහා බමුණු කුලයක උපත ලබා ජටිල තවුසෙක්වීම, ගෝතම බුදුන් වහන්සේගේ දහම අසා සසර දුක නිමාකර ගැනීම මෙහි විස්තර කර ඇත.

**ක**

**කක**

**▲කක්කට තෙර**- Kakkaṭa Thera:මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කුටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

**▲ කෝකාලික භික්ෂුව-** Bhikkhu Kokālika: මේ භික්ෂුව, අගසව් දෙනමට ආරිය උපවාදය කිරීම නිසා නිරයේ යළි උපත ලැබිය. **බලන්න**: ආරිය උපවාදය. **මූලාශ්‍ර**: අංගු.නි: (6 ): 10 නිපාතය: 10.2.4.9 කොකාලික සූත්‍රය, පි. 332, EAN: 10: 89.9 Kokālika, p. 530.

**කච**

**▲කච්චාන ගොත්ත තෙර -**Kachchana Thera:මේ තෙරුන්, බුදුන් වහන්සේගෙන් සම්මා දිට්ඨිය පිලිබඳ විමසිම මෙහි දක්වා ඇත. **මූලාශ්‍ර:** සංයු.නි: (2 ):නිදානවග්ග: අභිසමයසංයුත්ත: 1.2.5 කච්චාන ගොත්ත සූත්‍රය, පි.50.

**කඨ**

**▲ කඨ තෙර-**Kaṭa Thera: මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කුටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

▲**කඨිම්භ තෙර-**Kaṭimbha Thera: මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කුටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

▲**කඨිස්සංඝ තෙර-** Kaṭissaṅga Thera: මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කුටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

**කඞ**

▲ **කඞ්ඛාරේවත තෙර-** Kaṅkhārevata Thera

: සැවත්නුවර ධනවත් පවුලක උපත ලබා, පැවිදිවිය. ආනන්ද හා අනුරුද්ධ තෙරුන්ගේ මිත්‍රයෙකි. ධ්‍යානයෙහි ඇලුන භික්ෂුන් අතරෙන් කඬඛා රේවත තෙරුන් අග්‍රවේ. **බලන්න**: EAN:note: 87, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44. **සටහන්**: \* ඛු.නි: උදානපලිය:සෝණවග්ග:5.7 රේවතසූත්‍රයේදී: බුදුන් වහන්සේ මේ තෙරුන් සියලු සැක දුරුකොට වාසය කරණ බව වදාළහ.

**▼ මේ තෙරුන්,** සැරියුත්, මහා මුගලන්, මහා කාශ්‍යප, අනුරුද්ධ හා ආනන්ද තෙරුන් සමග ගොසින්ඝ සාලවනයේ වාසය කල බව මෙහි දක්වා ඇත. එහිදී සැරියුත් මහා තෙරුන්

‘කෙබඳු ස්වරූප ඇති භික්ෂුවක් ගොසින්ඝ වනය හොබවන්නේද?’ යයි විමසු අවස්ථවේ රේවත තෙරුන් මෙසේ වදාළහ:

“...මෙහි යම් මහණෙක් පල සමවතෙහි ඇලුනේ වේද, චිත්ත සමාධිය ඇතිව බැහැර නොකළ ධ්‍යාන ඇත්තේද…ඇවත් සාරිපුත්‍රයෙනි, මෙබඳු භික්ෂුව ගොසින්ඝ වනය හොබවන්නේය”. **මූලාශ්‍රය:** ම.නි: (1) මහා ඝෝසින්ග සූත්‍රය.

**▼ මේ තෙරුන්ගේ ථෙර ගාථාවේ** බුදුගුණ අසිරිය පෙන්වා ඇත: ඛු.නි: ථෙරගාථා:1.1.3 පි.38.

“යම් කෙනෙක් තමන් වෙත පැමිණෙන අයගේ සැක දුරලා, නුවණ එළිය ලබා දෙන්නේද, ප්‍රඥාව නමැති ඇස දෙන්නේද, මැදියම් රෑ ඇවිළෙන මහා ගින්නක් බඳු ඒ තථාගතවරුන්ගේ ප්‍රඥා මහිමය බලනු මැනවි!”

**▼ මේ තෙරුන්ගේ අපදානය:** ඛු.නි: අපදානපාලිය 2-1: 542, පි.372. පදුමුත්තර බුදුන් දවස, හංසවති නුවර වේදය සමත් බමුණෙක්ව සිටීම, බුදුන් වහන්සේ ගේ දහම් අසා සතුටට පත්වීම, ධ්‍යානයේ ඇලුන අග්‍ර තෙරනමක් දැක ඒ තනතුර පැතීම, කළ පිං බලයෙන් බොහෝ දෙව්සැප ලැබ, ගෝතම බුදුන් සමයේ කෝලිය නගරයේ මහා ධන ඇති කැත් කුලයක උපත ලබා, බුදුන් වහන්සේ කපිලවස්තු නුවර දෙසු දහම අසා පැවිදි බව ලැබීම මෙහි විස්තර කර ඇත.

**කණ**

▲ **කුණ්ඩධාන තෙර-** Kuṇḍadhāna Thera: පළමුව සලාකපත්ලබාගන්නා භික්ෂුන් අතරෙන් අග්‍රය. **බලන්න**: EAN:Note:94, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84, EAN:1: XIV : Foremost, p.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.2.5 පි.42.

“ ඕරම්භාගිය සංයෝජන පහ සිඳ දමා, උද්ධම්භාගිය සංයෝජන පහ දුරලා, ඉන්ද්‍රිය පහ වඩාගෙන, රාග ආදීවූ පස් කෙළෙස් ඉක්මවූ මහණ ඕඝතින්න යයි කියයි”.

**▼ මේ තෙරුන්ගේ අපදානය**: ඛු.නි: අපදාන පාලි1:31,පි, 174. පදුමුත්තර බුදුන් වහන්සේ වැඩසිටි කළ උපත ලැබූ මෙතුමා, බුදුන් වහන්සේ නිරෝධ සමාපත්තියෙන් නැගිසිටි පසුව උන්වහන්සේට දානය පිළිගන්වා ඇත. එම් යහපත් කම්ම විපාක ලෙසින් දිගු කලක් දෙව් මිනිස් සැප ලබා, ගෝතම බුදුන් සමයේ බුද්ධ ශ්‍රාවකයෙක් වන්නේය යයි බුදුන් වහන්සේ අනුමෝදනා වදාළහ.

**කප**

**▲කප්ප (මානවක) තෙර-** Kappa Thera**:** බවාරි බ්‍රාහ්මණ ගේ සිසුවෙක් වූ මෙතුමා, බුදුන් වහන්සේගෙන්, ජරා මරණය නොමැති නිවන පිලිබඳව ඇසු ප්‍රශ්නය හා බුදුන් වහන්සේගේ පිළිතුරු මෙහි විස්තර කර ඇත.

**“ කප්ප,...රාගදිය රහිත, තණ්හා රහිත, ජරාමරණ අවසන් කිරීම නිවනය යයි කියමි”.** දහම අවබෝධ කරගත් මෙතුමා බුදුසුනේ පැවිදිවුහ. **මූලාශ්‍රය:** ඛු.නි: සුත්තනිපාත:පාරායනවග්ග: 5-10 කප්ප මානවක, පි.356.

▼ **මේ තෙරුන්ගේ ථෙර ගාථා**:ඛු.නි: ථෙරගාථා:10.1.5, පි.192.

“යම් ශ්‍රැතවත් කෙනෙක්, අසුචි වැකුණු මේ කය සර්පෙයෙක් ලෙසින් (සැව හරින ලෙසින්) හැර දමයිද, ඔහු භවමූලවූ තණ්හාව හැර, ආසව නැතිව පිරිනිවීයන්නේය”

**කම**

**▲කුමාර කාශ්‍යප තෙර-**Kum̄ara Kassapa Thera: විසිතුරු දහම්කතා-චිත්තකථිකානං ඇති භික්ෂුන් අතරෙන් මේ තෙරුන් අග්‍රය. මෙතුමාගේ මෑණියෝ, කුසතුල දරුවෙක් සිටින බව නොදැන මහණවිය. පසේනදී කෝසල රජතුමා විසින් හදාවඩාගත් හෙතෙම,සත් හැවිරිදි වියේදී පැවිදිවිය. **බලන්න:**  EAN:note: 100. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ බුදුන් වහන්සේ,** තුඹස පිලිබඳ ධම්ම ප්‍රහේලිකාව, කුමාර කාශ්‍යප තෙරුන්ට පැහැදිලි කර වදාළ බව මෙහි පෙන්වා ඇත. එම දේශනය අසා මේ තෙරුන් අරහත්වය ලැබුහ. **මූලාශ්‍ර:** ම.නි: (1): 1.3.3 වම්මික සූත්‍රය, පි.374, EMN:23 Vammika Sutta, p.228.

**▼මේ තෙරුන්,** පයාසි රජු ගේ පරලොව නැතය වැරදි දිට්ඨි නැතිකර ගැනීම පිණිස වදාළ විසිතුරු උපමා ආදියෙන් යුත් දිගු ධම්ම දේශනාව පිලිබඳව මෙහි විස්තර කර ඇත. මේ දේශනාව අසා රජතුමා බුදුන් සරනගියහ. **මූලාශ්‍රය**: දීඝ.නි: (2) 10 පායාසි රාජන්‍ය සූත්‍රය, පි.520.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.5.1, පි.110.

“ යම් ශාස්තෘ කෙනක් වෙත, මේ බඳු ශ්‍රාවක්යෙක් ලොව්තුරු දහම සාක්ෂාත් කරගන්නේද, ඒ බුදුහු අසිරිමත්ය, දහම අසිරිමත්ය, අපගේ ශාස්තෘන් වහන්සේගේ දසබල ආදියෙන් අසිරිමත්ය”.

**▼ මේ තෙරුන්ගේ අපදානය**: ඛු.නි: අපදාන පාලිය 2-1:535, පි.334. පදුමුත්තර බුදුන් දවස වේදය ප්‍රගුණ කළ බ්‍රාහ්මණයෙක්ව සිටීම, බුදුන් වහන්සේ බැහැදැක පහන් සිතින් අගනා පුද පුජා කිරීම, විචිත්‍රකථිකත්වය පැතීම, දෙව්ලොව් සැප විඳ, ශාඛා නම් මුවා ගේ පුතුවිම, ඒ මුවරාජයා විසින් අත්හළ මව නිග්‍රෝධ නම් මුවරජ විසින් ආරක්ෂා කිරීම ආදී විස්තර මෙහි ඇතුලත්වේ. **සටහන්: \*** කාශ්‍යප බුදුන් වහන්සේ සමයේ පව්වකට නැගී මියගිය භික්ෂූන් පස් දෙනා අතුරින් මෙතුමාද එක් නමකි. **බලන්න**: දබ්බ මල්ල තෙර.\*\* මෙතුමන් කුස තුලසිටියදී මව දෙව්දත් භික්ෂුව වෙත පැවිදිවුවාය. ඇයගේ ගැබ ගැන දත් මෙහෙණියන් එබව දේවදත්ත භික්ෂුවට සැලකලවිට ඇය ට සිවුරු හැරීමට පැවසුහ. ඒ අවස්ථවේදී බුදුන් වහන්සේ ඇය භික්ෂුණි ආරාමයට යවා ඇයගේ නිදොස් බව පෙන්වා දුන්හ. කොසොල් රජ විසින් පෝෂණය කරන ලද නිසා කුමාර කාශ්‍යප නම් විය.

**▲ කිම්බිල තෙර**- Kimbila Thera: මේ තෙරුන්, කිම්බිලා නුවර අසබඩ, මිදෙල්වනයේ වාසය කළහ. බුදුන් වහන්සේ මේ දේශනාවේදී බුදුසසුන පැවතීමට හා පරිහානියට පත්වීමට බලපාන හේතු මේ තෙරුන්ට විස්තර කර ඇත. **සටහන: එ**ම කරුණ මෙහිදිද විස්තර කර තිබේ: **බලන්න:** අංගු.නි: (3): 5 නිපාත: 5.5.1.1. කිම්බිල සූත්‍රය, පි.420,(5) 7 නිපාත: 7.2.1.6, කිම්බිල සූත්‍රය,පි.424. **මූලාශ්‍රය**: අංගු.නි: (4): 6 නිපාත:6.1.4.10 කිම්බිල සූත්‍රය, පි.118.

**▼ සංයු.නි: (5-2) මහාවග්ග:** ආනාපානසති සංයුත්ත: 10.1.10 කිම්බිල සූත්‍රයේ දී, පි.150, බුදුන් වහන්සේ මේ තෙරුන්ට ආනාපානසතිසමාධිය විස්තර කර ඇත.

▼ **මේ තෙරුන්** හා අනුරුද්ධ හා කිම්බිල තෙරුන්, ගෝසිංග සාලවනයේ සුහදව වාසය කිරීම හා උතුම් ආරිය බව ලැබීමේ විස්තර මෙහි දක්වා ඇත. **බලන්න**: නන්දිය තෙර. **මූලාශ්‍රය:** ම.නි: (1) චුළගෝසිංග සූත්‍රය, පි.514.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.12.8, පි.84.

“යොවුන් බව වහා ඇදවැටේ, විද්‍යමාන රූපය වෙනත්කෙනකුගේ වැනිය. වීප්‍රවාසයක් නැති ඒ මගේ ආත්මය අනිකෙකු සතු දෙයක් මෙන් සිහි කරමි”.

**කළ**

▲ **කළාර ඛත්තිය තෙර-** Kalarakattiya Thera: මේ තෙරුන්, සැරියුත් තෙරුන් සමග සැවැත්නුවර වාසය කළහ.සැරියුත් තෙරුන් හා මෙතුමන් අතර වූ සංවාදයක විස්තර මෙහි දක්වා ඇත. සැරියුත් තෙරුන්ගේ උසස් දහම් අවබෝධය ගැන, බුදුන් වහන්සේ මෙතුමාට වදාළ බව මෙහි දක්වා ඇත. **මූලාශ්‍රය**: සංයු.නි: ( 2) නිදානවග්ග: අභිසමයසංයුත්ත: 1.4.2 කාළාර සූත්‍රය, පි.100

**කළු**

▲**කාළුදායි** **තෙර-** Kāludāyi Thera: පවුල් අතර ශ්‍රද්ධාව ඇතිකරණ -කුලපාසාදික-භික්ෂුන් අතරෙන් මෙතුමා අග්‍රය. සුද්ධෝදන රජුගේ ඇමතිවරයෙක් ගේ පුත්වූ මෙතුමා, ගිහිකල, කපිලවස්තු නුවරදී, සිදුහත් කුමාරාගේ මිත්‍රයෙකි. රජ තුමාගේ ඉල්ලීමක් අනුව බුදුන් වහන්සේට කපිලවස්තු නුවරට වැඩම කිරීමට ආරධනා කළහ. බුදුන් වහන්සේ එහි වැඩි අවස්ථාවේ, ශාක්‍යයන් තුළ උන්වහන්සේ ගැන බැති ඇති කරගැනීමට උපකාරීවුහ. **බලන්න:** EAN:note:106, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:10.1.1., පි. 186.

“ … වහන්ස, සිත්කළු වෘක්ෂයෝ පිපුණු මල් ඇත්හ, … මහාවීරයන්වහන්ස, ශාක්‍යයන්ට උපකාර පිණිස මේ කල්ය…මහා ඍසි ගේ පිය තෙමේ සුද්ධෝදන නම්වේ, මායා දේවිය මවය…”.

**▼ මේ තෙරුන්ගේ අපදානය**: ඛු.නි: අපදානපාලිය1: 34, පි.181, අපදාන පාලිය 2-1: 546, පි.394. පදුමුත්තර බුදුන් වහන්සේට පිපුන උපුල්, බෝලිද්ද මල් හා කිරිබත් පුජා කිරීමේ යහපත් ඵල නිසා දිගු කලක් දෙව් රජ සැප ලැබූහ. කෙලෙස් තවන විරියෙන් හා ප්‍රඥාවෙන් යුතුව බුදුන් වහන්සේ සතුටු කර බුදු සසුන කරන ලද බව මෙහි දක්වා ඇත.

“ ...බෝසත් සිදුහතුන් සමගම වැඩුනෙමි. ඔහුට ප්‍රියවූ දායවූ නීතිදක්ෂ සහායකයෙක් වීමි...වයසින් එකුන්තිස් හැවිරිදු වූ බෝසත් තෙමේ ගිහි ගෙයින් නික්මුනේය...සුදොවුන් රජ විසින් යවන ලදුව මම බුදුන් හමුව පැවිදිව රහත්වීමි”.

**කස**

**▲ කස්සප ගොත්ත තෙර**-Kassapa Gothta Thera: මේ තෙරුන් කෝසල දනව්වේ වනයක වාසය කරන අතරදී, වන දෙවතාවක් දුන් අවවාද අසා සංවේගය ඇති කරගත් බව මෙහි දක්වා ඇත. **මූලාශ්‍රය:** සංයු.නි:වනසංයුත්ත: 9.1.3 කස්සප ගොත්ත සූත්‍රය, පි.380.

**ඛ**

**ඛම**

**▲ ඛේම තෙර**- Khema Thera

ඛේම තෙර අරහත්වය ප්‍රකාශ කර ඇත්තේ තමන්ට මානය නොමැති බව හඟවමින් බව මෙහි දක්වා ඇත. **මූලාශ්‍ර**: අංගු.නි: (4) 6 නිපාතය: 6.1.5.7. ඛෙම සූත්‍රය, පි. 148, EAN:6: 49.7. Khema sutta, p. 341.

**▲ ඛෙමක තෙර -**Khemaka Thera: මේ තෙරුන් බලවත් ලෙසින් ගිලන්ව, කොසඹෑ නුවර අසල බදරිකාරාමයෙහි වාසය කරන අවස්ථාවේ, කොසඹෑ නුවර ඝෝසිතාරමයෙහි වැඩසිටි තෙරුන් ඔහු ගේ ගිලන්බව අසා, අනුකම්පාවෙන් දහම් පනිවිඩ යවා ඇත, පසුව ඛෙමක තෙරුන් පංච උපාදානස්කන්ධය පිළිබඳව බුද්ධ දේශනාව 60 ක් පමණවූ ඒ තෙරුන්ට විස්තර කිරීම මෙහි දක්වා ඇත. එම දේශනාව අසා 60ක් පමණ තෙරුන් අරහත්වයට පත්වුහ. දේශනාව වදාරන අවස්ථාවේ, ඒ දහම් කරුණු යහපත් ලෙස අවබෝධ විමෙන් ඛේමක තෙරුන්ද සියලු කෙළෙස් නසා අරහත්වයට පත්විය. **මූලාශ්‍රය**: සංයු.නි: (3): ඛන්ධසංයුත්ත:ථෙරවග්ග: 1.2.4.7 ඛෙමක සූත්‍රය, පි.246.

**ග**

**ගද**

**▲ ගොදත්ත තෙර**- Godaththa Thera: මේ තෙරුන් හා චිත්ත ගහපති (මච්ඡිකාසන්ඩ) අතර, අප්‍රමාන චේතෝවිමුක්තිය, ආකිඤච චේතෝ විමුක්තිය, සුඤඤතා චේතෝවිමුක්තිය, අනිමිත්ත චේතෝවිමුක්තිය ආදී දහම් කාරුණු පිලිබඳ වූ සංවාදය ගැන මෙහි විස්තර කර ඇත. චිත්ත ගහපතිගේ දහම් අවබෝධය ගැන තෙරුන් මෙසේ ප්‍රසංසා වදාළහ:

“ගැහැවිය, යම්බඳු ඔබගේ පැනස ගැඹුරු බුදුවදනෙහි පවතී නම්, ගැහැවිය ඒ ඔබට ලාභයකි, මනා ලැබීමකි”. **මූලාශ්‍රය:**සංයු.නි: (4) සළායතනවග්ග:චිත්තසංයුත්ත: 7.1.7 ගොදත්ත සූත්‍රය, පි.566.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:14.1.2,පි.210.

“අනුවණ අය කරන ප්‍රසංසාවද, නුවණැතියන් කරන ගැරහීම් ගත් කළ, බාලයන්ගේ ප්‍රසංසාවට වඩා, නුවණැතියන් කරන ගැරහීම් උතුම්වේ”.

**ගධ**

**▲ගොධික තෙර-** Godikha Thera: මේ තෙරුන්, රජගහනුවර අසබඩ ඉසිගිලි පව්වේ වැඩසිට, සමවත් පිරිම හා 7 වරක් ලෞකික සමවත් ලබා ඒවා පිරිහීම ගැන කළකිරී, සියදිවි නසා ගැනීමට සිතීම හා ඒ ගැන මාරයා බුදුන් වහන්සේට දැන්වීම ගැන විස්තර මෙහි දක්වා ඇත. පසුව තෙරුන් සැතක් ගෙන දිවිනසා ගත්හ. එහි පැමිණි බුදුන් වහන්සේ, ඒ තෙරුන් සියලු තණ්හාව හැර ස්කන්ධ පරිනිර්වාණයෙන් පිරිනිවී ගිය බව වදාළහ. **මූලාශ්‍රය**: සංයු.නි: (1) මාරසංයුත්ත: 4.3..3 ගොධික සූත්‍රය, පි.246.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.6.1 පි.58.

“ වැස්ස, සොඳුරු ගායනයක් ලෙසින් වසි, මගේ කුටිය මැනවින් ආවරණය කර ඇත, මගේ සිත, නිවන් අරමුණෙහි යහපත් ලෙසින් පිහිටා ඇත. වැස්ස, දැන් ඔබට රිසිසේ වසින්න!”

**ගය**

▲ **ගයාකස්සප තෙර**-Gayakassapa Thera : උරුවෙල කාශ්‍යප තෙරුන්ගේ බාල සොහොයුරාය. බුදුන් සරණ යෑමට පෙර ජටිල ප්‍රතිපදා අනුගමනය කළහ. දහම අවබෝධ කර පැවිදිවිය. ආදිත්තපරියාය සූත්‍රය අසා අරහත්වයට පත්විය.

▼ **මේ තෙරුන්ගේ ථෙර ගාථා**: ඛු.නි: ථෙරගාථා:5.1.7 , පි.142.

“පෙර මම ගයාවෙහි, නානතොටේ උදය, දවාල හා සවස යයි තුන් වරක් ජල ස්නානය කළෙමි...දැන්, සෝදා හළ සියලු පව් ඇතිව නිමලව, ප්‍රවිත්‍රව, මම පරිශුද්ධවූ බුදුන්ගේ දයාදය වූ ඖරසපුත්‍ර යෙක්මි”.

**ගර**

**▲ ගිරිමානන්ද තෙර**- Girimananda Thera: මේ තෙරුන් හට වැළඳී ආබධයක් සුවපත් කිරීම පිණිස දසසංඥා සජ්ජායනා කිරීමට බුදුන් වහන්සේ, ආනන්ද තෙරුන්ට උපදෙස් වදාළ බව මෙහි දැක්වේ. එම දේශනාව අසා එතුමන් සුවපත්විය. **බලන්න**: දස සංඥා. **මූලාශ්‍රය:** අංගු.නි: (6) 10 නිපාත: 10.2.1.10 ගිරිමානන්ද සූත්‍රය, පි.222.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:5.1.3, පි.140.

“වැසි වසි...පහව ගිය රාග ඇත්තෙමි, මේඝය, ඔබට රිසිනම් වැස්ස වසින්න”.

**▼ මේ තෙරුන්ගේ අපදානය**: ඛු.නි: 397, පි.641.: සුමේධ බුදුන් වහන්සේ වැඩසිටි සමයේ වාසය කිරීම, ළඟ ඥාතීන් මියගිය ශෝකය නිසා වනගතවීම, බුදුන් වහන්සේ හමුවීම හා උන්වහන්සේ ඔහුගේ දුක නැතිකිරීම පිණිස දහම් දෙසිම මෙහි විස්තර කර ඇත.

“ තමන්ගේ සයි සලකන සියලු දෙනා කැඳ විමක් නොමැතිව පැමිණියාහුය, අනුදැන්විමක් නොමැතිව පරලොව ගියහ, එසේහෙයින් ඔවුන් ගැන කවර නම් වැලපිමක්ද. වැසි වසින විට මගින් වැසි නො වැටෙන තැනකට යති, වැසි නැවතුනු කළ කැමති තැනකට යති...”. බුද්ධ වචනය අසා ශෝකය දුරු කර ගත්හ, ඉන්පසු සසර සැරිසරමින් ගෝතම බුදුන් වහන්සේ පහළවූ සමයේ උපත ලබා බුද්ධ ශ්‍රාවකයෙක්විය. බුදු සසුන කරන ලදහ.

**ගල**

**▲ගුලිස්සානි භික්ෂුව-** Gulissani Bhikku: බුදුන් වහන්සේ රජගහනුවර වැඩ වසන සමයේ අරණ්‍ය භික්ෂුවක් වූ මෙතෙම, වේළුවනාරාමයට පැමිණි අවස්ථාවක, අරණ්‍ය නොවන සංඝයා ට අයහපත් ලෙසින් හැසිරීම නිසා, අරණ්‍ය සංඝයා වාසය කලයුතු ආකාරය පිලිබඳව සැරියුත් තෙරුන් මෙහිදී අවවාද අනුසාසනා වදාළහ. එම අවවාද,ආරණ්‍ය නොවන සංඝයාටද අදාළ බව මෙහි දක්වා ඇත. **මූලාශ්‍රය:** ම.නි: (2) 2.2.9 ගුලිස්සානි සූත්‍රය, පි.244.

**ගව**

**▲ගවම්පති තෙර**- Gavampathi Thera: බරණැස්නුවර සිටු පුතෙක් වූ මෙතුමා යසකුල පුත්‍ර තෙරුන්ගේ ගිහිකල මිතුරෙකි. තම මිතුරා පැවිදිවූ බව අසා සෙසු මිතුරන් තිදෙනා සමග පැමිණ, බුදුන් වහන්සේ වෙතින් දහම අසා පැවිදිව, උපසම්පදා ලැබ අරහත්වයට පත්වුහ. **මූලාශ්‍රය:** වින.පි:මහාවග්ගපාලි1: සිව්ගිහි යහළුවන්ගේ පැවිද්ද කථා, පි.116.

▼**මේ තෙරුන්**, චතුසත්‍ය පිළිබඳව, බුදුන් වහන්සේ වෙතින් ලබාගත් අවබෝධය, සංඝයාට විස්තර කිරීම මෙහි දක්වා ඇත.

**මූලාශ්‍රය:**සංයු.නි: (5-2) මහාවග්ග: සච්ච්සංයුත්ත: 12.3.10 ගවම්පති සූත්‍රය, පි.316.

▼**මේ තෙරුන් ඉද්දි බලයෙන්** දිවාවිහරණය පිණිස දේව විමානයකට වැඩම කිරීම පිලිබඳ විස්තර මෙහි දක්වා ඇත. එහිදී පයාසි රජගේ ඉල්ලීමක් පරිදී, මේ තෙරුන් මිනිස්ලොවට පැමිණ, දානය සකසා දීමේ අගය වර්ණනා කර ඇත. **මූලාශ්‍රය**: දීඝ.නි: (2) 10 පායාසි රාජන්‍ය සූත්‍රය, පි.520.

▼ **මේ තෙරුන්ගේ ථෙර ගාථා**:ඛු.නි: ථෙරගාථා: 1.4.8 ,පි.52.

“ යමෙක් ඉද්දිබලයෙන් ‘සරභූ’ නම් ගඟ නැවත්විද, ඒ ගවම්පති තෙම තණ්හා දිට්ඨිය රහිතව නිකෙලෙස් විය. සියලු රාගආදී කෙළෙස් ඉක්මවා ගිය භවපරතෙරයට පැමිණි ඒ මහාමුණිහට, දෙවියන්ද නමස්කාර කරති”.

**ච**

**චක**

▲ **චක්ඛුපාල තෙර**- Chakkhupaala Thera: මේ තෙරුන් ගේ පෙරකම්ම විපාකයක් ලෙසින් මේ භවයේදී ඇස් නැතිවී අන්ධබවට පත්විය. එහෙත්, බොහෝ වීරිය කර අරහත්වය ලබා ගති.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.10.5, පි.74.

“ මගේ නෙත් නටවිය, මම අන්ධවෙමි. කතර අදන් මගට පැමිණියෙමි, පාපමිත්‍ර යෙක් සමග ගමන් නො කරමි”.

**චන**

**▲ චුන්ද සාමනේර**-Chunda Samanera: සැරියුත් මහා තෙරුන්ගේ බාල සොහොයුරා වූ මෙතුමා, උන්වහන්සේ රෝගාතුරව සිටි අවස්ථවේ උවැටන් කර, පිරිනිවීගිය පසු ධාතු බුදුන් වහන්සේට පිළිගැන්වූ බව මහා පරිබ්නිබ්බාන සූත්‍රයේ දක්වා ඇත. නිගණ්ඨනාථ පුත්‍රයන් පාවා නුවරදී පිරිනිවීම පිලිබඳව බුදුන් වහන්සේට විස්තර දැන්වූවේ මෙතුමාය. පාසාදික සූත්‍රය, වදාළේ මේ තෙරුන්ටය. බුදුන් වහන්සේ අවසාන චාරිකාව වූ පාවා නුවර සිට කුසිනාරාවට වැඩම කළ අවස්ථාව් මේ තෙරුන් බුදුන් වහන්සේ සමීපයෙහි සිටි බව මහා පරිනිබ්බාන සූත්‍රයේ පෙන්වා ඇත.

**▼ මේ තෙරුන්ගේ අපදානය**: ඛු.නි: අපදාන පාලිය1: 50, පි.210.

“මගේ සිත කෙළෙසුන්ගෙන් මැනවින් මිදුනේය, සිව් පිළිසිඹියා ලැබිණ… බුදු සසුන කරන ලදී”.

**චල**

**▲ චාල තෙර-** Chala Thera: මේ තෙරුන් බුදුන් වහන්සේගේ ජේෂ්ඨ ශ්‍රාවකයෙක්ය, උන්වහන්සේ විසාලානුවර, මහවනයේ කුටාගාර ශාලාවේ වැඩවසන සමයේ එහි වාසය කලබව මෙහි දක්වා ඇත. මෙතුමන් හා පිරිස, නිසලබව අගය කරන,ධ්‍යාන වඩන සංඝයාය. **මූලාශ්‍රය**:අංගු.නි: (6) 10 නිපාත:යමකවග්ග: 10.2.3.2 කණ්ටක සූත්‍රය, පි.268.

**▲ චුල්ලපන්ථක** **භික්ෂුව**- Cullapanthaka Bhukkhu :මනෝමයකය මැවිමට (mind-made body) හා රූපධ්‍යානයෙහි- (චෙතොවිවට්ට-mental transformation) දක්ෂ භික්ෂුන් අතරෙන් මෙතුමා අග්‍රය.මෙතුමා මහාපන්ථක තෙරුන්ගේ බාල සහෝදරයාය. ගාථා ඉගෙන ගැනීමට අසමත් නිසා සොහොයුරු මහාපන්ථක තෙර මෙතුමාට විහාරයෙන් පිටවී යාමට නියම කරනලදී. බුදුන් වහන්සේ ඒ අවස්ථාවේ ඔහුට භාවනාව පිණිස සුදු රෙදි කඩක් දී, ගාථාවක් උගන්වනලදී. පිරිමැදීමෙන් සුදු රෙදිකඩ කිලිටුවූ බව දැක යථාබව අවබෝධ කර අරහත්වය ලබාගති. **බලන්න**: EAN:notes:83 & 84, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර,පි. 84**,** EAN:1:Foremost, p. 44.

**▼ බුදුන් වහන්සේ** මේ තෙරුන් ගැන මෙසේ උදාන වදාළහ:

“ (මේ මහණ) මනා සිහි ඇතිව, සමථ හා විදර්ශනා භාවනා ලබා, අරහත්ව, මාරයාට දැකිය නොහැකි තැනට යන්නේය”. **මූලාශ්‍රය**: ඛු.නි: උදානපලිය: 5.10 පන්ථක සූත්‍රය, පි.276

**▼ මේ තෙරුන්ගේ ථෙර ගාථා**: ඛු.නි: ථෙරගාථා:10.1.4 ,පි.189.

“...මම (සොහොයුරු විසින් නෙරපන ලදුව) විහාර දොරටුව ළඟ අසතුටින් සිටිමි. බුදුහු එහි වැඩියහ. මා හිස පිරිමැදී සේක...මට අනුකම්පාවෙන් පාපිස්නකඩක් දුන්හ… බුදුන් ගේ බස් අසා සසුනේ ඇලුනෙමි, උත්තමබවට පැමිණීම පිණිස සමාධිය ඉපදවීමි”.

**▼ මේ තෙරුන්ගේ අපදානය**: ඛු.නි: අපදාන පාලිය1: 14, පි.132. “ පදුමුත්තර බුදුන් වහන්සේ හිමවත වැඩ සිටි සමයේ, තවුසෙක්ව මම උන්වහන්සේට මල් කූඩයක් පුජා කෙළෙමි. බුදුන් වහන්සේ අනුමෝදනා වදාරා මගේ අනාගත උපත් පැවසුහ. අවසාන ජාතියේදී ගෝතම බුදුන් වහන්සේ පහළවූ සමයේ පන්ථක නම් ලබා නිවන ලබා ගන්නේය යි වදාළහ”.

**ඡ**

**ඡන**

**▲ ඡන්න** **(කපිලවස්තුනුවර)තෙර -**Channa Thera: අටුවාවට අනුව මේ තෙරුන් ගිහිකල, සිදුහත් කුමරුගේ රථාචර්යයාය (charioteer). බුදුන් වහන්සේ වෙත පැවිදු වුවද, පෙර සම්බන්ධය නිසා, ඔහු මානයෙන් මත්ව සෙසු සංඝයාට අමිත්‍ර ලීලාවෙන් කතාකිරීමට පුරුදුවිය. බුදුන් වහන්සේ, පරිනිබ්බානයට පෙර, ඡන්න තෙරුන් කීකරු කිරීම පිණිස ඔහුට බ්‍රහ්මදණ්ඩය පැනවීමට උපදෙස් වදාළහ. එබව අසා දහම් සංවේගය ඇතිකරගෙන, ආනන්ද තෙරුන් වෙතට පැමිණ දහම අවබෝධ කර ගත්හ. **බලන්න**: ESN:note:179, p. 1194, බ්‍රහ්මදණ්ඩය, දීඝ.නි: මහාපරිනිබ්බානසූත්‍රය. **මූලාශ්‍ර**: සංයු.නි: (3): ඛන්ධසංයුත්ත:ථෙරවග්ග:1.2.4.8 ඡන්න සූත්‍රය, පි.254, ESN: 22: Kahndasamyutta, 90.8 Channa, p.1082.

**▲ ඡන්න** **(රජගහනුවර)තෙර -**Channa Thera: මේ තෙරුන් දැඩිසේ ගිලන්ව ගිජුකුළු පව්වේ වැඩ වසන අවස්ථාවේ සැරියුත් තෙරුන් හා මහාචුන්ද තෙරුන්, උන්වහන්සේට දහමින් අනුසාසනා කළබව මෙහි දැක්වේ. මෙතුමන් සැතක් ගෙන සියදිවි නසාගත්හ. එතුමන්, අවසාන අවස්ථාවේ අරහත්වය ලැබූ බව බුදුන් වහන්සේ වදාළහ. **මූලාශ්‍ර:** සංයු.නි: (4) සළායතනසංයුත්ත: 1.9.4 ඡන්න සූත්‍රය, පි.150,ම.නි: (3) 3.5.2 ඡන්න ඕවාද සූත්‍රය,පි.554.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.7.9.පි.64.

“ උතුම්වූ සර්වඥතා ඥානයෙන් දෙසන ලද උදාරවූ විමුක්ති රස ඇති චතුසත්‍ය, භාග්‍යවතුන් කෙරෙන් අසා නිවන් අධිගමය පිණිස මගට පිළිපන්නෙමි. ඒ භාග්‍යවතුන් වහන්සේ, යොගක්‍ෂේම (නිවන) මගෙහි නිපුණය”.

**ජ**

**ජට**

**▲ ජටා භාරද්වාජ තෙර-** Jata Bharadvaja Thera**:** ගිහිකල, සැවැත්නුවර වාසි බ්‍රාහ්මණයෙක් වූ මෙතුමා, බුදුන් වහන්සේ බැහැදැක මෙසේ විමසිය:

“ ඇතුළත අවුල්ය, පිටත අවුල්ය. ප්‍රජාව අවුලෙන් බැඳී ඇත… කවරෙක් මේ අවුල නිරවුල් කරන්නේද?” බුදුන් වහන්සේ මෙසේ වදාළහ:

“ප්‍රතිසන්ධි ප්‍රඥා ඇති, කෙළෙස් තවන වීරිය ඇති, ප්‍රඥාව ඇති, සසර බිය දකින සත්‍ව්යා, ශිලයෙහි පිහිටා සමාධිය හා ප්‍රඥාව වඩමින්, මේ තණ්හාව නැමති අවුල නිරවුල් කරන්නේය...ඔවුන් ආසව ක්‍ෂය කල රහතුන්ය…”. බුදුවදන් අසා බැති උපදවාගත් මෙතුමා පැවිදිව, අරහත්බව ලැබුහ **බලන්න**:අවුල නිරවුල්කිරීම. **මූලාශ්‍රය**: සංයු.නි (1) :සගාථවග්ග: බ්‍රාහ්මණසංයුත්ත: 7.1.6 ජටා සූත්‍රය, පි.320.

**ජත**

**▲ ජතුකන්නි තෙර -** Jathukanni Thera: බාවරී බ්‍රාහ්මණ ගේ සිසුවූ මෙතුමා, ශාන්තිය හා ශාන්තිපද නම් නිවන ලබාගැනීම පිණිස බුදුන් වහන්සේ විමසුහ. බුදුන් වහන්සේ මෙසේ වදාළහ.

“ජතුකන්නි, ...නෙක්කම්මය, ක්‍ෂේම (ආරක්ෂාව) ලෙසින් දැක, වස්තුකාම, කෙළෙසකාම ගැන ඇති තණ්හාව දුරලන්න...”. දහම අසා පැහැදී බුදුන් සරණ ගියහ. එතුමා මෙසේ වදාළහ: “ මම සන්සුන් වූවෙමි, උපධි රහිත වූවෙමි, විවේකිව වාසය කළෙමි, ඇත් රජෙක් මෙන් බැඳුම් සිඳ දමා ආසව රහිත වූවෙමි”. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-11 ජතුකන්නි මානවක,පි.358.

**▼ මේ තෙරුන්ගේ අපදානය:** ඛු.නි:අපදාන පාලිය 2-1: 409: පි.62. හංසවති නුවර ධනවත් සිටුවරයෙක්ව කම් සැපයෙහි ඇලිසිටීම, පදුමුත්තර බුදුන් ප්‍රමුඛ මහා සංඝරත්නයට මහා දාන පුජා කිරීම, එම පින් බලයෙන් සක්විති රජ ආදී බොහෝ සැප ලැබීම, ගෝතම බුදුන් වහන්සේ හමුවී දහම් අසා පැවිදිවීම මෙහි විස්තර කර ඇත.

**ත**

**තද**

**▲ තොදෙය්ය තෙර-**Todeyiya Thera: බාවරී බ්‍රාහ්මණ ගේ සිසුවූ මෙතුමා , මුණිගුණ ගැන බුදුන් වහන්සේ විමසුහ. උන්වහන්සේ මෙසේ වදාළහ: “...මුණි තෙමේ තණ්හා රහිතය, ආශා රහිතය, ප්‍රඥාව ලබා ඇත, කාම, භව යන්හි නො ඇලුණහ, පලිබෝධ නොමැත…”. දහම අවබෝධ කර ගත් මෙතුමා බුදු සසුනේ පැවිදිවුහ. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-9 තොදෙය්යමානවක,

පි.354.

**▼ මේ තෙරුන්ගේ අපදානය:** ඛු.නි:අපදාන පාලිය 2-1: 408: පි.54. පෙර කේතුමතී නම් පුරයේ මහා බල ඇති විජය නම් රජෙක්ව, සතුරන් මරාදමා ඒ ගැන කම්පාවට පත්ව රජ ඉසුරු හැර ගිගිගෙය හැර යාම, සුමේධ බුදුන් වහන්සේ බැහැදැක, බොහෝ දන් පුජා කර සතුටුව මරණයෙන් පසු බොහෝ සැප සම්පත් විඳීම, ගෝතම බුදුන් වහන්සේගේ සමයේ උපත ලබා බුදුන් සරණ යෑම මෙහි විස්තර කර ඇත.

“බුදුරජාණන්වහන්සේ වෙත පැමිණීම මට ඒකාන්තයෙන්ම යහපතක්විය...බුදු සසුන කරන ලදී”.

**තල**

**▲ තාලපුත්‍ර තෙර**- Talaputta Thera: ගිහිකල රජගහනුවර නාට්‍යය සංවිධානයක නායකව (නටගාමිණි) සිටි මොහු බුදුන් වහන්සේ දෙසු දහම අසා පැහැදී පැවිදිව අරහත්වය ලැබූහ. **සටහන්: \*** අටුවාවට අනුව ඔහු, බුදුන්දවස ඉන්දියාවේ ප්‍රසිද්ධ නළුවෙක්විය. **බලන්න** ESN: note: 334,335, p.1566. \*\* ජනයා සතුටුකරන නළුවෙක් නිසා මරණින් මතු ‘පහාස දෙවියන්’ ගේ සභාවේ යලි උපත ලැබේය යන විශ්වාසය මොහු දැරිය. බුදුන් වහන්සේ පෙන්වා වදාළේ, එය මිථ්‍යා දිට්ඨියක් බවත්, ඒ නිසා දුගතියක යළි උපත ලබන බවය. **මූලාශ්‍රය:** සංයු.නි: (4) සළායතන වග්ග:ගාමිණිසංයුත්ත:8.1.2 තාලපුට සූත්‍රය, පි.584.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:50.1.1, පි.284.

“නොමග යන ඉඳුරන්, ප්‍රඥාවෙන් සිඳ, යොග යෙන් දමනය කර, මග විදර්ශනාවෙහි පිවිසවා, සමුදය, විභවය, සම්භවය දැක අග්‍රවාදී සම්බුදුන් ගේ ඖරසපුත්‍ර වන්නෙහිය”.

**තස**

**▲ තිස්ස තෙර -** Tissa Thera: බුදුන් වහන්ස්ගේ ශ්‍රාවකවූ මේ තෙරුන් අපවත්ව බ්‍රහ්ම ලෝකයේ තිස්ස බ්‍රහ්මණ ලෙසින් පහළව, මහා ඍද්ධි බල සහිතවූ බව මේ සූත්‍රයේ පෙන්වා ඇත. **බලන්න**: තිස්ස බ්‍රහ්ම. **මූලාශ්‍රය:** අංගු.නි: 6 නිපාතය:දේවතාවග්ග:6.1.4.4 මොග්ගල්ලාන සුත්‍රය.

**▲තිස්ස කපිලවස්තු තෙර-** Tissa Kapilavatthu Thera: ගිහිකල සාක්‍ය කුමාරයෙක්වූ, මේ තෙරුන් සුද්දෝධන රජුගේ නැගණියගේ පුතාය. පැවිදිවුවද ඔහුට දහම යහපත් ලෙස අවබෝධ කරගැනීමට නොහැකිව, ගිහිවිමට ඉටාගෙන සිටි අවස්ථාවේදී, බුදුන් වහන්සේ ඔහුට මේ සූත්‍රය දේශනා කරනලදී. තිස්ස තෙරුන් බුදුන් වහන්සේගේ අවවාද අනුසාසනා සතුටින් පිළිගත්හ.

**සටහන්: \*** මේ සූත්‍රයේදී බුදුන් වහන්සේ මාර්ගයේ දක්ෂ පුද්ගලයා කටයුතු කරන ආකාරය පෙන්වා ඇත. \*\* අටුවාවට අනුව, බුදුවදන් පිළිගත් ඔහු අරහත්වය ලබා ගති. **මූලාශ්‍රය**: සංයු.නි: (3): ඛන්ධසංයුත්ත: ථෙරවග්ග: 1.2.4.2 තිස්ස සූත්‍රය, පි.210.

**▼ මෙහිදී** බුදුන් වහන්සේ මේ තෙරුන්ට නොකිපී, බඹසර වාසය කිරීමට උපදෙස් වදාළහ. **බලන්න**: සංයු.නි: (2) නිදානවග්ග: භික්ෂුසංයුත්ත: 9.1.9 තිස්ස සූත්‍රය, පි.456.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.10.7, පි.76.

“ සියක් අගනා රන්මුවා තලිය හැරදමා මැටිමුවා පාත්‍රය ගතිමි, ඒ මගේ දෙවනි අභිෂේකයය”.

**▲ තිස්සමෙත්තෙයිය තෙර**- Tissametteiya Thera: පැවිදි වීමට පෙර, බාවරී බ්‍රාහ්මණ ගේ සිසුවූ මෙතුමන්, දහම් කරුණු පිළිබඳව බුදුන් වහන්සේ විමසා ඇත.

“ කවරෙක් මෙලොව සන්තුෂ්ටියෙන් සිටීද?...කවරෙක්හට තණ්හා දිට්ඨි කම්පන නැද්ද?...කවරෙක් මහා පුරුෂද?...කවරෙක් තණ්හා සිබ්බනිය (මැහුම්කාරිය) ඉක්මවා ගියේද?…” . **සටහන:** බුදුන් වහන්සේගේ පිළිතුරු මේ සුත්‍රයේ පෙන්වා ඇත. **බලන්න:**මැහුම්කාරිය. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-2 තිස්සමෙත්තෙයිය මානවක, පි.338.

**▼ මේ තෙරුන්ගේ අපදානය** : ඛු.නි: අපදාන පාලිය 2-1: 401, පි.22. පදුමුත්තර බුදුන් දවස සෝභිත නම් තවුසෙක්ව, බුදුන් වහන්සේ දැක පැහැද, බොහෝ පින් කර, දෙව් මිනිස් සැප ලබා අවසානයේදී ගෝතම බුදුන් වහන්සේගෙන් දහම් අසා පැවිදිවුහ: “ උතුම්වූ සසුනට පැමිණියෙමි, රාග දෝස වනසා දැමුවෙමි, ආසව ක්‍ෂය කළෙමි, දැන් නැවත ඉපදීමක් නැත”.

**ථ**

**ථර**

**▲ ථෙර නම් භික්ෂුව-** Bhikkhu Threa: රජගහනුවර, වේළුවනාරාමයෙහි වැඩසිටි මේ තෙරුන් හුදකලා වාසයෙහි නිරතව, එහි අගය නිරතුරුවම පවසා ඇත. බුදුන් වහන්සේ එම තෙරුන්ට, හුදකලාවිහරණය සම්පුර්ණ වන අන්දම මේ සූත්‍රයේදී පෙන්වා ඇත. **බලන්න**: හුදකලාවිවේකය. **මූලාශ්‍රය**:සංයු.නි: (2): නිදානවග්ග:භික්ෂුසංයුත්ත:9.1.10 ථෙරනාම සූත්‍රය, පි.456.

**ද**

**දබ**

**▲ දබ්බ මල්ල පුත්‍ර** **තෙර**- Dabba Mallaputta Threa: සෙනසුන් -සේනාසන පණ**වන** භික්ෂුන් අතරෙන්, මේ තෙරුන් අග්‍රවේ. අටුවාවට අනුව මෙතෙම, සත් හැවිරිදි වියේදී ධර්මය අවබෝධ කර අරහත්වය ලබා ගත්හ. **බලන්න**: EAN:note:97.

**මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ දබ්බමල්ල තෙරුන්**, බුදුන් වහන්සේ බැහැදැක, පිරිනිවන් පෑමට අවසර පැතීම, අහසට නැග තේජෝධාතු සමාපත්තියෙන් පිරිනිවන් පෑම, එතුමන් ගැන ප්‍රසංසා කරමින් බුදුන් වහන්සේ වදාළ උදාන මෙහි විස්තරාත්මකව පෙන්වා ඇත. **මූලාශ්‍රය**: ඛු.නි: උදානපාලිය: දබ්බ සූත්‍ර 2කි, පි.342.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.1.5 පි.38.

“දමනයට දුෂ්කර කෙනෙක් ආරියමග නොහොත් පුරුෂධම්මසාරථි (බුදුන් වහන්සේ) විසින් දමනය කරන ලද්දේද, භව්‍යවූ, සන්තුෂ්ටියඇති, සැක දුරුකළ, දිනන ලද කෙළෙස් ඇති, පහවූ බිය ඇති, අචලස්වභාවයට පැමිණි ඒ ‘දබ්බ’ මහණ කෙළස් පරිනිර්වාණයෙන් පිරිනිවීයෙ ය.”

**▼ මේ තෙරුන්ගේ අපදානය:** ඛු.නි: අපදානපාලිය 2-1: 534, පි.328. පදුමුත්තර බුදුන් දවස හංසවති නුවර ධනවත් සිටු පුතෙක්වීම, බුදුන් වහන්සේ ඇතුළු සංඝරත්නයට මහා දන් පුජාකිරීම, ඒ පින් බලයෙන් බොහෝ කල් දෙව්මිනිස් සැප ලැබීම, විපස්සි බුදුන් හමුවීම, කාශ්‍යප, බුදුන් වහන්සේ කෙරහි බැති උපදවා පැවිදිව, උන්වහන්සේ පිරිනිවන් පෑ පසු, සත්නමක් භික්ෂූන් පව්වකට නැග, ඉනිමග බිමහෙලා, එහි සිට මහා වීරිය ඇතිව භාවනා කිරීම, ඉන් දෙනමක් අරහත් හා අනාගාමී වීම, ඉතිරි පස්දෙනා මියගොස් දෙව්ලොව පහළවීම මෙහි විස්තර කර ඇත. **සටහන්**: \* දබ්බ මල්ල තෙරුන් හා එක්වසිටි අනිත් භික්ෂුන් නම්, මේ භවයේ, පුක්කුසාති, සභිය, බාහිය හා කුමාර කාශ්‍යප යන්ය.\*\* ගෝතම බුදුන් සමයේ මල්ල රට කුසිනාරවේ උපත ලැබීම, මව ගැබිණිව මියගිය විට, මළකඳ දරසෑයෙ තැබූවිට දරුවා, කුසින් නික්ම කුසතණ පඳුරකට වැටි ජීවත්වීම, ඒ නිසා දබ්බ යයි නම් කිරීම, සත් අවුරුදු වියේදී සසරින් මිදීම මෙහි පෙන්වා ඇත.

**දස**

**▲ දාසක තෙර**- Dāsaka Thera: මේ සූත්‍රයට අනුව මේ තෙරුන්, කොසඹෑ නුවර ඝෝසිතාරමයෙහි වැඩසිටි බව පෙන්වා ඇත. ගිලන්වූ ඛේමක තෙරුන්ට දහම් පණිවිඩ හුවමාරු කරගැනීමට උපකාරී වුවේ මේ තෙරුන්ය. **සටහන:** සූත්‍රයට අනුව ඛේමක තෙරුන් වදාළ බුද්ධ භාසිතය ශ්‍රවණය කල 60ක් පමණ ඝෝසිතාරමයෙ වැඩවිසූ තෙරුන් අරහත්වයට පත්වුහ. දාසක තෙරුන්, ඔවුන්ගෙන් කෙනක් බව දක්වා නැත. **බලන්න:** ඛේමක තෙර. **මූලාශ්‍රය**: සංයු.නි: (3): ඛන්ධසංයුත්ත:ථෙරවග්ග: 1.2.4.7 ඛෙමක සූත්‍රය, පි.246.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.2.7,පි. 44.

“මද නුවණ ඇති, ථිනමිද්ධයෙන් මඩනා ලද, බොහෝ ආහාර ගන්නා, නිදනසුළු, පෙරලි නිදාගන්නා හෙතම බත් බුදිනලද මහා ඌරෙක් මෙන් නැවත නැවත ගැබට වදී (සසර උපත ලබයි)”.

**ධ**

**ධත**

**▲ ධොතක තෙර-**Dhothaka Thera: බාවරී බ්‍රාහ්මණ ගේ සිසුවූ මොහු, දහම් කරුණු පිළිබඳව බුදුන් වහන්සේගෙන් විමසු විට උන්වහන්සේ මෙසේ වදාළහ:

“ධොතකය, නුවණ ඇතිව සිහිය ඇතිව විරිය ඇතිව, මගේ වදන් අසා මේ සසුනේ, තමාගේ නිවන පිණිස හික්මෙන්න”. **සටහන:** විචිකිච්චවෙන් තමා මුදවාලන්න යයි ඔහු විමසුවිට බුදුන් වහන්සේ මෙසේ වදාළහ:

“...ලෝකයේ විචිකිච්චා ඇති කිසිවෙකු මුදන්නට නො හැක්කෙමි. ඔබ, ශ්‍රේෂ්ඨධර්මය අවබෝධ කර ඉන් මිදිය යුතුය”. **මූලාශ්‍රය:** ඛු.නි. සුත්ත නිපාත: පාරායනවග්ග:වස්තුගාථා:පි,326, 5-5ධොතකමානවක, පි.344.

**▼ මේ තෙරුන්ගේ අපදානය:** ඛු.නි: අපදානපාලිය 2-1: 404, පි.32.: හංසවතී නුවර අසබඩ භාගිරථි (ගංගානම් නදිය) නදිය අසල, සෝභිත ආරාමයේ පදුමුත්තර බුදුන් වහන්සේ වැඩසිටි සමයේ, ජලංග නම් ප්‍රසිද්ධ බ්‍රාහ්මණ ගුරුවරයෙක් ලෙසින් ඒ නුවර වාසය කිරීම, බුදුන් වහන්සේට ගංගාව තරණය කිරීම පිණිස හේයක්- පාලමක් තනා පුජාකිරීම, එම යහපත් කම්ම විපාක නිසා බොහෝකල් දෙව් මිනිස් සැප ලබා අවසානයේදී ගෝතම බුදුන් දවස උපත ලබා පැවිදිබවට පත්වීම විස්තර කර ඇත. “ සිව්පිළිසිඹියා, අෂ්ඨවිමොක්ඛ, ෂඩ්අභිඥා සාක්ෂාත් කරගෙන බුදු සසුන කරන ලදී”.

**ධම**

**▲ ධම්මික තෙර-** Dammika Thera: මෙතුමා පැවිදිව තමන් උපන් ප්‍රදේශයේ පිහිටි ආවාස 7 කම වරින්වර වාසය කලබව මෙහි දක්වා ඇත. ඒ ආවාසයන්වෙත පැමිණි ආගන්තුක භික්ෂුන් හට ඔහු, ආක්‍රෝෂ පරිභව කළ නිසා ඒ භික්ෂුන් ඒ ආවසයන්හි නොරැඳී පිටවගියහ. ඒ ගැන විමසා බැලු ගිහියන්, ධම්මික භික්ෂුවගේ අයහපත් හැසිරීම දැක ඔහුට පිටවීමට නියම කරනලදී. වාසය කිරීමට තැනක් නොමැතිවූ ඔහු රජගහනුවරට පැමිණ බුදුන් වහන්සේ බැහැදැක තමාට වාසය කිරීමට තැනක් නොමැති බව පැවසුහ. ඔහුගේ අයහපත් හැසිරීම ගැන තොරතුරු දැන, බුදුන් වහන්සේ ඒ භික්ෂුවට, තමන් ගේ සබ්‍රහ්මචාරින්ට දුෂ්ටනොවී වාසය කිරීමට හික්මිය යුතුය යයි අවවාද අනුසාසනා වදාළහ:

"මේ සසුනේ මහණ, තමන්ට ක්‍රෝධ කරන අයට පෙරලා ක්‍රෝධ නොකරති, දබර කරන අය හා දබර නොකරති, ඔවුන් මහණදම් යහපත් ලෙසින් ආරක්ෂා කරති".

**සටහන්**: \* මේ සුත්‍රයේ බුදුන් වහන්සේ, එම භික්ෂුවට, බ්‍රාහ්මණ ධම්මික ලෙසින් අමතා ඇත. ඒ ගැන භික්ඛු බෝධි හිමි මෙසේ දක්වා ඇත: This may be the only place in the Nikāyas where the Buddha refers to a bhikkhu as a brahmin followed by his personal name**. බලන්න**: EAN:6:Note:1360, p.647. \*\* මේ පිලිබඳ දක්වා ඇති **උපමාව:** රාජකීය නුගගස . **මූලාශ්‍ර:** අංගු.නි: (4) : 6 නිපාත:ධම්මිකවග්ග: 6.1.5.12 ධම්මික සූත්‍රය,පි.160, EAN:6: 54.12 Dhammika, p.343.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:4.1.10, පි.134.

“ධර්මය අධර්මය යන දෙදෙනා සමවිපාක නොදේ, අධර්මය නිරයට ගෙනයයි, ධර්-මය සුගතියට පමුණුවයි”.

**න**

**නග**

**▲ නාගදත්ත තෙර-** Nagadattha Thera: මේ තෙරුන් වනයේ වාසය කලද, පිණ්ඩපාතය පිණිස ගමට පිවිසි එහි දිගු කාලයක් ගතකරන බව දැක, වනදෙවියෙක් ඔහුට අවවාද කළ බව හා ඒ තෙරුන් ඒ අවවාද පිලිගත් බව මෙහි දැක්වේ. **මූලාශ්‍රය**: සංයු.නි: (1) සගාථවග්ග: වනසංයුත්ත: 9.1.7 නාගදත්ත සුත්රය්, පි.384.

**▲ නාගසමාල තෙර**- Nagasamala Thera: මේ තෙරුන් බුදුන් වහන්සේගේ අතවැසියෙක් ලෙසින් පෙරදී කටයුතු කර ඇත. එක් සමයක බුදුන් වහන්සේ, අතවැසි නාගසමාල තෙරුන් හා කොසොල් රට සැරිසරන අවස්ථාවේ, දෙමංසන්ධියකට පැමිණියහ. නාගසමාල තෙරුන් එහි ඇති මාර්ග දෙකින් එක් මගක් පෙන්වා එම මගින් යෑම පිණිස බුදුන් වහන්සේට ඇරයුම් කළහ. ඒ අවස්ථාවේදී බුදුන් වහන්සේ නිවැරදි මග පෙන්වූවද, එය පිළිනොගත්, ඔහු බුදු පාත්‍ර සිව්රු බිම තබා ගිය බවක් මෙහි දක්වා ඇත. පසුව සොරුන්ට හසුවි දුකට පත් ඔහු ආපසු බුදුන් වහන්සේ වෙතට පැමිණ ඇත. **බලන්න**: ද්විධාපථ. **මූලාශ්‍ර:**ඛු.නි: උදාන පාලි: 8.7 ද්විධාපථ සූත්‍රය, පි.338.

**▼ බුදුන් වහන්සේ,** සැරියුත් මහා තෙරුන්ට මහා සිහනාද සූත්‍රය දේශනා කරන අවස්ථාවේ, බුදුන් වහන්සේට පවන් සලමින් ඒ අසල සිටි මේ තෙරුන් මෙසේ පවසා ඇත:

“...වහන්ස ආශ්චර්ය, ...අද්භූතය...මේ ධම්ම ක්‍රමය අසා මගේ ලෝමයෝ දහගත්හ… මේ ධම්ම ක්‍රමයේ නම කුමක්ද?” බුදුන් වහන්සේ මෙසේ වදාළහ:

“….නාගසමාල, එසේ නම් ඔබ මේ ධම්ම පරියාය ‘ලෝමහංසනපරියාය’ යන නමින් දැනගන්න”. **බලන්න:** ලෝමහංසන ධම්ම පරියාය. **මූලාශ්‍රය:** ම.නි: (1) 1.2.2 මහාසිහනාද සූත්‍රය, පි.183.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:4.1.1 පි.128.

“ පිඬු පිණිස යන මට, අබරණින් සැරසුන, මනා වස්ත්‍ර හැඳි නළඟනක්, මාවත මැද නටනු පෙනිණි, මට යෝනිසෝමනසිකාරය ඇතිවි ආදිනව දිටිමි, නිබිද්දා නුවණ පහළවිය, කෙළෙසුන් පහවිය...බුදුසසුන කරනලදී”.

**▼ මේ තෙරුන්ගේ අපදානය**: ඛු.නි: අපදාන පාලිය1: 71, පි.237. සිඛි බුදුන්වහන්සේ පහළවූ සමයේ උපත ලබා, ඒ බුදුන් වහන්සේට කළ ස්තුපයට පළොල් මල් පුජා කිරීම, ඒ අනුසසින් බොහෝ දෙව් මිනිස් සැප විඳ ගෝතම බුදුසසුනේ දී අරහත්වය ලැබීම මෙහි පෙන්වා ඇත.

**▲ නාගිත කාශ්‍යප තෙර-** Nagita Kassapa Thera: මෙතුමා බුදුන් වහන්සේගේ උපස්ථායක ලෙසින් කටයුතු කර ඇත. **මූලාශ්‍රය:** දීඝ.නි: (1) මහාලි සූත්‍රය, අංගු.නි: (4) 6 නිපාත: නාගිත සූත්‍රය, පි.120, අංගු.නි: (5) 8 නිපාත: 8.2.9.6 නාගිත සූත්‍රය, පි.370.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.9.5,පි.70.

“ මේ නිවන්ගාමි මග යම්සේද, එබඳු මගක් මෙයින් බැහැර (මේ සසුනෙන්) නැතය යයි භාග්‍යවත් ශාස්තෘන් වහන්සේ, තමන්ගේ අත්ලෙහි තැබූ දෙයක් පෙන්වන ලෙසින් සංඝයාට අනුසාසනා කරන සේක”.

**▲නිග්‍රෝධකප්ප තෙර**-Nigrodhakappa Thera:මේ තෙරුන්, වංගීස තෙරුන්ගේ උපාධ්‍යායය. උන්වහන්සේ අග්ගලාව චෙතියේදී අපවත්වුහ. වංගීස තෙරුන්, තමන්ගේ උපාධ්‍යායා පිරිනිවීගියාද යනවග නොදැන ඒ පිලිබඳ බුදුන් වහන්සේගෙන් විමසීම, හා නිග්‍රෝධකප්ප තෙරුන්, අරහත්වය ලබා පිරිනිවන්පෑබව බුදුන් වහන්සේ විස්තරකිරීම මෙහි දක්වා ඇත. **මූලාශ්‍රය:** ඛු.නි: සුත්තනිපාත: චූලවග්ග: 2-12 නිග්‍රෝධකප්ප සූත්‍රය, පි.122, සංයු.නි:(1) වංගීසසංයුත්ත:8.1.1. නික්ඛන්ත සූත්‍රය, පි.356.

**නද**

**▲ නදී කාශ්‍යප තෙර-** Nadikassayapa Thera**:**උරුවෙල කාශ්‍යප තෙරුන්ගේ බාල සොහොයුරාය. බුදුන් සරණ යෑමට පෙර ජටිලප්‍රතිපදා අනුගමනය කළහ. දහම අවබෝධ කර පැවිදිවිය. ආදිත්තපරියාය සූත්‍රය අසා අරහත්වයට පත්විය.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:5.1.6 , පි.142.

“මගේ මිසදිටුබව ප්‍රහිණය, මෝහය ප්‍රහිණය, භව තණ්හාව නසන ලදී, ජාති සංසාරය ක්ෂිණවිය, දැන් පුනර්භවයක් නැත”.

**නන**

**▲ නන්ද (ගෝතම) තෙර** -Nanda Thera: ඉන්දීය සංවරය-ඉන්ද්‍රියේ ගුත්තද්වාර ඇති භික්ෂුන් අතරෙන්, මේ තෙරුන් අග්‍රය. **බලන්න**: EAN:note:111,p.586 **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ නන්ද තෙරුන්,** බුදුන් වහන්සේගේ ගිහිකල සුළුමව්වූ ප්‍රජාපති ගෝතමියගේ හා සුද්දෝධන රජුගේ පුතුනුවන්ය. මේ සූත්‍රයේ නන්ද තෙරුන්, විවාහ ගිවිසගත් ජනපද කල්‍යාණි නම් ශාක්‍ය දියණිය සිහිකර ගිහිවීමට සිතීම හා ඒ බව දත් බුදුන් වහන්සේ (ඉද්දි බලයෙන්) ඔහු, තව්තිසාවට කැඳවා ගෙන යාම, එහිදී, ජනපද කල්‍යාණියට වඩා අග්‍ර රූපයෙන් යුත් දෙව්අඟනන් 500ක් පෙන්වීම, සසුනේ සිත අලවා වාසය කරන්නේනම්, ඒ දෙව්අඟනන් ලැබීමට ඇප වීම ආදී විස්තර දක්වා ඇත. පසුව විරිය කර නන්ද තෙරුන් අරහත්වයට පත්වුහ. **මූලාශ්‍රය:** ඛු.නි:උදානපාලිය:නන්දවග්ග: 3.2 නන්ද සූත්‍රය, පි.198.

**▼ මෙහිදී නන්ද තෙරුන්** සතිසම්ප්‍රජන්‍ය වඩන ආකාරය ගැන බුදුන් වහන්සේ පැසසුම් කර ඇත. **මූලාශ්‍ර**:අංගු.නි: ( 5): 8 නිපාත: 8.1.19. නන්ද සූත්‍රය, පි. 54, EAN:8: 9.9 Nanda, p. 41.

**▼ නන්දතෙරුන් හට** සියුම් සිවුරු ආදිය පරිහරණය කිරීම පැවිද්දන්ට නුසුදුසු බව බුදුන් වහන්සේ අවවාද වදාළ පසු ඒ තෙරුන් පාංසුකුලිකව, පිඬුසිගායැම ගැන මෙහි දක්වා ඇත. **මූලාශ්‍රය:**සංයු.නි: (2) නිදානවග්ග: භික්ඛුසංයුත්ත:9.1.8 නන්ද සූත්‍රය, පි.454

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.2.9, පි.96.

“ කයපිලිබඳව අයෝනිසෝමනසිකාරයෙ යෙදුනෙමි, කාමරාගය නිසා සිත නොසන්සුන්විය...උපායෙහි දක්‍ෂවූ සුර්-යබන්ධු වූ බුදුරදුන් ගේ අවවාද නුවණින් පිලිපැද සසරෙහි ගිලුන සිත නංවාගතිමි”.

**▼ මේ තෙරුන්ගේ අපදානය**: ඛු.නි: අපදාන පාලිය1: 13,පි.130: “ මම පදුමුත්තර බුදුන් වහන්සේට අනගි වස්ත්‍රයක් පුජා කෙළෙමි. අනුමෝදනා වදාරන බුදුන් වහන්සේ මගේ අනාගත උපත් පවසා, අවසාන උපතේ ගෝතම බුදුන් වහන්සේගේ බාල සොහොයුරා වනබව වදාළහ”.

**▲ නන්දක** **තෙර**- Nandaka Thera: මෙහෙණියන්ට ඔවාදෙන-භික්ෂුණි ඔවාද, භික්ෂුන් අතරෙන් මේ තෙරුන් අග්‍රය. ගිහිකල, සැවැත්නුවර වාසයකළ ගෘහපතියෙකි. **බලන්න**: EAN:note: 110.p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ නන්දක තෙරුන්,** භික්ෂුණි සංඝයාට ඕවාද දීම පිලිබඳව, **බලන්න:** ම.නි: (3) නන්දඕවාද සූත්‍රය.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.3.7, පි.100.

“යම්සේ භද්‍ර අජානිය වෘෂභ තෙමේ පැකිල, යළි නැගී සිටිද, බෙහෙවින් සංවෙගව, ධුරය උසුලා සිටීද… එලෙසින්, දර්ශන සම්පන්න සම්‍යක් සම්බුද්ධයන්ගේ, ශ්‍රාවක, ඖරස පුත්‍ර මා පුරුෂජානියෙක් ලෙසින් සලකන සේක්වා”.

**▼ මේ තෙරුන්ගේ අපදාන**: ඛු.නි:අපදානපාලිය: 2-1: 545, පි.390.: පදුමුත්තර බුදුන් වහන්සේ දැක පැහැද, භික්ෂුණින්ට ඔවාද දෙන අග්‍ර තෙරනමක් දැක ඒ තනතුර පැතීම, බුදුන් වහන්සේ අනුමෝදනා වදාරන විට මතු ගෝතම බුදු සසුනේදී, ඒ පදවිය ලැබෙන බව පැවසීම, සැවත්නුවර ධනවත් සිටුකුලයක උපත ලබා, ජේතවනාරාමය පිළිගන්වන අවස්ථාවේ පැවිදිවීම මෙහි දක්වා ඇත.

“බුදුරජාණන්වහන්සේ වෙත මාගේ පැමිණීම ඒකාන්තයෙන්ම ස්වාගතවිය… බුදු සසුන් කරන ලදී”.

**▲ නන්දක මානවක තෙර-** Nandaka manawaka Thera: නන්ද ලෙසින්ද හඳුන්වා ඇත. බාවරී බ්‍රාහ්මණ ගේ සිසුවූ මොහු, මුණි යනු කවරේද? යයි බුදුන් වහන්සේ විමසීම උන්වහන්සේ වදාළ පිළිතුරු මෙහි දක්වා ඇත. දහම අසා බුදුන් සරණ ගියහ. **බලන්න**: මුණි. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-7 නන්දමානවක, පි.350.

**▼ මේ තෙරුන්ගේ අපදානය:** ඛු.නි:අපදාන පාලිය 2-1:406, පි.46.: අනුරුද්ධ පසේ බුදුන් සමයේ, වැද්දෙක් ලෙසින් ජීවත්වීම, බුදුන් වහන්සේ මහා වනයේදී හමුවීම, බුදුන් වහන්සේට කුටියක් සදා නෙලුම් මලින් අතුරා පුජාකිරීම, සසුනේ පැවිදිව නොබෝකලකින් රෝගීව මිය යාම, යහපත් පුණ්‍යකම්ම විපාක ලෙසින් බොහෝ කල් සැප විඳ ගෝතම බුදුන් දවස උපත ලැබීම. බුදුන් වහන්සේගෙන් ගැඹුරු නිවන පදය අසා, පැහැදී, ආසව ක්ෂය කර නිවන ලැබීම මෙහි විස්තර කර ඇත.

**▲ නන්දිය තෙර**- Nandiya Thera: මේ තෙරුන් අනුරුද්ධ හා කිම්බිල තෙරුන් සමග නිතර හැසිරෙන මිත්‍ර තෙරකි. එතුමන් ඝෝසිංග වනයේ, සුහද ලෙසින් වාසය කිරීම හා ඒ ගැන බුදුන් වහන්සේ ප්‍රසාදයට පත්වීම මෙහි විස්තර කර ඇත. සෙසූ තෙරුන් දෙනම හා මේ තෙරුන් ගේ උත්තමබව පිළිබඳව දීඝපරජාන නම් යක්සෙනවියෙක් බුදුන් වහන්සේට පැවසීම, ඒ බව දේවලෝක හා බ්‍රහ්ම ලෝක පුරා පැතිරීම ගැනද මෙහි දක්වා ඇත. ඒ ගැන බුදුන් වහන්සේ මෙසේ වදාළහ:

“...දිඝය, මේ කුලපුත්‍රයෝ තිදෙනා යම් තාක් බොහෝ දෙනාට හිත පිණිස… දෙවි මිනිසුන්ට හිත පිණිස සැප පිණිස පිළිපන්ණාහු යායි දකින්න”. **මූලාශ්‍රය:** ම.නි: (1) චුළගෝසිංග සූත්‍රය, පි.514.

**නර**

**▲ නාරද තෙර-** Narada Thera: නාරද තෙරුන් පැළලුප් නුවර (පාටලීපුත්‍ර නුවර) කුක්කුටාරාමයේ දී මේ සූත්‍රය, දේශනා කරනලදී. ඒ නුවර මුන්ඩ රජුගේ භාණ්ඩාගාරික (කෝෂාරක්ෂක) පියක, තෙරුන් ගේ ගුණ මෙසේ පවසා ඇත: “ආයුෂ්මත් නාරද තෙරුන්... පණ්ඩිතය, ව්‍යක්තයහ, ප්‍රශස්තබුද්ධිය ඇත, බහුශ්‍රැතය, චිත්‍ර කථිකයහ, කලන වැටහිම් ඇත, මහලුය, අර-හත්ය…” **සටහන:** නාරද තෙරුන් වදාළ මේ සූත්‍රය අසා, මුණ්ඩ රජ බුදුන් සරණ ගියහ.: **මූලාශ්‍රය**: අංගු.නි: (3) 5 නිපාත: 5.1.5.10 සෝකසල්ලහරණ සූත්‍රය, පි.112.

**ප**

**පක**

**▲ පුක්කුසාති භික්ෂුව** - Bhikkhu Pukkusāti: මෙතුමා ගිහිකල තක්ෂිලා නුවර රජවුහ. මගධයේ බිම්බිසාර රජ ගේ මිතුරෙකි. බිම්බිසාර රජ, ත්‍රිවිධ රත්නය හා දහම ගැන තොරතුරු මෙතුමාට ලියා දැන්වුහ. ඒ තොරතුරු අසා දහම ගැන ප්‍රමෝදය ඇතිකරගෙන රාජ්‍ය හැර ගිහිගෙය හැර, බුදුන් වහන්සේ හමුවීමට පැමිණියහ. එතුමන් බුදුන් වහන්සේ හමුවීම, දහම අසා අනාගාමීබව ලැබීම, මරණය හා සුද්ධාවාසයක උපත ලැබීම මෙහි විස්තර කර ඇත. **බලන්න**:EMN:note: 1264, p. 1178. **මූලාශ්‍රය:** ම.නි: (2) ධාතුවිභංග සූත්‍රය.

**▼මේ සූත්‍රයන්හිදී**, ඝටිකාර බ්‍රහ්මරාජයා, පුක්කුසාති භික්ෂුව අනාගාමිව, අවිහ බ්‍රහ්ම ලෝකයේ උපත ලබා ඇතය යි බුදුන් වහන්සේට පවසා ඇත. **මූලාශ්‍ර:** සංයු.නි: (1): දේවතා සංයුත්ත:1.5.10 ඝටිකාරසූත්‍රය, පි.88, දේවපුත්‍රසංයුත්ත:2.3.4 ඝටිකාර සූත්‍රය, පි.140.

**පග**

**▲ පිංගිය (මානවක) තෙර -**Pingiya (manawaka) Thera: බාවරී බ්‍රාහ්මණ ගේ සිසුවූ මොහු, තමන් මහළු, දුබල බව පවසා ජරාමරණයෙන් මිදීම -පුනර්භවය නැතිකිරීම ගැන බුදුන් වහන්සේ විමසීම හා උන්වහන්සේ වදාළ පිළිතුරු මෙහි දක්වා ඇත:

“පිංගිය, ...ඔබ කුසලධර්මයෙහි අප්‍රමාදව, පුනර්භවය ඇති නොවන පිණිස රූපය (ඇති ඇල්ම) දුරු කරගන්න. තණ්හාවෙන් ගැලී සිටින සත්‍ව්යන් ගේ සිත් ජාරා ආදියෙන් මැඩි සිටින සැටි දැක...පුනර්භවය නොවනු පිණිස තණ්හාව දුරුකරන්න”. ආයුෂ්මත් පිංගිය, බුද්ධ දේශනාව අසා සතුටුව, බාවාරි බ්‍රාහ්මණ හමුවී මෙසේ පැවසුහ:

“...පක්ෂියෙක් කුඩා වනය හැර, බොහෝ පලතුරු ඇති වනයකට පැමිණිසේ, මහාවිලකට පැමිණි හංසයෙක් මෙන් බුද්ධසාසනයට පැමිණියෙමි…”. **මූලාශ්‍රය:** ඛු.නි.සුත්තනිපාත: පාරායනවග්ග:වස්තුගාථා: පි,326, 5-16 පිංගියමානවක, පි.364. **සටහන:** බුදුන් වහන්සේ වෙතින් දහම අසා පැවිදිවූ මෙතුමා, අනාගමිව අවිහ බ්‍රහ්ම ලෝකයේ පහළවූ බව මෙහි දක්වා ඇත. **මූලාශ්‍ර:** සංයු.නි: (1): දෙවපුත්ත සංයුත්තය: 2.3.4 ඝටිකාර සූත්‍රය, පි. 40, ESN: 2: Devaputta samyutta: 24.4 Ghaṭīkāra, p. 201.

**පණ**

**▲ පුණ්ණක තෙර -** Punnaka Thera: ගිහිකල බාවරී බ්‍රාහ්මණ ගේ සිසුවූ මෙතුමා බුදුන් වහන්සේ දැක පැහැද පැවිදිවිය. බුදුන් වහන්සේගෙන් ඇසු ප්‍රශ්නය: “...යාගකරුවෝ...ජාතිය ජරාව තරණය කළාහුද?...” සියලු ආසාවන් පහකල රහතුන්, ජාති ජරාව තරණය කලබව බුදුන් වහන්සේ වදාළහ. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-3 පුන්නක මානවක, පි.340

**▼ මේ තෙරුන්ගේ අපදානය:** ඛු.නි:අපදාන පාලිය 2-1: 402, පි.26.: පෙර දිවියක, වනගතව වාසය කරනවිට අපවත්වූ පසේබුදුන් වහන්සේගේ සිරුර ගරුසරු ඇතිව ආදාහන කරන අවස්ථවේදී ඒ ගැන සතුටට පත්වූ යක්ෂයෙක් අහසේ සිට සෑම කල්හිම ඔහුගේ නම පුණ්ණක වන බව පැවසිය. ඒ යහපත් කම්මය නිසා බොහෝකල් දෙව් මිනිස් සැප ලබා ගෝතම බුදුන් දවස පුණ්ණක මානවක ලෙසින් ඉපදී දහම අසා බුදුන් සරණ ගියහ: “ කෙලෙශයෝ දවන ලදී, සියලු භවයෝ නසන ලදී, අනාසව, සුවපත්ව වෙසෙමි”.

**▲ පුණ්ණ තෙර** -Punna Thera: මේ තෙරුන් බුදුන් වහන්සේගෙන් ඉන්ද්‍රිය සංවරය ඇතිව වාසය කිරීම පිණිස අවවාද ලබාගැනිම, පසුව සුනාපරන්ත දනව්වට වැඩම කර එහිදී 500 ක් පමණ උපාසකයන්ට දහම අවබෝධ කරවීම, අරහත්වය හා පරිනිබ්බානය පිලිබඳ විස්තර මෙහි දක්වා ඇත. **සටහන:** මේ තෙරුන්ගේ ඉවසීම පිළිබඳව බුදුන් වහන්සේ පැසසුම් කර ඇත:

“සාධු සාධු පුණ්ණ, දහම හා උපසමය යන දෙකම ඇති ඔබට, සුනාපරන්ත දනව්වේ වාසය කිරීමට හැකිය”. **සටහන:**එසේ පැවසීමට හේතුව වුවේ සුනාපරන්ත දනව්වේ වාසින් දරුණු අය බව ප්‍රසිද්ධ නිසා බුදුන් වහන්සේ ඒ ගැන තෙරුන්ගෙන් විමසුවිට, තමාට ඕනෑම කරදරයක් විඳීමට හැකිබව එතුමා පැවසු නිසාය. **මූලාශ්‍ර**: සංයු.නි: (4) සළායතනසංයුත්ත: 1.9.5 පුණ්ණ සූත්‍රය, පි.158, ම.නි: (3) 3.5.3 පුණ්ණඕවාද සූත්‍රය, පි.562.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.7.10.පි.64.

“ ශිලය අග්‍රය, උතුම් මිනිසුන්ටද දෙවියන්ටද ශිලප්‍රඥා ඇත. එමගින්, කෙළෙසුන් දිනා ගතිමි”.

**▲ පුණ්ණජි තෙර**-Punnaji Thera: බරණැස්නුවර සිටු පුතෙක් වූ මෙතුමා යසකුල පුත්‍ර තෙරුන්ගේ ගිහිකල මිතුරෙකි. තම මිතුරා පැවිදිවූ බව අසා සෙසු මිතුරන් තිදෙනා සමග පැමිණ, බුදුන් වහන්සේ වෙතින් දහම අසා පැවිදිව, උපසම්පදා ලැබ අරහත්වයට පත්වුහ. **මූලාශ්‍රය:**වින.පි: මහාවග්ගපාලි1: සිව්ගිහි යහළුවන්ගේ පැවිද්ද කථා, පි.116.

**▲ පුණ්ණිය තෙර-** Punniya Thera: මේ තෙරුන්,දහම් දේශනා අවබෝධය ගැන, බුදුන් වහන්සේගෙන් විමසීම මෙහි විස්තරකර ඇත. **මූලාශ්‍රය:** අංගු.නි: (5) 8 නිපාත: 8.2.9.2 පුණ්ණිය සූත්‍රය, පි. 364, (6) 10 නිපාත: 10.2.4.3 පුණ්ණිය සූත්‍රය, පි. 302.

**▲පුණ්ණ මන්තානි පුත්‍ර තෙර-** Puṇṇa Mantāṇiputta Thera: ධර්මකථික භික්ෂුන් අතරෙන් අග්‍රය. **සටහන**: ගිහිකල කපිලවස්තු නුවර වාසය කල බ්‍රාහ්මණයෙකි, අඤඤාකොණඩඤඤ තෙරුන්ගේ බෑණාය. **බලන්න:** EAN: note:82: p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

▼**පුණ්ණ මන්තානිපුත්ත** තෙරුන්ගේ අවවාද අනුසාසනා, ආනන්ද තෙරුන්හට සෝතාපන්න වීමට උපකාරිවිය. **මූලාශ්‍රය:** සංයු.නි: (3): ඛන්ධසංයුත්ත:ථෙරවග්ග: 1.2.4.1 ආනන්ද සූත්‍රය, පි. 208.

▼ **මේ තෙරුන්** අරහත්වය ලබා බුදුන් වහන්සේ දැකීමට සැවැත්නුවරට පැමිණියහ. එහිදී, සැරියුත් තෙරුන් සමග පැවති ධම්ම සාකච්චාව ගැන මෙහි විස්තරාත්මකව පෙන්වා ඇත. **බලන්න:** ම.නි: (1) රථවිනීත සූත්‍රය.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.1.4 පි.38.

“ ප්‍රඥාවන්ත, යථාබව දකින සත්පුරුෂයන් සේවනය කරන්න. අප්‍රමාදව, විචක්‍ෂණව, මහා ප්‍රඥාවෙන්, ගැඹුරුවූ, දුකසේ දැකියයුතු, නිපුනවූ, සියුම් අරුත – සිව්සස් අවබෝධ කරගනිති”.

**▼ මේ තෙරුන්ගේ අපදානය:** ඛු.නි: අපදානපාලි 1: 3, පි.94. “පදුමුත්තර බුදුන් වහන්සේ වැඩසිටි සමයේ මම වේදයේ පරතෙරට ගිය බ්‍රාහ්මණයෙක් වුහ. මම බුදුන් වහන්සේ කෙරේ පහැදී පෙර දිට්ඨිය පහකළෙමි”. **බලන්න**: උපාලි මහා තෙර.

**▲ පිණ්ඩොල භාරද්වාජ** **තෙර-** Piṇḍola Bhāradvāja Thera: සිංහ නාද කරන භික්ෂුන් අතරෙන් අග්‍ර තැන ලැබුහ. **සටහන**: ගිහිජිවිතයේදී මෙතුමන්, කොසම්බියේ උදෙන රජුගේ පුරෝහිත බමුණාගේ පුතාය. **බලන්න**: EAN: note: 81, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: XIV : Foremost, p. 44.

▼**මේ තෙරුන්**, පිරිපුන් බඹසර ජීවිතය ගෙනයාම පිළිබඳව බුදුන් වහන්සේ පෙන්වා දුන් කරුණු, කොසඹෑ නුවර උදේන (උදේනි) රජුට දේශනා කොට වදාළහ. එම දේශනාව අවසනයේදී, රජතුමා බුදුන් සරණ ගියබව මෙහි පෙන්වා ඇත. **මූලාශ්‍රය:** සංයු.නි: (4): සළායතනසංයුත්ත: ගහපතිවග්ග: 1.13.4 භාරද්වාජ සූත්‍රය,පි.254.

**▼මේ තෙරුන්** ආරණ්‍යකබව, පිණ්ඩපාතිකබව, පාංශුකූලීකබව, තුන්සිව්රු දරනබව, අල්පේච්ඡබව, සන්තුෂ්ටිකබව, විරිය ඇතිබව, ධුතවාද බව අරහත් බව ආදී ගුණ මෙහි පෙන්වා ඇත. බුදුන් වහන්සේ එම තෙරුන්ගේ ගුණ ගැන උදානයක් වදාළහ. **මූලාශ්‍රය:** ඛු.නි: උදානපාලිය: 4.6 පිණ්ඩොල සූත්‍රය, පි.238.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.1.2, පි.86. “ කුලයන්හි යම් වන්දනා පුජා තිබේද, බුදුවරු ඒවා පිළිකුල්කටයුතු දේ ලෙසින් පෙන්වා ඇත, ඒවා උදුරාලිය නොහැකි සියුම් උලක් වැනිය. එයට හේතුව, සත්කාර ආදිය අනුවණ පුද්ගලයාට ඉවත දැමීමට නොහැකි නිසාය”.

**▼ මේ තෙරුන්ගේ අපදානය:** ඛු.නි:අපදාන පාලිය1:8, පි.120. “පදුමුත්තර බුදුන් වහන්සේ හිමවතේ වැඩසිටින සමයේ අභීත සිහංයෙක්වූ වෙමි. මම බුදුන් වහන්සේට පියුමක් පුදා නමස්කාර කළෙමි. ඉන්පසු අනුමෝදනා වදාළ බුදුරදුන් මගේ අනාගත උපත් පවසා, අන්තිම ජාතියේ, ගෝතම බුදුන් සමයේ බ්‍රාහ්මණ කුලයේ උපත ලබා පැවිදිව පිරිනිවන් පාන බව වදාළහ”.

**පල**

**▲ පලගන්ඩ තෙර-** Palaganda Thera: මෙ තෙරුන් අනාගාමිව අවිහ බ්‍රහ්මලෝකයේ පහළවූ බව මෙහි දක්වා ඇත. **මූලාශ්‍ර:** සංයු.නි: (1): දෙවපුත්ත සංයුත්තය: 2.3.4 ඝටිකාර සූත්‍රය, පි. 40, ESN: 2: Devaputta samyutta: 24.4 Ghaṭīkāra, p. 201.

**▲ පිලින්දවචඡ තෙර**- Pilindavachcha Thera: දෙවියන්ට ප්‍රිය මනාපවූ-දේවප්‍රිය-භික්ෂුන් අතරෙන්, පිළින්දවච්ඡ තෙරුන් අග්‍රය. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84, EAN:1: Foremost, p. 44.

**▼ මේ තෙරුන්,** තමන් හා වාසය කරන සෙසු අයට වසල වාදයෙන් කථාකිරීම ගැන සංඝයා බුදුන් වහන්සේට පැමිණිලිකරඇත. ඒ අවස්ථාවේ බුදුන් වහන්සේ පෙන්වා දුන්නේ: ඒ තෙර, පෙරපුරුද්ද නිසා එසේ කතා කරන බවද, එතුමන් අරහත්බව ලැබූ නිසා, සිතේ ද්වේශයක් නැතිබවය. **සටහන:** අටුවාවට අනුව පෙර ජිවිත 500 ක දී පමණ, බ්‍රාහ්මණ කුලයේ ඉපදී සිටි නිසා පුරුද්දට සෙසු අයට ‘වසල’ යයි ඇමතීමට පුරුදුවී ඇත. **බලන්න:** EAN:note:98.p.585. **මූලාශ්‍රය**:ඛු.නි: උදානපාලිය: 3.6 පිලින්දවචඡ සූත්‍රය, පි.212.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.1.9 පි.40.

“ ස්වාගත බව ලබා, දුරාගතය හැර දමාඇත. වරදවාගත් සිතිවිලි මට නොමෑත. එයට හේතුව, ශ්‍රෙෂ්ඨවූ සිව්සස් දහම ලැබූ නිසාය”.

**▼ මේ තෙරුන්ගේ අපදානය**: ඛු.නි: අපදාන පාලිය1: 15, පි. 136, හා 391, පි.582. මෙතුමා, සුමේධ බුදුන් වහන්සේ පිරිනිවන් පෑ කල කරනලද ස්තුප පුජාව හා රහතුන්ට දන් දීම නිසා බොහෝ ජාතිවල දිව්‍ය ලෝක සැප සම්පත් ලැබු බව, පදුමුත්තර බුදුන් වහන්සේ ට මහා දන් දීම ආදී විස්තර මෙහි දක්වා ඇත.

**පස**

**▲ පෝසාල (මානවක) තෙර-**Posala Thera**:** බවාරි බ්‍රහ්මණ ගේ සිසුවෙක් මෙතුමා, ආකිඤචඤඤායතන ලාභීන් ගේ අධිමුත්තියගැන බුදුන් වහන්සේගෙන් විමසිය. උන්වහන්සේ වදාළ පිළිතුරු මෙහි විස්තර කර ඇත.

“...පොසාලයනි, තථාගතයන්, ආකිඤචඤඤායතනයෙහි අධිමුක්තවූ එයම පරායන කොට ඇති පුද්ගලයා ගැන දනී...ඒ ආයතනයේ සංයෝජන විශිෂ්ඨ නුවණින් දැන නිමවූ බ්‍රහ්මචරියාව ඇති ...ඒ රහතුන්ගේ අරහත්ව ඥානය අවිපරිතය”. **සටහන:**බුදුන් වහස්නේ වදාළ දහම අසා මෙතුමා ඇතුළු සෙසු සිසුන් හැමදෙනා බුදුසසුනේ පැවිදිවුහ.**මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-14 පොසාලමානවක,පි.362.

**ඵ**

**ඵග**

**▲ ඵග්ගුන තෙර**-Phagguṇa Thera: සැවැත්නුවර වාසය කරන අවස්ථාවේ මේ තෙරුන් බොහෝ සෙයින් ගිලන්වූ නිසා ආනන්ද තෙරුන් ගේ අයැදීම අනුව බුදුන් වහන්සේ එහි පැමිණ දහම් අනුසාසනා වදාළහ. ඒ දේශනාව අසා සතුටට පත් තෙරුන් අනාගාමිබව ලබා අපවත්වුහ. **සටහන:** සංයු.නි: (4) සළායතනසංයුත්ත:1.8.10 ඵග්ගුන සූත්‍රය, පි,144 මේ තෙරුන් ගැන දක්වා ඇත. **මූලාශ්‍රය**: අංගු.නි: (4) 6 නිපාත: මහාවග්ග: 6.2.1.2 ඵග්ගුන සූත්‍රය, පි.178.

**බ**

**බක**

**▲බක්කුල තෙර -**Bakkula Thera: නිරෝගිසුවය ඇති -අප්පාබාධා-භික්ෂුන් අතරෙන් බක්කුල තෙරුන් අග්‍රවේ. ළදරු වියේදී මාළුවෙක් විසින් ගිල ගත්තද අරුම පුදුම ලෙසින් ජීවිතය රැකුණි. වයස අවුරුදු 80 දී පැවිදිව,දින 7 කින් අරහත්බවට පැමිණියහ. **බලන්න**: EAN:note:107, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ ම.නි: බක්කුල සූත්‍රයේදී,** මේ තෙරුන් ඔහුගේ මිත්‍ර අචේල කස්සප හා පැවති සාකච්චාව පෙන්වා ඇත.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:3.1.3 , පි.116.

“යම් තැනක සසරදුක නිරුද්ධ වේ නම් සම්බුදුන් විසින් දෙසන ලද ඒ ශෝකරහිත වූ රාගාදී රජස් රහිතවූ නිරුපද්‍රවූ නිවන ඒකාන්තයෙන්ම මනා සුවය වේ”.

**▼ථෙර** අපදානයේ, මෙතුමන් අනෝමදස්සි බුදුන් වහන්සේ සරණ යෑම, ඒ බුදුන් වහන්සේට බෙහත් ලබාදීමේ විපාක ආදිය විස්තරාත්මකව පෙන්වා ඇත. **මූලාශ්‍රය:** ඛු.නි:අපදානපාලි1: 366, පි.638.

**බල**

**▲ බිලන්ගික භාරද්වාජ තෙර-** Bilangika Bharadvaja Thera

රජගහනුවර වැසි මෙතෙම, තම ගෝත්‍රයේ පිරිස බුදුන් වහන්සේ වෙත පැවිදිවීම ගැන කිපි උන්වහන්සේ හමුවට පැමිණ නිහඬව සිටියේය. ඔහුගේ සිත, තම සිතින් දුටු බුදුන් වහන්සේ මෙසේ වදාළහ:

**“යමෙක් නිරපරාධ, නිකෙලෙස් කෙනෙකුට අපරාධ කරන්නේ නම්, උඩු සුළඟට විසි කල සියුම් දුවිලි මෙන් එය ඔහු කරාම පැමිණේ…”**

බුදුන් වහන්සේගේ දේශනාව අස පැහැදුන මෙතුමා, පැවිදිව අරහත්වය ලබා ගත්බව මෙහි දක්වා ඇත. **මූලාශ්‍රය:** සංයු.නි (1) :සගාථවග්ග: බ්‍රාහ්මණ සංයුත්ත:7.1.4බිලන්ගිකසූත්‍රය, පි.318.

**▲ බෙලට්ඨිසිස තෙර-** Belatthisisa Thera**:** මේ තෙරුන්, ආනන්ද තෙරුන්ගේ උපාද්ද්‍යයා බව, එතුමන් බලවත් පිළිකා රෝගයකින් පෙළුන බව මෙහි දක්වා ඇත. **මූලාශ්‍රය:**වි.පි.මහාවග්ග පාලිය1, චීවරඛන්ධ, 7:පි.218

**බහ**

**▲බාහිය තෙර-**Bahiya thera: මේ තෙරුන් දහම ශ්‍රවනය කිරීමෙන් රහත්වුබව මෙහි දක්වා ඇත. **සටහන**: \* මේ තෙරුන් බාහිය දාරුචාරිය රහතන්වහන්සේ නොවේ. **මූලාශ්‍ර:** සංයු.නි: (4) සළායතනවග්ග: වේදනාසංයුත්ත:ඡන්නවග්ග: බාහිය සූත්‍රය, සංයු.නි: (5-1-) මහාවග්ග: සතිපට්ඨානසංයුත්ත:නාලකවග්ග: බාහිය සූත්‍රය.

**▲ බාහිය දාරුචිරිය රහතන්වහන්සේ-** ArahantBahiya darichariya ක්‍ෂණික අභිඥා - **ඛිප්පාභිඤඤා** ලත් භික්ෂුන් අතරෙන් බාහිය දාරුචිරිය රහතුන් අග්‍රවේ. **බලන්න**: අග්‍ර ශ්‍රාවක භික්ෂුන්, EAN:note: 99. p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ බුදුන් වහන්සේ** වැඩසිටි සමයේ, තපස්ව්‍රතය දැරූ මොහු තමන් රහත්යයි සිතාගෙන ජීවත්විය. පෙර භවයක මිත්‍ර දෙවියෙක් ඔහු ගැන අනුකම්පා කර, බුදුන් වහන්සේ බැහැදැකීමට අනුබල දුන්හ. බුදුන් වහන්සේ දෙසු කෙටි දහම් පදයකින් අරහත් මගඵල ලැබ, කෙටි වේලාවකදී ගවදෙනක් ඇන අපවත්වුහ. චාරිත්‍ර අනුකුළව, පැවිදි බව නො ලැබුවද, මෙතුමා අරහත් භික්ෂුවක් බවද, එතුමන් වෙනුවෙන් ස්ථුපයක් සාදන්න යයි බුදුන් වහන්සේ අවවාද වදාළහ. **බුදුන් වහන්සේ මේ තෙරුන්ට වදාළ කෙටි ගාථාව:**

**“තස‍්මාතිහ තෙ බාහිය, එවං සික‍්ඛිතබ‍්බං: ‘දිට‍්ඨෙ දිට‍්ඨමත‍්තං භවිස‍්සති, සුතෙ සුතමත‍්තං භවිස‍්සති, මුතෙ මුතමත‍්තං භවිස‍්සති, විඤ‍්ඤාතෙ විඤ‍්ඤාතමත‍්තං භවිස‍්සති’ති.** **...යතො ඛො බාහිය, දිට‍්ඨෙ දිට‍්ඨමත‍්තං... විඤ‍්ඤාතෙ විඤ‍්ඤාතමත‍්තං භවිස‍්සති, තතො ත්‍වං බාහිය න තෙන. යතො ත්‍වං බාහිය න තෙන, තතො ත්‍වං බාහිය න තත්‍ථ. යතො ත්‍වං බාහිය න තත්‍ථ, තතො ත්‍වං බාහිය නෙවිධ, න හුරං, න උභයමන‍්තරෙ. එසෙවන‍්තො දුක‍්ඛස‍්සා” ති.**

“...බාහිය, ඔබ මෙසේ හික්මිය යුතුය: ‘දකිනා ලද දේහි (රූපයෙහි) දක්නා ලද්ද පමණකි, අසන ලද දේහි (ශබ්දයෙහි) අසන ලද්ද පමණකි,දන්නා ලද්දෙහි (ගන්ධ, රස, කයේ පහස) දන්නා ලද්ද පමණකි, සිතෙන් සිතන ලද්දෙහි, සිතන ලද්ද පමනකි... යම් කල්හි බාහිය, දකිනා ලදදෙයේ (රූපයෙහි) දක්නා ලද්ද පමණක් වන්නේද....ඒ හෙතුවෙන් ඔබ එහි නො බැඳුනු කෙනෙක් වේ. යම් කල්හි (ඒ ආයතන යන්හි) නො බැඳුන කෙනෙක් වේද, එම හේතුවෙන්, ඔබ මේ ලොව නො උපදින්නේය, පරලොව ද නො උපදින්නේය, දෙලොවම නො උපදින්නේය. මෙයම දුක කෙළෙවර වීමය”. බුදුන් වහන්සේ මේ රහතුන් ගැන මෙසේ වදාළහ:

**“ අර්ථ විරහිත ගාථාවෝ දහසක් වුවත් උතුම් නොවේ. එක් ගාථාවක් අසා,යම් පුද්ගලයෙක් සන්සිදුනේද, ඒ බඳු එක ගාථා පදය ශ්‍රේෂ්ඨය”.** **බලන්න:** ඛු.නි: උදාන පාලිය: 1.10 බාහිය සූත්‍රය, පි.170.

**▼ අපදාන පාළියට අනුව** බාහිය රහතුන්, බුදුන්වහන්සේ වෙතින් දහම් අසා, රහත්මග ඵල ලබා, සැවත්නුවර සැරිසරන විට, ගවදෙනක විසින් ඇන පහරදී කසල ගොඩකට වැටුනහ. මරණාසන්නවූ, එඋතුමන්, එම තැන සිට, තම පෙර ජීවිතය පිලිබඳ තොරතුරු පැවසුහ.

“ පදුමුත්තර බුදුරජානන් වහන්සේ පහලවූ කළ, මිනිසත්බව ලැබු මම ඒ මුනිදු දැකගැනීමට වාසනාවන්ත විය. ක්ෂනිකව දහම අවබෝධ කරගත් භික්ෂුවක් ගේ ගුණ, බුදුහිමි විසින් පසසමින් කල දේශනාව අසා මගේ සිත ඔද වැඩිණි. ඒ සතුටින් මම මහර්ෂි වූ, ඒ උතුම් බුදුන්වහන්සේ හා ශ්‍රාවක සංඝයාට වත්පිළිවෙත් කර, සතියක් දන්පැන් පිලිගන්නවා, බුදුහිමි පා නැමැද එම තනතුර පැතුවෙමි. කාශ්‍යප බුදුහිමි දවස, පැවිදිවූ මම, බුදුහිමි පිරිනිවීමෙන් පසු සසුන පිරිහියන බව දැක, තවත් මිතුරු භික්ෂුන් සත් දෙනෙක් සමග පර්වතයකට නැග, මහා විරියෙන් යුතුව බවුන් වැඩූවෙමු. පිරිසිදු සිල් ඇතිව එසේ බුදුසසුන කල අප ඒ භවයෙන් චුතවී දෙව්ලොව පහළවූහ. **සටහන**: අටුවාවට අනුව, කස්සප බුදුන් වහන්සේ වැඩසිටි කල එකට මහණ දහම් පුහුණුකළ මිතුරන් ලෙසින් පෙන්වා ඇත්තේ: බාහිය, පුක්කුසාති, සභිය, දබ්බමල්ල පුත්ත කුමාර කස්සප තෙරුන්ය. **මූලාශ්‍රය:** ඛු.නි: අපදාන පාළි 2-1:536- බාහිය තෙර, පි. 338.

**▲බාහුන තෙර-** Bahuna Thera: තථාගතයන් කෙළෙස් වලින් මිදී වාසය කරන අන්දම ගැන, මේ තෙරුන් කළ විමසීමක් මත බුදුන් වහන්සේ මෙසේ වදාළහ:

“බාහුනය, දස දහමින් යුත්ව...1) රූපය 2) වේදනාව 3) සංඥා 4) සංස්ඛාර 5) විඥානය 6) ජාතිය 7) ජරාව 8) මරණය 9) දුක 10) කෙලෙශයන් ගෙන් වෙන්වී තථාගතයෝ වාසය කරති”. **බලන්න:** තථාගත. **මූලාශ්‍රය:** අංගු.නි: (6) 10 නිපාත: ථෙරවග්ග:10.2.4.1 බාහුන සූත්‍රය, පි.296.

**▲ බ්‍රහ්මදේව තෙර -**Brahmadeva Thera**:** සැවැත්නුවර බ්‍රාහ්මණ කුලයේ උපත ලබා, බුදුන් වහන්සේ සරණ ගිය මේ තෙරුන් අරහත්වය ලැබීම මෙහි දක්වා ඇත. **සටහන**: එම තෙරුන්ගේ මව බ්‍රහ්මදෙවියන් උදෙසා යාග හෝම පවත්වයි, ඒ බව දුටු සහම්පති බ්‍රහ්ම රාජයා, බ්‍රහ්මදේව තෙරුන් ගේ අරහත් ගුණ වර්-ණනා කර, එම තෙරුන්ට අග්‍ර භෝජනය පිරිනමා මතු සැප පිණිස පින් කිරීමට අවවාද කර ඇත. **මූලාශ්‍ර:**සංයු.නි: (1) සගාථවග්ග: බ්‍රහ්මසංයුත්ත: 6.1.3 බ්‍රහ්මදේව සූත්‍රය, පි.280, ESN:6: Brhmasamyutta:3.3 Brhmadeva, p.328,

**භ**

**භග**

**▲ භගු තෙර-** Bhagu Thera: මේ තෙරුන් කිම්බිල හා අනුරුද්ධ තෙරුන් හා එක්ව වාසය කර ඇත. බුදුන් වහන්සේ බාලකලොණකාර ගමට වැඩි අවස්ථාවේ මේ තෙරුන්හට අවවාද අනුසාසනා වදාළහ. **බලන්න**: ම.නි: (3) 3.3.8 උපකිලේශ සූත්‍රය, පි.360.

**▼සක්මන් භාවනාව** කරන අවස්ථාවේ නිදිමත ගතිය නිසා බිම පතිතවූ මෙතුමා, වීරිය ඇතිකර සක්මනේ යෙදිසිටින විට සිත සමාහිතව අරහත්වය ලැබූහ. **මේ තෙරුන්ගේ ථෙර ගාථා**: ථෙරගාථා1: 4.1.2 , පි.128. “...මගේ සිත කෙලේසුන්ගෙන් මිදුනේය, දහමේ සුදර්-මත්වය බලන්න, මා විසින් ත්‍රිවිධ විද්‍යාවෝ ලබනලදී, බුදුසසුන කරන ලදී". **සටහන:** මෙ තෙරුන්, නීලවාසි, සානවාසි, ගොපක, එළිකසන්දාන යන තෙරුන් සමග, පාටලීපුත්‍ර නුවර, කුක්කුටාරාමයේ වැඩ වාසය කල්බව මෙහි පෙන්වා ඇත. **මූලාශ්‍රය**: වි.පි:මහාවග්ග පාලි2,චීවරඛන්ධ,31,පි.224.

**භද**

**▲භද්ද තෙර-** Bhadda Ther**a**: මේ තෙරුන්, ආනන්ද තෙරුන් සමග පැළලුප්නුවර (පටලිපුත්‍ර) කුක්කුටාරාමයේ වැඩ වාසය කිරීම හා ආනන්ද තෙරුන් මෙතුමාට බ්‍රහ්මචරියාව හා අබ්‍රහ්මචරියාව පැහැදිලි කිරීම මෙහි දක්වා ඇත. **සටහන:** 3.3.1 සිල සූත්‍රය, පි.334, ආනන්ද තෙරුන්, මේ තෙරුන්ට කුසලසීලය පැහැදිලි කර ඇත. 3.3.2 ධිති සූත්‍රයේදී ධර්මයේ චිරස්ථායිබව පිණිස අදාළ කරුණු පැහැදිලි කර ඇත. **මූලාශ්‍රය**: සංයු.නි: (5-1) මග්ගසංයුත්ත:1.2.8 කුක්කුටාරාම සූත්‍රය, පි.54.

**▲ භද්දිය (පස්වග) තෙර-**Bhaddiya (Pasvaga) Thera: මෙතුමා පස්වග මහනුන්ගෙන් එක් නමකි. සිදුහත් තවුසා, ඉසිපතනයේ වැඩසිටි සමයේ සෙසු තවුසන් පස් දෙනා සමග එතුමන්ට ඇප උපස්ථානය කළහ. බුදුන් වහන්සේ පළමු දේශනාව වදාළ අවස්ථාවේ ඉසිපතන මිගදායේ වැඩසිටියහ, අනත්තලක්ඛණ දේශනාව අසා අරහත්වය ලැබුහ.පළමුව අරහත්වය ලැබූ ආරිය සංඝයා පස්දෙනාට ඇතුලත්වේ. **බලන්න**: පස්වග මහණුන්.

**▲ භද්දිය කාළිගොධායපුත්ත තෙර -**Bhaddiya Kāḷigodhāyaputta Thera: උසස්කුලවලින් පැවිදි භික්ෂුන් අතරෙන්, භද්දිය කාළිගොධාය පුත්ත අග්‍රවේ. එතුමන්, කපිලවස්තුනුවර කාළිගොධා නම් ශාක්‍ය කුල කාන්තාවගේ පුතණුවන්ය. අනුරුද්ධ තෙරුන් ගේ ගිහිකල මිතුරාය. ඔවුන් දෙනම එකමවර පැවිදි ජිවිතයට ඇතුල්වුහ. **බලන්න**: EAN: note no 79, p. 585. **සටහන**: කාළිගොධා ශාක්‍ය කුල කාන්තාව ගැන **බලන්න**: උපග්‍රන්ථය:3. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1 Foremost, p. 44.

**▼** **භද්දිය තෙරුන්**, ගිහිකල ශාක්‍ය රජෙක්වුහ. මහණ වීමෙන් තමන ලැබූ සුවය, ආරක්ෂාව පිළිබඳව කළ විස්තරය මෙහි දක්වා ඇත. **මූලාශ්‍රය:** ඛු.නි:උදාන පාලිය: භද්දිය සූත්‍රය.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:20.1.7, පි.242.

“මා විසින් ඇත්කඳ නැගී සැරිසරනලදය, සියුම් වස්ත්‍ර දරන ලදය, මනා මසින් හැනු හැල් බත් වළදන ලදී...අද, ශිලාදී ගුණයෙන් භද්‍රවූ, ශ්‍රමණ ධර්මයෙහි නිරතවූ පින්ඩආහාරයෙහි ඇලුන, උපාදාන රහිතවූ කාළිගොධාපුත්‍ර ඒ හද්දිය තෙමේ ධ්‍යාන කරති” .

**▼** **අපදාන පාලියේදී**: පළමුව පදුමුත්තර බුදුන් සරණ යාම ආදී පෙර ජිවිත විස්තර දක්වා ඇත. බුදුන් වහන්සේට අහාර දාන, ආසන, ඇතිරිලි ආදී මහා දාන පින්කම් කළ බලයෙන් දිගු කලක් දෙව් මිනිස් සැප ලැබුහ. **මූලාශ්‍රය:** ඛු.නි:අපදාන පාලිය1: 43 කාළිගොධාපුත්‍ර හද්දිය ථේර අපදානය, පි. 198.

**▲ භද්දජි තෙර**- Baddaji Thera: මේ තෙරුන්, කොසඹෑනුවර, ඝෝසිතාරාමයේ ආනන්ද තෙරුන් හා වැඩ වාසය කිරීම, ආනන්ද තෙරුන්, ඔහුට ආසව ක්‍ෂයකිරීමේ උතුම්බව-අග්‍රබව දේශනා කිරීම මෙහි දක්වා ඇත. **මූලාශ්‍රය**:අංගු.නි: (3) 5 නිපාත: 5.4.2.10 භද්දජි සූත්‍රය, පි.348.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.3.2 ,පි.98.

“ පෙරකල ‘පනාද’ නම් ප්‍රසිද්ධ රජෙක්විය. ඔහුගේ ප්‍රසාදය රනින් කර ඇත… ( බොහෝ විසිතුරුය)… ධජ බහුලය...සදහසක් නළුවෝ නැටුහ… ඒ රජ තෙමේය”.

**▲භද්‍රාලි තෙර**- Badrali Thera: බුදුන් වහන්සේ සංඝයාට, එකවේල භෝජනය- පෙර බත් වැළඳීම ට අවවාද වාදාළ අවස්ථාවේදී, මේ තෙරුන් එම අවවාදය පිළිනොගැනීම, පසුව ඒ ගැන පසුතැවිලිවී, බුදුන් වහන්සේගෙන් සමාව අයැදීම පිලිබඳ විස්තර මෙහි දක්වා ඇත. **සටහන:** මෙහිදී බුදුන් වහන්සේ, අජානිය අශ්ව උපමා ධම්ම පරියාය වදාළහ. **මූලාශ්‍රය:**ම.නි: (2) 2.2.5 භද්‍රාලි සූත්‍රය, පි.190.

**▼ මේ තෙරුන්ගේ අපදානය:** ඛු.නි: අපදානපාලිය 2-1: 411, පි.78.: සුමේධ බුදුන් වහන්සේ හිමවතට වැඩම කළ අවස්ථවේදී, උන්වහන්සේගේ කුටිය පිරිසිදු කර මල් අතුරා අලංකාර කිරීම, ඒ පින් බලයෙන් බොහෝ කල් දෙව්මිනිස් සැප විඳ, ගෝතම බුදුන් වහන්සේ වෙත පැවිදිවීම මෙහි විස්තර කර ඇත.

“බුද්ධශ්‍රේෂ්ඨයන් වෙත පැමිණීම මට ස්වාගාතවිය...බුදු සසුන් කරන ලදී”.

**▲ භද්දවග්ගිය ( කුමාර) තෙරුන්-** Bhaddavaggiya Theras: තමන් සෙවීම- තමා ගැන සොයා බැලීම උතුම් සෙවීම යයි බුදුන් වහන්සේ මේ කුමාරවරුන්ට වදාළහ. බුදුන් වහන්සේ කෙරෙහි ප්‍රසාදය ඇතිකරගත් ඔවුන් පැවිදිවුහ. **මූලාශ්‍ර**:වින.පි : මහවග්ග පාලිය1: භද්දවග්ගිය කුමාරවරු, පි. 127.

**▲ භද්‍රාවූධ (මානවක) තෙර-**BadrawudaThera: බාවරී බ්‍රාහ්මණ ගේ සිසුවූ මෙතුමා ලෝකෝත්තර දහම ගැන බුදුන් වහන්සේ විමසීම හා උන්වහන්සේ වදාළ පිළිතුරු මෙහි දක්වා ඇත:

“භද්‍රාවූධ, අතීත අනාගත වර්තමානය පිලිබඳ සෑමදේටම ඇති තන්හාව දුරලන්න, ඒවාට ඇති බැඳීමනිසා මාරයාගේ බැඳීමට හසුවේ”. **බලන්න:** තණ්හාව. **සටහන:** බුදුන් වහන්සේ වදාළ දහම අවබෝධ කරගත් මෙතුමා හා අනිකුත් සිසු පිරිස බුදුසසුනේ පැවිදිවුහ. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-12 භද්‍රාවූධ මානවක, පි.358.

**භණ**

**▲ භණ්ඩු භික්ෂුව**-Bhikkhu Bhandu: ආනන්ද තෙරුන්ගේ ශිෂ්‍යයෙකි. ඔහුට දහම කථා කිරීම ගැන මානයක් තිබුබවද, බුදුන් වහන්සේගේ අවවාද අසා, සමාව ගෙන යහපත්වූ බව මෙහි දක්වා ඇත. **මූලාශ්‍ර**: සංයු.නි: (2): නිදානවග්ග:කස්සපසංයුත්ත: ඔවාද සූත්‍ර 3 කි, පි. 332, ESN:16: Kassapasamyutta: Ekhortation 3 suttas, p. 813.

**භර**

**▲ භාරද්වාජ තෙර-** Bharadvaja Thera: මේ තෙරුන් බුදුන් සරණයෑම, පැවිදිවීම, රහත්බව ලැබීම ආදී විස්තර පිණිස. **බලන්න:** වාශිෂ්ඨ තෙර.

**▲ මේ තෙරුන්ගේ ථෙර ගාථා:** ඛු.නි:ථෙරගාථා:2.3.9, පි.102.

“ මාර සේනාව දිනන ලද අග්‍ර මාර්ගයේ ප්‍රඥාව ලැබූ වීරයෝ (බුද්ධ ශ්‍රාවකයෝ) ගිරිගුහාවේ සිංහයන් ලෙසින් අභීත නාදය කරති”.

**▲ භාරද්වාජ (රජගහනුවර) ග්‍රෝත්‍රික තෙ**ර- Bharadvaja gothrika Thera: රජගහනුවර බ්‍රාහ්මණයෙක්වූ මොහු, තම බිරිඳ ධනංජනි බැමිණිය බුදුගුණ පැවසීම නිසා කිපී බුදුන් වහන්සේ බැහැදකිමට පැමිනිණ මෙසේ ඇසුහ: “ කුමක් නසා සුවසේ සිටීද…?” බුදුන් වහන්සේ මෙසේ වදාළහ:

“...ක්‍රෝධය නසා සුවසේ සිටි, ක්‍රෝධය නසා ශෝක නොකරයි, දුක් විපාකයට මුල්වූ, මිහිරි අග ඇති ක්‍රෝධය නැසීම අරියෝ පසසති...” බුදුන් වහන්සේ වදාළ දහම් කරුණු අවබෝධව, පැවිදිවූ මෙතුමා , අරහත්වයට පත්වූ බව මෙහි දක්වා ඇත. **මූලාශ්‍රය**: සංයු.නි: (1) සගාථවග්ග: බ්‍රාහ්මණසංයුත්ත: 7.1.1 ධනඤජානි සූත්‍රය, පි.312.

**▲ භාරද්වාජ (කෝසලදනව්වේ) ග්‍රෝත්‍රික තෙ**ර- Bharadvaja gothrika Thera: ගිහිකල කොසොල් දනව්වේ කෘෂිකර්මාන්තයෙන් ජීවත්වූ මොහුගේ ගව රැල වනයේ ආතරමංවිය. උන් සොයමින් යන ඔහුට වන ලැහැබක වැඩ හුන් බුදුන් වහන්සේ දැකීමට ලැබිණ. තමන්ට ගිහිගෙදර ඇති කරදර: ගවයන් අතරමංවීම, ධාන්‍යාගාරය හිස්බව හා එහි බොහෝ මියන් ඇතිබව, බොහෝ දරුවන් ඇතිබව, බිරිය ගරු සැලකිලි නොකරන බව… ගැන බුදුන් වහන්සේට පැවසු ඔහු, “මේ මහණ තෙමේ සුව ඇත්තෙක් ය යි’ පැවසිය. ඉන්පසුව බුදුන් වහන්සේ එවැනි ගිහිගෙදර කරදර බැඳීම් තමන්ට නොමැතිබව පෙන්වා දුන්විට, බුදුන් වහන්සේ කෙරහි මහා සැදැහැබවක් ඇතිකරගත් ඒ බමුණා මෙසේ පැවසිය:

“ ...මං මුලාවූ කෙනෙකුට මග පෙන්වා දෙන සේ….අඳුරෙහි සිටින කෙනෙකුට පහන් එළියක් දෙන සේ...ඔබ වහන්සේ මට දහම පෙන්වා දෙනලදී, මම තිසරණය සරණ යමි….”. මෙතුමා පැවිදිව, අරහත්වය ලැබූ බව මෙහි දක්වා ඇත.

**මූලාශ්‍රය**: සංයු.නි: (1) සගාථවග්ග: බ්‍රාහ්මණසංයුත්ත: 7.1.10 බහුධිති සූත්‍රය, පි.328

**ම**

**මග**

**▲ මාගන්දිය තෙර**- Magandiya Thera: කුරුජනපදයේ, පරිබ්‍රාජකයෙක් ලෙසින් පෙරදී වාසය කල සමයේ බුදුන් වහන්සේ ගැන පැහැදීමක් නොවිය, උන්වහන්සේ සැතපුන තණ ඇතිරිය පවා දැකීම ප්‍රසන්න නොවේ යයි පැවසුහ. මේ සූත්‍රයේ බුදුන් වහන්සේ ඔහුට වදාළ දහම් කරුණු අවබෝධ කර, උන්වහන්සේ කෙරහි ශ්‍රද්ධාව පිහිටුවා පැවිදි බවට පත්වී, අරහත්වය ලබා සසර දුකින් මිදුනේය. **මූලාශ්‍රය:** ම.නි: (2) මාගන්දිය සූත්‍රය, පි.304.

**▲මිගජාල තෙර-**Migajala Thera: විසාකා සිටුදුවගේ (උපාසිකාව) හා මිගාර සිටුවරයාගේ පුතෙකි. බුදුන් වහන්සේ:

**“තණ්හා නිරෝධය, දුක්ඛ නිරෝධය”**. යයි දේශනා කරනලද දහම පසක් කොට අරහත්මග ඵල ලබාගති. එකලාව වසනසුළු හෙවත් ඒකවිහාරි වාසය ගැන මිගජාල තෙරුන්ට බුදුන් වහන්සේ මෙහිදී පෙන්වා ඇත **මූලාශ්‍රය:** සංයු.නි (4) සළායතනසංයුත්ත: මිගජාල වග්ග:මිගජාල සූත්‍ර 2, පි.106.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:6.1.8, පි.158.

“පසැස් ඇති සුරියබන්ධුවූ බුදුරදුන් විසින් හැම සංයෝජනයන් ඉක්මගිය, සසර වටය නසනසුලු ආරියමග මොනවට දෙසන ලදී...”

**මඝ**

**▲ මේඝිය තෙර-** Megiya Thera: බුදුන් වහන්සේගේ ගේ උපස්ථායකවූ මේ තෙරුන්, උන්වහන්සේගේ අවවාද නොසලකා භාවනාව පිණිස වෙනත් තැනකට වැඩම කල විස්තරය මේ සූත්‍රයේ දක්වා ඇත. **සටහන:** මෙයට සමාන විස්තරයක් මේ සූත්‍රයේ ද පෙන්වා ඇත:ඛු.නි: උදානපාලිය: 4.1 මේඝිය සූත්‍රය. **මූලාශ්‍රය**: අංගු.නි: (5) 9 නිපාත: සම්බෝධිවග්ග: 9.1.1.3 මේඝිය සූත්‍රය, පි.394.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.7.6.,පි.64,

“ සියලු ධර්මයන්ගෙන් පරතෙරට ගිය මහාවීරවූ සර්වඥයන් වහන්සේ මට අවවාද කළහ, මම උන්වහන්සේගේ ගේ දහම අසා සිහිය ඇතිකර ගතිමි. මා විසින් ත්‍රිවිද්‍යාව ලබනලදී, බුදුසසුන කරනලදී”.

**▲ මෝඝරාජ තෙර-** Mogharaja Thera: **දළචීවර දරන** භික්ෂුන් අතරෙන් අග්‍ර මොඝරාජතෙරුන්ය. මෙතුමා බාවෙරි බ්‍රාහ්මණ ගේ සිසුන් 16 දෙනාහෙන් කෙනෙකි. බුදුන් වහන්සේ හමුවී, දහම් පැන අසා සැදැහැව ඇතිකරගෙන පැවිදිවුහ. බලන්න: EAN: note:115, p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

▼**මෝඝරාජ තෙරුන්**, පැවිදිවීමට පෙර, මෝඝරාජ මානවක පුත්‍ර ලෙසින් බුදුන් වහන්සේගෙන්, මාරයා ඉක්මවා යාම පිළිබඳව විමසීම දක්වා ඇත- මාරආධිපත්‍යයෙන්- මෘතරාජ මිදීම ගැන බුදුන් වහන්සේ විමසීම හා උන්වහන්සේ වදාළ පිළිතුරු මෙහි දක්වා ඇත:

“මෝඝරාජ, ...සෑම කල්හිම සතියඇතිව (ස්මෘතිමත්ව) සක්කාය දිට්ඨිය දුරුකොට, ලෝකය ශුන්‍ය යයි බලන විට මාරආධිපත්‍යය ඉක්මවා ඇත”. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-15 මෝඝරාජ මානවක,පි.364.

▼ **බුදුන් වහන්සේ** මේ තෙරුන්ට සර්වඥයන් ගේ ගුණ හා එතුමන් නමස්කාර කරන භික්ෂුන් පැසසිය යුතුය යි වදාළහ. **මූලාශ්‍රය:** සංයු.නි: (1) දේවතාසංයුත්ත: 1.4.4. නසන්ති සූත්‍රය, පි.66.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.5.4. පි.112.

“රළු සමක් ඇති, භද්‍රවූ සිතක් ඇති, මෝඝරාජ, සමාහිත සිත් ඇතිව, පැවිදිව, සෙනසුන්වලට නොපිවිස හිමවැටෙන සීතවූ රැය මුළුල්ලේ කෙසේනම් ජීවිතය පවත්වා ගත්තේද?”.

**▼ මේ තෙරුන්ගේ අපදානය**: ඛු.නි: අපදානපාලිය 1: 35, පි.183, අපදාන පාලිය 2-1: 540, පි.362. අත්ථදස්සී බුදුන් වහන්සේගේ සමයේ බ්‍රාහ්මණ ගුරුවරයෙක්විය, බුදුන් වහන්සේ , සඟ පිරිස සමග වීථි සංචාරය කරන අවස්ථාවේ උන්වහන්සේ දැකීමෙන් සිත පහදවා මෙසේ බුදුගුණ පැවසිය:

“… අඳුරෙන් ගැවසීගත් මේ ලෝකය ඔබ වහන්සේ නගා සිටුවනසේක, ඔබ වහන්සේගේ දහම අසා සැකය නමැති සැඬපහර තරණය කරති…” ඉන්පසු බුදුන් වහන්සේට දඬුවෙල්බෑ මීපැණි පුජා කළහ. බුදුන් වහන්සේ ගැන ප්‍රසාදයට පත්වීම, උන්වහන්සේට සුමධුර දාන පිළිගැන්වීම ආදී යහපත් කම්ම ඵල විපාක නිසා බොහෝ ජීවිතවල දෙව්, මිනිස්, රජ සැප ලැබෙන බව, අවසානයේදී ගෝතම බුදු සසුනේ බුද්ධ ශ්‍රාවකයෙක් වෙනබව බුදුන් වහන්සේ අනුමෝදනා වදාළහ. **සටහන:** ගෝතම බුදුන් දවස, කැත් කුලයේ උපත ලැබූ මෙතුමා, පිය රජගේ ඇවෑමෙන් රජවීය, දරුණු කුෂ්ඨ රෝගයක් නිසා ශරීරයේ දොස් දෑක රජසැප හැර බාවරී බ්‍රහ්මණගේ සිසුවෙක් විය. මෙතුමා මෙසේ වදාළහ:

“ ක්ෂිනවූ පුණ්‍ය පාප ඇත්තෙමි, සියලු රෝගයන්ගෙන් වෙන්වූවෙමි, දර නොමැති ගින්නක් මෙන් ආසව රහිතව පිරිනිවන් පාමි”.

**මත**

**▲ මෙත්තගු (මානවක) තෙර-**Mettagu Thera: ගිහි ජිවිතයේ බාවරී බ්‍රාහ්මණ ගේ සිසුවූ මොහු, දහම් කරුණු පිළිබඳව බුදුන් වහන්සේ විමසුහ:

“...ඔබවහන්සේ...ඥානයේ පරතෙරට පැමිණියහ...ලෝකයේ ඇති දුක කෙසේ උපන්නේද?...” සියලු දුක් තණ්හාව මුල් කර ඇත යයි බුදුන් වහන්සේ පෙන්වා ඇත. දහම අවබෝධ කර පැවිදිවුහ. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: 5-4 මෙත්තගුමානවක, පි,364.

**▼ මේ තෙරුන්ගේ අපදානය**: ඛු.නි: අපදානපාලිය 2-1:403, පි.28.: සුමේධ බුදුන් දවස හිමවතේ තවුසෙක් ලෙසින් වාසය කිරීම, එහිදී බුදුන් වහන්සේ දැක පැහැදී ගිතෙල් දානයක් පිරිනැමීම, ඒ පුණ්‍ය කම්මය හේතුකොට දිගු කාලයක් දෙව් මිනිස් සැප විඳ ගෝතම බුදුන් දවස උපත ලැබීම. “බුද්ධශ්‍රේෂ්ඨයන් වෙත පැමිණීම මට ස්වාගතවිය, ත්‍රිවිද්‍යා ලබනලදී, බුදු සසුන කරන ලදී”.

**මල**

**▲ මාලුන්ක්‍යයපුත්ත තෙර-**Mālunkyāputta Thera: මේ තෙරුන් බුදුන් වහන්සේ සමීපයෙහි වැඩ වාසය කිරීම, අරහත්වය ලබා ගැනීම ආදී විස්තර මේ සූත්‍රයන්හි දක්වා ඇත. **මූලාශ්‍ර:** අංගු.නි: (2) 4 නිපාත: 4.6.4 මාලුඬක්‍ය පුත්තසූත්‍රය, පි.498., සංයු.නි: (4) සළායතනවග්ග: වේදනාසංයුත්ත:1.10.2 මාලුඬක්‍ය පුත්තසූත්‍රය, පි.181,ම.නි:(2) 2.2.4 මහා මාලුන්ක්‍යයපුත්ත සූත්‍රය,පි.104 හා 2.2.3 චූල මාලුන්ක්‍යයපුත්ත සූත්‍රය,පි.167.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:6.1.5 පි.156,2015, පි.234. “ප්‍රමාදවූ සත්‍ව්යාගේ තණ්හාව මාලුවා වැලක් මෙන් වැඩේ. හෙතම වනයෙහි ඵල සොයායන වඳුරාමෙන් භවයෙන් භවයට දිව යයි”.

**මහ**

**▲මහක තෙර-**Mahaka Thera: මහක තෙරුන්, මචඡිකාසණ්ඩයේ, චිත්ත ගහපතිගේ, අම්බාටක නම් වනයේ වැඩවසන සමයේ ඍද්ධි පෙළහර පෑ බව මේ සූත්‍රයේ පෙන්වා ඇත. **මූලාශ්‍රය**: ස.නි:චිත්තසංයුත්ත:7.1.4 මහක සූත්‍රය, පි.558.

**▲ මහා කච්චායන තෙර -**Mahākaccāna Thera: මහා කච්ච්චාන තෙරුන් අවන්ති ප්‍රදේශයේ බ්‍රාහමණ කුලයක් උපත ලබා ඇත. සියලු යස ඉසුරු හැර බුද්ධ ශ්‍රාවකයෙක්වුහ. බුදුන් වහන්සේ කෙටියෙන් වදාළ දහම විස්තරාත්මකව අරුත් දැක්වීමේ කුශලතාවය ඇති ( සංඛිත්තෙන භාසිතස්ස විත්ථාරෙන අත්ථං විභජන්තානං) භික්ෂුන් අතරින්, මේ තෙරුන් අග්‍රය. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44. **සටහන්:** \* මහා කච්ච්චාන තෙරුන් අරුත් විග්‍රහ කරනලද ප්‍රසිද්ධ සූත්‍ර දේශනා: ම.නි: මධුපිණ්ඩික සූත්‍රය. සංයු.නි: (3): ඛන්ධවග්ග: නකුලපිතුවග්ග: 1.1.1.3 හලිද්දාකාණි සූත්‍රය: මෙහිදී බුදුන් වහන්සේ, මාගන්දිය බ්‍රාහ්මණට දේශනා කරනලද දහම් කරුණු, මහාකච්චායන තෙරුන් විසින් විස්තරාත්මකව පෙන්වා ඇත. **බලන්න:** ඛු.නි:සු.නි: අට්ටකවග්ග:4-9 මගන්දිය සූත්‍රය, පි.284.,අංගු.නි:10 නිපාත: 10.1.3.6.කාලී සුත්‍රය. \*\* **ම.නි**: **මධුර සූත්‍රයේ**: මහා කච්ච්චාන තෙරුන් හා මධුරාපුර, අවන්තිපුත්‍ර රජතුමා හා සතර කුලයන් පිලිබඳ වූ සංවාදයක් දක්වා ඇත. මහා කච්ච්චාන තෙරුන් ගේ දේශනය අවසානයේ දී රජතුමා බුදුන් සරණ ගියහ. **බලන්න:**ම.නි: මධුරා සූත්‍රය.

▼ **මහා කච්ච්චාන තෙරුන්ගේ ගුණ කථනය**: එක් සමයක, මහා කච්ච්චාන තෙරුන්, මධුරා පුරයේ, ගුන්දා වනයේ වැඩ සිටින සමයේ, ඒ රට රජවසිටි අවන්තිපුත්‍ර රජතුමා මෙසේ පැවසුහ:

**“...ශ්‍රමණ කච්ච්චාන තෙරණුවන් ගැන මෙවන් කල්‍යාන කිර්ති ශබ්දයක් උස්‌ව පැතිරේ: එතුමන්, පණ්ඩිතය, ව්‍යක්තායහ, නුවණැතියහ, බහුශ්‍රැතයහ, චිත්‍රකථිකය,** **කල්‍යාන වදන ඇතියහ. වැඩිහිටි අරහත්ය...”.** **සටහන**: මේ සූත්‍රය මහා කච්ච්චාන තෙරුන් දේශනා කර ඇත්තේ බුදුන් වහන්සේගේ පරිනිබ්බානයෙන් පසුවය.**බලන්න:**ම.නි: මධුරා සූත්‍රය.

**▼ විස්තර පිණිස බලන්න:** මහා කච්චායන භද්‍දේකරත්ත සූත්‍රය, ම.නි, මහා කච්චායන සූත්‍රය.

**▼ මෙතුමා,** ලෝහිච්ච බමුණාට ධර්මය දේශනා කොට ඔහු ගිහි උපාසකයෙක් කිරීම මෙහි විස්තරකර ඇත. **මූලාශ්‍රය:** සංයු.නි: (4): සළායතනවග්ග:වේදනාසංයුත්ත: ගහපතිවග්ග: 1.13.9 ලෝහිච්ච සූත්‍රය, පි.266.

**▼ මෙතුමා සංඝයාට** අවකශාධිගමය- ෂඩ් අනුස්මෘති පිළිබඳව වදාළ විස්තරය මෙහි දක්වා ඇත. **බලන්න**: අවකාශාධිගමය. **මූලාශ්‍රය:** අංගු.නි: (4) 6 නිපාත:අනුත්තරියවග්ග: 6.1.3.6 මහා කච්චාන සූත්‍රය, පි.78.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:8.1.1. පි.176.

“සප්‍රාඥ තෙමේ ධනයෙන් පිරිහුණද ජිවත්වේ, එහෙත්, ප්‍රඥාව නොලැබ ධනය ඇතිවිට එය ජීවත්වීම නොවේ”.

**▼ මේ තෙරුන්ගේ අපදානය**: ඛු.නි: අපදාන පාලිය 1:33, පි.178, අපදානපාලිය 2-1, පි.312.: පදුමුත්තර බුදුන් දවස, උන්වහන්සේට සත් රුවනින් කළ අසුනක් හා රන් ධජ පුජා කළහ, එම පුණ්‍ය කම්මයේ මහිමයෙන් දිගුකලක් දෙව් සැප හා රජ සැප ලැබුහ. ගෝතම බුදු සසුනේ සැකෙවින් දෙසන ලද දහම් පද විස්තරාත්මකව දැක්වීමට අග්‍ර වන්නේය යයි පදුමුත්තර බුදුන් වහන්සේ අනුමෝදනා වදාළහ.ගෝතම බුදුන් දවස, උදේනි නුවර, චන්ඩප්‍රදෝත රජුගේ ත්‍රිටවච්ඡ පුරෝහිත බමුණාගේ හා චන්දිමා බැමිණියගේ පුතුව, රන්පැහැ සමක් ඇතිනිසා කච්චායන ලෙසින් හැඳින්වීම, වේදයේ පර තෙරට යාම, රජුගේ නියමයෙන් බුදුන් වහන්සේ බැහැදැකීම, නිමල බුදු වදන් අසා තමන් කැටිව ආ සත්දෙනා සමග පැවිදිවීම විස්තර කර ඇත.

**▲ මහා කොට්ඨිත තෙර** -Mahākoṭṭhita Thera: බුදුන් වහන්සේ, පිළිසිඹියා (පතිසම්බිදා -analytical knowledge) ලත් භික්ෂුන් අතරෙන් මහා කොට්ඨිත තෙරුන්, අග්‍ර යයි වදාළහ. **බලන්න**: අග්‍රතම ශ්‍රාවකයන්, EAN:note:101, p.585.**මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44. **සටහන:** ම.නි. මහාවේදල්ල සූත්‍රයේ, මෙතුමන් හා සැරියුත් තෙරුන් අතරවූ දහම් කතාවක විස්තර දක්වා ඇත.

▼ **මේ තෙරුන්ගේ ථෙර ගාථා:** ඛු.නි: ථෙරගාථා:1.1.2 පි.35.

“සන්සුන් ඉඳුරන් ඇති පවින් වැලකුණු නුවණින් පිරික්සා බලන සුළු, උඩඟු නැති මේ මහණ, සුළඟින් රුක් පතක් පතිත කරන ලෙසින්, පාප ධම්ම දුරු කර ඇත”

▼ **මේ තෙරුන්ගේ අපදාන:** ඛු.නි: අපදාන පාලිය 2-1:537, පි.346.

පදුමුත්තර බුදුන් දවස, හංසවතිනුවර, වේදයේ පර තෙරට පැමිණි බ්‍රාහ්මණයෙක්වී සිටීම, බුදුන් වහන්සේ බැහැදැක දහම් අසා සතුටට පත්වීම, පිළිසිඹියාවෙන් අග්‍ර ශ්‍රාවකයෙක් දැක ඒ තනතුර පැතීම, බුදුන් වහන්සේ හා සංඝරත්නයට මහා දාන පුජා කිරීම, ඉන් පසූ පුණ්‍ය බලයෙන් බොහෝ වාරවල දෙව් මිනිස් සැප ලැබිම, ගෝතම බුදුන් දවස ධනවත් බමුණු කුලයක උපත ලැබීම, පියා අස්සල්යාන බ්‍රහ්මණ දහම අසා අරහත්විම, බුදුන් වහන්සේ වෙත පැවිදිවීම, මහා මුගලන් තෙර ආචාර්-යවරයාවීම, සැරියුත් මහා තෙරුන් උපාධ්‍යායා වීම ආදී විස්තර දක්වා ඇත.

**▲ මහා කප්පින තෙර-** Mahākappina Thera: භික්ෂුන්හට ඔවාද-අවවාද දෙන භික්ෂුන් අතුරින් මේ තෙර අග්‍ර වේ. ගිහි ජීවිතයේදී ප්‍රත්‍යන්ත ජනපදයක්වූ කුක්කුටවත්ති යේ රජෙක්ව සිට, දහම අසා පැහැදී රාජ්‍ය හැරදමා, බොහෝ පිරිස හා අගබිසව අනෝජා සමග බුදුන් වහන්සේ බැහැදැක පැවිදිවූහ. මෙතුමා, ‘එහි භික්ඛු’ බවින් පැවිද්ද හා උපසම්පදාව ලැබුහ. **බලන්න**: EAN: note no.112, p.586, ESN: note: 400, p.991. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

▼**බුදුන් වහන්සේ** මහා කප්පින තෙරුන් ගේ ගුණ මෙසේ වදාළහ:

“...මහණෙනි, තෙල මහණ මහත් ඍද්ධි ඇත්තෙකි, මහා ආනුභාව ඇත්තෙකි, ඔහු විසින් නොලත් සමාපාත්තියක් දැකීම සුලභ නොවේ... මග බඹසර අවසන්කොට මේ අත් බවයේදීම, විශිෂ්ඨ ඥානය ලබා අරහත්වය සාක්ෂාත් කර ඇත...”. **මූලාශ්‍ර:** සංයු.නි: (2) නිදානවග්ග:භික්ඛුසංයුත්ත: 9.1.11 මහා කප්පින සූත්‍රය, පි.460.

**▼ මහා කප්පින තෙරුන්** ආනාපානසති සමාධිය බහුල කළනිසා, කාය කම්පනයක් නොමැතිව වැඩසිටින බව මෙහි දක්වා ඇත. **මූලාශ්‍රය**: සංයු.නි: (5-2 ) මහාවග්ග: භික්ඛුසංයුත්ත:10.1.7 කප්පින සූත්‍රය, පි.395.

▼සංයු.නි: (1): **බ්‍රහ්මසංයුත්ත:** 6.1.4 අපරාදිට්ඨි සූත්‍රය, පි:286, බුදුන් වහන්සේ බඹ ලොවට වැඩම කළ අවස්ථාවේ, මේ තෙරුන් ඉදු බලයෙන් එහි පැමිණීම දක්වා ඇත.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:10.1.3 ,පි.188.

“...යමකු විසින බුදුන් වහන්සේ දෙසු පරිදි ආනාපානසතිය සම්පුර්න කොට වඩන ලද්දේද, හෙතම වලාකුළු වලින් මිදුන සඳ මෙන් මෙලොව බබලවයි”.

**▼ මේ තෙරුන්ගේ අපදානය**: ඛු.නි: අපදාන පාලිය 2-1:533. පි.322. පදුමුත්තර බුදුන් දවස හංසවතී නුවර නීතිවිශාරද ඇදුරෙක්ව සිටීම, බුදුන් වහන්සේ, භික්ෂූන්ට ඕවාද දෙන අයගෙන් අගතැන්පත් ශ්‍රාවකයෙකුගේ ගුණ වනනණු අසා ඒ තනතුර ලැබීමට කැමතිවීම, බුදුන් වහන්සේට මහා දාන පිංකම් කර එම තනතුර පැතීම ආදී විස්තර මෙහි දක්වා ඇත. බොහෝ සැප ජිවිත ලැබ බරණැස් නුවර පේෂකාර කුලයක උපත ලබා , පවුල හා දහසක් පිරිවර සමග, 500ක් පසේ බුදුවරුන්ට උපස්ථාන කිරිම, ඒ භවයෙන් චුතව, ඔවුන් සැම තව්තිසාවෙහි පහළවීම, ඉන්පසු ගෝතම බුදුන් දවස හිමවත අසල කුක්කුට පුරයේ කප්පින නම් රජ වීම, පෙරසිටි පිරිස එහි ඇමතිවරුවීම, ඒ රටට පැමිණි වෙළඳුන් බුදුගුණ අසා ගිහිගෙයින් නික්මීම, මහා ගැඹුරු චන්ද්‍රභාගා නදිය බුදුගුණ මෙනෙහිකර තරණය කිරීම, බුදුන් වහන්සේ බැහැදැක පිරිස සමග පැවිදිවීම, ඒ දහසක් සංඝයාට, අනුසාසනා කර ඔවුන්ටද අරහත් ඵලය ලැබීමට උපකාරිවීම ආදී විස්තර මෙහි දක්වා ඇත.

**▲ මහා කාශ්‍යප තෙර-**Mahakassapa Thera: භාග්‍යවතුන් වහන්සේ ධුතාංග පුහුණුව (ධුතවාද-තපස්කම්-ascetic practices) ලැබූ භික්ෂූන් අතරෙන්, මහා කාශ්‍යප තෙරුන් අග්‍රබව වදාළහ. බුදුන් වහන්සේගේ ගේ පිරිනිවීමෙන් පසු, සාසනය ආරක්ෂා කිරීම පිණිස, ප්‍රථම සංඝායනාව පැවැත්වීමට මුලිකව කටයුතු කලේ මහා කස්සප රහතුන්ය. ගිහිකල මහා ධනය ඇති පිප්පිලි සිටුවරයාවිය. භික්ෂුණියන් අතර, පෙර ජිවිත දැකීමේ නුවණින් අග්‍රවූ මහා භද්දකපිලානි තෙරණිය, මෙතුමන්ගේ ගිහි ජිවිතයේ බිරිඳ වුවාය. **බලන්න:** EAN, notes: 77, p 584. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1 : Foremost, p. 44.

**▼ මහා කාශ්‍යප තෙරුන්** දෙවියන් දෙන දානය නොගෙන, දුගී ජනයා ගෙනෙන් දානය ගැනීම පිලිබඳව මෙහි දක්වා ඇත. බුදුන් වහන්සේ එම කරුණ දැන, තෙරුන්ගේ ගුණ මෙසේ වදාළහ:

**“අනේකුන් පෝෂණය නොකරන, ප්‍රසිද්ධවූ, ඉන්ද්‍රය සංවරය ඇති, විමුක්ති සාරය ලැබූ, ක්ෂිණ ආශ්‍රව ඇති, රාග දෝස ආදිය දුරුකල, ඒ උතුමා බ්‍රාහ්මණයෙක්ය”.** **මුලාශ්‍රය:** ඛු.නි:උදානපාලිය:බෝධිවග්ග: 1.6 කාශ්‍යප සූත්‍රය, පි.164.

**▼ එක්සමයක කාශ්‍යප තෙරුන්**, පින්ඩපාතය පිණිස දුගී ජනයා සිටින ප්‍රදේශයේ සැරිසරන විට, පින් ගැනීම පිණිස, සක්දෙවිඳු, මිනිස් වෙසක් ගෙන එහි පැමිණි දානය පුජාකළහ. දුගී මින්සුන් ගේ අවස්ථාව, සක්දෙවින්දු පැහැර ගැනීම ගැන, කාශ්‍යප තෙරුන්, සක් දෙවිඳුට අවවාද කිරීම මෙහි පෙන්වා ඇත. එම සිදුවීම දැක බුදුන් වහන්සේ, තෙරුන්ගේ ගුණ වදාළහ:

**“පින්ඩපාතිකඅංග පුරන, තමාම පුස්නා, ආමිෂයෙන් අනුන් නො පුස්නා, අටලෝ දහමින් නොසැලෙන උප ශාන්තවූ හැම කල්හි සිහි ඇති මහණ හට දෙවියෝ ආදර උපදවති”.** **මූලාශ්‍රය:** ඛු.නි:උදානපාලිය: නන්දවග්ග: 3.7 කාශ්‍යප සූත්‍රය, පි.212.

**▼මෙහිදී බුදුන්වහන්සේ**, මේ තෙරුන්හට, ඔහු මහලුවියේ පසුවන නිසා, තමන්වහන්සේ ළඟ වාසය කරන්න යයි පවසා ඇත. ධුතාංග පුහුණුවේ බොහෝ කලක් වාසය කර එහි ගුණ දකින තෙරුන් තමන් අරණ්‍යවාසය ප්‍රියකරන බව දක්වා ඇත. **මුලාශ්‍රය:** සංයු.නි: (2) නිදානවග්ග: කස්සපසංයුත්ත: 4.1.5 ජින්ණසූත්‍රය, පි.330.

▼සංයු.නි: (1): **බ්‍රහ්මසංයුත්ත:** 6.1.4 අපරාදිට්ඨි සූත්‍රය, පි:286, බුදුන් වහන්සේ බඹ ලොවට වැඩම කළ අවස්ථාවේ, මේ තෙරුන් ඉද්දී බලයෙන් එහි පැමිණීම දක්වා ඇත.

**▼ මේ තෙරුන්ගේ ථෙර ගාථා**: ඛු.නි: ථෙරගාථා: 40.1.1.,පි. 276.

“සම්මා සම්බුදු පියාණන් හැර, තපස්බවින් මා හා සම කෙනෙක් නැත. මම උග්‍ර තපස් දම් (ධුතංග) පුරන්නෙමි. මම බුදුහිමි පිදුවෙමි, උපදෙස් මැනවින් පිලිපැද්දෙමි. මේ පස්කඳ බර බහා තැබුවෙමි, උතුම් දහම අසා මම විමුක්තිය ලැබුවෙමි, මින් මතු යලි උපතක් නම් නැත.”

**▼ කාශ්‍යප තෙරුන්ගේ අපදානය:** ඛු.නි:අපදාන පාලි 1: 3, පි. 89. “පෙර පදුමුත්තර බුදුන් වහන්සේ පිරිනිවන් පෑ කල්හි දෙව් මින්සුන් බොහෝ පුජා කලෝය. මම, නෑදෑයන් සමග මහා ස්තුපයක් ඉදි කලෙමි. ඒ පිනෙන් බොහෝ වාර ගණනක් සක්විති රජව සැප වින්දෙමි. අන්තිම භවයේ මහා ධන සම්පත් ඇති බමුණු කුලයක උපත ලබා ඒ සම්පත් හැර පැවිදිවීමි”.

**▲ මහා චුන්ද තෙර**- Mahachunda Thera: බුදුන් වහන්සේගේ ජේෂ්ඨ ශ්‍රාවකයෙකි. බුදුන් වහන්සේ ගිලන්ව සිටි අවස්ථාවක, මහා චුන්ද තෙරුන් ලවා බොජ්ඣංග පිරිත දේශනාකරවාගත්හ. **බලන්න**: අංගු.නි: 4, 122 මහා චුන්ද සූත්‍රය.

**▼ එක්සමයක** මහා චුන්ද තෙරුන් චේතිය ජනපදයේ, සහජාති නුවර වාසය කරණ සමයේ භික්ෂුන්හට රහත්බව ප්‍රකාශකිරීම පිලිබඳ උපදෙස් වදාළහ. **බලන්න**: ඥානවාදය. **මූලාශ්‍රය**: අංගු.නි.(6 ) 10 නිපාත: 10.1.3.4. මහාචුන්ද සුත්‍රය,පි. 106.

**▼ මහා චුන්ද තෙරුන්,** මේ සූත්‍රයේදී ධම්ම කථිකබව හා ධ්‍යානයට පැමිණීම ගැන සංඝයාට අනුසාසනා වදාළහ. **බලන්න**: අංගු.නි: (4) 6 නිපාත:122 මහා චුන්ද සූත්‍රය, පි.142.

**▼ මේ තෙරුන්ගේ ථෙර ගාථා**: ඛු.නි: ථෙරගාථා: 2.2.1, පි.92.

“(දහම) අසනු කැමැත්ත නිසා බහුශ්‍රැතබව වැඩේ, ශ්‍රැතය, ප්‍රඥාව වඩයි. ප්‍රඥාවෙන් අර්ථය වටහාගෙන, දැන ගන්නා ලද අරුත සුව ගෙනදේ”.

**▲ මහානාම (පස්වග) තෙර-**Mahanama (pasvaga) Thera: පංච වග්ගිය භික්ෂුන් (පස්වග මහණ) අතුරින් එක් නමකි. බුදුන් වහන්සේගේ පළමු දේශනාව- ධම්මචක්ඛපවත්වන සූත්‍රය වදාරන අවස්ථවේදී සෙසු පස්වග මහණුන් සමග ඉසිපතනයෙ මිගදායෙ වැඩ සිටියහ. අනත්තලක්ඛණ සූත්‍රය අසා අරහත්වයට පත්විය. **බලන්න:** පස්වග මහණුන්

**▲ මහාපන්ථක** **තෙර-** Mahāpanthaka Thera: අරූප ධ්‍යානයෙහි (සඤඤාවිවට්ට- transformation of perception) දක්ෂ භික්ෂුන් අතරෙන් මෙතුමා අග්‍රවේ. **සටහන:** අටුවාවට අනුව මහාපාරේ උපත ලැබූ නිසා නම පන්ථක විය, බාල සොහොයුරාද (චුල පන්ථක තෙර) මහාපාරේ උපත ලබුනිසා මෙතුමන් මහා පන්ථක ලෙසින් හඳුන්වන ලදී. මෙතුමා විදර්ශනා නුවණ යහපත් ලෙසින් වඩා ඇත. විස්තර පිණිස **බලන්න**: EAN:note:84, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 8.1.3, පි 180.

“යම් දවසක බියනැති ශාස්තෘන් වහන්සේ පළමු කොට දිටිම්ද, ඒ පුරුෂඋත්තමයා දැක මට සංවේගය ඇතිවිය...මා විසින් ත්‍රිවිධ විද්‍යාලබන ලදී, බුදුන්ගේ අනුසසුන් කරනලදී”.

**▲ මහා මුගලන් තෙර**- Maha Mugalan Thera: මහා මොග්ගල්ලාන තෙර, ලෙසින්ද හඳුන්වයි. ගිහිනම කෝලිතය.බුදුන් වහන්සේගේ අගසව් දෙනමගෙන් එක නමකි, මහා ඍද්ධිමත් භික්ෂුන් අතරෙන් අග්‍රස්ථානය ගනී. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

▼ **බුදුන් වහන්සේ මේ තෙරුන්ගේ ඉද්දිබල ගැන මෙසේ වදාළහ**:

“...මහණෙනි, ඔබහැම සංවේගයට පමුණුවන කැමති මුගලන් මහණහු විසින් පයේ මහාපටඇඟිල්ලෙන් මේ මුවරමාපාය (පුර්-වාරාමය-මිගාරමාතා ප්‍රසාදය) කම්පිත කරන ලදී...සතර ඉද්ධිපාද වැඩු හෙයින් ...ඔහුට...මහා ඍද්ධි ඇත... මහා ආනුභාව ඇත...”. **සටහන**: සංයු.නි: (5-2) ඉද්දිපාදසංයුත්ත:අයෝගුලවග්ග:7.3.11 මොග්ගල්ලාන සූත්‍රයේද මෙයට සමාන විස්තරයක් ඇත. **මූලාශ්‍රය**: සංයු.නි: (5-2) ඉද්දිපාද සංයුත්ත:පසාදකම්පනවග්ග: 7.2.4 මොග්ගල්ලාන සූත්‍රය.

▼**සංයු.නි: භික්ඛුසංයුත්තය**:9.1.1 මොග්ගල්ලාන සූත්‍රය: මුගලන් තෙරුන් රහත්බව ලැබීමේ විස්තරය දක්වා ඇත:

“...සත්‍ය කියන කෙනක් ‘ශාස්තෘන්වහන්සේ විසින් අනුගෘහිත වූ ශ්‍රාවකක් ෂඩ්අභිඥා ඇතිබවට පැමිණියේය’යි පවසන්නේ නම් ඒ මා සඳහා එය කියන්නේය”.

▼ **සංයු.නි: මොග්ගල්ලානසංයුත්තය:** මුගලන් තෙරුන් විසින් වදාළ දේශනා පෙන්වා ඇත: **සවිතක්ක, විතක්ක, සුඛ, උපේක්ඛා සූත්‍රයන්හිදී:** සිව් ජානලබාගැනීම දක්වා ඇත. **අරූපසමාපත්ති සූත්‍රයන්හි**: අරූපසමාපත්ති 4 ලබා ගැනීම දක්වා ඇත. **අනිමිත්ත සූත්‍රයේදී:** ඒසමාපත්තිය ලබාගැනීම පෙන්වා ඇත. **සක්ක සූත්‍රයන්හි**දී: තව්තිසා දෙව්ලොවට පැමිණීම හා තිසරණ ගුණ හා සොතාපත්ති අංග පිලිබඳ දේශනා කිරීම දක්වා ඇත.

▼**අංගු.නි: 6 නිපාතය**:දේවතාවග්ග:6.1.4.4 මොග්ගල්ලාන සූත්‍රයේ. මුගලන් තෙරුන් ඍද්ධිබලයෙන් බ්‍රහ්මලෝකයට වැඩමකිරීම දක්වා ඇත.

▼ **සංයු.නි:භික්ෂුසංයුත්ත:**10.1.3මහානාග සූත්‍රයේ: මුගලන් තෙරුන් ගේ ඍද්බල ගැන දක්වා ඇත. දිවකණ හා දිවඇස යන ඍද්ධි බලයෙන් දුර සිට බුදුන් වහන්සේ සමග දහම කථාකිරීමේ හැකියාව.

**▼මේ සූත්‍රයේදී**: සැරියුත් තෙරුන්, මුගලන් තෙරුන්ගේ ඍද්ධිමත්බව, හිමාල කන්දේ මහාබවට උපමාකරඇත. මහා ආනුභාව ඇති නිසා උන්වහන්සේට, කැමතිනම් කල්පයක් ආයුෂ විඳිය හැකිබව ද දක්වා ඇත. (හිමාල කන්ද උපමාව). **මූලාශ්‍ර**:ඛු.නි: ඉතිවුත්තක: 4.4. ජුන්හසූත්‍රය, පි.232

**▼ මේ තෙරුන්ගේ ථෙර ගාථා**: ඛු.නි: ථෙරගාථා:60.1.1. පි. 296.

“වඩනා ලද සිත් ඇති, අන්තිම සිරුර දරන, මම ශාස්තෘන් වහන්සේගේ නියමෙන්, පයේ මහා පට ඇඟිල්ලෙන් මුවරමාපය සැලිමි… බුද්ධ ශ්‍රේෂ්ඨයන්ගේ ඖරසපුත්‍ර තෙමේ බඹහු විසින් අභිවාදනය කරන ලද්දේය”.

**▼ මුගලන් තෙරුන්ගේ අපදානය:** ඛු.නි:අපදාන පාලි 1: 2, පි. 85. “අනෝමදස්සි බුදුන් වහන්සේ වැඩසිටින සමයේ, වරුණ නම් නාග රාජයෙක් ව හිමවත වාසය කළාහ. මම බුදුන්වහන්සේ නාග භවනයට වැඩමවා පුද පුජාවන් කළෙමි. පසුව බුදුන් වහන්සේ, අනුමෝදන වදාරන අවස්ථාවේ, මගේ අනාගතය පැවසුහ. ගෝතම බුදුන් ගේ දෙවෙනි අගසව්වන බව, ඉද්දීබල ඇතිව අරහත්වය ලබන බව වදාළහ”.

**▲ මහානාම (පස්වග) තෙර-**Mahanama (pasvaga) Thera: මෙතුමා පස්වග මහනුන්ගෙන් එක් නමකි. සිදුහත් තවුසා, ඉසිපතනයේ වැඩසිටි සමයේ සෙසු තවුසන් පස් දෙනා සමග එතුමන්ට ඇප උපස්ථානය කළහ. බුදුන් වහන්සේ පළමු දේශනාව වදාළ අවස්ථාවේ ඉසිපතන මිගදායේ වැඩසිටියහ, අනත්තලක්ඛණ දේශනාව අසා අරහත්වය ලැබුහ.පළමුව අරහත්වය ලැබූ ආරිය සංඝයා පස්දෙනාට ඇතුලත්වේ. **බලන්න**: පස්වග මහණුන්. **සටහන:** මේ තෙරුන්ගේ ථෙර ගාථා,ඛු.නි: ථෙරගාථා: 1.12.5 දක්වා ඇත. එම ගාථා මේ තෙරුන්ගේද නැතහොත් වෙනත් මහානාම තෙරකගේද යන්න පැහැදිලි කර නැත.

**ය**

**යම**

**▲යමක තෙර -**Yamaka Thera: මේ මහණට ඇතිවූ ලාමක දිට්ඨිය නැතිකරගැනීමට පිණිස සැරියුත් තෙරුන් මේ සූත්‍රය දේශනා කරඇත. දේශනාව අවසානයේ සත්‍ය ධර්මය අවබෝධ කර අරහත්වයට පත්වුහ. **මූලාශ්‍රය:** සංයු.නි: (3):ඛන්ධසංයුත්ත:ථෙරවග්ග: 1.2.4.3 යමක සූත්‍රය, පි.216.

**යස**

**▲ යසකුල පුත්‍ර තෙර -**Yasakulaputtha Thera: ගිහිකල, බරණැස්නුවර විසු ධනවත් සිටු පුත්‍රයෙකි. ඍතු තුන ගතකිරීම පිණිස ඔහුට ප්‍රසාද 3 ක් විය. එක් දිනයක අලුයම පිබිදුන ඔහුට නිදාසිටි තම සේවක පිරිසගේ විකාර ස්වභාවය දැක කාමලෝකය ගැන කලකිරීම ඇතිවිය. නිවසින් පිටත්ව, ඉසිපතන මිගදායට ගියවිට, බුදුන් වහන්සේ හමුවිය. පළමු දහම් දේශනාව අසා සෝතාපන්න වුහ. ඉන්පසුව තමා සොයාගෙන පැමිණි පියාට, බුදුන් වහන්සේ වදාළ ධර්-මය අසා අරහත්වය ට පත්වුහ. එහි භික්ඛුභාවයෙන් පැවිදිවුහ. **සටහන්**: \* යසකුල සිටු පුතුගේ පියා, මව හා පෙර බිරිඳ පළමු තේවාචික **(**තිසරණ සරණ ගිය) උපාසක හා උපාසිකාවන්ය. **බලන්න**: උපග්‍රන්ථය: ගිහි ශ්‍රාවකයෝ \*\* යසකුල පුත් තෙරුන්ගේ ප්‍රාදේශීය මිතුරෝ 50 ක් දෙනක් පමණද, බුදුන් වහන්සේ වෙත පැවිදිවුහ. **බලන්න**: වින.පි:මහාවග්ගපාලි1: යසකුල පුත්ත පබ්බජා කථා, පි.118. **මූලාශ්‍රය:**වින.පි:මහාවග්ගපාලි1: යසකුල පුත්ත පබ්බජා කථා, පි.108.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.12.7, පි.84.

“මම (පෙරදී) මනා සුවඳ ආලේපන, මහා කසීසළු පරිහරණය කළෙමි, සියලු ආබරණින් සැරසුනෙමි. ත්‍රිවිද්‍යාව ලදිමි, මා විසින් බුදුසසුන කරන ලදී”.

**▲ යසොජ තෙර**-Yesoja Thera: මේ තෙරුන්ගෙ ඍද්ධි බල හා අරහත්වයට පත්වීම මෙහි විස්තර කර ඇත. **සටහන:** තෙරුන් සමගවූ 500ක් භික්ෂුන්ද අරහත්වයට පත් උතුමෝවුහ. **මූලාශ්‍ර**:ඛු.නි: උදානපාලිය1: නන්දවග්ග:3.3. යසොජ සූත්‍රය, පි.204.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:3.1.9 , පි.120.

“ හුදකලාව විසීම බ්‍රහ්ම බඳුය, දෙදෙනෙක් හා වාසය දේවියෙක් බඳුය, තිදෙනෙක් හා වාසය ගමක් බඳුය, කෝලහාල ආදිය ඇත”.

**ර**

**රජ**

**▲රාජදත්ත තෙර-** Rajadatta Thera: පිළිකුල් භාවනාව පිණිස සොහොනට ගිය මේ තෙරුන්ට, සොහනේ දැමු පණුවන් වැගිරෙන මළ ස්ත්‍රියක් දැක කාම රාගය ඇතිවීය. වහා සංවේගය උපදවා, අරහත්වයට පත්වුහ.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:5.1.1 , පි.138.

“...මට යෝනිසෝමනසිකාරය ඇතිවී, ආදීනව පහළවිය, නිබිද්දාව ඇතිවිය. සිත කෙලේසුන්ගෙන් මිදිණි”.

**රට**

▲**රට්ඨපාල තෙර-** Raṭṭhapāla Thera: ශ්‍රද්ධාවෙන් පැවිදිවූ භික්ෂුන් අතරෙන් රට්ඨපාල තෙරුන් අග්‍රවේ. **බලන්න:**  EAN:note: 93: p. 585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ කුරුජනපදයේ** ථුල්ලකොට්ඨිත නියම් ගමේ කුලදෙටුපුත්වූ මෙතුමා බුදුන් වහන්සේ දෙසු දහම අසා,ගිහිගෙයි විසීමේ ආදීනව දැක පැවිදිවීමට ඉටාගති. මව්පියන් ගේ අවසර ලබා ගැනීමට නොහැකි නිසා, තමන්ගේ මරණය ලැබීම යහපත්ය සිතා අහාර නොගන බිම ඇලවීය. ඔහුගේ මිතුරන්ගේ බස් අසා, දෙමාපියන් අවසරදීම, අරහත්වය මෙහි විස්තර කර ඇත. **සටහන:** මේ තෙරුන්හට, කුරුදේශයේ කොරව්‍ය රජු හමුවීම මෙහි දක්වා ඇත. රජතුමා ඇසු පැණයකට පිළිතුරු ලෙසින් මේ තෙරුන් තමන් පැවිදිවීමට හේතුවූ කරුණු 4ක් - බුදුන් වහන්සේ පෙන්වා දුන් ධම්ම නිද්දේස 4 ක්, පෙන්වා ඇත: 1) ලෝකය අස්ථීරය, ජරා මරණය කරා දිව යයි 2) ලෝකයේ ආරක්ෂාවක් නැත, ආරක්ෂාව සැලසීමට කෙනෙක් නැත 3) ලෝකයේ තමාට කියා දෙයක් නැත, සියල්ල හැර දමා යා යුතුවේ 4) ලෝකය හිස්ය, තෘපත්තියක් නැත. තණ්හාවට දාසවී ඇත. **මූලාශ්‍රය**: ම.නි: (2) 2.4.2 රට්ඨපාල සූත්‍රය, පි.436.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:20.1.4 , පි.229.

“නරපතිය, යම් හෙයකින් කාමයෝ විසිතුරුද, මිහිරිද, මනරම්ද, විවිධ ස්වරුපයෙන් සිත් අලවයිද, ඒ කාම ගුණයෙහි ආදීනව දැක පැවිදී වූයෙමි”.

**▼ මේ තෙරුන්ගේ අපදානය**: ඛු.නි: අපදාන පාලි1: 18, පි.142. මෙතුමා පදුමුත්තර බුදුන් වැඩසිටි සමයේ උපත ලබා උන්වහන්සේට ඇත් ගොව්වෙක් සහිත උතුම් ඇතෙක් පුජා කර ඇතා ගේ වටිනාකමට සරිලන ආවාසයක් කරවා, මහා දානයක් පුදා ඇත. එම පුද පුජා වල කම්ම විපාක ලෙසින් දෙව්ලොව සැප හා රජ සැප ලබා ඇත.

**රධ**

▲**රාධ තෙර -**Radha Thera: ධර්ම දේශනාවේ ප්‍රතිභානය ඇති (පටිභානකතා**-** eloquent discourses), අන්‍ය භික්ෂුන් තුළ දහම පිලිබඳ කුසලතාව ඇතිකරලීම පිණිස ඔවුන් උනන්දු කිරීමට හැකියාව ඇති භික්ෂුන් අතරින් මේ තෙරුන් අග්‍රය. රාධ තෙරුන්, ගිගිකල රජගහනුවර විසු බ්‍රාහ්මණයෙකි. වයස්ගතව පැවිදිබවට පත්විය. **බලන්න**:EAN: note: 114: p.586 **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1: Foremost, p. 44.

**සටහන්**: \* සංයු.නි: රාධසංයුත්තයේ, මේ තෙරුන් පිලිබඳ විස්තර දක්වා ඇත. \*\* රාධ තෙරුන් රහත්වීම මේ සූත්‍රයේ පෙන්වා ඇත. **බලන්න:**සංයු.නි: (3): ඛන්ධක: අරහන්තවග්ග: 1.2.2.9 රාධ සූත්‍රය, පි. 166.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 2.1.7 ,පි.88.

“මොනවට සෙවෙණි කළ ගෙයක් යම්සේ වැස්ස විනිවිද නොයන්නේද, එලෙස, රගයට, සුභාවිත සිත විනිවිද යා නොහැකිය”.

**▼ මේ තෙරුන්ගේ අපදානය:**ඛු.නි: අපදාන පාලිය 2-1: 539, පි.356. පදුමුත්තර බුදුන් දවස හංසවති නගරයෙ ත්‍රිවේදය දත් බමුණෙක්ව, බුදුන් වහන්සේගේ දහම අසා පැහැද, පටිභානයෙ අග්‍ර වීමට පැතීම, මහා දාන පුජා පවත්වා ඒ පින්බලයෙන් සුගතියේ සැප විඳීම, ගෝතම බුදුන් සමයේ, ගිරිබජ්ජ -රජගහනුවර නුවර දිළිඳු බමුණු කුලයක උපත ලැබීම, සැරියුත් තෙරුන්හට බත් හැන්දක් පමණ පිඬු පුජාකිරීමට වාසනාව ලැබීම මෙහි විස්තර කර ඇත. බොහෝ වයස් ගතව සිටිම නිසා පැවිද්ද ලබා ගැනීමට නොහැකිව දුකින් වෙසෙනවිට දුටු බුදුන් වහන්සේ මෙසේ ඇසුහ:

“පුතා, කුමක් පිණිස සොවින් සිටීද? ඔබගේ චිත්ත පිඩාව කියන්න”. මගේ දුක පැවසු විට බුදුන් වහන්සේ සංඝයා කැඳවා මොහුගෙන් යම් උපකාරයක් ලැබුනේද යයි විමසුහ. ඒ අවස්ථවේ කලගුණ දත් සැරියුත් මහා තෙරුන් මගේ පින්ඩපාතය ගැන පැවසුහ. ඒ ගැන සාධුකාර දුන් බුදුන් වහන්සේ මට පැවිද්ද ලබාදුනි”.

**රව**

**▲රේවත ඛදිරවනිය තෙර-** Rewatha Khadiravaniya Thera

ආරණ්‍යවාසි භික්ෂුන් අතරෙන් රේවත ඛදිරවනිය තෙර අග්‍ර බව බුදුන් වහන්සේ වදාළහ. මෙතුමා සැරියුත් හිමියන්ගේ බාල සහෝදරයාය. තමන්ගේ විවාහ දිනයේදී පැනගොස් මහණ වුහ. **බලන්න**:EAN:note:no 86, p. 585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 1.5.2 ,පි.54.

“චලා, උපචාලා, සිසුපචලා, මෙහෙණියනි, ඔබ සිහි ඇතිව වාසය කරන්නේද? තියුණු නුවණ ඇති… ඔබගේ සොහොයුරු සැරියුත් තෙරුන් වැඩම කර ඇත”. **සටහන:** ඒ මෙහිණියන් තිදෙනා, සැරියුත් තෙරුන්ගේ නැගණිවරුය.

**▼ මේ තෙරුන්ගේ අපදානය:** ඛු.නි: අපදාන පාලි 1: 9, පි.122. “පදුමුත්තර බුදුන් වහන්සේ වැඩ සිටින සමයේ මම භාගිරථි නම් ගංගාවේ නැවියෙක් වී වෙමි. බුදුන් වහන්සේට එතෙර වීමට යහපත් ලෙසින් නැවක් සාදා පුජා කළෙමි. බුදුන් වහන්සේ අනුමෝදනා වදාරන්නේ මගේ අනාගත උපත් ගැන පැවසුහ. අන්තිම උපතේදී රේවත නම් බ්‍රාහ්මණ යෙක්ව, ගෝතම බුදුසසුනේ පැවිදිව පිරිනිවන් පාන බව වදාළහ”.

**රහ**

**▲රාහුල තෙර**-Rahula Thera: පුහුණුව කැමති ( **ශික්ෂාව-**සික‍්ඛාමානං) භික්ෂුන් අතරෙන් රාහුල තෙර අග්‍රවේ. බුදුන් වහන්සේගේ, ගිජිවිතයේ පුතණුවන්ය, වයස අවුරුදු 7 දී පැවිදිවිය, සැරියුත් මහා තෙරුන් ගුරුවරයාය. **බලන්න**:EAN:note:no 92, p. 585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ රාහුල තෙරුන්ට,** බුදුන් වහන්සේ දේශනා කළ වැදගත් සූත්‍ර: ම.නි: අම්බලට්තිකරාහුලඕවාද සූත්‍රය, මහා රාහුල ඕවාද සූත්‍රය, චුලරාහුල ඕවාද සූත්‍රය. **සටහන්**: \* සංයු.නි: (3): ඛන්ධසංයුත්ත: ථෙරවග්ග: 1.2.4.9 හා 1.2.4.10 සූත්‍රයන්හි, බුදුන් වහන්සේ මානය නැතිකිරීම ගැන රාහුල තෙරුන්ට විස්තර කර ඇත. අංගු.නි: (2): 4 නිපාත: 4.4.3.7 රාහුල සූත්‍රයේදී: බුදුන් වහන්සේ මේ තෙරුන්ට ධාතු මනසිකාරය දේශනා කළහ. ඛු.නි:සුත්තනිපාත:චූලවග්ග:2-11 රාහුල සූත්‍රය, පි.120: බුදුන් වහන්සේ රාහුල තෙරුන්ට කල අවවාද. සංයු.නි: (4): සළායතනවග්ග: වේදනා සංයුත්ත: ලෝකකාමගුණවග්ග: 1.12. 8 රාහුලොවාද සූත්‍රය;පි.246, රාහුල තෙරුන් අරහත්වීම. සංයු.නි: (2): නිදානවග්ග: රාහුල සංයුත්ත: සූත්‍ර.

**▼ තෙරුන්ගේ ථෙර ගාථා**: ඛු.නි: ථෙරගාථා:4.1.8, පි.132.

“ යම් හෙයකින් මම බුදුන්ගේ පුත්‍ර වේද, සිව්සස් දහමෙහි මග නුවණ ඇත්තේය, ආසව ක්‍ෂය කර, පුනර්භවය අවසන් කළෙමි...ත්‍රිවිද්‍යා ලැබුවෙමි, ජාතිසම්පත් ප්‍රතිපත්ති සම්පත් යන දෙකම ඇති මට, ‘රාහුල භද්‍ර’ යයි අමතති”.

**▼ මේ තෙරුන්ගේ අපදානය**: ඛු.නි: අපදාන පාලිය: 16, පි. 138. “මම පදුමුත්තර බුදුන් වහන්සේට කැඩපතක් මෙන් පැහැපත් ඇතිරියක් පුජා කෙළෙමි. අනුමෝදනා වදාරන බුදුන් වහන්සේ, මගේ අනාගත උපත් පවසා, අවසන උපතේදී ගෝතම බුදුන් වහන්සේගේ රාහුල නම් ඇති පුතණුවන් වනබව වදාළහ”.

**ල**

**ලක**

**▲ ලක්ඛණ තෙර-** Lakkhana Thera: මෙතුමා, මහා මුගලන් තෙරුන් සමග ගිජුකුළු පව්වේ වාසය කිරීම, මහා තෙරුන් එහිදී දුටු ප්‍රේතයන් ගැන උන්වහන්සේගෙන් විමසීම, මහා තෙරුන් ඒ විස්තර බුදුන් වහන්සේ හමුවේ පැවසීම මෙහි විස්තර කර ඇත. **බලන්න**: සංයු.නි: (2) නිදානවග්ග:ලක්ඛණ සංයුත්ත සූත්‍ර, පි.412.

**▲ ලකුණ්ටකභද්දිය තෙර-**Lakuntakabaddhiya Thera: මිහිරි කටහඬ - මඤ‍්ජුස‍්සරානං ඇති භික්ෂුන් අතරෙන් අග්‍ර, ලකුන්ටක භද්දිය තෙරුන්ය. සැවැත්නුවර මහා ධන ඇති පවුලක උපත ලබා, බුදුන් වහන්සේ දැක බැතිය උපදවා පැවිදිව අරහත්වය ලබා ගත්හ. **බලන්න:** EAN: note: 80, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

▼**බුදුන් වහන්සේ මේ තෙරුන්ගේ ගුණ වැනිම**: ලකුණ්ටකභද්දිය තෙරුන් ගේ රූපය පියකරු නැතිබව හා මිටිබව මෙහි සඳහන්කර ඇත. අප්‍රිය රූපය නිසා බොහෝ පුහුදුන් මහණුන් ඔහු හෙලාදකි. බුදුන් වහන්සේ, සංඝයා අමතා මෙසේ වදාළහ:

**“...මේ මහණ තෙමේ මහත් ඍද්ධි ඇත, මහත් ආනුභාව ඇත...රහත්බව මේ අත්බවෙහි ලබා වෙසේ”.**

**සටහන්: \*** අටුවාවට අනුව මේ තෙරුන් ගේ විරූපී බවට හෙතුව පෙර කරනලද අයහපත් කම්ම විපාකයක් නිසාය: පෙර ජාතියක රජෙක්ව සිටි කාලයේ මහළු මිනිසුන්ට ගරහා ඇත. පෙර ජාතියක, ලිහිණියෙක්ව සිටියදී, විපස්සි බුදුන් වහන්සේට මිහිරි රස ඇති අඹයක් පිරිනැමීමේ විපාක වශයෙන් මේ තෙරුන්ට මිහිරි කටහඬක් ඇත. **බලන්න**: ESN:note:390, p.990. \*\* මේ තෙරුන්, සැරියුත් මහා තෙරුන්ගේ ශිෂ්‍යයෙකි. **මූලාශ්‍ර:**ඛු.නි: උදාන පාලිය: චුල්ලවග්ග: 7.1, 7.2, 7.5 ලකුණ්ටකභද්දිය සූත්‍ර3කි, පි.306, සංයු.නි: (2): නිදානවග්ග: භික්ඛුසංයුත්තය: 9.1.6. 5 ලකුණ්ටකභද්දිය සූත්‍රය, පි.452.

▼ **මේ තෙරුන්ගේ ථෙර ගාථා**: ඛු.නි: ථෙරගාථා: 7.1.2 පි.168.

“යම් කෙනෙක් විරූප රූපය නිසා මට අවමන් කළාහුද, යම් කෙනෙක් මධුර ස්වරය නිසා මට බුහුමන් කළාහුද, චන්දරාග වශියට පැමිණි ඒ දෙපිරිස මා නොදනී”.

▼ **මේ තෙරුන්ගේ අපදානය**: ඛු.නි: අපදාන පාලිය 2-1:344, පි.368. පදුමුත්තර බුදුන් දවස, හංසවති නුවර, මහා ධන ඇති සිටුපුතෙක්ව, සක්මන් කරන්නේ (ජංගා විහරණය) බුදුන් වහන්සේ වැඩසිටි ආරාමයට පැමිණීම, මධුර ස්වරය ඇති අග්‍ර තෙරනුවක් දැක ඒ තනතුර පැතීම, පුණ්‍ය කම්ම බලයෙන් දෙව්ලොව සැප විඳීම, ඵුස්ස බුදුන් සමයේ නන්දාරාම නම් බුදුන් වැඩසිටි රජ උයනේ කොකිලෙක්ව උපත ලබා බුදුන් වහන්සේ පැහැද වීමට මිහිරි හඬින් ගායනා කිරීම, බුදුන් වහන්සේට රන් අඹයක් පුජා කිරීම ඒ ගැන සතුටුව මිය ගොස් තුසිත දෙව්ලොව පහළවීම, කාශ්‍යප බුදුන් කළ කිකී රජුගේ සේනානායකව, බුදුන් වහන්සේ පිරිනිවී ගිය පසු, උන්වහන්සේ වෙනුවෙන් සත් යොදුන් සෑයක් කිරීමට පිරිස සැදී සිටින අවස්ථවේ, එහි ප්‍රමාණය විසාල යයි පැවසු විට, ඔහුගේ වචනය මත ඔවුන් යොදුනක් උස සෑයක් සැදීම, ඒ කම්ම විපාකය නිසා ගෝතම බුදුන් සමයේ මිටි සිරුරක් ඇතිවීම ආදී විස්තර මෙහි දැක්වේ.

**ලම**

**▲ ලෝමසකන්ගිය තෙර**- Lomasakngiya Thera: මේ තෙරුන් ලෝමසවංගීස ලෙසින්ද හඳුන්වා ඇත. කපිලවස්තු නුවර අසබඩ නිග්‍රෝධාරාමයෙහි වැඩ වසන අවස්ථාවේදී චන්දන නම් දේවපුත්‍ර පැමිණ, භද්දෙකරත්ත සූත්‍රයේ දක්වා ඇති දහම් කරුණු ගැන විමසා ඇත. ඒ ගැන නොදත් මේ තෙරුන්, සැවත් නුවරට පැමිණ, බුදුන් වහන්සේ බැහැදැක ඒ සූත්‍ර දේශනාව පැහැදිලි කරන ලෙසින් ඉල්ලා සිටියහ. දේශනාව අවසානයේදී , චන්දන දෙවියා දහමේ අප්‍රමාදව, යහපත් ලෙසින් දහම ආවර්ජනය කරන බව බුදුන් වහන්සේ වදාළහ. **සටහන්:** \* බුදුන් වහන්සේ තව්තිසා දෙව්ලොව වැඩ වසන සමයේ , දෙවියන්ට , එම සූත්‍රය දේශනා කලබව චන්දන දේවපුත්‍ර පවසා ඇත. \*\* අටුවාවට අනුව, මේ තෙරුන් හා ඔහුගේ සහායක චන්දන, කාශ්‍යප බුදුන් වහන්සේ වෙත පැවිදිව වැඩ වසන සමයේදී ඒ බුදුන් වහන්සේ භද්දෙකරත්ත සූත්‍රය වදාළහ. **බලන්න**: EMN: note 1221, p.1174. **මූලාශ්‍රය:** ම.නි: (3) ලෝමසකන්ගියභද්දෙකරත්ත සූත්‍රය.

▼ **මෙහිදී මේ තෙරුන්,** මහානාම ශාක්‍යයන්ට, සේඛ හා අසේඛ බවේ වෙනස්කම් පැහැදිලි කර ඇත. **බලන්න:** සංයු.නි:(5-2) මහාවග්ග:අනාපානසංයුත්ත:10.2.2 කංඛෙයිය සූත්‍රය, පි.138.

**▼ මේ තෙරුන්ගේ ථෙර ගාථා:**ඛු.නි: ථෙරගාථා:1.3.7 , පි.48.

“වනයේ විවේක සුවය වඩනු පිණිස හීතණ, කුසතන ආදිය උරයෙන්ද බැහැර කරමි, ඒවා මත නො ඇලවෙමි”. **සටහන:** මේ තෙරුන්ගේ අපදානයේ හි, වනගතව, ඉඳීම, සිටීම, ඇවිදීම යන් තුන් ඉරියව්වෙන් භාවනා කරන බව, කුස තණ ආදියේ, නො නිදන බව පෙන්වා ඇත.

**▼ මේ තෙරුන්ගේ අපදානය:**ඛු.නි: අපදානපාලිය 2-1: 548, පි.404. කාශ්‍යප බුදුන් දවස සහායක චන්දන සමග පැවිදීවීම, බොහෝකල් දෙව් මිනිස් සැප විඳ ගෝතම බුදුන් දවස කපිලවස්තු නුවර ශාක්‍ය පුත්‍රයෙක් ලෙසින් උපත ලැබීම, බුදුන් වහන්සේ ඒ නුවරට පැමිණි විට මානයෙන් යුත් ශාක්‍ය පිරිස උන්වහන්සේට නොවැඳීම, ඒ අවස්ථාවේදී බුදුන් වහන්සේ පෙළහර පා ඥාතින් දමනය කිරීම මෙහි දක්වා ඇත. බුදුන් වහන්සේ ගේ අනුභාවය දැක මේ තෙරුන් පැවිදිවුහ. බුදුන් වහන්සේ භද්දෙකරත්ත සූත්‍රය වදාළ විට, එම දහම් කරුණු ආවර්ජනය කිරීම පිණිස වනගතව, එහිදී අරහත්වය ලැබුහ.

**ව**

**වක**

**▲වක්කලි තෙර-** Vakkali Thera: බලවත් ශ්‍රද්ධාව ඇති භික්ෂුන් අතරින් මෙතුමා අග්‍රය.**බලන්න:** EAN:note:91, p.585.

**මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

▼  **මේ සූත්‍රයේ දී** වක්කලී තෙරුන් රෝගිවිම, බුදුන් වහන්සේ වෙතින් දහම අසා අරහත්ව පිරිනිවන් පෑම විස්තර කර ඇත. **සටහන:** දරුණු රෝගාබාධය නිසා මේ තෙරුන් සැතකින් ගලනලය සිඳගෙන මියගියහ. **මූලාශ්‍රය:**සංයු.නි: (3): ඛන්ධසංයුත්ත:ථෙරවග්ග: 1.2.4.5 වක්කලී සූත්‍රය, පි.234.

▼ **මේ තෙරුන්ගේ ථෙර ගාථා**: ඛු.නි: ථෙරගාථා:5.1.8, පි.144.

“ අග්‍රවූ දාන්තවූ සමාහිත වූ සම්බුද්ධයන් සිහි කැරෙමින් රෑ දවල් නොමැළිව වනයේ වෙසෙමි”.

▼ **මේ තෙරුන්ගේ අපදානය:** ඛු.නි:අපදාන පාලිය 2-1: 532.පි.316.

පදුමුත්තර බුදුන් දවස, හංසවතී නුවර බ්‍රාහ්මණ පුතෙක්ව, බුදුන් වහන්සේ වක්කලී නම් භික්ෂුවක් සැදැහැයෙන් අග බව වදාළ අවස්ථවේ ඒ ගැන කැමත්ත ඇතිකර,බුදුන් වහන්සේට දන් පුජා කර ඒ තනතුර පැතීම, බොහෝ ජිවිත සුවයෙන් විසීම, ගෝතම බුදුන් දවස සැවැත්නුවර නුවර උපත ලැබීම, පිශාචයන් විසින් බිය කරනු ලැබුව , දෙමාපියන් දරුවාගේ ආරක්ෂාව පතා බුදුන් වහන්සේට පිරිනැමීම මෙහි දක්වා ඇත.

“එකල්හි බියපත් වුවන්ට පිහිටවූ ඒ බුදුරජ තෙමේ ජාලාඅංගුලි ඇති සක්ලකුණුයුත් මුදු කෝමල හස්තයෙන් මා පිලිගත්තේය.මම එතැන් පටන් බුදුන් වහන්සේ විසින් රක්නා ලදුව සුවයෙන් වැඩුනෙමි… බුදු සසුන කරන ලදී”.

**වග**

**▲ වංගීස තෙර -** Vaṅgīsa Thera: දහම ගැන පැහැදීම ඇතිකරණ ගී පැදි (**පටිභානවන‍්තානං-**composing inspired verses**)** සකස් කරණ භික්ෂුන් අතරෙන් මෙතුමා අග්‍රය. දහම්පද කවියෙන් වණා ඇත. **බලන්න**: EAN:note:95:p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44. **සටහන:** මේ තෙරුන් පිලිබඳ විස්තර, සංයු.නි: (1) : සගාථවග්ග:වංගීසසංයුත්තයේ සූත්‍ර යන්හි දක්වා ඇත.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:මහා නිපාත: ගාථා 1220 සිට ,පි.308.

“ සියල්ලෝ භාග්‍යවතුන් වහන්සේගේ පුතුන්ය,මෙහි අසාර දෙයක් නොමැත. තණ්හාව උදුරා දමන සුර්ය බන්ධු මම වඳිමි”.

**▼ මේ තෙරුන්ගේ අපදානය:** ඛු.නි:අපදාන 2-1: 544, පි. 382. පදුමුත්තර බුදුන් දවස හංසවති නුවර ප්‍රසිද්ධ බ්‍රාහ්මණයෙක්ව, බුදුන් දැක, උන්වහන්සේගේ ගුණ වයමින් මහා සතුටකට පත්වීම, බොහෝ කලක් දෙව් මිනිස් සැප ලබා අන්තිම භවයේ වංග රටේ පරිබ්‍රාජක කුලයක උපත ලබා සත් හැවිරිදි වියේදී වාද පිලිබඳ විශාරද වීම මෙහි දක්වා ඇත. මේ තෙරුන් පැවිදි වීමට පෙර රජගහනුවරදී සැරියුත් මහා තෙරුන් හමුවිය. උන්වහන්සේගේ ශාන්ත බවින් පැහැදී, පැවිදි වීමට අයැදිය. මහා තෙරුන් බුදුන් වහන්සේ වෙත ඔහු කැඳවා ගියවිට බුදුන් වහන්සේ මෙසේ වදාළහ:

“වංගීස, කීම, යම් ශිල්පයක් දන්නේද?”. හිස්කබලක් ගෙන, මළ ගිය පුද්ගලයා උපත ලබන ස්ථානය පැවසීමට හෙතෙම දක්‍ෂ විය. බුදුන් වහන්සේ හිස් කබල් තුනක් ඔහුට දුන්විට ඒ ඒ අය යළි උපත ලැබූ ස්ථාන නිවැරදිව පැවසිය. ඉන්පසු බුදුන් වහන්සේ පසේබුදු වරයෙකුගේ හිස් කබල දුන්විට, යළි උපත ගැන පැවසීමට ඔහු අපොහොසත් විය.

“ඉක්බිති මම උන්වහන්සේ උපන් තැන කියා ගැනීමට නොහැකිව, නෂ්ඨවූ විද්‍යා ඇත්තේ පැවිද්ද ඉල්ලීමි...කවි පද බැඳීම ගැන සමහර භික්ෂුහු මට දොස් පවරුහ… බුදුන් වහන්සේ මෙසේ ඇසුහ: ‘මේ ගාථා කල් ඇතිව සිතා මතා ගොතන ලදද? නැතිනම්, ඒ අවස්ථාවේදීම පවසන ලද්දේද?’

කවි පද ගාථා එකෙණිහිම තමන්හට ඇතිවෙන බව පිළිතුරු දුන්විට, බුදුන් වහන්සේ මෙසේ වදාළහ: “දැන් සිටිවනම මට තුති කරන්න” . “මම එතුමන් ගේ ගුණ කවි පදයෙන් පැවසු විට බුදුන් වහන්සේ ප්‍රතිභානවත් භික්ෂුන් අතර මා අගතැන තැබුහ”.

**වච**

**▲ වච්ඡගොත්ත** **තෙර-** Vachchagothta Thera: පෙර දී පරිබ්‍රාජකව සිට (වච්ඡගොත්ත අග්ගිවෙස්සන), බුදුන් වහන්සේ වෙතින් දහම අසා පැහැදී, පැවිදිවූ මේ තෙරුන් අරහත්වය ලබා ගැනීම පිලිබඳ විස්තරය ම.නි:**මහා වච්ඡගොත්ත සූත්‍රයේ** දක්වා ඇත. පරිබ්‍රාජකව වාසය කරන සමයේ බුදුන් වහන්සේ වෙතින් දහම ශ්‍රවනය කිරීම පිළිබඳව **බලන්න**:ම.නි. තෙවිජ්ජා වච්ඡගොත්ත සූත්‍රය. **ම.නි**:**අග්ගි වච්චගොත්ත සූත්‍රයේ**, වච්ඡගොත්ත පරිබ්‍රාජක, බුදුන් වහන්සේ කෙරේ සැදැහැ උපදවා ගිහි ශ්‍රාවක බවට පත්වීම විස්තර කර ඇත.

**▼අංගු.නි: 3 නිපාත**: 3.2.1.7 සූත්‍රයේදී, බුදුන් වහන්සේට දානය පිරිනැමීමේ ආනිසංස, මේ තෙරුන් දක්වා ඇත. **සටහන්**: \* අරහත්වයට පත්වූ වච්ඡගොත්ත තෙරුන් පිළිබඳව බුදුන් වහන්සේ මෙසේ වදාළහ:

**“වච්ඡගොත්ත මහණට ත්‍රිවිද්‍යා ඇත, මහත් ඍද්ධි ඇත, මහත් ආනුභාව ඇත...”**. **බලන්න:** ම.නි:මහා වච්චගොත්ත සූත්‍රය. \*\* සංයු.නි: (3): ඛන්ධවග්ග: වච්ඡගොත්ත සංයුත්තයේ, මේ තෙරුන්ට දේශනා කළ සූත්‍ර දක්වා ඇත.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.12.2, පි.82.

“ ත්‍රිවිද්‍යා ඇත්තෙමි, මහා ධ්‍යාන ඇත්තෙමි, චිත්ත සමථයෙහි දක්‍ෂ වීමි, මා විසින් ස්වාඅර්ථය (අරහත්බව) ලබනලදී, බුදුන්ගේ අවවාදය කරන ලදී”.

**වජ**

**▲වජ්ජිපුත්‍ර තෙර-** Vajjiputhta Thera: විසාලාවේ වජ්ජි කුමාරයෙක් ලෙසින් ගිහිකල විසු මේ තෙරුන්, පැවිදිව වනයේ හුදකලාව වාසය කිරීම ගැන වන දෙවතාවක් ප්‍රසංසා කිරීම, එමගින් තෙරුන් දහම් සංවේගය ඇතිකර ගැනීම ගැන මෙහි විස්තරකර ඇත.

**මූලාශ්‍රය:** සංයු.නි: (1) සගාථවග්ග: වනසංයුත්ත:9.1.9 වජ්ජිපුත්‍ර සූත්‍රය, පි.386.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.7.2.,පි.62.

“වනයෙහි හැර දමන ලද දරකඩක ලෙසින් අපි හුදකලාව වනයේ වසන්නෙමු, ස්වර්ගයට යාමට කැමති, නිරීසතුන් මෙන් බොහෝදෙනා මට කැමති වෙති”.

**▼ මේ තෙරුන්ගේ අපදානයේ**, සිද්ධාර්ථ බුදුන් වහන්සේ දැකීමෙන් සතුටුව පළතුරක් පුජාකිරිම, ගෝතම බුදුන් වහන්සේ වෙත පැමිණීම, අරහත්වය ලබා ගැනීම විස්තර කර ඇත. **බලන්න**: ඛු.නි:අපදාන:2-1: 555 වජ්ජිපුත්‍ර ථෙරඅපදානය, පි.426. **මූලාශ්‍රය:** සංයු.නි: (1) සගාථවග්ග: වනසංයුත්ත:9.1.9 වජ්ජිපුත්‍ර සූත්‍රය, පි.386.

**වප**

**▲ වප්පතෙර-පස්වග -**Vappa Thera -pasvaga: මෙතුමා පස්වග මහනුන්ගෙන් කෙනෙකි, පළමුව අරහත්වය ලැබූ ආරිය සංඝයා පස්දෙනාට ඇතුලත්වේ. **බලන්න**: පස්වග මහණුන්.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 1.7.1, පි.62.

“ දර්ශනසම්පන්න ආරිය උතුමා, ආරියන්ද, පෘතජ්ජනයන්ද හඳුනයි. එහෙත් අන්ධබාල පෘතජ්ජන, ආරියන් හා අනාරියන් හඳුනන්නේ නැත”.

**වම**

**▲ විමල තෙර**- Vimala Thera: බරණැස්නුවර සිටු පුතෙක් වූ මෙතුමා යසකුල පුත්‍ර තෙරුන්ගේ ගිහිකල මිතුරෙකි. තම මිතුරා පැවිදිවූ බව අසා සෙසු මිතුරන් තිදෙනා සමග පැමිණ, බුදුන් වහන්සේ වෙතින් දහම අසා පැවිදිව, උපසම්පදා ලැබ අරහත්වයට පත්වුහ. **මූලාශ්‍රය:**වින.පි:මහාවග්ග පාලි1: සිව්ගිහි යහළුවන්ගේ පැවිද්ද කථා, පි.116.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 3.1.10, පි.126.

“ ...කුසිත, හීන වීරිය ඇති අය දුරලන්න, කාය විවේකය ඇති , නිවනට මෙහෙයවූ සිත් ඇති, ධ්‍යාන කරන, නිරතුරු රුකුලු වීරිය ඇති නුවණැති අය හා එක්ව වෙසෙන්න”.

**වශ**

**▲වාශිෂ්ඨ තෙර හා භාරද්වාජ තෙර-** Vasettha Thera & Bharadvaja Thera: බුදුන් වහන්සේ ඉච්චානගල ප්‍රදේශයේ චාරිකාවේ යෙදී සිටින විට, වාශිෂ්ඨ බ්‍රහ්මණ මානවක හා භාරද්වාජ බ්‍රහ්මණ මානවකහට බුදුන් වහන්සේ හමුවීමට හා දහම් ප්‍රශ්න සාකච්චා කිරීමට අවස්ථාව ලැබිණි. දේශනාවෙන් පසු ඔවුන් දෙදෙන බුදුන් සරණ ගියහ. බුදුන් වහන්සේ කෝසල ජනපදයේ සැරිසරන අතර, මනසාකට නම් බ්‍රාහ්මණ ගමට වැඩි අවස්ථවේදී, දෙවන වරටද බුදුන් වහන්සේ හමුවීමට හා දහම ඇසීමට අවස්තාව සැලසිනි. තෙවිජ්ජා සූත්‍ර දේශනාව ඇසු ඒ දෙදෙනා නැවතද බුදුන් සරණ ගිය බව පෙන්වා ඇත. පසු කල මහණවූ ඒ දෙදෙනා, උපසම්පදාව බලාපොරොත්තුවෙන්, සැවැත්නුවර, මිගාරමාතා ප්‍රසාදයේ වාසය කරන අවස්ථාවේදී, බුදුන් වහන්සේ වදාළ අග්ගඤ්ඤ සුත්‍ර දේශනාව ශ්‍රවණය කර, උපසම්පදාව ලබා අරහත්වය සාක්ෂාත් කරගත්හ. **බලන්න**: EDN: note:258, p.421. **මූලාශ්‍ර**: ම.නි: (2): 2.5.8 වාශිෂ්ඨ සූත්‍රය, පි.716, දීඝ.නි: (1):13 තේවිජ්ජා සූත්‍රය, පි.610, දීඝ.නි: (3) 4 අග්ගඤඤ සූත්‍රය, පි.152, EMN:98: Vāseṭṭha Sutta,p.722, EDN: 13 Tevijja sutta, p. 143 & 27 Aggañña Sutta, p. 306

**▲ විශාඛ පංචාලිපුත්ත තෙර**- Visākha pamchaliputta Thera: විශාඛ පංචාලිපුත්ත තෙරුන්, ධම්ම කථිකය,යහපත් ලෙසින් දහම දේශනාකර, ධර්-ම ධජය ලෙලවන පණ්ඩිතයෙක් යයි බුදුන් වහන්සේ පැසසුම් කර ඇත. **බලන්න**: මුණිධජය. **මූලාශ්‍ර**: අංගු.නි: (2) 4 නිපාත: 4.1.5.8 විශාඛ සූත්‍රය,පි.122, EAN: 4: 48.8 Visākha, p. 167, සංයු.නි: (2) නිදානවග්ග: භික්ඛුසංයුත්ත: 9.1.7 විශාඛ පංචාලිපුත්ත සූත්‍රය, පි. 453, ESN: 21: Bhikkhusamyutta: 7: Visākha, p. 928.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:2.5.5. පි.112.

“තමා හුවා දක්වන්නේ නැත, අනුන් හෙළා දකින්නේ නැත… රහතුන් හා නොගැටෙන්නේය, තම ගුණ පිරිස මැද නොකියන්නේය, සන්සුන්ය, පමණ දැන කථාකරයි, මනාපැවතුම් ඇත”.

**ස**

**සග**

**▲ සංග්‍රාමජිත් තෙර -**Sangramajit Thera: එක්සමයක මේ තෙරුන් ජේතවනාරාමයේ වාසය කරන සමයේ ඔහුගේ පෙර බිරිඳ අත දරුවා සමග පැමිණ, තෙරුන් හමුවට පැමිණ කථාකලද, තෙරුන් නිහඬව සිටියහ. දරුවා පෝෂණය කරන්න යයි කියා ඇය දරුවා එහි තබා ගියාය. එහෙත්, තෙරුන් ඒ දෙස නො බැලුහ. ඒ බව දුටු ඇය පෙරලා පැමිණ දරුවා රැගෙන ආපසු ගියාය. එම සිදුවීම දිවැසින් දුටු බුදුන් වහන්සේ මෙසේ උදානයක් වදාළහ:

“එන්නීය ගැනද (ඔහු) සතුටු නොවේ, බැහැර යන්නිය ගැන ශෝක නොකරයි. රාගාදී බැමිවලින් මිදුන ඒ සංග්‍රාමජිත් භික්ෂුව ‘බ්‍රාහමණයෙක්’ යයි මම කියමි”. **සටහන:** එතුමන් අරහත්ය. කෙළෙස් සංග්‍රාමය දිනු නිසා සංග්‍රාමජිත් ය. **මූලාශ්‍රය**:ඛු.නි: උදානපාලිය:බෝධිවග්ග: 1.8 සංග්‍රාමජිත් සූත්‍රය, පි.166.

**▲ සාගත තෙර-** Sagatha Thera: තේජෝධාතු සමාපත්තියට සම වැදීමෙහි දක්‍ෂ භික්ෂුන් අතරෙන් සාගත තෙරුන් අග්‍ර බව බුදුන් වහන්සේ වදාළහ.බුදුන් වහන්සේගේ උපස්ථායකයා ලෙසින් කටයුතු කර ඇත. මේ තෙරුන් කෝසම්බි නුවර, අම්බතොට අසල සිටි බිහිසුණු, ගිණි විහිදුවන නාගයෙක්, තේජෝ ධාතු සමාපත්තියෙන් දමනය කරණ ලදබව දැක්වේ. **බලන්න**:EAN:note:113, p.586. **මූලාශ්‍ර:** අංගු.නි: (1 ) 1 නිපාත: එතදග්ග පාළිය**,** පි. 84**,** EAN:1:Foremost, p. 44.

**▼මේ තෙරුන්ගේ අපදානය:** ඛු.නි:අපදානපාලිය1: 32, පි.176.

පදුමුත්තර බුදුන් වහන්සේ වැඩසිටින සමයේ සෝභිත නම් ප්‍රකට බ්‍රාහ්මණක් විය. බුදුන් වහන්සේ දැක, සිත පිනාගිය හෙතෙම මෙසේ පැවසිය: “ …පිණින් හා නුවණින් යුත් පිරිස, ඔබ වහන්සේ අලංකාර කරති, හිරු උදාවන කල මෙන් ඔබ වහන්සේගේ ප්‍රභාව පැතිරේ”. පහන් සිත් ඇති ඔහු දුටු බුදුන් වහන්සේ, ඔහුගේ බුද්ධ ප්‍රසාදය නිසා මතුවේ දිගු කලක් දෙව්ලොව සැප ලබන බවද, ගෝතම බුද්ධ සසුනේ ශ්‍රාවකබව ලැබේය යි අනුමෝදනා වදාළහ.

**සජ**

**▲ සුජාත තෙර-** Sujata Thera: මේ තෙරුන්ගේ අරහත්වය බුදුන් වහන්සේ මෙහිදී ප්‍රකාශ කරඇත. **මූලාශ්‍ර**:සංයු.නි: (2 ): නිදානවගග, භිකඛුසංයුත්ත-9.1.5. සුජාත සූත්‍රය,පි.452, ESN: 21: Bhikkhusamytta: 5-Sujata, p. 926.

**▼ බුදුන් වහන්සේ මෙසේ වදාළහ:**

“ඉතා සෝභනවූ රූපයකින් දිලෙන මේ භික්ෂුවගේ සිත මුළුමනින්ම ඍජුය. (කෙළෙසුන්ගෙන්) වෙන්වූ සිතකින් යුතුව, සංයෝජන වලින් නිදහස්ව, උපදාන රහිතව ඔහු නිවන සාක්ෂාත් කර ගෙන ඇත. මාර සේනාව පරාජය කළ ඔහු අන්තිම සිරුර දරයි: **මූලාශ්‍ර**:සංයු.නි: (2): නිදානවගග, භිකඛුසංයුත්ත-9.1.5. සුජාත සූත්‍රය,පි.452, ESN: Nidanasamytta: 21: Bhikkhusamytta: 5-Sujata, p. 926.

**සද**

**▲ සද්ධා තෙර-** Saddha Thera: සද්ධා තෙරුන් හට, ශ්‍රද්ධාව ප්‍රකටවන ගුණ 11ක් ඇතිබව මෙහි දක්වා ඇත. උන්වහන්සේ උතුම් අරහත්වය ලබා ඇත. සුභූති තෙරුන් සද්ධා භික්ෂුව ගේ ගුණ ප්‍රකාශ කලවිට බුදුන් වහන්සේ එය අනුමත කර මෙසේ වදාළහ:

“ සුභූති, මැනව... ඒ කරුණෙන්ම ඔබ මේ සද්ධා භික්ෂුව සමග වාසය කරන්න,... යම් කලක ඔබට තථාගතයන් දැකීමට කැමතිවන්නේ නම්, ඒ පිණිස මේ සද්ධා භික්ෂුව සමග පැමිනෙන්න” **මූලාශ්‍ර**: අංගු.නි:(6 ):11 නිපාත:අනුසති වග්ග,11.2.4 සුභූති සූත්‍රය,පි.662 ,EAN:11: II Recollection, 14.4 Subhuti , p.572. **සටහන**: මෙහිදී, සද්ධා තෙරුන්, බුදුන් වහන්සේගේ සැදැහැවත් ගිහි උපාසකයෙක් ගේ පුතෙක් බව දක්වා ඇත. අනාථ පිණ්ඩික සිටුවරයාගේ පුතෙක් විය හැකිය. මේ සූත්‍රයට අනුව මෙතුමා බුදුන් වහන්සේ හමුවට පැමිණියේ සුභූති තෙරුන් සමගය.**බලන්න:** EAN: 11: note: 2220, p.687.

**▲සුද්ධික** **භාරද්වාජ තෙර-** Suddika Bharadvaja Thera: සැවැත්නුවර බ්‍රාහ්මණයෙක්වූ මෙතෙම, බුදුන් වහන්සේ බැහැදැක, බමුණන් ගේ පිරිසිදුවීම ගැන පැවසුහ. බුදුන් වහන්සේ මෙසේ වදාළහ:

“...පටන් ගන්නා ලද වීරිය ඇති, නිවන පිණිස මෙහෙයවූ සිත් ඇති, දැඩි පරාක්‍රමය ඇති, ක්‍ෂත්‍රියාද, බ්‍රාහ්මණයාද, වෛශ්‍යයාද, ශුද්‍රයාද, චන්ඩාලයාද, පුප්සඬුවාඩ උත්තම සුද්ධිය නම් නිවනට පැමිණේ…” .එම දේශනාව අසා සැදැහැ ඇතිකරගත් එතුමා, පැවිදිව අරහත්වය ලැබූ බව මෙහි දක්වා ඇත.

**මූලාශ්‍රය**: සංයු.නි: (1) සගාථවග්ග: බ්‍රාහ්මණසංයුත්ත: 7.1.7 සුද්ධික සූත්‍රය, පි.322.

**සධ**

▲ **සුධර්ම භික්ෂුව**-Bhikkhu Sudharma: මේ භික්ෂුව, මචඡිකාසන්ඩන්ඩ නගරයේ, චිත්ත ගපති විසින් පුජා කල, ඇඹල්ල (අම්බාටක වනය) වනයේ, ආවාසයක වාසය කරන කල, සැරියුත් මහා තෙරුන් එම නගරයට වැඩම කර ඇත. ඒ අවස්ථාවේදී, චිත්ත ගහපති, මහා තෙරුන්ට දානය පිණිස සිය නිවසට වඩින ලෙස ආරාධනා කළහ. තමන්ගෙන් නොවිමසා, තම දායකයා එසේ මහා තෙරුන් ඇතුළු සංඝයාට අරධනා කිරීම ගැන කිපුන මෙ භික්ෂුව, චිත්ත ගහපතිට බොහෝ පරිභවකරනලදී. බුදුන් වහන්සේ ඒ පුවත දැන, චිත්ත ගපතිගෙන් සමාව ලබා ගැනීමට අවවාද වදාළහ. ඒ අනුව සංඝයා එම භික්ෂුවට ‘පටිසාරණිය කර්මය’ පනවනලදී.**බලන්න**: පටිසාරණිය කර්මය. **මූලාශ්‍රය**: වින.පි.චුලවග්ග 1: කම්මක්ඛන්ධය- පටිසාරණියකම්ම,පි. 84.

**සන**

▲**සේනිය** (**කෝලියරටේ**) **තෙර**-Seniya Thera: බුදුන් වහන්සේ හමුවට පැමිණි බලුව්‍රතය දරන නිගණ්ඨ සේනිය, උන්වහන්සේ වෙතින් දහම අසා පැහැදී බුදු සසුනට ඇතුළු වී, අරහත්වයට පත්වූ බව මෙහි දක්වා ඇත. **මූලාශ්‍ර:** ම.නි: (2): 2.1.7 කුක්කුරවතිය සූත්‍රය, පි.100, EMN: 57: Kukkuravatika Sutta, p.466.

**▲ සුනිත තෙර-** Sunitha Thera: මගධයේ දුගී පහත් කුලයක (චන්ඩාල) උපත ලැබූ මෙතුමාට බුදුන් වහන්සේ, රජගහනුවර දී දැකීමට අවස්ථාව ලැබුණි. මහා කාරුණිකයන් විසින් පැවිදි කරණු ලැබුව අරහත්වයට පත්විය. **මෙතුමාගේ ථෙරගාථා**: ඛු.නි: ථෙරගාථා:12.1.2, පි.202.

“...මම එකලාව ආරණ්‍යයෙහි වසන්නේ, නො මැළිව බුදුන් වහන්සේගේ අවවාද කළෙමි...උත්තම පුරුෂබව ලැබූ මට ඉන්ද්‍ර බ්‍රහ්ම දේවියෝ නමස්කාර කළහ. … ඒ දුටු බුදුන් වහන්සේ සිනා පහළකර මෙසේ වදාළහ:

‘තපසින්ද බඹසරින්ද ශිලයෙන්ද ප්‍රඥාවෙන්ද යන මේ කරුණින් බ්‍රාහ්මන වේ, මේ උතුම් බමුණෙක් ය’”.

**▲** **සුන්දරික භාරද්වාජ තෙර 1**- Sundarika Bhradvaja Thera 1: බුදුන් වහන්සේ වත්ථුපම සූත්‍රය දේශනා කරන අවස්ථාවේදී එහි සිටි සුන්දරික භාරද්වාජ බ්‍රාහ්මණ, දිය නෑම පිළිබඳව බුදුන් වහන්සේගෙන් විමසුහ. එම සුන්දරිකා නදියේ දිය නෑමෙන් විසුද්ධිබව ඇතිවේයයි බ්‍රාහ්මණ පිළිගැනීමක් විය. බුදුන් වහන්සේ ජල ස්නානයෙන් කෙනෙක්ගේ ආධ්‍යාත්මය පිරිසිදු නොවන බව, ධම්මාකූලව, මෙත්සිත ඇතිව දහමේ ස්නානය කිරීමෙන් විසුද්ධිය ඇතිවේ යයි වදාළහ. ඒ දේශනාව අසා පැහැදුන මෙතුමා, පැවිදිව, අරහත්වය ලැබූ බව මෙහි දක්වා ඇත. **මූලාශ්‍රය:** ම.නි: (1) වත්ථුපම සූත්‍රය, පි.112.

▲ **සුන්දරික භාරද්වාජ තෙර 2** - Sundarika Bhradvaja Thera 2

ගිහි කල කොසොල් දනව්වේ බමුණෙක්වූ මෙතෙම, එක් සමයකදී සුන්දරිකා නදිය අසල අග්නිහෝම පුජාවක් කර එම පුජාව දීමට සුදුස්සෙක් සෙවිය. ඒ අවස්ථාවේ, බුදුන් වහන්සේ නදිය අසබඩ රුක්මුලක් අසල හිසවටා පොරවාගත් සිවුර ඇතිව වැඩසිටිසේක. එතුමන් දුටු මොහු, බුදුන් වහන්සේ බ්‍රාහ්මණ උතුමෙක් සේ සලකා, පුජාව පිරිනැමීමට ඒ අසලට පැමිනියහ. ඔහුගේ පිවර හඬ අසා බුදුන් වහන්සේ හිස විවර කලවිට මෙතෙම මෙසේ සිතිය. ‘ සමහර විට මොහු මුඩු බ්‍රාහ්මණයෙක් විය හැකිය, මම ඔහුගෙන් ජාතිය විචාරමි”. ඔහු ජාතිය ගැන විමසුවිට බුදුන් වහන්සේ මෙසේ වදාළහ”

“ ජාතිය ගැන නොඅසන්න, ශිලාදී චරන දහම් ගැන අසන්න. ඕනෑම වියලි දණ්ඩක් යොදා ඒකාන්තයෙන්ම ගිනි හටහත හැකිය. එලෙස, පහත් හෝ උසස් කුලයේ උපන්නේද, වීරිය ඇතිව, කරුණු දැන, හිරි ඔතප්ප මගින් පව් වළකා ගන්නේද හෙතෙම, ආසාව ක්‍ෂය කල මුනිවරයාය… බමුණ, මම දර දැවීම අත්හැර ස්වාසන්තානයෙහිම ඥාන ගින්න දල්වමි, අරහත්වූ මම නීති දැල්වූ ගිනි ඇත්තෙමි, නීති සංයත සිත් ඇත්තේමි, බඹසර කෙරමි…”. බුදුන් වහන්සේ වදාළ දහම් දෙසුම අසා සතුටට පත් මෙතුමා, පැවිදිව, අරහත්වය ලැබූ බව මෙහි දක්වා ඇත. **මූලාශ්‍රය:** සංයු.නි: (1): සගාථවග්ග:බ්‍රාහ්මණසංයුත්ත:7.1.9 සුන්දරික සූත්‍රය, පි.324.

**සණ**

**▲ සෝණකුටිකන්න** **තෙර**- Soṇa Kuṭikaṇṇa Thera: කලණබස් තෙපලන භික්ෂුන් අතරෙන් මෙතුමා අග්‍රවේ.**බලන්න**: EAN:note:88, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1:Foremost, p. 44.

**▼ අවන්තිරටේ, ගිහි උපාසකව වාසය කළ** මෙතුමා, කාලි උපාසිකාවගේ පුතුය, මහා කච්චයාන රහතුන්ගේ උපස්ථායකය. එහිදී මෙතුමන් පැවිදිබව ලැබීමට කළ උත්සාහය, බුදුන් වහන්සේ බැහැදැකීමට සැවත් නුවරට පැමිණිම් ආදී මෙහි විස්තර කර ඇත. බුදුන් වහන්සේ මේ තෙරුන්ට, උන්වහන්සේගේ කුටියේ රාත්‍රිය ගත කිරීමට ඇරයුම් කළහ. එහිදී, මේ තෙරුන් අට්ඨකවග්ග සජ්ජායනා කරනලදී. ඒ ගැන සතුටට පත් බුදුන් වහන්සේ මේ උදානය වදාළහ.

“ආරිය තෙමේ...උපධි රහිත නිර්වාන ධර්මය දැන...කිලිටි දෙයෙහි නොඇලේ”. **මූලාශ්‍රය:** ඛු.නි: උදානපාලිය: 5.6 සෝණ සූත්‍රය, පි.266. **සටහන:** මෙහිදීමේ තෙරුන් බුදුන් වහන්සේට**,** අවන්ති ප්‍රදේශයේ භික්ෂු සංඝයා අඩු නිසා තමන්හට පැවිදි බව ලබාගැනීමට දුෂ්කරවූ බව විස්තර කර ඇත.ඛු.නි: වින.පි: මහාවග්ග පාලිය 1, පි.583.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:5.1.11 පි.148.

“බුදුහු බොහෝ රෑ බොහෝ වේලාවක් අභ්‍යවකාශයෙහි විසුහ, සිව් විහරණයෙහි දක්‍ෂ ශාස්තෘහු ගඳ කිළියට පිවිසියහ...ඉක්බිති සම්බුද්ධ ශ්‍රාවකවූ මම බුද්ධ ශ්‍රේෂ්ඨයන් හමුවේ දහම සජ්ජායනා කළෙමි”.

**▼ මේ තෙරුන්ගේ අපදානය**: ඛු.නි: අපදානපාලිය1: 42, පි.193.

අනෝමදස්සි බුදුන් වහන්සේට රන් ආලේප කළ සක්මන් මළුවක් කරවා එය මල් වලින් වසා, වියන් බැඳ, බුදුන් වහන්සේට පුජා කර, අහාර දානයද පුජා කර ඇත. එම පුණ්‍ය කම්මයේ මහිමයෙන් දිගුකලක් දෙව් රජ සැප විඳ අවසාන උත්පත්තියේදී ගෝතම බුදු සසුනේ බුද්ධ ශ්‍රාවකයෙක් විය.

**▲ සෝණකොළිවීස තෙර**- Soṇa Koḷivīsa Thera: **ආරද්ධ වීරිය-** සම්පුර්ණ විරිය- ඇති භික්ෂුන් අතරෙන් මෙතුමා අග්‍රයයි බුදුන් වහන්සේ වදාළහ. **බලන්න:** EAN: note:88, p.585. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1: Foremost, p. 44.

**▼ මෙතුමා,** ගිහිකල, චම්පා නුවර වාසය කළ, කොලිවිස ගෝත්‍රයේ, ධනවත් සිටුපුතෙකි. සියුමැලි වූ ඔහුගේ යටිපතුල් හි ලොම්හටගෙන තිබු නිසා ඔහුට පාවහන් නොමැතිව ඇවිදීම දුෂ්කරවිය. මෙතුමන්, සේනිය බිම්බිසාර රජ හමුවීම, ඒ මගින් බුදුන් වහන්සේ දැකීම, පැවිද්ද හා වීරිය කිරීම, අරහත්වය ලැබීම මෙහි විස්තරාත්මකව පෙන්වා ඇත. **සටහන:** මේ තෙරුන්ගේ පාද ප්‍රශ්නය හේතු කොටගෙන, සංඝයාට පාවහන් පැළදීමට බුදුන් වහන්සේ අනුමත කර ඇත. **මූලාශ්‍රය:** වින.පි: මහාවග්ගපාලි 1: සෝණකොලිවිසවත්ථු 474, පි.594.

**▼ බුදුන් වහන්සේ** ගිජ්ජකුට පර්වතයේ වැඩ වසන සමයේ, සෝණ තෙරුන්, රජගහනුවර අසබඩ සීත වනයේ වාසය කළහ. එහිදී උන්වහන්සේට ඇරඹු වීරිය වඩා ගත නොහැකිව සිත විපරියාසයට පත්ව ගිගිබවට පත්වීමට සිතුනි. ඒ බව සිතින් දැනගත් බුදුන් වහන්සේ ඉර්දියෙන් එහි පැමිණ **විණාව උපමාව** පෙන්වා වදාළහ: විණාවේ තත් දැඩිලෙස තද කිරීමෙන් හෝ ලිහිල් කිරීමෙන් යහපත් ස්වරය ගත නොහකිය. එහෙත් තත් සමගුණයෙන් පිහිටවා ගත් කළ ස්වරය යහපත්වේ. එලෙස, පමණට වැඩි වීරිය නිසා උද්දච්චය ඇතිවේ, අඩු වීරිය නිසා අලසකම ඇතිවේ. එමනිසා, වීරිය ආදී ඉන්ද්‍රිය සමතත්වයේ පිටුවාගෙන කටයුතු කරන්න යයි බුදුන් වහන්සේ වදාළහ. ඒ අනුව ක්‍රියා කළ සෝණ තෙරුන් අරහත්වය ලැබුහ. **සටහන:** මෙතුමා ගිහිකල විණා වාදනයෙහි දක්‍ෂවිය. **මූලාශ්‍රය:** අංගු.නි: (4) 6 නිපාත: 6.2.1.1. සෝණසූත්‍රය, පි.172.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:13.1.1., පි.489.

“අඟුරජායාගේ පිරිවරයෙහි වූ ඒ සෝණ තෙමේ අද දහමේ උතුම්ව දුකේ පරතෙරට ගියේය”.

**සප**

**▲ සෝපාක සාමණේර** -Samanera Sopaka: සත් හැවිරිදි වියේදී පැවිදිව, බුදුන් වහන්සේ ඇසු දස කුමාර ප්‍රශ්න වලට යහපත් පිළිතුරු පැවසු නිසා, බුදුන් වහන්සේ වෙතින් උපසම්පදාව ලැබුහ. **බලන්න**: ඛු.නි: ඛුද්දක පාඨ, දස කුමාර ප්‍රශ්ණ.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 7.1.4 ,පි.172.

“...පැන විසඳූ කළ, තථාගතයන් වහ්සේ අනුමෝදන් වුහ. මෙසේ වදාළහ:

‘මේ සෝපාක යම් කෙනෙකුගේ සිව්පස වළඳන ලදිනම් එය අංග මගධ දනවු වැසියන්ට ලාභයකි’...මම අන්තිම ශරීරය දරමි. ධර්මයේ සුධර්මතාවවේ ආශ්චර්ය නිසාය.”

**▼ මේ තෙරුන්ගේ අපදානය:**ඛු.නි:19, පි.144: “මම සිද්ධාර්ථ බුදුන් වහන්සේට ඇතිරියක අතුරා මල් අසුනක් පුජා කෙළෙමි. උන්වහන්සේ එම අසුනේ වැඩහිඳ මගේ මතු උත්පත්ති ස්ථානය දැන මෙසේ වදාළහ:

‘ඒකාන්තයෙන්ම සංස්කාරයෝ අනිත්‍යයහ, ඉපදීම හා විනාශය ස්වාභාවය කොට ඇත, ඉපදී නැතිවේ, ඔවුන්ගේ සංසිඳීම සැපය’. මම මගේ ලබ්ධිය හැර අනිත්‍ය සංඥාව වැඩුවෙමි. කුසල විපාක අනුව දෙව් මිනිස් සැප විඳ අන්තිම ආත්ම භාවයේදී සෝපාක (ස්වකිය පාකය වූ බත අනුන් අනුභව නොකරන බැවින් සපාක නම්වූ) චණ්ඩාල කුලයේ උපත ලැබීමි, සත් හැවිරිදි වියේදී අරහත්වය ලැබුවෙමි”.

**සබ**

**▲** **සුබාහු** **තෙර-**Subahu Thera: බරණැස්නුවර සිටු පුතෙක් වූ මෙතුමා යසකුල පුත්‍ර තෙරුන්ගේ ගිහිකල මිතුරෙකි. තම මිතුරා පැවිදිවූ බව අසා සෙසු මිතුරන් තිදෙනා සමග පැමිණ, බුදුන් වහන්සේ වෙතින් දහම අසා පැවිදිව, උපසම්පදා ලැබ අරහත්වයට පත්වුහ. **මූලාශ්‍රය:**වින.පි:මහාවග්ග පාලි1: සිව්ගිහි යහළුවන්ගේ පැවිද්ද කථා, පි.116.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.6.2 පි.58. “ සොඳුරු ගායනයක් ලෙසින් වැස්ස වසි, මගේ කුටිය හොඳින් ආවරණය වී ඇත, (පරිභෝග සුඛ ආදියට ඒමට නොහැකිසේ ) කවුළු වසා ඇත. මගේ සිත කායගතා සිහියේ යහපත් ලෙසින්ම එකඟව ඇත. වැස්ස, ඔබ කැමති ලෙසින් වසින්නට හැකිය”.

**සභ**

**▲ සභිය කච්චාන තෙර-**Sabhiya Kaccāna Thera: මෙහිදී මේ තෙරුන්, වච්චගොත්ත පරිබ්‍රාජක විමසු ප්‍රශ්න පිලිබඳව, එතුමන් වදාළ පිළිතුරු පෙන්වා ඇත. දේශනාව අවසානයේදී ඒ ගැන පැහැදුන වච්චගොත්ත පරිබ්‍රාජක, සභිය තෙරුන්හට ප්‍රසංසා කළහ. **සටහන**: තථාගතයන් මරණින් පසු සිටින්නේද: ආදීවූ එවක පැවති දිට්ඨි 10 ගැන මෙහි දක්වා ඇත. **බලන්න:** දිට්ඨි. **මූලාශ්‍රය:** සංයු.නි: (4) සළායතනවග්ග:අබය්‍යාකතසංයුත්ත:10.1.11 සභියසූත්‍රය, පි.730.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:4.1.3 පි.128.

“කෙනකුට, සබ්‍රහ්මසරුන් කෙරෙහි ගෞරවය නැද්ද, ඔවුන් පොළවට අහස මෙන් සද්ධර්මයෙන් දුරුවේ”.

**▲ සුභූති තෙර-** Subhūti Thera: අරණවිහාරි- ගැටීම් රහිත විහරණය ඇති, දක්ෂිණාවට-දක‍්ඛිණෙය්‍යා -තෑගී පුජාආදිය ලැබීමට සුදුසු භික්ෂුන් අතරෙන් අග්‍ර, සුභූති තෙරුන්යයි බුදුන් වහන්සේ වදාළහ. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1: Foremost, p. 44.

▼ **මේ තෙරුන්** අනාථපිණ්ඩික සිටුවරයාගේ බාල සොහොයුරාය, ජේතවනාරාමය බුදුන් වහන්සේට පුජා කරන අවස්ථාවේදී පැවිදි වුහ. මෙත්තා භාවනාව තුලින් ජානසම්පත් ලබා අරහත්වයට පත්වුහ. **බලන්න:** EAN: note: 85, p.585 **මූලාශ්‍ර**: අංගු.නි:(6 ):11 නිපාත:අනුසති වග්ග,11.2.4 සුභූති සූත්‍රය,පි.662 ,EAN:11: II Recollection, 14.4 Subhuti , p.572.

▼ **සුභූති තෙරුන්** අවිතක්ක සමාධියෙ වැඩ සිටිනු දුටු බුදුන් වහන්සේ මේ උදානය වදාළහ:

“ ...මිථ්‍යා විතක්ක පලවාහැර...සතර යොගයන් ඉක්මවා ගිය ආරිය පුද්ගලයා, ඒකාන්තයෙන්ම පුනර්භවයකට නො එයි”. **මූලාශ්‍රය:** ඛු.නි:උදානපාලිය:6.7. සුභූති සූත්‍රය, පි.300.

▼ **මේ තෙරුන්ගේ ථෙර ගාථා:** ඛු.නි: ථෙරගාථා:1.1.1 පි.35.

“ මගේ කුටිය මැනවින් සොයනලද නිසා සුව එළවයි… (එනිසා) මේඝය (වැස්ස) රිසිසේ වසින්න! මගේ සිත යහපත්ලෙසින්ම සමාහිතව ඇත, කෙලෙසුන් ගෙන් මිදී ඇත, මම ආරබ්ධ වීරිය ඇතිව වාසය කරමි…”

▼ **මේ තෙරුන්ගේ අපදාන:** ඛු.නි: අපදාන පාලිය1:21, පි.148. “පදුමුත්තර බුදුන් වහන්සේ වැඩසිටි සමයේ මම, කෝසිය නම් ජටිලයෙක්ව, හිමවතේ උග්‍ර තපස්කම් කළෙමි. බුදුන් වහන්සේ මා සිටි ස්ථානයට වැඩ අහසේ සක්මන් කලසේක. මම මල් අසුනක් පුජා කර බුදුන් වහන්සේට එහි වැඩම කිරීමට ආරාධනා කර සතියක් මුළුලේ උන්වහන්සේට නමස්කාර කරමින් සිටියෙමි. සමාධියෙන් නැගිට, බුදුන් වහන්සේ මෙසේ වදාළහ:

‘ භාවනා අතුරෙන් ශ්‍රේෂ්ඨවූ බුද්ධානුස්සතිය වඩන්න, එහි ඵල ලෙසින් දිගු කලක් දෙව් සැප, රජ සැප විඳින්නේය. ඔබ, බොහෝ සම්පත් හැර, මතු පහළවන ගෝතම බුදු සසුනේ සුභූති නම් බුද්ධශ්‍රාවකයෙක් වෙන්නේය’”.

**▲සුභද්‍ර භික්ෂුව**-Bhikkhu Subhadra: බුදුන් වහන්සේ වෙතින් පැවිද්ද ලැබූ අන්තිම ශ්‍රාවක භික්ෂුව මේ උතුමාය. පෙරදී සුභද්‍ර පරිබ්‍රාජිකවූ මෙතෙම, ඉතා ඉක්මනින්ම දහම අවබෝධ කර අරහත්වය ලබා ගත්හ. විස්තර පිණිස **බලන්න**: දීඝ.නි: මහා පරිනිබ්බාන සූත්‍රය.

▼ **මේ තෙරුන්ගේ අපදාන:** ඛු.නි: අපදාන පාලිය1: 19, පි.206. “මින් කල්ප ලක්ෂයකට පෙර පදුමුත්තර බුදුන් වහන්සේ පිරිනිවන් පෑ කළ ඒ ස්තූපයට මනහර ධජයක් පිදිවෙමි. කාශ්‍යප බුදුන් වහන්සේගේ තිස්ස නම් අග්‍ර ශ්‍රාවකයන්ට මම ලාමක වචන පැවසු නිසා ගෝතම බුදුන් වහන්සේ දැකීම පමාවිය. එතුමන්, උපවර්-තන සාල වනයේ දී පිරිනිවන් මඤකයේහිදී මා පැවිදි කළසේක. බුදුන් වහන්සේ ඉදිරියේම මගේ පැවිද්ද...උපසම්පදාව...පිරිනිවීම විය… බුදු සසුන කරනලදී”.

**▲ සුභද්‍ර මහලු භික්ෂුව-** Subhadra elderly Bhikkhu: මහා කාශ්‍යප තෙරුන්ගේ පිරිසේ සිටි මේ භික්ෂුව මහළු කල පැවිද්ද ලැබූවෙකි. බුදුන් වහන්සේ පිරිනිවන් පෑම අසා මහා කාශ්‍යප තෙරුන්ගේ පිරිස සංවේගයට පත්වූවිට, මොහු මෙසේ පවසා ඇත:

“ ඇවැත්නි කම් නැත, ශෝක නොකරන්න, නොවැළපෙන්න, අපි ඒ මහා

ශ්‍රමණයා ගෙන් මොනවට මිදුණම්හ...මෙය තොපට කැපය... නොකැපය… ආදී ලෙසින් ඔහුගේ අවවාද වලින් මිදුනොවෙමු...දැන් අපට කැමති දේ කළහැකිය” ආදිලෙසින් ඔහු බුදුන් වහන්සේ ගැන අගරු ලෙසින් කථාකර ඇත. **බලන්න:** දීඝ.නි: මහාපරිනිබ්බාන සූත්‍රය.

**▲ සෝභිත** **තෙර-** Sobhita Thera: පෙර විසු කඳපිළිවෙත සිහිකරණ-පුබ්බේනිවාසානුස්සතිය- භික්ෂුන් අතරෙන්, මේ තෙරුන් අග්‍රය. ගිහිකල, සැවත්නුවර වාසයකළ බ්‍රාහ්මණයෙක්විය. **බලන්න:** EAN: note: 108,p.585 **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

▼ **මේ තෙරුන්ගේ ථෙර ගාථා:** ඛු.නි: ථෙරගාථා:2.3.3, පි.98. “ සිහිය ඇතිව, අභිඥා නුවණින්, බල හා වීරිය ඇති මහණකු වූ මම පන්සියක් කල්ප (පෙරජිවිත) එක් රැයකින් සිහි කෙළෙමි”.

▼ **මේ තෙරුන්ගේ අපදානය :** ඛු.නි: අපදාන පාලිය:1: 131, පි.311. පදුමුත්තර බුදුන් වහන්සේ සමයේ උපත ලබා බුදුන් වහන්සේ වෙත පැහැදී බුදු ගුණ වැනිම, එමනිසා දිගු කාලයක් දුගතියෙන් තොරව සැප ලැබීම, අවසාන උත්පත්තියේදී, ගෝතම බුදුන් වහන්සේ වෙත පැවිදිව කෙළෙස් හැර නිවන ලබා ගැනීම මෙහි දක්වා ඇත.

**සම**

**▲ සමිද්ධි තෙර- Samiddhi Thera**: එක්සමයක දේවතාවියක් සමිද්ධි තෙරුන්හට: මෙලොව දැකිය හැකි පස්කම් සුවය විඳීම සුදුසුයයි පැවසුහ. එවිට සමිද්ධි තෙරුන් මෙසේ පැවසුහ:  **“ කම්සැප කාලික බව (කෙටිබව) එහි බොහෝ දෝස ඇතිබව, මේ දහම තමන් විසින්ම දැකිය යුතුය, කල්නොයවා විපාක දෙන සුළුය, එව බලව යයි කීමට සුදුසුය, තමන්ගේ සිතේ දරාගෙන සිටීමට සුදුසුය. නුවණැත්තන් විසින්ම අවබෝධ කරගතයුතුය’ යි බුදුන් වහන්සේ වදාළහ”.** **මූලාශ්‍ර:**සංයු.නි:(1 ): සගාථවග්ග: දේවතාසංයුත්ත: 1.2.10 සමිද්ධි සූත්‍රය, පි. 44, ESN: Devatasamyutta: 20.10 Samiddhi, p. 79.

**▼** **සමිද්ධි තෙරුන්**, බුදුන් වහන්සේගෙන් මාරයා ගැන විමසීම මෙහි විස්තරකර ඇත. **මූලාශ්‍ර:** සංයු.නි: (4) සළායතනසංයුත්ත: සමිද්ධි මාර පඤ්හ සූත්‍රය, පි.112, ESN: 35: Salayathana- samyutta: 65.3 Samiddhi, p. 1238.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 1.5.6 ,පි.56.

“මම සැදැහැයෙන් ගිහිගෙයින් නික්ම සසුනට පැමිණියෙමි. මගේ සතිප්‍රඥාව අරහත්වය තෙක් වර්ධනයවිය, සිත යහපත් ලෙසින් සමාහිතය. මාරයා, ඔබට කැමති ලෙසින් විකාර කරන්න, ඔබට මා පෙළිය නොහැකිය”.

**▲ සුමන තෙර**-Sumana Thera: සුමන තෙර, අරහත්වය ලැබීම මෙහි විස්තර කර ඇත. එතුමන්, ඒ බව ප්‍රකාශ කර ඇත්තේ තමන්ට මානය නොමැති බව හඟවමින්ය.

**මූලාශ්‍ර**: අංගු.නි: 6 නිපාතය: 6.1.5.7. ඛෙම සූත්‍රය, පි. 148, EAN:6: 49.7. Khema sutta, p. 341.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:5.1.4 , පි.140,6.1.10,පි.160

“ආරිය ව්‍රතයෙන් මට අනුසාසනා කළහ, අනුකම්පා කළහ, අනුග්‍රහ කළහ. ඔබගේ (බුදුන් වහන්සේ) අවවාදය, හිස්නොවිය, මම හික්මුණු අතවැසියෙක් වීමි”. **සටහන:** සත් හැවිරිදි වියේදී පැවිදිව, ඉද්දිබලයෙන් මහා නාගයෙක් දමනය කිරීම ගැන විස්තර ථෙර ගාථාවල දක්වා ඇත.

**▼ මේ තෙරුන්ගේ අපදාන**: ඛු.නි: අපදාන පාලිය1: 69,පි.236. මෙහිදී සුමන නම් මල්කරුවෙක්ව, සිඛි බුදුන්වහන්සේට සමන්පිච්ච මල් පුජාකිරීම, ඒ පුජාවේ මහිමයෙන් බොහෝ කල් දෙව් මිනිස් සැපවිඳ ගෝතම බුදු සසුනේදී අරහත්වය ලැබීම දක්වා ඇත.

**සර**

**▲සැරියුත් මහා තෙර-** Sāriputta Maha Thera: සාරිපුත්ත තෙරුන් ලෙසින්ද හඳුන්වා ඇත. බුදුන් වහන්සේගේ අග්‍ර ශ්‍රාවක දෙනමගේ, ජේෂ්ඨතම තෙරුන්ය. දහම් සේනාපති ලෙසින්ද හඳුන්වයි. **බලන්න**: අග්‍රශ්‍රාවක. මහා ප්‍රඥාවෙන් අග්‍ර: සැරියුත් තෙරුන් යයි බුදුන් වහන්සේ වදාළහ. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: XIV : Foremost, p. 44.

**▼** සැරියුත් තෙරුන් අරහත්වය ලැබීම මෙහි විස්තර කර ඇත. **මුලාශ්‍රය:** ම.නි: (2) 2.3.4 දීඝනඛ සූත්‍රය, පි.296.

**▼බුදුන්වහන්සේ** සැරියුත් තෙරුන් දහම්දූත සේවයට අනගි යයි මෙහිදී පෙන්වා ඇත. **මූලාශ්‍ර**: අංගු.නි: (5) 8 නිපාත: 8.1.2.6 දුතෙය්‍ය සූත්‍රය, පි.100, EAN:6: 16.6.Mission, p.421.

**▼ බුදුන් වහන්සේ සැරියුත් තෙරුන්ගේ ගුණ මෙසේ වදාළහ:**

**“මහණෙනි, සැරියුත් තෙමේ තථාගතයන් වහන්සේ විසින් පවත්වන ලද අනුත්තරවූ ධර්-ම චක්‍රය මනා කොටම, තථාගතයන්ට අනුවම පවත්වයි”** **මූලාශ්‍රය**: අංගු.නි: (1): 1 නිපාත: ඒකපුග්ගලවග්ග:1.13.26 සූත්‍රය. පි.84.

**▼ සංයු.නි:භික්ෂුසංයුත්ත:**මහානාග සූත්‍රයේ දී, මුගලන් තෙරුන්, මෙලෙසින් සැරියුත් තෙරුන්ගේ ගුණ වදාළහ:

“ සැරියුත් තෙරුන්ගේ ප්‍රඥාවේ මහත්බව මහා සාගරය බඳුය. උන්වහන්සේ, බුදුන්වහන්සේ විසින් නොයෙක් ලෙසින් වර්ණනා කර ඇත...ප්‍රඥාවෙන් ද ශිලයෙන් ද උපසමයෙන්ද (ශාන්තබව) සැරියුත් තෙරුන් ශ්‍රේෂ්ඨයහ. නිවනට පැමිණි යම් කෙනෙක් සිටීද, සැරියුත් තෙරුන්ට වඩා උත්තරිතර මහණකෙනෙක් නැත” (සාගරය උපමාව).

**▼ සැරියුත් තෙරුන් ගේ** උතුම් ගුණ පිළිබඳව, වංන්ගීස තෙරුන් මේ ගාථාව වදාළහ:

‘ගැඹුරු පැණති නුවණැත්තාවූ මග නොමග දැනීමෙහි දක්‍ෂ මහත් ප්‍රඥා ඇති ශාරීපුත්‍ර ස්ථවිරයන් වහන්සේ භික්ෂුන්ට දහම් දෙසති. උන්වහන්සේගේ මධුර ස්වරය සැළලිහිණියකගේ මෙනි. වැටහීම මුහුදු රල මෙන් පැන නගී. ඇලුම් කටයුතු ඇසියයුතු සිත්කලු ස්වරයෙන් දහම් දේශනා කරන උන්වහන්සේගේ ඒ මිහිරි තෙපුල් භික්‍ෂුහු අසති. ඔදවැඩි සිත් ඇත්තාහු ප්‍රමුදිත සිත් ඇත්තාහු කන් යොමු කරති’. **බලන්න**: සංයු.නි: වංගීසසංයුත්ත:8.1.6 සාරිපුත්‍ර සූත්‍රය.

**▼ ආනන්ද තෙරුන්** විසින් සැරියුත් මහා තෙරුන් විමසන ලද පැණයකට ලැබූ පිළිතුර බුදුන් වහන්සේ දුන් පිළිතුරට එකහා සමානවූ නිසා ආනන්ද තෙරුන් එතුමාගේ ශ්‍රාවක ගුණ මෙසේ වණන ලදී:

“ඔබ වහන්සේ, භාග්‍යවතුන් වහන්සේ මෙන් එම පද, ව්‍යඤජන අර්ථය එලෙසින්ම විසඳු සේක... යම් කරුණක් පිළිබඳව ශාස්තෘන් වහන්සේ ගේ හා ශ්‍රාවකයාගේ විසඳුම, අග්‍ර පදය වූ නිවන පිළිබඳව සැසදෙන්නේනම්, සමාන වන්නේනම්, නිවැරදි නම් එය ආශ්චර්-යමත්ය! අද්භුතය!” ( අචඡරියං ආවුසො, අබභූතං..., යත්‍ර හි නාම සතථු ච සාවකසස ච අතෙථා බ්‍යඤජනෙන බ්‍යඤජනං සංසංදීසසති, සමෙසසති, න විගගහිසසති, යදිදං අගගපද සමිනති). **මූලාශ්‍ර**: අංගු.නි: (6 )11-නිපාත, 1 නිසසය වගග,11.1.7 පඨම සංඥා සුත්‍රය, පි.626. EAN- Elevens, I Dependence, 7.7 Perception, p.567)

**▼ මෙහිදී බුදුන් වහන්සේ**, සැරියුත් තෙරුන්ගේ ප්‍රඥාමහිමය පෙන්වා ඇත. ධර්ම ධාතුව, සම්පුර්ණයෙන්ම හේතුප්‍රත්‍යය ඇතිව දැකීමට සමත් ශ්‍රාවකපාරමී ඥානය, සැරියුත් තෙරුන් හට ඇතිබව බුදුන් වහන්සේ මෙහිදී වදාළහ. **සටහන:** සැරියුත් තෙර, අරහත්වය ලැබීමද මෙහි විස්තරකර ඇත. **මූලාශ්‍රය**: සංයු.නි: ( 2) නිදානවග්ග: අභිසමයසංයුත්ත: 1.4.2 කාළාර සූත්‍රය, පි.100

**▼ සැරියුත් තෙරුන්** ගේ හිසට යකෙක් පහර දීම හා එහි කම්ම විපාක ලෙසින්, ඒ යකා ක්ෂණයෙන්ම මැරී අවීචිනිරයේ උපත ලැබීම මෙහි දක්වා ඇත. ඒ බව දිවැසින් දුටු මහා මුගලන් තෙරුන්, සැරියුත් තෙරුන් වෙත පැමිණ උන්වහන්සේ සුවපත්ද?යයි විමසා ඇත. එතුමන් සුවපත්ව වෙසන බව පැවසුවිට මුගලන් තෙරුන්, සැරියුත් තෙරුන්ගේ ගුණ මෙසේ පවසා ඇත:

“ඇවත්නි, සැරියුත් තෙරුන් කොතරම් මහා ඉර්-දීමත්ද, මහා ආනුභාව ඇත්ද?.... ඒ යකා දුන් පහරින් ඇතෙක්වුවද බිම වැටේ...එහෙත්, මුන්වහන්සේ පැවසුවේ, මට යැපිය හැකිබවය”. **සටහන:** එම සිදුවීම දිවඇසින් දුටු, බුදුන් වහන්සේ පෙන්වා ඇත්තේ කිසිවක් ගැන නොකිපෙන, මැඩුන සිතක් ඇති අය කෙරේ දුක නොපැමිනිනෙන බවය. **මූලාශ්‍ර**:ඛු.නි: ඉතිවුත්තක: 4.4. ජුන්හසූත්‍රය, පි.232.

**▼ සැරියුත් තෙරුන්ගේ ථෙර ගාථා:** ඛු.නි: ථෙරගාථා පාලිය:30.1.2, පි.262.

“...ඉදින් ගමෙහි හෝ වේවා වනයෙහි හෝ වේවා පහත් බිමේ හෝ උස් බිමේ හෝ වේවා යම් තැනක් රහතුන් වෙසේත් නම් ඒ බිම රමණියය… පසැස් ඇති බුදුන් වහන්සේ අනෙකුහට දහම් දෙසුහ, එකල්හි මම අරුත් අවබෝධ කරමින් සවන් දුනිමි. මගේ ඒ ශ්‍රවණය හිස්දෙයක් නොවිය, මම ආශ්‍රව රහිතව විමුක්තියට පත්වූවෙමි”.

**▼ සැරියුත් තෙරුන්ගේ අපදානය:** ඛු.නි:අපදාන පාලි 1: 1, පි. 54.: පෙර භවයක ‘සුරුචි’ නම් තවුසෙක්ව, බොහෝ සිසුන් ඇතිව, හිමාල වනයේ වාසය කර ඇත. එකල, අනෝමදස්සි බුදුන් වහන්සේ හිමවතට වැඩියහ, “මම උන්වහන්සේට ගරු පුජා කළෙමි. එතුමන් වහන්සේ, අනාගතයේදී , ගෝතම බුදුන්ගේ අගසව්ව, අරහත්වය ලබන බව වදාළහ”.

▲ **සුරාධ තෙර-**Suradha Thera: සුරාධ තෙරුන් අරහත්වය ලැබීම ගැන මේ සූත්‍රයේ පෙන්වා ඇත. **මූලාශ්‍රය**: සංයු.නි: (3): ඛන්ධක: අරහන්තවග්ග: 1.2.2.10 සුරාධ සූත්‍රය, පි. 168.

▼ **මේ තෙරුන්ගේ ථෙර ගාථා:** ඛු.නි: ථෙරගාථා:1.1.1 පි.35.

“ ගිහිගෙන් නික්ම සසුනෙහි යමක් සඳහා පැවිදිවීද, මා විසින් සියලු සංයෝජන ක්‍ෂයකර, ඒ අර්ථය නිවන ලබන ලදී”.

**සල**

**▲ සේල තෙර**-Sela Thera: අංගුත්තරපාන දනව්වේ ප්‍රසිද්ධ වැසියෙක්වූ, කේනිය ජටිල ගේ ගිහිකල මිත්‍රයෙක් වූ මේ තෙරුන් ආපන නියම් ගමේ විසු වේදයේ පරතෙරට ගිය, මහා සිසු පිරිසක් සහිත බ්‍රාහ්මණයෙකි. මොහු කේනිය ජටිල හමුවීමට පැමිණි අවස්ථාවේ බුදුන් වහන්සේ එහි වැඩ වාසය කරන බව දැන ‘බුද්ධ’ යන වචනය අසා මහා ප්‍රමොදයකට පැමිණ ඔහුට මෙසේ සිත්විය:

“ බුද්ධ යන ඝෝෂය පවා ලෝකයේ දුලබය. අපගේ වේදයට අනුව දෙතිස් මහා පුරුෂ ලක්ෂණ ඇති මහා පුරුෂයන් දෙදෙනකි: සක්විති රජ … අරහත් සම්මා සම්බුද්ධ”.. ඉන්පසු බුදුන් වහන්සේ බැහැදැක, අප්‍රමාණ සැදැහැ උපදවා, බුදුගුණ මාලාවක් පවසා, තම පිරිස සමග පැවිදිව අරහත්බව ලැබූ අන්දම මෙහි විස්තරාත්මකව පෙන්වා ඇත. **මූලාශ්‍රය:** ම.නි (2) 2.5.2 සේල සූත්‍රය, පි.614.

**▼ මේ තෙරුන්ගේ ථෙර ගාථා:** ඛු.නි: ථෙරගාථා:20.1.6 පි.238.

“භාග්‍යවතුන් වහන්සේ, මේ තුන්සීයක් බ්‍රාහ්මණයෝ ඇඳිලි බැඳ බඹසර යදි, අපි ඔබ වෙත බඹසර රකින්නෙමු’.

**▼ මේ තෙරුන්ගේ අපදානය:** ඛු.නි: අපදාන පාලිය:3091: පි.612. පදුමුත්තර බුදුන් වැඩසිටි සමයේ හංසවතී නුවර උපත ලබා, නෑදෑයන් හා සෙසු අය එක් රැස්කර මහා දානයක් පිරිනැමීම, එම පුණ්‍ය කම්මය නිසා දිගු කලක් දෙව් මිනිස් සැප විඳීම, අවසාන භවයේ වාසෙට්ට නම් ධනවත් බ්‍රාහ්මණ ගේ පුතෙක් වීම, ගෝතම බුදුන් වහන්සේ දැක පැහැද තම පිරිවර සමග උන්වහන්සේ වෙත පැවිදිව අරහත්වය ලැබීම මෙහි විස්තර කර ඇත.

**සළ**

**▲ සාළ තෙර-** Sala Thera: බුදුන් වහන්සේ වැඩසිටි සමයේ, ඤාතගමේවිසු මේ තෙරුන් අරහත්ව, පිරිනිවන් පැ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**සව**

**▲ සීවලී** **තෙර-** Sivali Thera: සිව්පස මනාව ලබන භික්ෂුන් අතරෙන්, මෙතුමා අග්‍රය යි බුදුන් වහන්සේ වදාළහ. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1:Foremost, p. 44.

**▼ සුප්පාවසා කෝලිය දේවිය** මෙතුමාගේ මැණියෝය. පෙර කම්ම විපාක ලෙසින් සත්වසක් මවගේ කුසේ සිටියහ. මෙතුමාගේ පියා, මවගේ අයැදුම පරිදි බුදුන් වහන්සේ වෙත පැමිණ, ඇයගේ නමස්කාර ගරු පුජා කළ විට, බුදුන් වහන්සේ එතුමිය සුපත්වේවා! යයි වදාළ අවස්ථවේ, ළදරු කුමරා බිහිවිය. උපන් සැනයෙන් සෝතාපන්නවී, හිසකෙස් බානවිට, සකදාගාමී බවට පත්විය.**බලන්න:** EAN:note: 90. **මූලාශ්‍රය:** ඛු.නි: උදානපාලිය: 2.8 සුප්පාවසා සූත්‍රය, පි.186.

**▼ මේ තෙරුන්ගේ ථෙර ගාථා:**ඛු.නි: ථෙරගාථා: 1.6.10,පි.60.

“ යමක් ප්‍රයෝජන කොට ඇත්තෙමි යයි කුටියට පිවිසිමි, මගේ ඒ සංකල්පයෝ ඉටුවිය, ත්‍රිවිද්‍යා අරහත් පහළ විමුක්ති සොයමින්, මාන අනුසය හැර දැමීමි”.

**▼ මේ තෙරුන්ගේ අපදානය:**ඛු.නි: අපදාන පාලිය 2-1: 543,පි.376. පදුමුත්තර බුදුන් දවස හංසවති නුවර, ක්‍ෂත්‍රියෙක්ව, බුදුන් වහන්සේ ගැන පැහැදී, පුණ්‍යශෝභා ඇති මහා ලාභ ලබන තෙරනමක් දැක ඒ තනතුර පැතීම, සිදු කරනලද පුණ්‍ය කම්ම නිසා බොහෝ කල් දෙව් මිනිස් සැප විඳීම, විපස්සි බුදුන් පහළවූ කළ බන්ධුමති නුවර උපත ලැබීම, කර්මාන්තයක සේවය කිරීම, උපාසක සමුහයක්, බුදුන් වහන්සේට මහා දනක් පවත්වනවිට ඔවුන්ට දී හා මීපැණි සොයා ගැනීමට නොහැකිව සිටින විට තමන් සතුවූ දී හා මීපැණි, ඔවුන් විශාල මුදලක් දී ලබාගැනීමට කැමත්ත දැක්වූ අවස්ථාවේ ඒ ගැන සිතා තමන් විසින්ම ඒ දේ බුදුන් වහන්සේට පිළිගැන්වීම, බරණැස් නුවර රජකම් කරනවිට සතුරු රජෙක් ගැන කිපී ඔහු හා පිරිසට නුවරින් පිටවීමට නොදී සත් දිනක් හිරකර තැබීම, ඒ අයහපත් කම්ම විපාක නිසා නිරයේ දුක් විඳීම ආදී විස්තර මෙහි දක්වා ඇත. අවසාන භවයේ, ගෝතම බුදුන් දවස කෝලිය රටේ මේ තෙරුන් උපත ලැබීය. පියා මහලි ලිච්චවි රජය, මව සුප්පාවාස දේවිය, පෙර කළ අකුසලය නිසා සත් අවුරුද්දක් මව්කුස තුල සිටීමට සිදුවිය. බුදුන් වහන්සේගේ අනුකම්පාව නිසා උපත ලබා සතියකින් පැවිදි වුහ, සැරියුත් මහා තෙරුන් උපාධ්‍යාය, මෙතුමන්ගේ කෙස් බැවේ මහා මුගලන් තෙරුන්ය, ඒ අවස්ථවේදී අරහත්වය ලැබුහ. පෙර කල් පුණ්‍ය කම්ම බලයෙන් දෙවියෝ, නාගයෝ හා මිනිසුන් මේ තෙරුන්ට සිව්පස නිරතුරුවම පුජා කළෝය.

**සහ**

**▲ සීහ සාමණේර**- novice Sīha: බුදුන් වහන්සේ වැඩසිටි සමයේ, උන්වහන්සේ හා වාසය කළ සාමණේර නමකි. සහජ දක්ෂතාවය ඇති මේ සාමණේර නම, ජේෂ්ඨතම භික්ෂුන් විසින් බුහුමන් සහිතව පිළිගත් කෙනෙක් බව දක්වා ඇත. **බලන්න**: EDN: note: 180, p. 415. **මූලාශ්‍ර**: දීඝ.නි: (1): 6 මහාලි සූත්‍රය, පි. 340, EDN: 6: Mahāli Sutta: About Mahāli- Heavenly Sights, Soul and Body, p. 11.

**▼ මේ තෙරුන්ගේ ථෙර ගාථා**: ඛු.නි: ථෙරගාථා:1.9.3,පි.70.

“ එම්බා සිහ, අප්‍රමත්තව (සති සම්පජන්‍යය ඇතිව) වාසය කරන්න, දිවා රෑ කුසිත නොවී කුසල දහම වඩාගන්න, ආත්ම භාවය වහා දුරුකරන්න”.

**හ**

**හත**

**▲ හත්ථිසාරිපුත්‍ර චිත්ත තෙර -**Hatthisāriputta Citta Thera: මේ තෙරුන් පැවිදිවීම හා අරහත්වය ලැබීම මෙහි දක්වා ඇත. **මූලාශ්‍රය**: දීඝ.නි: (1) 9 පොට්ඨපාද සූත්‍රය, පි. 404.

**▼ මේ තෙරුන්** බරණැස, ඉසිපතන මිගදායේ වාසය කිරීම හා මහා කොට්ඨිත තෙරුන් ඔහුට අවවාද කිරීම, පසුව වීරිය වඩා අරහත්වය ලැබීම මෙහි දක්වා ඇත. **සටහන**: අටුවාවට අනුව,මේ තෙරුන් 7 ත් වතාවක් සිව්රු හැර ගිහිබවට පත්විය, කම්ම විපාකයක් නිසා- කාශ්‍යප බුදුන් සමයේ, භික්ෂුවකට, පැවිද්ද හැර දැමීමට බලකිරීම නිසා එසේ සිදුවූ බව මෙහි දක්වා ඇත. **බලන්න:** EAN: note: 1393, p.649. **මූලාශ්‍ර**: අංගු.නි: (4) : 6 නිපාත:මහාවග්ග: 6.2.1.6 හත්ථිසාරිපුත්‍ර සූත්‍රය, පි.198. EAN:6: 60.6 Hatthi, p.350.

**හම**

**▲ හේමක තෙර-** Hemaka Thera: බාවරී බ්‍රාහ්මණ ගේ සිසුවූ මෙතුමා, තණ්හාව තරණය කිරීම ගැන බුදුන් වහන්සේ විමසුහ. බුදුන් වහන්සේ මෙසේ වදාළහ:

“අනිත්‍ය ආදී දහම් සතිමත්ව දැන, මගනුවණින් කෙළෙස් පිරිනිවිමෙන් නිවුනාවූ, සංසුන්වූ රහතුන්, ලෝකයෙහි වීසත්තිකා නම්වූ තණ්හාව තරණය කළ අයය.” දහම අවබෝධ කර පැවිදිවුහ. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326, 5-8 හෙමක මානවක, පි.354.

**▼ මේ තෙරුන්ගේ අපදානය:** ඛු.නි:අපදාන පාලිය 2-1: 407,පි.48. පියදස්සි බුදුන් සමයේ අනෝම නම් බොහෝ ඉද්දිබල ඇති තවුසෙක් ලෙසින් වාසය කිරීම, බුදුන් වහන්සේට රුවන් ආසනයක් මවා පුජාකිරීම, දාන පුජා කිරීම, ඒ යහපත් කම්ම විපාක ලෙසින් බොහෝ කල් දෙව් මිනිස් සැප ලැබ, ගෝතම බුදුන් දවස උපත ලබා දහම අසා පැවිදිවීම මෙහි දක්වා ඇත.

“...මේ මගේ අන්තිම භවයය, සියලු ආසව ක්‍ෂය කරනලදී, දැන් නැවත ඉපදීමක් නැත”.

****

**උපග්‍රන්ථය 2: බුද්ධ ශ්‍රාවක භික්ෂුණි සංඝ-** Buddha’s disciple Bhikkhuni

**සටහන:** සූත්‍ර පිටකය, විනය පිටකය, ථෙරි ගාථා හා අපදාන ඇසුරෙන් ලබාගත් විස්තර අනුව පිළියෙළ කර ඇත. මෙහි දක්වා නැති තෙරණියන් ගේ විස්තර පිණිස **බලන්න**: ඛු.නි: ථෙරි ගාථා, අපදාන පාලිය 2-2: ථෙරි අපදාන.

**අ:** \* **අම්බපාලි තෙරණිය-**Ambapali Thereniya \* **ආලවිකා තෙරණිය-** Alavika Thereniya \***අශෝකා තෙරණිය-** Asoka Thereniya

**උ:** \* **උපචාලා තෙරණිය-** Upachala Thereniya \* **උප්පලවන්නා** **තෙරණිය**- Uppalavaṇṇā Thereniya

**ක:** \***කජඞනගලා තෙරණිය**-Kajangala Thereniya \* **කිසාගෝතමී තෙරණිය**- Kisa Gotami Thereniya

**ඛ: \* ඛේමා තෙරණිය-** Khema Thereniya

**ච:** \* **චලාතෙරණිය**-Chala Theraniya

**ධ: \*ධම්මදින්නා තෙරණිය-** Dhammadinnā Thereniya

**න:** \* **නන්දා තෙරණිය-** NandaTheraniya \* **නන්දා (ගොතම) තෙරණිය-** Nanda Theraniya

**ප:** \* **පටාචාරා** **තෙරණිය-** Paṭācārā Theraniya\* **පුන්ණා තෙරණිය-** Punna Theraniya

**භ: \* භද්ද කච්ච්චානා (යසෝධරා) තෙරණිය -**Baddakacchana (Yasodharā) Theraniya\* **භද්‍රා කුණ්ඩලකේසි තෙරණිය-** Bhaddā Kuṇḍalakesā Theraniya

**ම: \* මහා ප්‍රජාපති ගෝතමි තෙරණිය-**Maha Prajapathi Gothami Theraniya\* **මහා** **භද්‍රාකපිලාණි** **තෙරණිය**-Maha Bhaddā Kāpilānī Theraniya

**ව: \* වජිරා තෙරණිය-** Vajira Theraniya**\* විජයා තෙරණිය-** Vijaya Theraniya\* **වීරාතෙරණිය-** Vira Theraniya

**ස: \* සකුලා තෙරණිය-**Sakulā Theraniya \***සුක්ඛා තෙරණිය-**Sukkha Theraniya **\* සිඟාලමාතා තෙරණිය-** SigālamātāTheraniya \* **සෝණා තෙරණිය**- Soṇā Theraniya**\* සෝමා තෙරණිය-** Soma Theraniya \* **සේලා තෙරණිය-** Sela Theraniya\* **සිසුපචාලා තෙරණිය-** Sisupachala Theraniya

====

**අ**

**අම**

**▲ අම්බපාලි තෙරණිය-**Ambapali Therniya: විසාලා මහා නුවර ප්‍රසිද්ධ නගර ශෝභනියක්වූ අම්බපාලිය, ගිහිකල බුදුන් වහන්සේගේ දායිකාවක් වුවාය. ඇය විසින් අම්බපාලි අඹ උයන බුදුන් වහන්සේ ඇතුළු මහා සංඝයාට පුජා කරන ලදී. පසුකල, ඕතොමෝ, ගිහිගෙය හැර දමා, භික්‍ෂුණියක්ව, අරහත්වය ලැබූවෝය. විස්තර පිණිස **බලන්න**: සංයු.නි: (5-1) සතිපට්ඨාන සංයුත්ත:අම්බපාලි වග්ග. **සටහන්:** \* ගිහි ජීවිතයේදී අම්බපාලිය, ඉතා රූමත් තරුණියක් වූ නිසා, විසාලා නුවර පිරිස ඇය නගර ශෝබනිය තනතුරේ තැබුහ. **බලන්න**: වින.පි: මහාවග්ග පාලිය 2: 8 චීවරකන්ධය: පි.166. \*\*දී.ඝ.නි: මහා පරිනිබ්බාන සූත්‍රයේ, බුදුන් වහන්සේ අවසාන චාරිකාවේදී, එම අඹ වනයේ වැඩසිසිටියහ. ගිහිජීවිතයේදී, බුදුන් වහන්සේ මෙතුමියට අනුසාසනා වදාළහ.

**▼ මේ තෙරණියගේ ගාථා:** ඛු.නි: ථෙරිගාථා:20.1, පි. 426.

“පෙර මගේ කේශයෝ කළු පැහැ විය, ඇස්බැමි බඹරුන් බඳු පැහැවිය, දැන් ජරා හේතුවෙන් ඔවුන් දිරාගිය පිදුරු බඳුය, සත්‍යවාදී සම්බුදුන්ගේ වචනය අන් පරිදි නොවේ. … මාගේ සිරූර මෙසේ දැදුරු වී ජරාවට පත්ව බෝහෝ දුක් ඇති කරන වාසස්ථානයක් වැනිය”.

**▼ මේ තෙරණියගේ අපදානය:** ඛු.නි: අපදාන පාලිය 2-2:4-9, පි.227. ඵූස්ස බුදුන් වහන්සේ පහළවූ සමයේ මෙතුමිය, උන්වහන්සේගේ නැගණිය වුවාය. උන්වහන්සේට මහා දන් දී රූප සම්පත්තිය පැතුවාය, ඉන්පසූ අරුණ නුවර උපත් ලබා එහිදී රහත් මෙහෙනියකට නිරපරාදේ පරිභව කොට නිරයේ බොහෝ දුක් වින්දාය. ඒ පාපය නිසා මිනිස් ලොව උපන් දසදහසක් ජාතිවල ගණිකාවක් වුහ. කාශ්‍යප බුදුන් සමයේ බඹසර විසීම නිසා දෙව්ලොව උපත ලැබුහ. අවසාන ජාතියේදී, අඹයකින් ඕපපාතික උපතක් ලැබුහ. ගෝතම බුදුන් වහන්සේ දැක පැහැද ගිහි දායිකාවක්ව, පසුව පැවිදිබව ලබා, නිවන ලැබ බුදුන් වහන්සේගේ ඖරෂ දියණියක් බවට පත්වුවාය.

**අල**

**▲ ආලවිකා තෙරණිය-** Alavika Thereniya: **මේ තෙරණිය** සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ , මාරයා එතුමිය වසඟ කරගැනීමට ගත් උත්සාහය නිෂ්ඵල වූ බව මෙහි පෙන්වා ඇත. **තෙරණිය මෙසේ වදාළහ:**

**“ ලොවේ නිවනක් ඇත, මා විසින් එය නුවණින් දන්නා ලදී. පවිටු මරුව, ඔබ ඒ නිවන් පදය නොදනී”. මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.1 ආලවිකා සූත්‍රය. පි.258.

**අශ**

**▲ අශෝකා තෙරණිය-** Asoka Theriya: ඤාතගමේ විසු මේ තෙරණිය, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8, 11.1.9,11.1.10 ගිඤ්ජකාවස්ථ සූත්‍ර, පි.184.

**උ**

**උප**

**▲ උපචාලා තෙරණිය-** Upachala Thereniya: මෙතුමිය සැරියුත් මහා තෙරුන්ගේ නැගණියකි. මේ තෙරණිය සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ , මාරයා ඒ අසලට පැමිණ මෙසේ පැවසිය: “ ඔබ කුමන තැනක ඉපදීමට කැමතිද?”

තෙරණිය: “මම කිසිතැනක් ඉපදීමට කැමති නැත”.

එවිට මාරයා, සදෙව්ලෝක දෙව් සැප වණන ලදී.ඒ අවස්ථවේ තෙරණිය මෙසේ පැවසුවාය:

“ යම් තැනක් අකම්පිතද, අචලිතද, පුහුදුන් අය විසින් නො සොයන ලදද, මරුගේ පිහිට නැද්ද, ඒ තැන (නිවන) මගේ සිත ඇලුනේය”.

තෙරණිය මා දන්නේය යි, මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.7 උපචාලා සූත්‍රය. පි.266.

**▼ මේ තෙරණියගේ ගාථා**:ඛු.නි:ථෙරි ගාථා: 7.3, පි.412.

“ … මම බුදුන් වහන්සේගේ වදන් අසා සසුනෙහි ඇලුම් ඇතිව වාසය කළෙමි, ත්‍රිවිද්‍යා ලැබුවෙමි, බුදු සසුන කරන ලදී”.

**▲ උප්පලවන්නා** **මහා** **තෙරණිය**- Uppalavaṇṇā Thereniya: මහා ඍද්ධිමත් (ඉද්දී බලඇති- psychic potency) භික්ෂුණියන් අතරෙන් මෙතුමිය අග්‍ර යයි බුදුන් වහන්සේ වදාළහ. සැවැත්නුවර, ධනපති සිටුවරයෙකුගේ දියණිය වුවාය. දහම අසා බැතිසිත්ඇති කර, පැවිදිව, මහා සෘද්ධි බල සහිතව අරහත් මගඵල ලැබුවාය. අග්‍ර ශ්‍රාවිකා දෙනමගෙන් මෙතුමිය එක් නමකි. **බලන්න: E**AN: note: 118, p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ මේ තෙරණිය** සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ , මාරයා එතුමිය වසඟ කරගැනීමට ගත් උත්සාහය නිෂ්ඵල වූ බව මෙහි පෙන්වා ඇත. තෙරණිය මෙසේ වදාළහ:

**“ මම සිත වශීකරගෙන ඇත්තෙමි, ඉද්දි පාදයෝ මැනවින් වඩන ලදහ, සියලු බැම්මෙන් මිදුනි, ඔබට, මා භිය කළ නොහැකිය”.**

**මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.5 උප්පලවන්නා සූත්‍රය. පි.264.

**▼ මේ තෙරණියගේ ගාථා:** ඛු.නි:ථෙරිගාථා 12.1, පි.420.

“ … මා විසින් අසාවක්‍ෂය කරන ලදී… නිවන ලබන ලදී… බුදුන්ගේ අනුසස් කරන ලදී”.

**▼ මේ තෙරණියගේ අපදානය:** ඛු.නි:අපදාන පාලිය2-2: 19.පි.99. පෙර ජතිවල මේ තුමිය හා රාහුල තෙරුන් එකම පවූලේ උපත ලැබීම, පදුමුත්තර බුදුන් වහන්සේ පහළවූ සමයේ නාග කන්‍යාවක් ලෙසින් උපත ලබා, තම පියා, බුදුන් වහන්සේට දුන් මහාදානයට සහභාගීව, උන්වහන්සේ කෙරෙහි පැහැදුනහ. එකල, බුදුන් වහන්සේගේ, ශ්‍රාවිකාවක් මහා ඉද්දී දැක්වූ අවස්ථාවේ, එබඳු ඉද්දී ලබාගැනීමට කැමතිව, බුදුපිරිසට මහා දානයක් පුජා කළහ. විපස්සි බුදුන්සමයේ, බරණැස සිටුදුවක්ව, උන්වහන්සේට මහා දන්දී උපුල් මල් පුජා කළහ. කාශ්‍යප බුදුන් දවස කිකී රජුගේ දෙවන දියණියවී, බුදුන් වහන්සේට ගරුපුජා කළහ. ඒ රජුගේ දියණියන් සත්දෙනා පැවිදිවීමට කැමති වුවද රජු එයට කැමත්ත නුදුන් නිසා බඹසර ජිවිතයක් ගතකර දෙව්ලොව මිනිස් ලොව සැප විඳිමින් සසර සැරිසරා ඇත. (**බලන්න**: ඛේමා තෙරණිය). අවසාන උපතේදී, ගෝතම බුදුන් දවස, සැවැත්නුවර මහාධන සිටු කුලයක රූමත් දියණියක ලෙස උපත ලබා, පෙර කළ යහපත් කම්ම බලයෙන් පැවිදිව බුදුන් වහන්සේගේ උතුම් දියණියක් වුහ.

**ක**

**කජ**

**▲ කජඞන්ගලා තෙරණිය**-Kajangala Thereniya: කජඞන්ගලා ප්‍රදේශයේ වාසි ගිහි උපාසක උපාසිකා වන්ගේ ඇරයුම පරිදි මේ තෙරණිය, බුදුන් වහන්සේ දේශනා කළ මහා දස ප්‍රශ්ණ, යම් වෙනස්කම් සහිතව දේශනා කර ඇත. **බලන්න:** මහා දස ප්‍රශ්න. භික්ෂුණියගේ පිළිතුරු බුදුන් වහන්සේ අනුමත කර වදාළහ. **මූලාශ්‍ර:** අංගු.නි: (6) 10 නිපාත: 10.1.3.7. ප්‍රථම මහාපඤ්හ සූත්‍රය,පි. 116. EAN: 10: 27.7 Great Questions -1, p. 503, 10.1.3.8. දෙවන මහාපඤ්හ සූත්‍රය,පි.128, EAN: 10: 28.8 Great Questions -2 , p. 504.

**කස**

**▲ කිසාගෝතමී තෙරණිය**- Kisa Gotami Thereniya: දළ චීවර-රලු සිවුරුදරන භික්ෂුණියන් අතරෙන් මෙතුමිය අග්‍රයයි බුදුන් වහන්සේ වදාළහ. තම එකම පුතු මියගිය පසු එය අදහා ගත නොහැකිව, ඔහු සුවපත් කිරීමට වෙදෙක් සොයා යන්නේ, බුදුන් වහන්සේ හමුවට පැමිණියාය. කිසිවෙක් නොමළ ගෙයකින් අබඇට ගෙනත් දෙන්නේ නම්, දරුවා සුවපත් කිරීමට හැකිවේ යයි බුදුන් වහන්සේ පැවසු පසු, ගම- නගරය පුරා ඇවිද්ද ඇයට කිසිවෙක් නොමළ ගෙයක් හමුනොවිය. අවසානයේදී, යථාබව අවබෝධ කර, මළපුතු සොහනේ දමා බුදුන් වහන්සේ වෙත පැමිණ දහම් අසා , මහා ප්‍රජාපති ගෝතමී තෙරණිය සමිපයේ පැවිදිව, බවුන් වඩා අරහත්වය ලබා ගත්තාය. **බලන්න**: EAN: note: 127: p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ මේ තෙරණිය** සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ , එතුමිය අසලට පැමිණි මාරයා මෙසේ පැවසිය:

“කිම, මළපුතුන් ඇතිව කඳුළු ඇතිව සිට දැන් එකලාව වණ මැදට පැමිණ, ඔබ පුරුෂයෙක් සොයන්නේද?” තෙරණිය මෙසේ වදාළහ:

“ **පුතුන්ද, ස්වාමියන්ද අවසන් කර ඇත. ශෝක නොකරමි, නො හඬමි, මම ඔබට භිය නොවෙමි… සියලු තණ්හා නසන ලදී, මරසෙන් දිනා නිකෙළෙස්ව වාසය කරමි”.**

තෙරණිය මා දන්නේය යි, මාරයා අතුරුදහන්විය.

**මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.3 ගෝතමී සූත්‍රය. පි.262.

**▼ මේ තෙරණියගේ ගාථා:** ඛු.නි:ථෙරිගාථා: 11.1 ,පි.418.

“… මා විසින් අමතගාමී මගවූ ආරිය අටමග කරන ලදී, නිවන පසක්විය, මම දහමේ යහපත දිටිමි… බහා තැබූ කෙළෙස් බර ඇත…”.

**▼තේරී අපදානය:** එතුමිය, පළමුව පදුමුත්තර බුදුන් සරණ යෑම, ගෝතම බුදු සසුනේ පැවිදිවීම හා අරහත්වය ලැබීම ආදී විස්තර දක්වා ඇත. මෙහිදී මෙතුමියද කිකී රජුගේ සත් දියණියන් ගෙන් කෙනෙක් බව දක්වා ඇත. **බලන්න**: ඛු.නි: අපදානපාලි 2:2: 22 කිසාගෝතමී අපදානය, පි. 129.

**ඛ**

**▲ ඛේමා තෙරණිය-** Khema Thereniya**:** මහා ප්‍රඥාව ඇති භික්ෂුණියන් අතරෙන් අග්‍රය, බුදුන් වහන්සේගේ අග්‍ර ශ්‍රාවිකා දෙනමගෙන් පළමු නමය. ගීහි ජීවිතයේදී, බිම්බිසාර රජුගේ අග බිසව වුවාය. තම රූපය ගැන මත්වී සිටි නිසා බුදුන් වහන්සේ බැහැදැකීමට මැලිවුවාය. පසුව බුදුන් වහන්සේ වෙත පැමිණ දහම අසා යථාබව අවබෝධ කර, පැවිදිව අරහත්වය ලැබුවාය. **බලන්න:** EAN:note: 117: p.586 **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ එක්සමයක,** පසේනදී කෝසල රජු, ඛේමා තෙරණිය බැහැදැක, එවක පැවති දිට්ඨි දහය ….සත්‍වයා මරණින් මතු සිටීද නැද්ද ආදිය ගැන විමසීම හා තෙරණියහේ පිළිතුරු, මෙහි විස්තර කර ඇත. පසුව, රජතුමා, බුදුන් වහන්සේ බැහැදැක එම ප්‍රශ්න මාලාවම විමසුහ. බුදුන් වහන්සේ පිළිතුරු වදාළ පසු රජතුමා මෙසේ පැවසිය:

“වහන්ස මෙය අසිරිමත් දෙයකි...යම්හෙයකින් දේශනා කිරීමේදී, ශාස්තෘන් වහන්සේ ගේ ද ශ්‍රාවිකාවගේ ද අරුතින් අරුත, ව්‍යජනයෙන් ව්‍යජනය සැසඳේ, සමවේ …” යයි තෙරණිය ගේ ප්‍රඥාව ගැන පැසසුම් කළහ. **මූලාශ්‍රය**: සංයු.නි: (4) සලායතනවග්ග: අබ්‍යාකතසංයුත්ත:10.1.1. ඛෙමා සූත්‍රය, පි.694.

**▼ මේ තෙරණියගේ ගාථා:** ඛු.නි: ථෙරිගාථා:6.3, පි.404.

“… හැම තැනම ඇති තණ්හාව නසන ලදී, මෝහඅඳුර නසුවෙමි, මාරය, මෙසේ දනුව, ඔබව නැති කළෙමි...මම පුරුෂ උත්තමවූ සම්මා සම්බුද්ධයන් වඳිමින් බුදුන්ගේ අනුසාසනා පිළිපැද හැම දුකින් මිදුනෙමි”.

**▼ මේ තෙරණියගේ අපදානය:** ඛු.නි:අපදාන පාලිය 2-2: 18,පි.86. පදුමුත්තර බුදුන් දවස, හංසවති නුවර ධනවත් සිටු පවූලක දියනියක්ව, බුදුන් වහන්සේ වෙත පැමිණ දහම අසා ප්‍රසාදයට පැමිණ බුදුන් සරණ ගිය බව මෙහි දැක්වේ. බුදුන් වහන්සේ එක්තරා මෙහෙණියක් අග්‍රස්ථානයේ තබන අවස්ථවේ, එ ගැන පැහැදී මතුකළ ඒ තනතුර අපේක්ෂා කළහ. බුදුපිරිසට සත්දවසක් මහා දනය පිළිගන්වා තමාගේ පැතුම පැවසුවාය. එතුමන් වහන්සේ ඇයගේ පැතුම, ගෝතම බුදු සසුනේදී ඉටුවන බව වදාළහ.

විපස්සි බුදුන් වහන්සේගේ සසුනේ පැවිදිබව ලැබුහ. කෝනාගම බුදුන් වහන්සේ දවස, ඇයගේ මිතුරියන් වණ සුමේධා හා ධනංජනී හා එක්ව සංඝාරාමයක් පුජා කළහ. කාශ්‍යප බුදුන් සමයේ, උන්වහන්සේගේ අග්‍රදායකවූ කසිරට කිකී රජුගේ දියණි වරු සත් දෙනාගෙන් වැඩිමල් දියණිය වුවාය. **සටහන්: \*සත් දියණියන්:** සමනි, සමන්ගුත්තා, භික්ඛුනි, භික්ඛුදාසික, ධම්මා, සුධම්මා, සංගදාසි. ගෝතම බුදුන් වහන්සේ සමයේ ඔවුන් විවිධ පවූල්වල උපත ලැබූ බව මෙහි පෙන්වා ඇත: ඛේමා, උප්පලවන්නා,පටාචරා,භද්‍රා කුණ්ඩලකේසි, කිසාගෝතමී, ධම්මදින්නා හා විසාකා. ගෝතම බුද්ධ සසුනේ පැවිදිවූ සය දෙනා අරහත්වය ලැබුවෝය. විසාකා, සෝතාපන්නව, බුදුන් වහන්සේගේ අග්‍ර දායිකාව වූවාය (බලන්න: උපග්‍රන්ථය :3). \*\* මෙතුමිය සාගල නුවර මද්ද රජුගේ දියණියව උපන් අවස්ථවේ ඒ නුවර, ක්‍ෂේමවූනිසා- නිර්භය වූ නිසා ඛේමා යයි නම් තබන ලදී.\*\* සුමේධා, මෙ භවයේ රාජකුමරියක්ව උපත ලබා යොවුන්වියේ ගිගිගෙය හැර පැවිදි වුවාය. විස්තර පිණිස **බලන්න:** ථෙරිගාථා.

**ච**

**චල**

**▲ චලාතෙරණිය**-Chala Theraniya: සැරියුත් මහා තෙරුන්ගේ නැගණියකි. අන්ධ වනයේ බවුන් වඩන මෙතුමිය සමීපයට පැමිණි මාරයා මෙසේ ඇසිය?

“ඔබ කුමකට අකමැති ද”

තෙරණිය: ‘මම ජාතියට කැමති නැත”

මාරයා: “ කුමක් නිසා ජාතියට අකමැතිද?, උපන් හැමදෙන කම් සැප විඳි, කවර අන්ධ බාලයෙක් මේ දිට්ඨිය ඔබට උගැන්විද?”

තෙරණිය: “ උපන්තැනත්තාට මරණය වේ, උපත් නිසා බොහෝ උවදුරු, දුක් ඇත… සර්වඥයන්වහන්සේ මා සත්‍යයෙහි පිටුවාලිය, ජාතිය ඉක්මවන දහම, දුක් නැසීම පිණිස මට දෙසු සේක...”

මෙහෙණිය මා ගැන දන්නේය යයි දුකට පත් මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.6 චලා සූත්‍රය. පි.266.

**▼ මේ තෙරණියගේ ගාථා**: ඛු.නි:ථෙරිගාථා:7.2, පි.410. “ … මම බුදුන් වහන්සේගේ බස් අසා සසුනේ ඇලුනෙමි, ත්‍රිවිධ විද්‍යා ලබිවෙමි, බුදුන්ගේ අනුසාසනා කරන ලදී”.

**ධ**

**ධම**

**▲ ධම්මදින්නා තෙරණිය-** Dhammadinnā Thereniya

ධම්ම කථික භික්ෂුණියන් අතරෙන් මේ තුමිය අග්‍ර යයි බුදුන් වහන්සේ වදාළහ. ගිහි ජීවිතයේදී අනාගාමී විශාක උපාසකගේ බිරිය වුවාය. **බලන්න:** EAN: Note:120, p.586, උපග්‍රන්ථය:3 **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼චූලවේදල්ල සූත්‍රය,** මේ තෙරණිය දෙසු දහම් දේශනාවකි. බුදුන් වහන්සේ, තෙරණියගේ දේශනාව අනුමත කර, ධම්මාදින්නා තෙරණිය ප්‍රඥාවන්ත යයි වදාරා ඇත. **මූලාශ්‍ර:** ම.නි: (1) 1.5.4. චුල වෙදල්ල සූත්‍රය,පි. 721, EMN:44***:*** Cūḷavedalla Sutta, p.379.

▼ **මේ තෙරණියගේ ගාථා**: බු.නි: ථෙරිගාථා:1.12, පි. 372

“අග්‍ර ඵලය පිණිස උපන් චන්දය ඇති, මහණව, අවසානය- නිවන පතන්නි, සිතින් නිවන් ස්පර්ශය කළාය. කාමය පිලිබඳ සිත නැත්තිය උද්ධංසෝතා යයි කියනු ලැබේ”.

**▼තේරී අපදානය:** පදුමුත්තර බුදුන් සමයේ දාසියකව උපත ලබා, බුදුන් සරණ යෑම, ගෝතම බුදු සසුනේ පැවිදිවීම හා අරහත්වය ලැබීම ආදී විස්තර දක්වා ඇත. මෙහිදී මෙතුමියද කිකී රජුගේ සත් දියණියන් ගෙන් කෙනෙක් බව දක්වා ඇත. **බලන්න**: ඛු.නි: අපදානපාලි 2:2: 22 ධම්මදින්නා අපදානය, පි. 135.

**න**

**නන**

**▲ නන්දා තෙරණිය-** NandaTheraniya: ඤාතගමේ විසු මේ තෙරණිය, අනාගාමිව, සුද්ධාවාසයක පහළවූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**▲ නන්දා (ගොතම) තෙරණිය-** Nanda Theraniya**:** ධ්‍යානයට ඇලුණ- භාවනාමය- භික්ෂුණියන් අතරෙන් මේ තෙරණිය අග්‍රය. ගිගිකල, සුද්ධෝදන රජ හා ප්‍රජාපති ගෝතමියගේ දියණිය වුවාය, බුදුන් වහන්සේගේ හා නන්ද තෙරුන් ගේ බාල සොහොයුරිය වුවාය. නිතර ඇයගේ රූපය ගැන සිතමින් සිටි බව දැක බුදුන් වහන්සේ මෙතුමියට අවවාද අනුසාසනා කළහ. රූපයේ අනිච්චබව දැක, කෙළෙස් නසා අරහත්වය ලැබුවාය. **බලන්න**: EAN:note: 121, p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼** මේ තෙරණිය ගේ තෙර ගාථාවේ, බුදුන් වහන්සේ ඇයට දුන් ඕවාද දක්වා ඇත:

“නන්දාවෙනි, ආතුරවූ, අප්‍රවිත්‍රවූ, පිළිකුල්බවට ගිය මේ කය දෙස බලන්න! සිත එකඟ කර, සුසුමාසිතින් අසුභය වඩන්න...නිත්‍ය හැර අනිමිත්ත විපස්සනාව වඩා මානය දුරුකර උපශාන්තව වාසය කරන්න”. **බලන්න**: ඛු.නි: ථෙරිගාථා:2.1, පි.376.

**ප**

**පට**

**▲ පටාචාරා** **තෙරණිය-** Paṭācārā Theraniya: **විනයධර** භික්ෂුණියන් අතරෙන් මෙතුමිය අග්‍රය. ගිහිකල ධනවත් සිටු පවුලක රූමත් දියණියක්ව, මැදුරේ සිටි සේවකයෙක් සමග ප්‍රේම සම්බධයක් ඇතිකරගෙන, නිවසින් පිටව ගොස් දුර පළාතක දිළිඳු ජිවිතයක් ගතකලාය. ස්වාමියා ද බල පුතුන් දෙදෙනාද, මව් පිය ඥාතීන් ද එකම දින සෝචනීය ලෙසින් මියයෑම නිසා ඇය සිහිවිකල්වුවාය. ඇඳි වස්ත්‍ර බිම දමමින් සැවත් නුවර සැරිසරන ඇයට බුදුන් වහන්සේ දැකීමට වාසනාව ලැබී සිත සුවපත් කරගෙන, මහා ප්‍රජාපති ගෝතමී තෙරණිය සමීපයෙහි පැවිදිවුවාය. **බලන්න:**  EAN:note: 119: p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ මේ තෙරණියගේ ගාථා**: ඛු.නි: ථෙරිගාථා:5.10, පි.398.

“...සයනය පහන්එලියෙන් බලා ඇඳෙහි හිඳගත්තෙමි, එසේ සිට පහන නිවන්නට වැටිය ඇද්දෙමි, එවිට, පහන නිවිගියා මෙන් සිත විමොක්ෂයට පත්විය”.

▼**මේ තෙරණියගේ අපදාන**: ඛු.නි: අපදාන පාලිය 2-2:20, පි.114.: පදුමුත්තර බුදුන් දවස හංසවතී නුවර මහා ධන සිටු කුලයක උපත ලබා, බුදුන් සරණ ගියහ. විනයධර බැවින් අග්‍ර මෙහෙණියක් දැක එසේ වීමට කැමත්ත ඇති කරගත්හ. කාශ්‍යප බුදුන් සමයේ බරණැස්නුවර, කිකී රජුගේ තෙවෙනි දියණිය වුවාය. ( ඛේමා උප්පලවන්ණා තෙරණියන්ගේ විස්තර යන්ට සමානය). ගෝතම බුදුන් සමයේ සැවත් නුවර සිටු පවුලක ඉපදීම, දනවුවැසි මිනිසෙක් හා පලායාම, පුතුන් දෙදනා හා සැමියා මිය යෑම ආදී විස්තර දක්වා ඇත:

“සිහිවිකල්ව ඔබ මොබ දුවන මම නරසාරිථවූ මුණිදුන් දුටිමු...බුදුන් වහන්සේ මෙසේ වදාළහ: ‘මරහු විසින් මඩනා ලද සත්‍ව්යාට ආරක්ෂා පිණිස පුතුන්...නෑයෝ නොමැත’. බුදුන් වහන්සේගේ අනුසාසනා පිලිපැද, කෙළෙස් මළ රහිතව විසුද්ධිය ලැබුවෙමි.

**පන**

**▲ පුන්ණා තෙරණිය-** Punna Theraniya: ගිහිකල, අනේපිඬුමහසිටානන් ගේ නිවසේ දාසියක් ලෙසින් සේවය කළහ. දහම අසා සෝතාපන්නවූ මෙතුමිය ගැන ප්‍රසාදයට පත්වූ සිටුතුමා, ඇය දාසිබවින් මුදවා පැවිදිවීමට අවස්ථාව සලසා දුන්හ. මෙතුමිය උදක සුද්ධක බමුනාට දිය නැමෙන් පව් සේදෙන්නේ නැති බව විස්තර කර, ඔහු බුදුන්වහන්සේ වෙත යැවීම, එහිදී ඔහු බුදුන් සරණ යෑම පිලිබඳ විස්තර එතුමියගේ ථෙරිගාථා වේ පෙන්වා ඇත. **බලන්න**: ඛු.නි: ථෙරිගාථා: 16.1, පි.422.

**▼ මේ තෙරණියගේ අපදානය:** ඛු.නි: අපදානපාලිය 2-2: 8, පි.226. විපස්සි සිට කාශ්‍යප ආදී ලොව පහළවූ බුදුවරු වෙත පැවිදිවීම, දහම ප්‍රගුණ කිරීම නිසා ඒ පිළිබඳව මානයක් ඇතිවීම, ඒ අකුසල කම්මය නිසා අනේපිඬුමහසිටානන් ගේ නිවසේ දාසියකගේ කුස උපත ලැබීම මෙහි විස්තර කර ඇත. උද්දකසොධක බමුණාට බුදුසසුනේ පැවිදිව අරහත්වය ලබා ගැනීමට උපකාර කරඇත. පැවිදිව අරහත්වය ලැබුවාය.

**භ**

**භද**

**▲ භද්ද කච්ච්චානා (යසෝධරා) තෙරණිය -**Baddakacchana (Yasodharā) Theraniya**:** මහා අභිඥා ලද භික්ෂුණියන් අතරින්. මේ තෙරණිය අග්‍රය. යශෝධරා, බිම්බාදේවිය, රාහුල මාතා ලෙසින්ද හඳුන්වා ඇති මෙතුමිය, බුදුන් වහන්ස්ගේ ගිහිකල බිරිඳ වුවාය, රාහුල තෙරුන්ගේ මවය. **බලන්න:** EAN:note:126, p.586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: XIV : Foremost, p. 44.

**▼ ථෙරී අපදානයේ දී**, තෙරණිය මෙසේ වදාළහ:

**“...වීරයන් වහන්ස, ශාක්‍යකුලයෙහි උපන්...මම යශෝධරා වෙමි, ගිගිගෙයදී ඔබගේ භාර්යාව වීමු”.** පිරිනිවන් පෑමට පෙර, බුදුන් වහන්සේගේ අනුදැනීමෙන්, අහසට නැගී නොයක් ඍද්දී පෙලෙහර පෑම පිලිබඳ විස්තර ද මෙහි දක්වා ඇත. **බලන්න:** ඛු.නි: **අ**පදානපාලි2: 28 යසෝධරා අපදානය, පි. 172.

**▲භද්‍රා කුණ්ඩලකේසි තෙරණිය-** Bhaddā Kuṇḍalakesā Theraniya**:** ක්ෂණික අභිඥා (direct knowledge) ලැබූ භික්ෂුණියන් අතරෙන් මේ තෙරණිය අග්‍රවේ.ධනවත් සිටු මැදුරක රූපත් දියණියක ලෙස වාසය කල ඇය, සොරෙක් දැක ඔහු කෙරේ ආලය බැඳ, දෙමාපියන්ට බල කර ඔහු විවාහ කරගති. සොරා ඇය නසා, ආභාරන ගෙන යෑමට තැත්කළ අවස්ථවේ නුවණින් කටයුතු කර ජීවිතය රැකගත්තාය. පසුව තාපසියක්ව, විවාදයෙ දක්ෂව ගමින් ගම හැසිරුනාය. **බලන්න**: EAN, note no. 124, p. 586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼ එතුමියගේ පැවිදිවීම** පිළිබඳව තේරී ගාථාවේ මෙසේ දක්වා ඇත:

“ගිජිකුළු පව්වෙහි දිවාවිහාරස්ථානයෙන් නික්ම භික්ෂුසංඝයා විසින් පිරිවරනලද, කෙලෙස්රජස් රහිතවූ බුදුන් දුටිමි. බුදුන් හමුයෙහි දෙදණ බිම පිහිටුවා වැඳ ඇදිලි කළමු. ‘එව භද්‍රාවෙනි’යි බුදුහු මට වදාළහ. ඒ මට උපසම්පදාව විය”. **බලන්න**: ඛු.නි.ථෙරි ගාථා: 5.9, පි.398.

**▼තේරී අපදානයේ**: එතුමිය, පළමුව පදුමුත්තර බුදුන් සරණ යෑම , ගෝතම බුදුන් හමුවීම හා අරහත්වය ලැබීම ආදී විස්තර දක්වා ඇත. මෙහිදී මෙතුමියද, කිකී රජුගේ සත් දියණියන් ගෙන් කෙනෙක් බව දක්වා ඇත. **බලන්න**: ඛේමා තෙරණිය. **මූලාශ්‍රය**:ඛු.නි: අපදානපාලි 2:2: 21කුණ්ඩලකේසි අපදානය, පි. 122.

**ම**

**මහ**

**▲ මහා ප්‍රජාපති ගෝතමි තෙරණිය-**Maha Prajapathi Gothami Theriya

ජ්‍යෙෂ්ඨ භික්ෂුණියන් අතරෙන් ප්‍රමුඛ- අග්‍ර ස්ථානය හොබවන්නේ මෙතුමියය. භාග්‍යවතුන් වහන්සේ වෙත පැවිදිවූ පළමු භික්ෂුණිය වූ ඒ උත්තමිය, කාන්තාවන්ට මහනදම් පිරීමට මග විවෘත කිරීමට (භික්ෂුණි සංඝ ස්ථාපනය) මුලිකව කටයුතු කළාය. ගිහිකල, සුද්ධෝදන රජුගේ බිසව වුවාය, බුදුන් වහන්සේගේ සුළු මව වුවාය, නන්ද ගෝතම තෙරුන් ගෙ හා නන්දා ගොතම තෙරණියගේ මවය. **බලන්න**: EAN, note no. 116, p. 586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ මහාප්‍රජාපති ගෝතමිය**, බුදුන් වහන්සේ වෙතින් කාන්තවන් හට පැවිද්ද ලබා ගැනීම ඉල්ලීම, ඒ ගැන කටයුතු කිරීම, ඒ පිළිබඳව ආනන්ද තෙරුන් දැක්වූ සහයෝගය පිලිබඳ විස්තර මෙහි දක්වා ඇත. **සටහන**: ප්‍රජාපති ගෝතමිය, බුදුන් වහන්සේ වදාළ අෂ්ඨ ගරු ධම්ම පිළිගෙන පැවිදිබව ලබා ගත්හ. එම පිළිගැනිම , එතුමියට උපසම්පදාව ලැබීමය යි බුදුන් වහන්සේ වදාළහ. **බලන්න**: අෂ්ඨගරුධම්ම. **මූලාශ්‍රය**:අංගු.නි: (5) : 8 නිපාත: ගෝතමීවග්ග: 8.2.6.1 ගෝතමී සූත්‍රය, පි.242.

**▼උතුම් තෙරණියට** මග සාක්ෂාත් කරගැනීම පිණිස බුදුන් වහන්සේ වදාළ අවවාද අනුසාසනා මෙහි දක්වා ඇත. **මූලාශ්‍රය**:අංගු.නි: (5) : 8 නිපාත: ගෝතමීවග්ග: 8.2.6.3 ගෝතමී ඕවාද සූත්‍රය, පි.254.

**▼මේ තෙරණියගේ ගාථා:** ඛු.නි:ථෙරිගාථා: 6.6, පි.406.

“… මා විසින් ඒ භාග්‍යවතුන් වහන්සේ නුවණැසින් දක්නා ලදහ, මේ අන්තිම දේහය වේ, ජාති සංසාර ක්ෂිණ විය, දැන් පුනර්භවයක් නැත”.

**▼මේ තෙරණියගේ අපදානය:** ඛු.නි:අපදාන පාලිය2-2: 2-7, පි.54. පෙර පදුමුත්තර බුදුන් වහන්සේ වැඩසිටි සමයේ මහාධන ඇති ඇමති කුලයක උපත ලබා තම පිරිවර සහිතව උන්වහන්සේට සත්දිනක් මහා දන් පිරිනැමූහ. ඒ පුණ්‍ය බලයෙන් බොහෝ ජිවිතයන්හි දෙව් මිනිස් සැපලබා, ගෝතම බුදුන් වහන්සේ පහළවූ කල, බුදුන් වහන්සේගේ ගිහි ජිවිතයේ සුලුමව ව, පසුව බුද්ධ ශ්‍රාවිකාවක වීම ආදිය මෙහි දක්වා ඇත. බුදුන් වහන්සේ විසාලා නුවර කුටාගාර ශාලාවේ වැඩසිටින සමයේ, ඒ නුවර ආරාමයක වැඩසිටි මෙතුමිය තම පිරිනිවීම ගැන ආවර්-ජනා කරනවිට, තමන්හට බුදුන් වහන්සේ, හෝ අගසව් දෙනම හෝ ආනන්ද, නන්ද, රාහුල තෙරුන්ගේ හෝ පිරිනිවීම දැකීමට නොලැබේ යන සිහිය ඇතිවිය. ආයුසංස්කාර හැර දැමීමට සිතා ගත්හ, එසැනින් භුමි කම්පාවක් ඇතිවිය, ආරාමයට අරක්ගත් දේවතාවෝ ශෝකයට පත්වුහ. එතුමිය හා වාසය කළ 500ක් මෙහිණියන් ද ඒ උතුමිය සමග පිරිනිවන් පෑමට ඉටාගත්හ. ඉන්පසුව බුදුන් වහන්සේ බැහැදැක අවසර ලබ ගත්හ. බුදුන් වහන්සේ මෙසේ වදාළහ:

“ කාන්තාවන්ගේ ධර්ම අභිසමය ගැන යම් අනුවණ කෙනක් විමතියට පත්වීද, ඔවුන්ගේ දිට්ඨිය පහකිරීම පිණිස ඉද්දී දක්වන්න”.

එතුමිය පිරිනිවන් පෑ පසු ධාතු පාත්‍රයක බහා ආනන්ද තෙරුන් විසින් බුදුන් වහන්සේට පිළිගන්වන ලදී. ඒ අවස්ථාවේ බුදුන් වහන්සේ මෙසේ වදාළහ:

“ අහෝ ආශ්චර්-යකි , සිරුර පමණක් ඉතිරි කර මව පිරිනිවීගියද මට ශෝක පරිදෙවයක් නොමැත...ඕ පණ්ඩිතය, මහා ප්‍රඥාව, පුථු ප්‍රඥාව ඇතිය, මෙහෙනන් අතර රාත්‍රඥය- පැවිදිබවින් ජේෂ්ඨය...”

**▲ මහා භද්‍රාකපිලාණි තෙරණිය**-Maha Bhaddā Kāpilānī Theraniya**:** පෙරවිසු කඳ පිළිවෙත සිහිකරන (**පුබ්බේනිවාසානුස්සතිය)** භික්ෂුණින් අතරෙන් මේ තෙරණිය අග්‍ර බව බුදුන් වහන්සේ වදාළහ. මෙතුමිය ගිහිකල පිප්පලි (මහා කස්සප තෙරුන් ) සිටුවරයාගේ බිරියවුවාය. මහා කස්සප තෙරුන් ගිහිගෙය හැර දමන අවස්ථාවේදී, මෙතුමිය ද ගිහිසැප හැර, බුදුන් වහන්සේ දකින තෙක් තපස් ව්‍රතයේ යෙදී සිටියාය. **බලන්න**: English AN, note no. 125, p. 586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1: Foremost, p. 44.

**▼ මේ තෙරණියගේ ගාථා**:ඛු.නි: ථෙරිගාථා:4.1 පි,388.

“ සම්‍යක්සම්බුද්දයන්ගේ අනුජාත පුත්‍ර...යම් කශ්‍යප නම් තෙර කෙනෙක් පෙර විසු කඳ පිළිවෙත ආදිය දන්නේද...ත්‍රිවිධවිද්‍යා බ්‍රාහ්මණ වේද...එලෙසින් මම, ත්‍රිවිද්‍යා ඇත්ති, මරු පළවාහැර...අන්තිම ශරීරය ධරයි...අප දෙදෙන මේ ලොව ආදීනව දැක උත්තම දමනයෙන් දැමූනෝය, ක්ෂිනාශ්‍රව වූවෙමු”.

**▼ මේ තෙරණියගේ අපදාන**:ඛු.නි: අපදාන පාලිය 2-2: 27, පි.160. පදුමුත්තර බුදුන්දවස, හංසවති නුවර විදේහ නම්වූ ධනවත් සිටුකෙනෙකුගේ බිරිඳවීම, බුදුන් සරණ ගොස්, මහා දාන පිරිනැමිම, උන්වහන්සේ පිරිනිවිගිය පසු මහා ස්ථුපයක් තනවා පුජාකිරීම, විදර්ශී බුදුන් සමයේ බන්දුමතීනුවර, දිළිඳු බමුනෙකුගේ බිරියවී, තම සැමියා ඔවුන්ට ඇති එකම සාලුව පුජා කිරිම නිසා මහා සතුටක් ඇතිකරගෙන එම පුණ්‍ය කම්මය අනුමොදන්වීම, පසු භවයකදී, පෙර සැමියා බරණැස් පුර රජවුවිට මෙතුමිය අගමෙහෙසිය වුවාය. ගෝතම බුදුන් සමයේ පැවිදිව දුක අවසන් කිරීම ආදී විස්තර මෙහි දක්වා ඇත.

**වජ**

**▲ වජිරා තෙරණිය-** Vajira Theraniya**:** මේ තෙරණිය සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ, ඒ අසලට පැමිණි මාරයා මෙසේ පැවසිය:

“ මේ සත්‍ව්යා කවරකු කෙළේද, ඔහු කොහිද? මේ සත්‍ව්යා කොහි හටගත්තේද? කෙසේ නිරුද්ධ වේද?” තෙරණිය මෙසේ වදාළහ:

**"කින‍්නුු සත‍්තොති පච‍්චෙසි මාරදිට‍්ඨිගතන‍්නුු තෙ,** **සුද‍්ධසඬඛාරපුඤෙජායං නයිධ සත‍්තුපලබ‍්භති.** **යථා හි අඬගසම‍්භාරා හොති සද‍්දො රථො ඉති,** **එවං ඛන්‍ධෙසු සන‍්තෙසු හොති සත‍්තොති සම‍්මුති.දුක‍්ඛමෙව හි සම‍්භොති දුක‍්ඛං තිට‍්ඨති වෙති ච,** **නාඤ‍්ඤත්‍ර දුක‍්ඛා සම‍්භොති නාඤ‍්ඤත්‍ර නිරූජ‍්ඣතීති”.**

‘මාරය, කීම සත්‍වයෙක් යයි අදහන්නේද? එය ඔබගේ දිට්ඨියක් නොවේද? මේ (සත්‍වයා) නම් හුදෙක් සංඛාර ගොඩකි:මෙහි සත්‍වයෙක් දැකිය නොහැකිය. අවයව සමුහය හේතු කොටගෙන ‘රථය’ යයි කියති. එලෙස පංචස්කන්ධයන් ඇති කල්හි ‘සත්‍වයා’ යන ලෝක ව්‍යවහාරය වේ. මෙහි ඇත්තේ දුක ඇතිවීමය, දුක ඇතිවී නැතිවී යාමය. වෙනත් දෙයක් මෙහි නොවේ, ඇත්තේ දුක ඇතිවිමය, දුක නැතිවීමය’. (...It’s only suffering that comes to be, Suffering that stands and falls away. Nothing but suffering comes to be, Nothing but suffering ceases). මෙහෙණිය මා ගැන දන්නේය යයි දුකට පත් මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.10 වජිරා සූත්‍රය. පි.271.

**▲විජයා තෙරණිය-** Vijaya Theraniya**:** මේ තෙරණිය සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ, මාරයා එතුමිය වසඟ කරගැනීමට මෙසේ පැවසිය:

“ආරිය දියණියෙනි, ඔබ සුරූපි දැරියක්ය, මම ද යොවුන්වියේ කෙනෙකි, ඒව පස්කම් සැප විඳිමු”. තෙරණිය මෙසේ වදාළහ:

**“මාරය, සිත්කළු රූප ශබ්ද… ඇත්නම් ඒවා ඔබම තියා ගන්න, මට ඒවායින් වැඩ නැත. බිඳෙන වැනසෙන මේ කුණු කය නිසා මම පිඩාවට පත්වෙමි, ලජ්ජිත වෙමි, කාම තණ්හාව මවිසින් නසන ලදී”.**

මෙහෙණිය මා ගැන දන්නේය යයි දුකට පත් මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.4 විජයා සූත්‍රය. පි.262.

**▼මේ තෙරණියගේ ගාථා:** ඛු.නි: ථෙරිගාථා:6.8, පි. 408.

“සිතේ ශාන්තිය නොලැබ සතර පස්වරක්ම විහාරයෙන් නික්‍මගියෙමි. ඛේමා මෙහෙන වෙත එළෙඹීයෙමි,ඕ තොමෝ, නිවන් මග පිණිස දහම දෙසුවාය. එතුමිය පැවසු දහම ආවර්-ජනා කළෙමි… පළමු යාමයේ පුර්-ව නිවාස නුවණ...මැදියම් රැයේ දිවැස් නුවණ...අලුයම මෝහස්කන්ධය බිඳ දමනලදී”.

**▼ මේ තෙරණියගේ අපදාන:** ඛු.නි:අපදාන පාලිය2-2: 24, පි.142. පදුමුත්තර බුදුන් දවස, හංසවතී නුවර කැත් කුලයක උපත ලැබිම, බුදුන් වහන්සේ සරණ යෑම, කාශ්‍යප බුදුන් දවස, බුදුන් වහන්සේ උදෙසා පහන් පුජා කිරීම, කුසල කම්ම නිසා දෙව් මිනිස් සැප විඳ, ගෝතම බුදුන් දවස, රාජකීය බ්‍රාහ්මණ කුලයක උපත ලබා, බුදුන් වහන්සේ දැක පැහැද පැවිදිවීම ආදී විස්තර දක්වා ඇත.

**වර**

**▲ වීරාතෙරණිය-** Vira Theraniya**:** බුදුන් වහන්සේ, රජගහනුවර වැඩවසන සමයේ වීරාතෙරණිය එහි වාසය කළබව මෙහි දක්වා ඇත. එක් උපාසකයෙක්, ඒ උතුමියට සිවුරක් පුජා කරනලදී. ඒ තෙරණිය ගැනප්‍රසාදයට පත් යක්ෂයෙක්, ඒ බව රජගහනුවර සැරිසරමින් මෙසේ පවසා ඇත:

“යමෙක් සියලු යොගවලින් මිදුනු වීරා මෙහෙණහට සිවූරක් පුදනලදී. ඒකාන්තයෙන්ම නුවණැති ඒ උපාසක තෙමේ බොහෝ පින් රැස් කරගත්හ’. **මූලාශ්‍රය**:සංයු.නි: (1): සගාථවග්ග: යක්ඛසංයුත්ත: 10.1.11. වීරාසූත්‍රය, පි.406.

**ස**

**සක**

**▲ සකුලා තෙරණිය-**Sakulā Theraniya**:** දිවැස් ඇති භික්ෂුණියන් අතරින්, මේ තෙරණිය අග්‍රය.සැවැත්නුවර බ්‍රාහ්මණ පවුලක උපත ලබා,දහම අසා පැහැදී බුදු සසුනේ පැවිදි වුවාය. **බලන්න:**EAN: note no. 123, p. 586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84, EAN:1: Foremost, p. 44.

**▼** **මේ තෙරණියගේ ගාථා**:ඛු.නි: ථෙරිගාථා:5.7, පි.396.

“මම පෙර ගිහිව සිටින කළ, රහතන්වහන්සේ ගෙන් දහම් අසා ඒ … අසංඛත දහම් ඇසින් දුටුවෙමි…දරුවෝ...ආදී සම්පත් හැර කෙස්බා පැවිදි වූවෙමි...සංස්කාරයන්හි අනාත්ම බව දැක සියලු ආසව දුරුකර… සිහිල්ව කෙළෙස් පිරිනිවනින් පිරිනිවූණුමි”

**▼** **මේ තෙරණියගේ අපදාන**:ඛු.නි: අපදාන පාලිය:2-2:24.පි.142. පදුමුත්තර බුදුන් සරණ යෑම, බොහෝ කුසල්කර, සැපසම්පත් ලැබීම, ගෝතම බුදුන් දවස ප්‍රසිද්ධ බ්‍රාහ්මණ කුලයක උපත ලබා, බුදුන් වහන්සේ සරණයෑම ආදී විස්තර පෙන්වා ඇත.

**▲ සුක්ඛා තෙරණිය**-Sukkha Theraniya**:** රජහග නුවර විසු මේ තෙරණිය මහත් පිරිසකට දහම් දෙසු බව මෙහි දැක්වේ. එතුමිය ගේ දහම් දේශනාව අසා පැහැදුන යක්ෂයෙක්, එය අගයකරමින්, රජගහනුවර වටා යමින් මෙසේ පැවසුහ:

“යම් කෙනෙක් නිවන් පදය දෙසන සුක්ඛා මෙහෙන වෙත නො පැමිණේද, රජගහනුවර වෙසන මේ මිනිසුන් කුමක් කරන්නේද? ඔවුන් සුරාපානය කළවුන් සේ නිදා සිටි”. **සටහන**: දෙවෙනි සූත්‍රයේදී (10.1.10 ) ඒ තෙරණියට උවසුවෙක් දන්දීම ගැන පැහැදුන යක්ෂයෙක්, ඒ උපාසක බොහෝ පින්රැස්කරගත් බව පවසා ඇත. **මූලාශ්‍රය**: සංයු.නි: (1): සගාථවග්ග: යක්ෂසංයුත්ත: 10.1.9 පඨම සුක්ඛා සූත්‍රය, පි.404.

**▼ මේ තෙරණියගේ ගාථා**:ඛු.නි: ථෙරිගාථා:3.6, පි. 384.

“සුක්ඛා මෙහෙණ කුසල දහමින් යුතුව, පහ කළ රාග ඇතිව, අරහත්ව මාරයා පරදවා අන්තිම දේහය දරයි”.

**▼** **මේ තෙරණියගේ අපදාන**:ඛු.නි: අපදාන පාලිය:2-2:4-5පි. 214. විපස්සි බුදුන් දවස, උපත ලබා බුදුන් වහන්සේගේ දහම අසා පැවිදිවීම, සිඛි වෙස්සභු, කකුසඳ, කෝනාගමන, කාශ්‍යප ආදී බුදුවරු දැක පහන් සිත් ඇතිව පැවිදිවීම, ගෝතම බුදුන් දවස රජගහනුවර සිටු කුලයක උපත ලබා, ධම්මදින්නා තෙරනිස සමීපයේ පැවිදිවීම, අරහත්වය ලැබීම ආදී විස්තර මෙහි දක්වා ඇත.

**සඟ**

**▲ සිඟාලමාතා තෙරණිය-** SigālamātāTheraniya**:** ශ්‍රද්ධා අධිෂ්ඨානය ලැබූ භික්ෂුණියන් අතරෙන් මේ තෙරණිය අග්‍රවේ. මෙතුමිය ශ්‍රද්ධාවප්‍රමුඛ කොටගෙන අරහත් මගඵල ලැබුවාය. **බලන්න:**EAN: note no. 128, p. 586. **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84**,** EAN:1:Foremost, p. 44.

**▼** **මේ තෙරණියගේ අපදාන**:ඛු.නි: අපදාන පාලිය:2-2:4-4පි. 210. පදුමුත්තර බුදුන් කෙරහි පැහැදී පැවිදිවීම, උන්වහන්සේ ගේ අනුසාසනාව:

“ තථාගතයන් කෙරෙහි කෙනක් නොසැලෙන ශ්‍රද්ධාවේ පිහිටියේද, ආරිය කාන්ත ශිලය තිබේද, සංඝයා කෙරහි ප්‍රසාදය තිබේද, සෘජු ධම්ම දස්සනය ඇත්ද, ඔහු දිළින්දෙක් නොවේ, ඔහුගේ ජීවිතය හිස් නැත”. ගෝතම බුදු සසුනේ සිගාලක සිටු කුලයේ උපත ලැබීම, ගෝතම බුදු සසුනේ අරහත්වය ලැබීම ආදී විස්තර මෙහි දක්වා ඇත.

**සණ**

**▲ සෝණා තෙරණිය-** Soṇā Theraniya**:** සම්පුර්ණ විරිය ඇතිකරණ - **ආරද්ධ වීරිය** ඇති භික්ෂුණියන් අතරෙන් මෙතුමිය අග්‍රය. **බලන්න:** EAN:note:122, p.856 **මූලාශ්‍ර:** අංගු.නි: (1) 1 නිපාත: එතදග්ග පාළිය සූත්‍ර, පි. 84, EAN:1:Foremost, p. 44.

**▼ මේ තෙරණියගේ ගාථා:** ඛු.නි: ථෙරිගාථා:5.8, පි.396.

“...දස දරුවන් වදා, දුබලවු, දිරා ගිය මම මෙහෙණියක් වෙත පැමිණියෙමි. ඒ උත්තමිය, මට නිවන් මග දේශනා කළාය, දහම අසා, කෙස්බා පැවිදිවූවෙමි...පංච ස්කන්ධය සුන්මුල් කරනලදී, ලාමකවූ ජරාව තිට, නිගාවේවා. දැන් පුනර්භවයක් නැත”.

**▼ මේ තෙරණියගේ අපදානය:** ඛු.නි: අපදානපාලිය:2-2: 26, පි.155. පදුමුත්තර බුදුන් හමුවීම, ආරද්ධ වීරියෙන් අග්‍ර මෙහෙණියක් දැක ඒ තනතුර ලබාගැනීමට පැතීම, ගෝතම බුදුන්සමයේ, සැවැත්නුවර, ධනවත් සිටු පවූලක උපත ලබා බුදුසසුනේ පැවිදිවීම ආදී විස්තර මෙහි දක්වා ඇත.

**සම**

**▲ සෝමා තෙරණිය-** Soma Theraniya**: මේ තෙරණිය** සැවැත්නුවර අසල අන්ධවනයේ දිවා විහරණයෙ වැඩසිටි අවස්ථාවේ , ඇයගේ සමාධිය බිඳ දැමීම පිණිස මාරයා මෙසේ පැවසිය:

“ ඉසිවරුන් විසින් ලැබිය යුතු දුලබ පදවියක් (සමාධිය) ඇද්ද, එය ඇඟිලි දෙකේ නුවණ ඇති (දෑඟුල් නුවණ) ඇති ස්ත්‍රියකට නො ලැබිය හැකිය”,තෙරණිය මෙසේ වදාළහ:

**“සිත මනාව සමාධිගතව පවතින විට දහම දක්නා කෙනකුට ස්ත්‍රීබව කුමක් පිණිසද? මම ස්ත්‍රීයෙක්මි හෝ පුරුෂයෙක්මි හෝ අන්කිසිවෙක් වෙමි යයි කෙනෙකුට අදහස් වන්නේ නම් එවැන්නා, මාරයාටම සුදුසු කෙනෙකි”.**

මෙහෙණිය මා ගැන දන්නේය යයි දුකට පත් මාරයා අතුරුදහන්විය. **සටහන**: මේ තෙරණියගේ ථෙර ගාථාවේද මාරයා හා පැවති සංවාදය දක්වා ඇත. **බලන්න**: ඛු.නි: ථෙරිගාථා:3.8, පි.386. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.2 සෝමා සූත්‍රය. පි.260.

**සල**

**▲ සේලා තෙරණිය-** Sela Theraniya**:** අන්ධ වනයේ බවුන් වඩන මෙතුමිය සමීපයට පැමිණි මාරයා මෙසේ පැවසිය:

“ මේ අත්බව කවරකු කළේද...එය කෙසේ නිරුද්ධ වේද?”

තෙරණිය මෙසේ පැවසුවාය:

“ මේ අත්බව තමා විසින් හෝ වෙනත් කෙනක් විසින් කරන ලද දෙයක් නොවේ, හේතු නිසා හට ගති, හේතු බිඳිමෙන් නිරුද්ධ වේ...කෙතෙහි වැපුරූ බිජ, පස, ජලය යන දෙක නිසා පැල හටගනී. එලෙස, ස්කන්ධ ධාතු ආයතන… හේතු නිසා හටගනී, හේතු බිඳීයාමෙන්, නිරුද්ධ වේ” මෙහෙණිය මා ගැන දන්නේය යයි දුකට පත් මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.9 සේලා සූත්‍රය, පි.270.

**සස**

**▲**  **සිසුපචාලා තෙරණිය-** Sisupachala Theraniya**:** සැරියුත් මහා තෙරුන්ගේ නැගණියකි. අන්ධ වනයේ බවුන් වඩන මෙතුමිය සමීපයට පැමිණි මාරයා මෙසේ පැවසිය:

“… මෙහෙණක මෙන් පෙනේ, කවරකු උදෙසා හිස මුඩු කළේද? දිට්ඨි නුරුස්සන්නේද: කුමක් නිසා මුලාවීගිය කෙනෙක්සේ හැසිරෙන්නේද?” තෙරණිය මේ පැවසුවාය:

“දිට්ඨි මේ සසුනෙන් පිටතය, මිථ්‍යා දිට්ඨි දහම මට ප්‍රිය නැත… සියලු මරුන් නෙරපූ...සියලු තැන නොපැරදුන තණ්හා දිට්ඨි නොමැති සර්වඥයන් වහන්සේ වැඩසිටි.පසැස් ඇති ඒ භාග්‍යවතුන් වහන්සේ මගේ ශාස්තෘන් වහන්සේය”. මෙහෙණිය මා ගැන දන්නේය යයි දුකට පත් මාරයා අතුරුදහන්විය. **මූලාශ්‍රය:** සංයු.නි: (1) සගාථවග්ග: භික්ඛුණිසංයුත්ත: 5.1.8 සිසුපචාලා සූත්‍රය. පි.268.

**▼**මේ තෙරණියගේ ගාථා: ඛු.නි: ථෙරිගාථා:8.1, පි.414.

“ … සැම තණ්හාව නසන ලදී, මෝහස්කන්ධය බිඳින ලදී, පවිටු මාරයා මෙය දැනගන්න, ඔබව නැති කෙළෙමි”.



**උපග්‍රන්ථය 3: බුදුන්වහන්සේ සරණ ගිය ගිහි පිරිස:උපාසක උපාසිකා-** The Lay followers of The Buddha

======

**අ: \* අග්ගික භාරද්වාජ බ්‍රාහ්මණ-**Brahmin Aggika Bhradvaja \***අට්ඨක නුවර දසම ගහපති-**householder Dasama of Aṭṭhakanāgara \***අජිත මානවක**-Ajitha Manawaka \***අජාසත් රජ-**King Ajasaththu \***අනාථ පිණ්ඩික-සුදත්ත සිටුවරයා-** Sudatta Anāthapiṇḍika \* **අරිට්ඨ උපාසක** -Arittha Upasaka \* **ආරාමදණ්ඩ බ්‍රාහ්මණ-** Brahmin Aramadanda \***අසිඛන්ධක පුත්ත ගාමිණි-** Asikhandaka putta gamini \***අස්සලායන බ්‍රාහමණමානවක-**Assalāyana brahmin student \***අස්සාරෝහ ගාමිණි** - The Cavalry Warrior Gamini \* **අශෝක උපාසක-** Asoka upasaka \***අශෝකා උපාසිකා-** Asoka upasika

**ඉ: \*ඉසිදත්ත උපාසක-** Isidatta upasaka

**උ: \* උග්ගතසරීර බ්‍රාහ්මණ-** Brahmin Uggathasarira \***උග්ගහ මෙණ්ඩක සිටුපුත්-** Uggaha Medakasituputhra \***උග්‍ග-විසාලානුවර ගහපති**- householder Ugga of Vesālī \* **උග්‍ග-උග්ගත හත්ථිගාම ගහපති-** Ugga Householder of Hatthigāma \* **උත්තරා නන්දමාතා-** Uttara Nandamatha \***උත්තර බ්‍රාහ්මණ මනවක-**Uttara Brahamin student\* **උදය මානවක**- Udaya manawaka \***උදේන රජ-**King Udena\***උණ්ණාභ බ්‍රාහ්මණ-**Brahmin Uṇṇābha \***උපාලිගහපති-** Upāli householder

**එ:**  \* **ඒසුකාරී බ්‍රාහ්මණ**- Esukari Brahmin

**ක:**  **\* කකුධ උපාසක-**Kakuda Upasaka \***කුජ්ජුත්තරා උපාසිකා-** Khujjuttarā Upasika \* **කටිස්සභ උපාසක**-Katissabha Upasaka \* **කූට්ටදන්ත බ්‍රාහ්මණ-**Brahmin Kutadanta \* **කාතියානි** **උපාසිකා** - Kātiyānī upasika\***කාණා උපාසිකා -** Kana Upasika \***කාණාය මාතා උපාසිකා-** Kanamatha Upasika \* **කුණ්ඩලිය පරිබ්‍රාජක**- Kundalia paribrajaka \***කප්ප මානවක-**Kappa manawaka \***කාපටික භාරද්වාජ බ්‍රාහ්මණ**- Kapatika Bharadvaja Brahamin \* **කුරරඝර වැසි** **කාලි උපාසිකාව-** Kāḷī upasika of Kuraraghara\* **කාලිංග උපාසක -**Kalinga upasaka \***කෝලිය පුත්‍ර පුණ්ණ-**Koliyaputhta Punna \* **කේවඩ්ඩ ගහපති-**Householder Kevadda\***කසීභාරද්වාජ බ්‍රාහ්මණ-** Brahmin Kasibharadvaja

**ඛ: \* ඛේමා උපාසිකාව-** Khema Upasika \***ඛෝමදුස්ස බමුණෝ-**Khomadussa Brahmins

**ග: \* ගොධා ශාක්‍ය හා කාලි ගොධා ශාක්‍ය දියණිය-** Godha Sakya & Kali Godha\***ගණකමොග්ගල්ලාන බ්‍රාහ්මණ**- Brahmin Ganakamoggallana \***ගෝපක මොග්ගලාන බ්‍රාහ්මණ**- Brahmin Gopakamoggallana

**ඝ: \*** **ඝොටමුඛ බ්‍රාහ්මණ**-Brahmin Ghotamukha \***ඝෝසිත ගහපති**- Householder Ghositha

**ච: \* චිත්ත ගහපති මචඡිකාසණ්ඩයේ -**householder Citta of Macchikāsaṇḍa \* **චන්ඩ ගාමිණි උපාසක-** Chanda Gamini upaaska\* **චන්දනංගලික උපාසක**- Chandanangalika upaaska \* **චුන්ද කර්මකාර පුත්‍ර-**Chunda karmakaraputhta \***චුන්දී රජකුමරිය හා චුන්ද රාජ කුමාර-** Princess Chundi & Prince Chunda

**ජ: \* ජතුකන්නි මානවක-** Jathukanni manawaka \* **ජාණුස්සෝනි බ්‍රාහ්මණ-**brahmin Jāṇussoṇī\* **ජම්බූඛාදක පරිබ්‍රාජක**-wanderer Jambukh̄daka \* **ජිවක කෝමාරභච්ච-**Jīvaka Komārabhacca

**ත: \* තුට්ට උපාසක-**Thutta Upasaka \***තොදෙය්ය මානවක-**Todeyiya manawaka **\*තපුස්ස ගහපති-**Householder Thapussa \* **තපස්සු හා භල්ලුක සොහොයුරෝ-** Thapassu & Balluka Brothers \***තීම්බරුක පරිබ්‍රාජක**-Thimbaruka a paribrajaka \***තවකන්ණික ගහපති-** Householder Thavakannik \***තිස්සා උපාසිකාව**- Tissa Upasika \***තිස්ස මාතා උපාසිකා-** Tissamatha Upasika

**ද:** \* **දීඝජානු කෝලිය පුත්‍ර -** Dighajaanu Koliya putta \* **දීඝනක පරිබ්‍රාජක**-Diganaka paribrajaka \* **දීඝාවූ උපාසක-**Dīghāvu upasaka \***ද්‍රෝන බ්‍රාහමණ-** Brahmin Doṇa \***දාරුකම්මික ගහපති**- Householder Darukammika \* **දෙවහිත බමුණා-** Brahmin Devahitha

**ධ: \* ධොතක මානවක-**Dhothaka manawaka**\*ධනිය ගොපල්ලා-**Dhaniya cowherd **\* ධනංන්ජානි උපාසිකාව-**Dhānañjānī Upasika**\*ධනඤජානි** **බ්‍රාහ්මණ-** Dananjani Brahamin **\*ධනංජනී බැමිණිය-** Brahmini Dhananjani \***ධම්මික උපාසක-** Dhammika upasaka \***ධම්මදින්න උපාසක-**Dhammadinna upasaka

**න:** \* **නකුල පිතා හා නකුල මාතා-** Nakulapitā & Nakulamatā \***නික්ඛ උපාසක-**Nikkha upasaka \* **නන්දක ලිච්චවී -**Nandaka Lichchavi\* **නන්දිය පරිබ්‍රාජක-** Nandiya paribrajika \***නන්දිය ශාක්‍ය-** Nandiya sakya \* **නවකම්මික භාරාද්වාජ බමුණා-**brahmin Navakammika Bhāradvāja

**ප:** \* **පොක්ඛරසාති බ්‍රාහ්මණ-** Brahamin Pokkharasati\* **පිංගීයානි බ්‍රාහ්මණ -** Brahamin pingiyaani \***පිංගලකොච්ච බ්‍රාහමණ-** Brahamin Pingalakochcha \***පච්චනීකසාත බ්‍රාහ්මණ**- Brahamin Pacchanikasatha \* **පාටලිය ගාමිණි**- Pāṭaliya the headman\* **පොට්ඨපාද පරිබ්‍රාජක**- Pottapada paribrajaka \* **පොතලිය ගෘහපති-** Householder Pothaliya \* **පොතලිය පරිබ්‍රාජක-** Pothaliya Paribrajaka \***පදුමා උපාසිකා-** Paduma Upasika \* **පයාසි රජතුමා-** King Payasi\***පුරාණ උපාසක-**Purana upasaka \***පිලොතික පරිබ්‍රාජක-** Pilothika Paribrajaka \***පසේනදී කෝසල රජ-** King Pasenadi Kosala \***පෙස්ස හස්ථාරෝහ පුත්‍ර** - Pessa hastharoha putta \* **පොසාල මානවක-**Posala manawaka

**බ:** \* **බොජ්ඣා උපාසිකා-** Bojjhā Upasika \***බෝධිරාජ කුමාර-**Prince Bodhi \* **බිම්බි උපාසිකා-** Bimbi Upasika \* **බිම්බිසාර රජතුමා-**King Bimbisara \* **බාවරි බ්‍රාහ්මණ-**Brahamin Bawari

**භ: \* භික්ඛක බ්‍රාහ්මණ -**Brahamin Bhikkhaka \* **භද්ද උපාසක -**Bhadda Upasaka \* **භද්දිය ලිච්චවි-**Bhaddiya the Licchavi **\* භද්‍රක ගාමිණි-** Badraka gamini\* **භද්‍රාවූධ මානවක-**Badrawuda manawaka \* **භාරද්වාජ බ්‍රාහ්මණ**-Bhāradvāja brahmin \***භාරද්වාජ බ්‍රාහ්මණ කෝසල**- Bhāradvāja Brahmin Kosala \***භල්ලික ගහපති**- Householder Ballika

**ම: \* මාගන්දිය බ්‍රාහ්මණ හා බ්‍රාහ්මණිය-**Brahmin Magandiya & Wife \* **මිගාර සිටුවරයා-** Migara Situvaraya \***මිගසාලා උපාසිකාව**-Upasika Migasala\* **මුත්තා උපාසිකා-** Muttha Upasika \* **මධුරාපුර අවන්තිපුත්‍ර රජතුමා-**King Avanthiputta of Madhura \* **මනුජා උපාසිකා-** Manuja Upasika \* **මුන්ඩක රජ-** King Muṇḍa \***මානත්ථද්ධ බමුණා-** Brahmin Mānatthaddha \***මණිචූලක ගාමිණී**- Maṇicūḷaka the headman \* **මල්ලිකා දේවිය-**Queen Mallika \***මෝලිය සීවක පරිබ්‍රාජක-**Moliyasivaka Paribrajaka \***මහානාම ශාක්‍ය-** Mahanama Sakya \***මහාලි ලිච්චවී-** Mahāli the Licchavi \***මහාසාල බමුණා-** Brahmin Mahasala

**ය: \*යොධාජීව ගාමිණී-** Yodhajiva Gamini \***යසකුල පුත් තෙරුන්ගේ දෙමාපියන් හා පෙර බිරිඳ--**Parents & former wife of Yaskaulaputtha Thera

**ර: \* රුචි උපාසිකා-**Ruchi Upasika \***රාසිය ගාමිණී-**Rasiya Gamini

**ල: \* ලෝකායාත බ්‍රාහ්මණ-** The cosmologist Brahamana \***ලෝහිච්ච බ්‍රාහමණ (1) -** Lohichcha Brahamana-1\***ලෝහිච්ච බ්‍රාහමණ (2)** Lohichcha Brahamana 2

**ව: \* වෙඛනස්ස පරිබ්‍රාජක-**Vekhanassa paribrajika \***වජ්ජියමාහිත ගහපති**- Householder Vajjiyamāhita \* **විජය ගහපති-**Householder Wijaya \***වප්ප ශාක්‍ය-**Vappa the Sakkyan \***වෙරඤජ බ්‍රාහ්මණ-**Brahmin Veranja \* **වෙරඤජ බමුණු පිරිස-** Brahmins of Veranja\***වෙරහච්චානි බ්‍රාහ්මණිය-**Verahaccāni the Brahmin lady \* **වේළුද්වාර බ්‍රාහ්මණ ගම් වැසියෝ-**Villagers of Veludvara\* **වස්සකාර බ්‍රාහ්මණ-**brahmin Vassakāra \* **වාසෙට්ඨ උපාසක-** VāseṭṭhaUpasaka \* **වාසෙට්ඨ බ්‍රාහ්මණ**- Vāseṭṭha brahmin \* **විසාක උපාසක-**Visaka Upasaka **\* විසාකා මහා උපාසිකා-**Visaka Maha Upasika

**ස: \* සංගාරව භද්‍රමුඛ -** Sangārava Bhdramukha \***සංගාරාව බ්‍රාහ්මණ 1-** Brahmin Saṅgārava 1\* **සංගාරාව බ්‍රාහ්මණ 2-** Brahmin Saṅgārava 2 \***සිඟාලක ගෘහ පුත්‍ර-**Singalaka the householder’s son \***සුජාතා උපාසිකාව-** Sujatha upasika \* **සුතනා උපාසිකා-** Suthana Upasika \***සුදත්ත උපාසක**- Sudatta upasaka \* **සන්තුට්ට උපාසක-** Santutta Upasaka \***සන්දක පරිබ්‍රාජක-** Sandaka paribrajaka\* **සංධාන ගහපති-**Householder Sandhana**\*සේනානිගේ දියණිය සුජාතා-**Senani’s daughter Sujatha \* **සෝණ ගෘහපුත්‍ර-**Sona the househoder’s son \* **සොණා උපාසිකා-**Sona Upasika \***සෝණමාතා උපාසිකා**-Sonamatha Upasika\* **සුප්පියා උපාසිකා**-Suppiya Upasika \* **සුප්පාවාසා දේවිය** -Suppawasa Deviya \* **සුභද්ද උපාසක-** Subadda Upasaka \***සුභ බ්‍රාහ්මණ මානවක**-Subha Brahamin Youth\***සාමාවතී බිසව-** Queen Samawathi \* **සෝමා හා සකුලා රාජ කුමාරින් -**Princesses Soma & Sakula \***සෝමා උපාසිකාව-**Soma Upasika \* **සුමණා රාජකුමරිය**- Princess Sumana\* **සරකානි ශාක්‍ය-** Sarakani Sakyan \* **සාරග්ග උපාසක-** Saragga Upaska\***සුර අම්බට්ඨ සිටු**-Sura Ambatta Situ

**හ: \* හත්තක ආලවී රාජ කුමාර**-Hatthaka Alavai Prince \***හත්ථාරෝහ ගාමිණි** - Hatthāroha the Elephant Warrior

**===**

**අ**

**අග**

**▲ අග්ගික භාරද්වාජ බ්‍රාහ්මණ-**Brahmin Aggika Bhradvaja**:** සැවැත්නුවර වැසි, අග්ගික භාරද්වාජ බ්‍රාහ්මණ, බුදුන් වහන්සේ වදාළ වසල සූත්‍රය අසා බුදුන් සරණ ගිය ගිහි උපාසකයෙක් විය. **මූලාශ්‍රය**: ඛු.නි:සු.නි: උරගවග්ග:1-7 වසල සූත්‍රය, පි. 56.

**අට**

**▲අට්ඨක නුවර දසම ගහපති-**householder Dasama of Aṭṭhakanāgara: පාටලීපුත්‍ර නුවර වාසය කළ මේ ගහපති, ආනන්ද තෙරුන් බැහැදැකීමට, වෙසාලියේ බේලුව ගමට පැමිණි අවස්ථාවේ මේ සූත්‍රය ඔහුට දේශනා කරනලදී. අරහත්බව ලබන මාර්ග11ක් ගැන මෙහි දක්වා ඇත. දේශනාව අවසානයේදී, සතුටට පත් දසම ගහපති, ආනන්ද තෙරුන් ඇතුළු සංඝයාහට මහා දානයක් පිරිනමා, ආනන්ද තෙරුන්හට කුටියක් සදා පුජා කළහ. **සටහන**: මේ ගහපති ආනන්ද තෙරුන් හමුවීම, බුදුන් වහන්සේගේ පරිනිබ්බානයෙන් පසුව වූ සිදුවීමක්ය. **මූලාශ්‍ර:** ම.නි: (2): 2.1.2 අට්ඨකනාගර සූත්‍රය, පි.35, EMN:52: Aṭṭhakanāgara Sutta,p.432.

**▲අජිත මානවක**-Ajitha Manawaka**: බලන්න**: උපග්‍රන්ථය1: අජිත තෙර.

**▲අජාසත් රජ-**King Ajasaththu: බිම්බිසාර රජතුමාගේ පුත්‍රයාය. වෙදෙහි පුත්‍ර, මගධයේ අධිපති ලෙසින්ද හඳුන්වයි. මුල්කාලයේ, දේවදත්ත භික්ෂුව හා මිත්‍රව, රජකම ගැනීම පිණිස තම පියා මරණයට පත් කළේය, බුදුන් වහන්සේට එදිරිව ක්‍රියා කළහ. පසුව බුදුන් සරන ගියහ. **සටහන්: \*** අජාසත් කුමරා රජවීමට පෙරසමයේ දේවදත්තභික්ෂුවටමහා දාන ආදියෙන් සංග්‍රහ කලබව මෙහි විස්තර කර ඇත: සංයු.නි: (2)**:** ලාභසත්කාර සංයුත්තය: 5.4.6 පංච රථ සූත්‍රය, පි.390. \*\* අජාසත් රජ, ලිච්චවීන් ජයගැනීම මෙහි දක්වා ඇත: සංයු.නි: (2)**:** ඔපම්මසංයුත්තය: 8.1.8 කාලිංගරූපධාන සූත්‍රය, පි.436.**\*\*** දීඝ.නි:සමනඵල සූත්‍රයේදී, අජාසත් රජ පළමුවරට බුදුන් වහන්සේ පිලිබඳ විස්වාසය ඇතිකර ගැනීම පෙන්වා ඇත. **\*\*** දීඝ.නි: මහාපරිනිබ්බාන සූත්‍රයේ අජාසත් රජු, තම ඇමැතින් දෙදනා, බුදුන් වහන්සේ වෙත එවීම, බුදුන් වහන්සේගේ පරිනිබ්බානයෙන් පසු බුද්ධ ධාතු ලබාගැනීමට කුසිනාරාවට පැමිණීම ආදී විස්තර ඇතුලත්වේ. මහා කාශ්‍යප තෙරුන් ගේ මුලිකත්වයෙන් සිදු කළ පළමු ධම්ම සංඝායනාව, මේ රජුගේ අනුග්‍රහය ඇතිව කරන ලදී. \*\* බුදුන් වහන්සේ කෙරහි රජතුමා තුල පැවති ගෞරවය මෙහිදී පෙන්වා ඇත. **බලන්න**: අංගු.නි: (2): 4 නිපාත: බ්‍රාහ්මණවග්ග: 4.4.4.8 උපක සූත්‍රය, පි.374.

**අන**

**▲ අනාථ පිණ්ඩික-සුදත්ත සිටුවරයා-** Sudatta Anāthapiṇḍika: අනේපිඬු සිටු -සුදත්ත සිටු ලෙසින්ද හඳුන්වා ඇත. ගිහි දායක අතරෙන්මෙතුමාඅග්‍ර යයි බුදුන් වහන්සේ වදාළහ. **බලන්න:** EAN: note: 130, p.587. **සටහන:** මෙතුමා බුදුන් වහන්සේ ඇතුළු සංඝයාට, ජේතවනාරාමය පුජා කරන අවස්ථවේදී එතුමාගේ බාල සොහොයුරා- සුභූති තෙර පැවිදී වුහ. **බලන්න**: උපග්‍රන්ථය 1. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1:Foremost, p. 44.

**▼යම් පුද්ගලයෙක් ගේ ධනය, යහපත් ලෙසින්** පරිහරණය කර ධන සම්පත් අවසන්වුවත් ඒ පිලිබඳ ඔහුට තැවීමක් නොමැත යයි බුදුන් වහන්සේ මේ සිටුවරයාට වදාළහ. **සටහන:** මේ සිටු වරයාගේ බොහෝ සම්පත් විනාශවී ගියද මෙතුමා තමන්ගේ දාන පුජා කටයුතු එලෙසම පවත්වා ගෙන ඇත. **මූලාශ්‍ර:** අංගු.නි: ( 3): 5 නිපාත: 5.1.5.1 භෝගආදිය සූත්‍රය, පි. 92, EAN: 5: 41.21 Utilization, p. 251.

▼ **අන්‍ය ආගමික යන්,** මෙතුමාගේ දිට්ඨිය පිළිබඳව විමසීම හා ඔහුදුන් පිළිතුරු පිළිබඳව බුදුන් වහන්සේ ප්‍රසංසා කිරීම මෙහි විස්තර කර ඇත. **බලන්න**: දිට්ඨි. **මූලාශ්‍ර**: අංගු.නි:(6 ):10 නිපාත: 10.2.5.3. කිංදිට්ඨික සූත්‍රය,පි.360.

▼ **බුදුන් වහන්සේ** පංච ඉට්ඨ ධම්ම පිලිබඳ මෙතුමාට කරුණු පෙන්වා ඇත. **මූලාශ්‍රය**: අංගු.නි: (3): 5 නිපාත:5.1.5.3 ඉට්ඨ ධර්ම සූත්‍රය, පි. 96.

▼ **තම නිවසේ දාසියක්** ලෙසින් කටයුතු කළ පුන්ණා ගේ දහම් නුවණ ගැන පැහැදුන මෙතුමා ඇය දාසිබවින් මුදා පැවිදිබවට පත්වීමට උපකාර කර ඇත. **බලන්න**: උපග්‍රන්ථය:2- පුන්ණා තෙරණිය.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

▼ **අනාථ පිණ්ඩික සිටුවරයා** ගේ අවසාන මොහොත, සැරියුත් තෙරුන් ගේ අනුසාසනා හා එම අනුසාසනා ආවර්ජනය කර, අනාගාමී බව ලැබි සුද්ධාවාසයක පහළවීම මෙහි විස්තර කර ඇත. **බලන්න**: ම.නි. (3) අනාථ පිණ්ඩික ඕවාද සූත්‍රය.

**▼ අනාථපිණ්ඩික දෙව්පුත්,** ජේතවනාරාමයට පැමිණ, බුදුගුණ, සැරියුත් තෙරුන්ගේ ගුණ වැනිම මෙහි විස්තර කර ඇත. **සංයු.නි:** (1): දේවපුත්ත සංයුත්තය: 2.2.10 අනාථපිණ්ඩික සූත්‍රය, පි.130.

**අර**

**▲ අරිට්ඨ උපාසක** -Arittha Upasaka**: මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ:1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය**: අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ ආරාමදණ්ඩ බ්‍රාහ්මණ-** Brahmin Aramadanda: වරණා ප්‍රදේශයේ වැසි මේ බ්‍රාහ්මණයාහට, මහා කච්චායන තෙරුන්, බුදුන් වහන්සේගේ උතුම් ගුණ වදාළ අවස්ථවේදී, තෙරුවන් සරණ ගිය උපාසකයෙක් වූ බව මෙහි විස්තර කර ඇත. **බලන්න:** වාදවිවාද. **මූලාශ්‍ර:** අංගු: (1 ): 2 නිපාත: 2.4.16 සූත්‍රය, පි.166, EAN: 2: 37.6 Sutta, p.62.

**අස**

**▲ අසිඛන්ධක පුත්ත ගාමිණි-** Asikhandaka putta gamini: නාලන්දානුවර වාසය කළ මොහු, නිගණ්ඨනාථපුත්‍ර ගේ අනුගාමිකයෙකි. මේ සූත්‍ර දේශනා අසා ධර්මය අවබෝධ කරගත් ඔහු බුදුන් සරණ ගිය උපාසකයෙක් විය. **සටහන**: කුල සූත්‍රයේදී, නිගණ්ඨනාථපුත්‍ර, මොහුට බුදුන් වහන්සේ හා වාදකිරීමට උපදෙස් දෙන ලද බව පෙන්වා ඇත.

**මූලාශ්‍රය:** සංයු.නි: (4) සළායතනවග්ග:ගාමිණිසංයුත්ත:8.1.6 අසිඛන්ධක සූත්‍රය, 8.1.7 ඛෙතුපම සූත්‍රය, 8.1.8 සංඛධම සූත්‍රය හා 8.1.9 කුල සූත්‍රය, පි.592.

**▲ අස්සලායන බ්‍රාහමණමානවක-**Assalāyana brahmin student: සැවැත්නුවර වාසය කල අස්සලායන බ්‍රාහමණ මානවක, එහිසිටි බ්‍රාහ්මණයන්ගේ ඉල්ලීමක් අනුව බුදුන් වහන්සේ හා වාදකිරීමට පැමිණ, උන්වහන්සේගෙන් දහම අසා පැහැදී බුදුන් සරණ ගිය ගිහියෙක් වූ බව මෙහි දක්වා ඇත. **මූලාශ්‍රය:** ම.නි: (2): අස්සලායන සූත්‍රය.

**▲අස්සාරෝහගාමිණි** - The Cavalry Warrior Gamini: අශ්වාරෝහක හමුදාවේ නායකයෙක්වූ මොහු, බුදුන් වදාළ දහම අසා පැහැදී බුදුන් සරණ ගිය බව මෙහි දක්වා ඇත. **සටහන:** අසරුවෙක් වූ මොහු තමාගේ යුද සේවය නිසා මරණින් මතු සරඤජිත දේවසභාවේ උපත ලැබේ යන මිථ්‍යා දිට්ඨිය දැරිය. බුදුන් වහන්සේ මෙහිදී පෙන්වා දී ඇත්තේ මිථ්‍යා දිට්ඨිය ඇතිවිට, යළි උපත දුගතිය බවය. **මූලාශ්‍රය:** සංයු.නි: (4) සළායතනවග්ග:ගාමිණිසංයුත්ත:8.1.5 අස්සාරෝහගාමිණි සූත්‍රය, පි.590.

**අශ**

**▲ අශෝක උපාසක-** Asoka upasaka: ඤාතගමේ විසු මේ උපාසක සකදාගාමීව, මරණයට පත්ව, යලි එක්වරක් මේ ලෝකයට පැමිණ දුක කෙලවර කර ගන්නා බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9, 11.1.10 ගිඤ්ජකාවස්ථ සූත්‍ර, පි.184.

**▲ අශෝකා උපාසිකා-** Asoka upasika: ඤාතගමේ විසු මේ උපාසිකාව සෝතාපන්නව, මරණයට පත්වූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9 ගිඤ්ජකාවස්ථ සූත්‍ර, පි.184.

**ඉ**

**ඉස**

**▲ ඉසිදත්ත උපාසක-** Isidatta upasaka: සැවැත්නුවර වාසි, මේ උපාසක හා ඔහුගේ සොහොයුරා පුරාණ, බුදුන් වහන්සේ පිලිබඳ මහා ශ්‍රද්ධාවකින් යුත් සෝතාපන්න ආරිය උතුමන්ය. ඔවුන් පසේනදී කෝසල රජගේ, රාජසේවකයන්ය. ඔවුන් අපවත්වූ පසු, සකදාගාමී වූ බව බුදුන් වහන්සේ වදාළහ. **මූලාශ්‍රය**: සංයු.නි: (5-2) මහාවග්ග: සෝතාපත්තිසංයුත්ත: 11.1.6 ථපති සූත්‍රය, පි.170. **සටහන:** ඉසිදත්ත ගේ දියණිය මිගසාලා, තම පියාගේ ආරියබව ගැන, ආනන්ද තෙරුන් විමසීම පිලිබඳ විස්තරය ගැන **බලන්න:** අංගු.නි:6 නිපාත: 6.1.5.2 මිගසාලා සූත්‍රය, පි.130, අංගු.නි:10 නිපාත:10.2.3.5 මිගසාලා සූත්‍රය, පි.274.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**උ**

**උග**

**▲ උග්ගතසරීර බ්‍රාහ්මණ-** Brahmin Uggathasarira**:** සැවැත්නුවර වාසි මේ බ්‍රාහ්මණයා, බුදුන් වහන්සේ හමුවී යාග පිලිබඳ විමසා, උන්වහන්සේ දෙසු දහම අසා සත්වඝාතන සහිත යාග කිරීම හැරදමා, බුදුන් සරණගිය බව මෙහි දක්වා ඇත. **මූලාශ්‍රය:** අංගු.නි: (4) 7 නිපාතය: 7.1.5.4 මහායඤඤ සූත්‍රය, පි.364.

**▲ උග්ගහ මෙණ්ඩක සිටුපුත්-** Uggaha Mendakasituputhra: භද්දිය නගරයේ විසු මේ සිටු පුත්‍රයා බුදුන් සරණ ගිය ගිහියෙක්ය.ඔහුගේ ඉල්ලීමක් අනුව බුදුන් වහන්සේ, මොහුගේ දියණියන්ට, විවාහයෙන් පසු පතිකුලයේ වාසය කලයුතු යහපත් ආකාරය පිලිබඳ කරුණු පෙන්වා ඇත. **බලන්න**: පතිකුලයට යන යුවතියට අවවාද. **මූලාශ්‍රය:**අංගු.නි: (3) 5 නිපාත:සුමණාවග්ග: 5.1.4.3 උග්ගහ සූත්‍රය, පි.78.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ උග්‍ග-විසාලානුවර ගහපති**- householder Ugga of Vesālī: විසාලා නුවර වැසි, මොහු බුදුන් වහන්සේගේ අග්‍රතම ගිහි උපාසකයකි: මනාපදේ දෙන අය අතරෙන් අග්‍රය.**බලන්න:** අග්‍රතම උපාසකයන්, EAN: note: p, 587. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1: Foremost, p. 44. **සටහන්:** \* මේ උපාසක විසින් බුදුන් වහන්සේට මානප දේ පුජාකිරීම ගැන විස්තර පිණිස **බලන්න**: අංගු.නි: (3): 5 නිපාත:5.1.5.4 මනාපාදායි සූත්‍රය, පි.98. අනාගාමී, එතුමා, පසුකල සුද්ධාවසයේ උපත ලබා බුදුන් වහන්සේ දැකීමට මනුලොවට පැමිණීමද එහි දක්වා ඇත. \*\* සංයු.නි: (4): සළායතනවග්ග: වේදනාසංයුත්ත: ගහපතිවග්ග: 1.13.1, සූත්‍රය, මේ උපාසකහට පිරිනිවීම ගැන කරුණු, බුදුන් වහන්සේ දේශනා කර ඇත.

▼ **මේ උපාසක සතු අසිරිමත් ගුණ 8** ක් ගැන මෙහි විස්තරාත්මකව දක්වා ඇත. **මූලාශ්‍රය**: අංගු.නි: (5): 8 නිපාත: ගහපතිවග්ග: 8.1.3.1 වේසාලික උග්ග සූත්‍රය, පි.122.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290

**▲ උග්‍ග -උග්ගත හත්ථිගාම ගහපති-** Ugga Householder of Hatthigāma: වජ්ජිප්‍රදේශයේ, හත්ථිගාමයේ විසු මොහු බුදුන් වහන්සේගේ අග්‍රතම ගිහි උපාසකයකි: සංඝයාට ආවතේව කරන ගිගියන් අතුරින් අග්‍රතැන ලබා ඇත, අනාගාමිය. **බලන්න**: EAN: note:135 p. 587. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1: Foremost, p. 44. **සටහන:**සංයු.නි: (4): සළායතනවග්ග:වේදනාසංයුත්ත: ගහපතිවග්ග: 1.13.2 සූත්‍රය, මේ උපාසක හට පිරිනිවීම ගැන කරුණු දේශනා කර ඇත.

**▼** **මේ උපාසක සතු** අසිරිමත් ගුණ 8 ක් ගැන මෙහි විස්තරාත්මකව දක්වා ඇත. **සටහන**: තමන් නාගවන උයනේ ඉඳුරන් පිනවමින් හැසිරෙන අවස්ථවේ බුදුන් වහන්සේගේ පළමු දැකීම වූ බව මෙහි දැක්වේ. ඒ දැකීමෙන් සිත පහන්විමෙන්, ඔහුගේ සුරාමදයද පහවූ බව මෙහි පෙන්වා ඇත. **මූලාශ්‍රය**: අංගු.නි: (5): 8 නිපාත: ගහපතිවග්ග: 8.1.3.2 හත්ථිගාමක උග්ග සූත්‍රය, පි.128.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**උත**

**▲ උත්තරා නන්දමාතා-** Uttara Nandamatha: මේ උපාසිකාව-වේලුකන්ඨකි නන්දමාතා ලෙසින්ද දක්වා ඇත. ධ්‍යාන ලබන උපාසිකාවන් අතරෙන් අග්‍රය.**බලන්න:** EAN:note:143: p.587. **මූලාශ්‍ර:** අංගු.නි: (1): 1 නිපාත: එතදග්ග පාළිය-සූත්‍ර, පි. 84**,** EAN:1:Foremost, p. 44.

**▼ඇය සතු අසිරිමත් ගුණ 7ක්** (ආශ්චර්යමත් අද්භූත) පිළිබඳව මේ සූත්‍රයේ විස්තරකර ඇත. **සටහන්**: \* චාතුර්මහාරාජික දෙව්ලොවේ, වෙසමුණි දිව්‍යරාජයා, මිනිසත්භවයේදී ඇයගේ සහොදරයා බව මෙහිදී පෙන්වා ඇත. ඔහුගේ ඉල්ලීම පරිදි, නන්දමාතාව, සැරියුත් මුගලන් අග්‍රශ්‍රාවක දෙපළ ඇතුළු සංඝයාට, දක්ඛිණගිරියේදී මහා දානයක් පුජා කරන ලදී. \*\* සැරියුත් තෙරුන්ගේ විමසීමකට අනුව, ඇය තමා සතු අසිරිමත් ගුණ පවසා ඇත. \*\* නන්දමාතාව අනාගාමී මගඵල ලබාඇත**. බලන්න**: EAN:Note: 1520-1528, p.654 **මූලාශ්‍ර:** අංගු.නි: (4 ): 7 නිපාත: 7.1.5.10 නන්දමාතු සූත්‍රය, පි. 39,EAN: 7: 53.10 Nandamatha, p.385.

▼ **සැදැහැවත් උපාසිකාවකට** එකම දියණියක් සිටි නම් ඇය, කුජ්ජුත්තරා උපාසිකාව හා නන්ද මාතාව බඳු බුදුන් වහන්සේගේ අග්‍ර උපාසිකාවන් ලෙසින් ජිවත්වෙවා යයි පැතීම සුදුසු බව බුදුන් වහන්සේ වදාළහ. **බලන්න**: එකම පුත්‍රයා හා එකම දියණිය.

**මූලාශ්‍ර:**සංයු.නි: ( 2): නිදානවග්ග:ලාභසත්කාර සංයුත්ත: 3.3.3. එකපුත්ත සූත්‍රය හා 5.3.4 එකධිතු සූත්‍රය, පි.380, ESN:17: Labasakkarasamyutta: 23.3. Only son & 24.4 Only daughter, p. 848.

**▼මේ උපාසිකාව**, අගසව් දෙනම ඇතුළු සංඝයාට පිරිනැමූ දානය අග්‍රයයි බුදුන් වහන්සේ වදාළහ. **බලන්න**: සංඝදානය **මූලාශ්‍ර:** අංගු.නි: (4 ): 6 නිපාත: 6.1.4.7 ඡළාඬගදාන සූත්‍රය, පි. 112, EAN:6: 37.7 Giving, p. 332.

**▼ මේ උපාසිකාව** හා විසාකා මහා උපාසිකා ඇතුළු උපාසිකාවන් උපෝසථ අටසිලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲උත්තර බ්‍රාහ්මණ මනවක-**Uttara Brahamin student**:** මොහු විදේහ දනව්වෙහි වාසය කළ වයස්ගත ප්‍රසිද්ධ බ්‍රාහ්මණයෙක්වූ බ්‍රාහ්මායු ගේ සිසුවෙකි. වේදය පරිපුර්ණ කරසිටි මේ මානවකයා, බුදුන් වහන්සේ ගේදෙතිස් මහා පුරුෂ ලක්ෂණ හා ඉරියව් ගැන දැනගැනීම පිණිස තම ගුරුවරයා ගේ නියමය පිට මාස 7 ක් තිස්සේ, බුදුන් වහන්සේ යන එන තැන් කරා පසුපස ගියහ. බුදුන් වහන්සේ ගැන මහත් ලෙසින් පැහැදුන ඔහු ආපසූ සිය ගුරුවරයා ගේ නිවසට පැමිණ, බුදු ගුණ පැවසු පසු ඒ බ්‍රාහ්මණයා බුදුන් වහන්සේ වැඩසිටින දිසාව බාලා නමස්කාර කලබව මෙහි දැක්වේ. **මූලාශ්‍රය:** ම.නි: (2) 2.5.1බ්‍රහ්මායු සූත්‍රය, පි.592.

**උද**

**▲උදය මානවක**- Udaya manawaka: **බලන්න:** උපග්‍රන්ථය 1: උදය තෙර.

**▲උදේන රජ-**King Udena: උදේනි රජ ලෙසින්ද පෙන්වා ඇත. මේ රජු කොසඹෑ නුවර පාලකයාය. පින්ඩොල භාරද්වාජ තෙරුන්, පිරිපුන් බඹසර ජීවිතය ගෙනයාම පිළිබඳව බුදුන් වහන්සේ පෙන්වා දුන් කරුණු ශ්‍රවණය කර, බුදුන් සරණ ගිය බව මෙහි දක්වා ඇත. **බලන්න:** ESN:note:117, p.1545. **සටහන**: මෙතුමාගේ බිසව සාමාවතී, බුදුන් වහන්ස්ගේ අග්‍ර උපාසිකාවකි. **මූලාශ්‍ර:** සංයු.නි: (4): සළායතනසංයුත්ත: ගහපතිවග්ග: භාරද්වාජ සූත්‍රය, පි.254, ESN: Salayathnasamyutta: Householders: 127.4 Bhāradvāja, p. 1278.

**උණ**

**▲ උණ්ණාභ බ්‍රාහ්මණ-**Brahmin Uṇṇābha: සැවැත්නුවර වාසි මොහු අනාගාමිය, බුදුන් වහන්සේ කෙරහි අචල ශ්‍රද්ධාව ඇත්තකි. බුදුන් වහන්සේ ඔහුගේ ගුණ මෙසේ වදාළහ:

“උණ්ණාභ බ්‍රාහ්මණහට තථාගතයන් කෙරෙහි ඇති ශ්‍රද්ධාව ස්ථිරව, ගැඹුරුව පිහිටා ඇත...වෙනත් ශ්‍රමණ බ්‍රාහමණ හෝ දෙවියෙකුට... එය වෙනස් කලනොහැකිය. මේ සමයේදී ඔහු මියයන්නේ නම්, නැවත මේ ලොවට පැමිණීමට හේතුවන සංයෝජන ඔහුට නොමැත”. **සටහන:** අටුවාවට අනුව ඔහු ‘ජානඅනාගාමිය’- (jhāna non returner). **බලන්න**: ESN: note: 229, p.2415, ජානඅනාගාමී.

**මූලාශ්‍ර:** සංයු.නි: (5-1): මහාවග්ග: ඉන්ද්‍රියසංයුත්ත: 4.5.2 උණ්ණාභ බ්‍රාහ්මණ සූත්‍රය, පි.412,ESN:48:Indriyasamyutta: 42.2. Brahmin Uṇṇābha, p.1973.

**උප**

**▲ උපාලිගහපති-** Upāli householder: මොහු නාලන්දා නුවර ප්‍රසිද්ධ, ධනවත් ගහපතියෙකි. පෙර කාලයේ නිගණ්ඨනාථ පුත්‍රගේ ශ්‍රාවකයෙකි. නිගණ්ඨනාථ පුත්‍ර ඔහුට බුදුන් වහන්සේ හා විවාදයට ගොස් උන්වහන්සේ පැරදවීමට උපදෙස් දුනි. බුදුන් වහන්සේ හමුවී, උන්වහන්සේගේ ශ්‍රේෂ්ඨබව දැක, විශ්වාසය ඇතිකර බුදුන් සරණ ගියහ. බුදු ගුණ කවි මාලාවකින් ගායනා කර ඇත. **මූලාශ්‍රය:** ම.නි: උපාලි සූත්‍රය. **සටහන :**සංයු.නි: (4): සළායතනවග්ග: වේදනාසංයුත්ත:ගහපතිවග්ග: 1.13.3 නාලන්දා සූත්‍රයේදී, බුදුන් වහන්සේ, උපාලි ගහපති හට පිරිනිවීම ගැන කරුණු දේශනා කර ඇත.

**එ**

**එස**

**▲ ඒසුකාරී බ්‍රාහ්මණ**- Esukari Brahmin: සැවැත්නුවර වැසි මේ බ්‍රාහ්මණයා, බුදුන් වහන්සේ දේශනා කළ මේ සූත්‍රය අසා පැහැදී බුදුන් සරණ ගියහ. **මූලාශ්‍රය**:ම.නි: (2) 2.5.6 ඒසුකාරීසූත්‍රය, පි.684.

**ක**

**කක**

**▲ කකුධ උපාසක-**Kakuda Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**කජ**

**▲ කුජ්ජුත්තරා උපාසිකා-** Khujjuttarā Upasika: බහුශ්‍රැත උපාසිකාවන් අතරෙන් මෙතුමිය අග්‍රයයි බුදුන් වහන්සේ වදාළහ. බුදුන් වහන්සේ දෙසු දහම සිහියේ දරාගෙන විත්, උදේනි -උදේන රජුගේ බිසවවූ සාමාවතී හා පිරිසට ඉගැන්වූවාය. ඇය ගේ කුදු ස්වභාවය නිසා කුදු උත්තරා- කුජ්ජුත්තරා ලෙසින් හඳුන්වා ඇත. ඛු.නි: ඉතිවුත්තකයේ දක්වාඇත්තේ මෙතුමිය පැවසු බුදුන් වහන්ස්ගේ ඉගැන්වීම්ය. **බලන්න**: EAN:note:141. p.587, සාමාවතී බිසව, ඉතිවුත්තක. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1:Foremost, p. 44.

▼ **සැදැහැවත් උපාසිකාවකට** එකම දියණියක් සිටි නම් ඇය, කුජ්ජුත්තරා උපාසිකාව හා නන්ද මාතාව බඳු බුදුන් වහන්සේගේ අග්‍ර උපාසිකාවන් ලෙසින් ජිවත්වෙවා යයි පැතීම සුදුසු බව බුදුන් වහන්සේ වදාළහ. **බලන්න**: එකම පුත්‍රයා හා එකම දියණිය. **මූලාශ්‍ර:**සංයු.නි: ( 2): නිදානවග්ග:ලාභසත්කාර සංයුත්ත: 3.3.3. එකපුත්ත සූත්‍රය හා 5.3.4 එකධිතු සූත්‍රය, පි.380, ESN:17: Labasakkarasamyutta: 23.3. Only son & 24.4 Only daughter, p. 848.

**▼මේ උපාසිකාව** හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටා වාසය කරනබව මෙහි පෙන්වා ඇත**.** **මූලාශ්‍රය:** අංගු.නි: (5): 8 නිපාත: සාමඤඤවග්ග සූත්‍ර, පි.38.

**කට**

**▲ කටිස්සභ උපාසක**-Katissabha Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**▲ කූට්ටදන්ත බ්‍රාහ්මණ-**Brahmin Kutadanta: මගධයේ, ඛානුමත නම් සාරවත් ගමේ වාසය කල කූට්ටදන්ත (කුළුදත්) බ්‍රාහ්මණයාහට, ඒ ගම සේනිය බිම්බිසාර රජු විසින් තෑගිකල රාජදායාදයක්ය. බුදුන් වහන්සේ බැහැදැක, ඔහු මහා යාගයක් කිරීම පිළිබඳව විමසුහ. අග්‍රතම, උතුම් දැහැමි යාගය නම් ගිහිගෙය හැර බුදුසසුනේ පැවිදිව, යහපත් ලෙසින් බඹසර වාසය සම්පුර්ණ කර දුකින් මිදීම යයි, බුද්ධ දේශනාව අසා, දහම අවබෝධ කර සෝතාපන්න වූ මෙතුමා, බුදුන් සරණ ගිය ගිහි උපාසකයෙක්විය. **මූලාශ්‍ර:** දීඝ:නි: (1): 5 කූටදන්ත සූත්‍රය, පි.264,EDN:5:Kūṭtadanta Sutta,p.113.

**කත**

**▲ කාතියානි** **උපාසිකාව** - Kātiyānī upasika: තෙරුවන් කෙරහි අවෙච්චා සහගත ප්‍රසාදය ඇති උපාසිකාවන් අතරෙන් මෙතුමිය අග්‍රය. කුරරඝර කාලි උපසිකාවහේ දහම් මිතුරියකි. ඇය දහම් දේශනාවක් අසන අවස්ථාවේ නිවසට හොරුන් ඇතුල්වී ඇත. ඒ ගැන නොසලකා දහමට ඇලවුන සිතින් යුත් ඇය දැක විස්මයට පත් සොරුන් මෙතුමියගෙන් සමාව ඇයදිය. පසුව ඇය ගේ උපකාර ඇතිව පැවිදිවූ ඔවුන් අරහත් බව ලබා ගත්හ. **බලන්න:** EAN:note: 146, p.587. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1:Foremost, p. 44.

**කණ**

**▲ කාණා උපාසිකාව-** Kana Upasika

මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටා වාසය කරන බව මෙහි පෙන්වා ඇත**.**

**මූලාශ්‍රය:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ කාණාය මාතා උපාසිකාව-** Kanamatha Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටා වාසය කරන බව මෙහි පෙන්වා ඇත**.**  **මූලාශ්‍රය:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ කුණ්ඩලිය පරිබ්‍රාජක**- Kundalia paribrajaka: සාකේත නුවර විසු මොහු බුදුන් වහන්සේ, සප්තබොජ්ඣංග වඩා විජ්ජා විමුත්තිය ලබාගන්නා අන්දම වදාළවිට, දහම අවබෝධවී, බුදුන්සරණ ගිය බව මෙහි දක්වා ඇත. **මූලාශ්‍රය:** සංයු.නි: (5-1) මහාවග්ග:බොජ්ඣංගසංයුත්ත: 2.1.6 කුණ්ඩලිය සූත්‍රය, පි.182.

**▲ කප්ප මානවක-**Kappa manawaka: **බලන්න:** උපග්‍රන්ථය1: කප්ප තෙර.

**▲ කාපටික භාරද්වාජ බ්‍රාහ්මණ**- Kapatika Bharadvaja Brahamin: කොසොල්දනව්වේ, ඔපසාද බමුනුගමේ වාසි මොහු, එහි විසු ප්‍රසිද්ධ බ්‍රාහ්මණ ගුරුවරයෙක් වූ චංකි බ්‍රාහමණ සමග බුදුන් වහන්සේ හමුවීම ගැන මෙහි දක්වා ඇත. සත්‍ය අවබෝධ කරගන්නේ කෙසේද? යයි ඔහු කළ විමසීමක් අනුව බුදුන් වහන්සේ මේ සූත්‍රය දේශනා කර වදාළහ. දහම අවබෝධව සතුටට පැමිණි ඔහු බුදුන් සරණ ගිය උපාසකයෙක්විය. අවසානයේදී ඔහු මෙලෙස බුදුන් වහන්සේට ප්‍රසංසා කර ඇත:

“භවත්ගෝතමයන් වහන්ස, අපි වනාහි පෙරදී මුඩු ශ්‍රමණයෝ... බඹහුගේ පිටිපයින් උපන් ඔවුන් ධර්මය කෙසේ දන්නේද: යයි සිතුහ. ... ඒකාන්තයෙන්ම මට ශ්‍රමණයන් කෙරෙහි, ...ප්‍රේමය...ප්‍රසාදය... ගෞරවය ...ඇතිවිය...”. **සටහන**: ක්‍රමාණුකුල ධම්ම පුහුණුව මෙහි විස්තරකර ඇත. **මූලාශ්‍රය**:ම.නි: (2) 2.5.5 චංකිසූත්‍රය, පි.662.

**කර**

**▲ කුරරඝර වැසි** **කාලි උපාසිකාව-** Kāḷī upasika of Kuraraghara: දහම අනු-ශ්‍රවනයෙන් (hearsay) උපන් ප්‍රසාදය ඇති උපාසිකාවන් අතරෙන් මෙතුමිය අග්‍රය. මහා කච්චායන රහතුන්ගේ දායිකාවකි. අහසේ සැරිසරන යක්ෂයන් දෙදෙනක් ත්‍රිවිධ රත්නයේ ගුණ කථා කරනු අසා සෝතාපන්න වුවාය. **බලන්න**:EAN:148.note: p.587. **මූලාශ්‍ර:** අංගු.නි: (1) 1 නිපාත: එතදග්ග පාළිය,පි. 84**,** EAN:1:Foremost, p. 44.

**▼බුදුන් වහන්සේ** මාරයාගේදියණියන් හට වදාළ දේශනාව, මහා කච්චායන තෙරුන්, මෙතුමියට පැහැදිලිකර වදාළහ. **බලන්න**: මාරයාගේ දියණියෝ. **මූලාශ්‍ර**: අංගු.නි: (6) 10 නිපාත :10.1.3.6.කාලී සුත්‍රය,පි. 114, EAN:10: The Great Chapter: 26.6 Kali, p. 502.

**කල**

**▲ කාලිංග උපාසක -**Kalinga upasaka:ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**▲කෝලිය පුත්‍ර පුණ්ණ-**Koliyaputhta Punna: කෝලියරටේ වාසය කළ, ගෝව්‍රතය දරන (ගවයෙක් ලෙසින් හැසිරෙන) කෝලිය පුත්‍ර පුණ්ණ, බුදුන් වහන්සේ වදාළ දහම අසා පැහැදී බුදුන් සරණ ගිය බව මෙහි දක්වා ඇත.

**මූලාශ්‍ර:** ම.නි: (2): 2.1.7 කුක්කුරවතිය සූත්‍රය, පි.100, EMN: 57: Kukkuravatika Sutta, p.466.

**කස**

**▲ කසීභාරද්වාජ බ්‍රාහ්මණ-** Brahmin Kasibharadvaja: මගධ දේශයේ ඒකනාළා බමුණු ගමේ වාසි මොහු, බුදුන් වහන්සේ දේශනා කළ මේ සූත්‍රය අසා පැහැදී බුදුන් සරණ ගිය උපාසකයෙක් විය. **මූලාශ්‍ර:**සංයු.නි: (1) බ්‍රාහමණසංයුත්ත: උපාසකවග්ග: 7.2.1 කසීසූත්‍රය: පි.332, ඛු.නි: සුත්ත නිපාත: උරගවග්ග: 1-4 කසීභාරද්වාජ සූත්‍රය, පි.42.

**▲කේවඩ්ඩ ගහපති-**Householder Kevadda**:** නාලන්දා නුවර වාසි මොහු, බුදුන් වහන්සේ සරණගිය උපසකකි. එක් සමයක, මොහු බුදුන් වහන්සේ හමුව, නාලන්දාවේ විශාල ජනකායක් සිටින නිසා ඔවුන් පැහැදවීම පිණිස ඉද්දී ප්‍රාතිහාර්ය දැක්වීමට ආයාචනා කර ඇත. එම අයැදීම ප්‍රතික්ෂේප කළ බුදුන් වහන්සේ පෙන්වා ඇත්තේ ධර්මය අනුසාසනා කිරීම – අග්‍ර ප්‍රාතිහාර්ය බවය. **මූලාශ්‍රය**: දීඝ.නි: (1) 11 කේවඩ්ඩ සූත්‍රය, පි.499.

**ඛ**

**ඛම**

**▲ඛේමා උපාසිකාව-** Khema Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටා ඇතිඅය ය. **මූලාශ්‍රය:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ ඛෝමදුස්ස බමුණෝ-**Khomadussa Brahmins: බුදුන් වහන්සේ ශාක්‍ය ජනපදයේ ඛෝමදුස්ස ගමට වැඩි අවස්ථවේ, සභාවක (රැස්වීමක) සිටි ඒ ගම්වාසීන් නින්දිත මුඩු මහණහු කවරහුද, කවර කෙනක් සභාධර්මය දන්නේද යයි බුදුන් වහන්සේට නින්දා කළහ. ඒ අවස්ථාවේදී බුදුන් වහන්සේ මෙසේ වදාළහ:

**“යම් තැනක සත්පුරුෂයෝ නැද්ද, එහි සභාවක් නැත. කෙනෙක් ධර්මය නො පවසන්නේ නම් ඔහු සත් පුරුෂ නොවේ. රාග ද්වේශ මෝහ දුරු කට ධර්මය පවසන අය සත් පුරුෂ වේ”**. ඒ දේශනාව අවබෝධ කරගත් ඛෝමදුස්ස බමුණෝ, බුදුන් සරණ ගිය උපාසකයන් වුහ. **මූලාශ්‍රය:**සංයු.නි:(1) බ්‍රාහ්මණසංයුත්ත: 7.2.12 ඛෝමදුස්ස සූත්‍රය, පි.354.

**ග**

**ගධ**

▲ **ගොධා ශාක්‍ය හා කාලි ගොධා ශාක්‍ය දියණිය**- Godha Sakya & Kali Godha: ගොධා ශාක්‍ය හා ඔහුගේ බිරිඳ කාලිගොධා, බුදුන් වහන්සේ වැඩසිටි සමයේ උන්වහන්සේ සරණගිය, කපිලවත්තු පුර විසු ශාක්‍ය පවුලක්ය. බුදුන් වහන්සේගේ අග්‍ර ශ්‍රාවකයන් අතරට ගැනෙන, කාලි ගොධා පුත් භද්දිය තෙරුන් ඔවුන්ගේ පුතාය.

**සටහන**: කාලි ගොධාව, සෝතාපන්න උතුමියකි. **බලන්න**: සෝතාපන්න සංයුත්ත: පුඤඤාභිසන්දවග්ග:11.4.9 කාලි ගොධා සූත්‍රය, පි.250. **මූලාශ්‍රය:** සංයු.නි: (5-2 ): මහාවග්ග: සෝතාපන්නසංයුත්ත:මහානාම වග්ග: 11.3.3 මහානාම සූත්‍රය, පි.210.

**ගණ**

**▲ ගණකමොග්ගල්ලාන බ්‍රාහ්මණ**- Brahmin Ganakamoggallana: සැවැත්නුවර වාසි මොහුට, බුදුන් වහන්සේ, සංඝයා ගේ ක්‍රමානුකුල ධ්ම්ම පුහුණුව පිලිබඳ වදාළහ. මෙතුමා, දහම් කරුණු අසා පැහැදී බුදුන් සරණ ගිය බව මෙහි දක්වා ඇත. **මූලාශ්‍රය:**ම.නි: (3) 3.1.7 ගණකමොග්ගල්ලාන සූත්‍රය, පි.106.

**▲ගෝපක මොග්ගලාන බ්‍රාහ්මණ**- Brahmin Gopakamoggallana: රජගහනුවර වැසි, බුදුන් සරණ ගිය උපාසකයෙක් වූ මොහුට, ආනන්ද තෙරුන්, බුදුන් වහන්සේගේ සර්වඥතාඥානය පිළිබඳව මෙහිදී විස්තරාත්මකව පෙන්වා දී ඇත. **සටහන්**: \* මේ සූත්‍රය දේශනා කර ඇත්තේ බුදුන්වහන්සේගේ මහා පරිනිබ්බානයෙන් පසුවය. \*\* ඒ අවස්ථාවේදී, අජාසත් රජුගේ මහා ඇමති වස්සකාර බ්‍රාහ්මණද එහි පැමිණ බුදුන් වහන්සේගේ ගුණ වනා ඇත. **මූලාශ්‍රය**:ම.නි: (3) 3.1.8 ගෝපක මොග්ගල්ලාන සූත්‍රය, පි.116.

**ඝ**

**ඝට**

**▲ ඝොටමුඛ බ්‍රාහ්මණ**-Brahmin Ghotamukha: උදෙන තෙරුන්, බරණැස්නුවර, ඛේමිය අඹවනයේ වැඩ වසන සමයේදී, මේ බ්‍රාහ්මණයා, එම තෙරුන් හමුවී, එතුමන් දේශනා කළ මේ සූත්‍රය අසා පැහැදී බුදුන් සරණ ගියබව මෙහි දක්වා ඇත. **සටහන්**: \* මේ සූත්‍රය දේශනා කර ඇත්තේ, බුදුන් වහන්සේගේ මහා පරිනිබ්බානයෙන් පසුවය. \*\* ධර්මය අසා පැහැදුන මොහු, තෙරුන්ට 500ක් කහවණු පුජාකිරිමට ඉදිරිපත්විය. ‘අපට රන්රිදී පිළිගන්නට කැප නොවේ’ යයි තෙරුන් වදාළහ. ඉන්පසු තෙරුන්ගේ උපදෙස් අනුව ඔහු, පාටලීපුත්‍ර නුවර (පැළලුප් නුවර) සංඝයා පිණිස උපස්ථාන ශාලාවක් ඉදිකරන ලදී. ඒ ශලාව ‘ඝොටමුඛ’ යයි හඳුන්වාඇත.\*\* මොහු අංග දේශයේ වැසියෙකි. **මූලාශ්‍රය:** ම.නි: (2) 2.5.4 ඝොටමුඛ සූත්‍රය, පි.644.

**ඝස**

**▲ ඝෝසිත ගහපති**- Householder Ghositha: කොසඹෑනුවර වාසි මේ ගහපති, බුදුන් සරණගිය ගිහි උපාසකයෙකි. ආනන්ද තෙරුන්, කොසඹෑනුවර,ඝෝසිතාරාමයෙහි වැඩ වසන සමයේ, මොහුට ධාතුනානත්වය පහදා දීම පිණිස මේ සූත්‍රය වදාළහ. **සටහන**: කොසඹෑනුවර,ඝෝසිත ආරාමය පුජා කර ඇත්තේ මෙතුමාය. **මූලාශ්‍රය:** සංයු.නි: (4) සළායතනවග්ග: වේදනාසංයුත්ත:1.13.6 ඝෝසිත සූත්‍රය, පි.260

**ච**

**චත**

**▲ චිත්ත ගහපති මචඡිකාසණ්ඩයේ -**householder Citta of Macchikāsaṇḍa: මචඡිකාසණ්ඩ පෙදෙසේ වාසය කළ මෙතුමා ගිහි ධර්ම කථිකයන් අතරෙන් අග්‍ර යයි බුදුන් වහන්සේ වදාළ. මචඡිකාසණ්ඩ පෙදෙසේ, අම්බාටකවනය සංඝයාට වාසය කිරීම පිණිස මෙතුමා පුජා කර ඇත. **බලන්න**:EAN: note: 131, p.587. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:1:Foremost, p. 44. **සටහන**: සංයු.නි: (4) සලායතනවග්ග: චිත්ත සංයුත්තයේ, මෙතුමන් ගැන විස්තර දක්වා ඇත.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290

**චන**

**▲ චන්ඩ ගාමිණි උපාසක-** Chanda Gamini upaaska: සැවැත්නුවර වාසි, ග්‍රාමනායකයෙක් වූ මොහු, බුදුන් වහන්සේ වදාළ මේ සූත්‍රය අසා දහම අවබෝධකර බුදුන් සරණ ගිය උපාසකයෙක් වූහ. **මූලාශ්‍රය:** සංයු.නි: (4) සළායතනවග්ග:ගාමිණිසංයුත්ත:8.1.1 චන්ඩගාමිණි සූත්‍රය, පි.582.

**▲ චන්දනංගලික උපාසක**-Chandanangalika upaaska: එක් සමයක පසේනදී කෝසල ඇතුළු රජවරුන් පස් දෙනෙක්, බුදුන් වහන්සේ හමුව, කාමවස්තුන් පිළිබඳව විමසුහ. බුදුන් වහන්සේ වදාළ ධර්මය, එම පිරිසේ සිටි චන්දනංගලික උපාසකයාට අවබෝධවී, ඒතුමා බුදුගුණ වර්ණනා කිරිමද, ඔහු ගැන ප්‍රසාදයට පත්, රජවරු පස්දෙනා, ඔහුට උතුරු සළු 5ක් දීම, ඒ උපාසක, එම උතුරුසළු බුදුන් වහන්සේට පුජාකිරිම මෙහි විස්තර කර ඇත.

“සුවඳ ඇති රත් පියුම අලුයම පිපුනේ යම්සේ පහනොවූ සුවඳ ඇත්තේද, එලෙසින්, අහසෙහි බබලන් හිරුමෙන් විරාජමානවූ බුදුරජානන් වහන්සේ දෙස බලන්න”. **මූලාශ්‍රය**: සංයු.නි: (1) සගාථවග්ග: කෝසලසංයුත්ත:3.2.2 පංචරාජ සූත්‍රය, පි.174.

**▲ චුන්ද කර්මකාර පුත්‍ර-**Chunda karmakaraputhta: පාවානුවර වැසි මොහු බුදුන් වහන්සේ ගැන පැහැදීම ඇතිකරගත් ගිහි උපාසකයෙකි. අවසාන චාරිකාවේදී බුදුන් වහන්සේ මොහු විසින් පුජා කළ අඹ වනයේ වැඩසිටියහ, ඔහු විසින් සකස්කර පුජා කරනලද අහාර වැළඳුහ. බුදුන් වහන්සේගේ අවසාන ආහාරය පුජා කිරීම නිසා ඔහු විසින් මහා පුණ්‍ය කම්මයක් කරගෙන ඇතයයි බුදුන් වහන්සේ වදාළහ. **බලන්න**: දීඝ.නි. මහාපරිනිබ්බාන සූත්‍රය.

**▼ බුදුන් වහන්සේ** ‘ආරියවිනයේ පිරිසිදුබව’ ගැන වදාළ දේශනාව අසා සතුටට පත් චුන්ද, දිවිහිමියෙන් බුදුසසුනේ උපාසකයෙක් බවට පත්විය. **බලන්න**: ආරියවිනයේ පිරිසුදුබව.**මූලාශ්‍ර**: අංගු.නි:(6 ):10 නිපාත, ජානුසොණි වගග,10.4.2.10**,**චුන්ද සූත්‍රය, පි.508, EAN:10:II, Jāṇussoṇī,176.10, Cunda,p.553.

▼ **මෙහිදී බුදුන් වහන්සේ**, චුන්දහට, ලෝකයේ සිටින ශ්‍රමණ වර්ග 4 ක් පෙන්වා ඇත: මාර්ග ජින, මාර්ග දේශක, මාර්ග ජීවි, මාර්ග දුෂක. **බලන්න**: සිව් ශ්‍රමණ. **මූලාශ්‍රය**: ඛු.නි:සුත්තනිපාත:උරගවග්ග:1-5 චුන්ද සූත්‍රය, පි.48.

**▲ චුන්දී රජකුමරිය හා චුන්ද රාජ කුමාර-** Princess Chundi & Prince Chunda: රජහග නුවර විසු මේ දෙදෙනා සහෝදර සහෝදරියන්ය. ඔවුන් තෙරුවන් සරණ ගිය බව මෙහි පෙන්වා ඇත. **සටහන:** චුන්දී රජකුමරිය හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381. **මූලාශ්‍රය:**අංගු.නි: (3) 5 නිපාත: සුමණාවග්ග: 5.1.4.2 චුන්දීසූත්‍රය, පි.76.

**ජ**

**ජත**

**▲ ජතුකන්නි මානවක-** Jathukanni manawaka: **බලන්න:** උපග්‍රන්ථය1: ජතුකන්නි තෙර.

**ජන**

**▲ ජාණුස්සෝනි බ්‍රාහ්මණ-**brahmin Jāṇussoṇī: සැවැත්නුවර මහා ධනවතෙක් වූ මොහු බුදුන් වහන්සේ සරණගිය උපසකයෙකි. ම.නි: චූලහත්තිපදෝපම සූත්‍රය දේශනා කර ඇත්තේ මෙතුමාටය.

**▼එක්කලක** මේ බ්‍රාහ්මණයාට මරණය පිලිබඳ වෙවැනි දිට්ඨියක් විය:

‘මරණයට විෂයවූ සෑම දෙනාම මරණය ගැන බියපත්වේ’. බුදුන් වහන්සේ මෙහිදී පෙන්වා ඇත්තේ: මරණය ගැන බියපත් හා මරණය ගැන බියනැති කොටස් 2 ක් සිටින බවය. අකුසල හැර නොදැමූ පුද්ගලයා මරණය ගැන බියපත්වේ. එහෙත්, අකුසල හැරදැමූ පුද්ගලයා මරණය ගැන බියනොවේ. එම දේශනාව අසා සතුටුවූ මෙතෙම බුදුන් සරණගිය උපාසකයෙක් විය**.** **මුලාශ්‍රය:** අංගු.නි: (2): 4 නිපාත: බ්‍රාහ්මණවග්ග:4.4.4. ජාණුස්සෝනි සූත්‍රය, පි.358.

**▼ බුදුන් වහන්සේ** ආරියවිනයේ පච්චරෝහණි පිලිබඳව මොහුට විස්තර වදාළහ. **මූලාශ්‍ර**: අංගු.නි: ( 6):10 නිපාත, 10.3.2.7 හා 10.3.2.8 පච්චොරොහණි සූත්‍ර, පි.452, EAN: 10: 119-7 & 120-8, Paccorohaṇī, p.546.

**▼මේ සුත්‍රයේ දී** බුදුන් වහන්සේ මොහුට ක්‍ෂත්‍රිය, බ්‍රාහ්මණ, ගෘහපති, ස්ත්‍රිය, සොරු හා ශ්‍රමණ ස්වභාවයන් ගැන කරුණු වදාළහ. **මූලාශ්‍රය:** අංගු.නි: (4): 6 නිපාත:ධම්මිකවග්ග: 6.1.5.10 ඛත්තිය සූත්‍රය, පි.154. **සටහන්**: \* මෙහිදී, මේ බ්‍රාහ්මණයාගේ ගිහිජිවිතයේ සම්පත් ආදිය දක්වා ඇත. සංයු.නි: ( 5-1) මග්ගසංයුත්ත: 1.1.5 බ්‍රාහ්මණ සූත්‍රය, පි. 36.\*\* මේ බ්‍රහ්මණයා, බුදුන් වහන්සේගෙන් දිට්ඨි පිලිබඳ විමසීම:සංයු.නි: (2) නිදානවග්ග: අභිසමයසංයුත්ත: 1.5.7 ජානුස්සෝනිසූත්‍රය,පි.140.

**ජම**

**▲ජම්බූඛාදක පරිබ්‍රාජක**-wanderer Jambukh̄daka: මොහු සැරියුත් තෙරුන්ගේ බැණාය, මගධයේ නාලක ගමේ වාසය කරඇත. ගැඹුරු දහම පිලිබඳ (නිවන ආදී), මොහු ඇසු ප්‍රශ්න හා ඒ ගැන සැරියුත් තෙරුන් වදාළ පිළිතුරු පිළිබඳව **බලන්න:** සංයු.නි: (4): සළායතනවග්ග: ජම්බූඛාදක සංයුත්ත සූත්‍ර, පි.500.

**ජව**

**▲ ජිවක කෝමාරභච්ච-**Jīvaka Komārabhacca: පුද්ගලික ප්‍රසාදයෙන් සමන්විත (බුදුන්වහන්සේ ගැන ඇති ප්‍රසාදය)ගිහි උපාසකයන් අතරෙන් ජිවක කොමාරභච්ච අග්‍ර බව බුදුන් වහන්සේ වදාළහ. මෙතුමා සෝතාපන්නය. **බලන්න**:EAN, note no. 137p.587. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1:Foremost, p. 44.

**▼රජගහ නුවර පුරඅඟනවූ** සාලවතී (පෙර සාලවති කුමරිය) පුතකු වැදු පසු සේවිකාවක් අත ඒ දරුවා යවා කසල ගොඩක තැබුවාය. රජමැදුරට යන අභය රාජකුමාරයා ඒ දරුවා දැක ඔහු රජ මාලිගෙහි පෝෂණය කිරීමට යැවිය. ජිවත් වේය යන අරුතින් “ජිවක” ද අභය කුමරුන් විසින් පෝෂණය කරනලද හෙයින් “කොමාරභච්ච” යයි නම් කළහ. තරුණ වයසට පැමිණි ඔහු තක්සිලාවට ගොස් එහි වෛද්‍ය අදුරුගෙන් ශිල්ප ඉගෙන ගත්හ. වෙදකමෙහි දක්ෂවූ ජිවක බිම්බිසාර රජුගේ හා බුදුන් ප්‍රමුඛ සංඝයාගේ වෛද්‍යවරයා වුහ. **මූලාශ්‍රය**: වින.පි: මහාවග්ග පාලිය 2: 8 චීවරකන්ධය: පි.168.

▼**මේ සූත්‍රයේදී** බුදුන් වහන්සේ ජිවකට, උපාසක ගුණ විස්තර කර ඇත. **මූලාශ්‍රය:** අංගු.නි: (5): 8 නිපාත:ගහපතිවග්ග:8.1.3.6 ජිවකසූත්‍රය, පි.144.

▼**ජිවක**, බුදුන් වහන්සේගෙන්, සංගයා මස් අනුභව කිරීම් ගැන විමසු අවස්ථාවේදී, බුදුන් වහන්සේ ඒ ගැන කළ පැහැදිලිකිරීම මෙහි විස්තරාත්මකව පෙන්වා ඇත. **මූලාශ්‍රය:** ම.නි: (2): 2.1.5 ජිවක සූත්‍රය, පි.70.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290

**ත**

**තට**

**▲ තුට්ට උපාසක-**Thutta Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත.

**මූලාශ්‍රය:**සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**තද**

**▲ තොදෙය්ය මානවක-**Todeyiya manawaka: **බලන්න:** උපග්‍රන්ථය 1: තොදෙය්ය තෙර.

**තප**

**▲ තපුස්ස ගහපති**-Householder Thapussa: මේ උපාසකතැන, දහම් කරුණු 6ක් සහිතව, නිවන ප්‍රත්‍යක්ෂ කරගෙන ඇතිබව බුදුන් වහන්සේ වදාළහ. 1-3) බුද්ධ ධම්ම හා සංඝ කෙරේ අවෙච්චාසහගත ප්‍රසාදය 4) ආරිය ශිලය තිබීම5) ආරිය ප්‍රත්‍යවෙක්ෂා නුවණ තිබීම 6) ආරිය සේඛඵල විමුත්තිය. **මූලාශ්‍රය:** අංගු.නි: (4) 6 නිපාත: සාමඤඤවග්ග: 6.2.16 තපුස්ස සූත්‍රය, පි.290. **සටහන**: පැවිද්ද- නෙක්කම්ම්ය පිලිබඳ බුදුන් වහන්සේ මෙතුමාට වදාළහ. **බලන්න**: අංගු.නි: (5) 9 නිපාත: 9.1.4.10 තපුස්ස ගහපති සූත්‍රය, පි.534

**▲ තපස්සු හා භල්ලුක සොහොයුරෝ-** Thapassu & Balluka Brothers: පළමුව බුදුන් හා දහම් සරණ ගිය උපාසකයන් අතර මේ දෙදනා අග්‍ර බව බුදුන් වහන්සේ වදාළහ. ඒ අවස්ථාවේ සංඝරත්නය ස්ථාපිත කර නොමැති නිසා ඔවුන් ද්විරත්නය සරණ ගියහ. බුද්ධත්වය ලැබූ බුදුන් වහන්සේට, ප්‍රථම දානය පිලිගැන්වුවේ මේ සොහොයුරන් දෙදෙනාය. **බලන්න:** EAN: note: 129, p.587 **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1:Foremost, p. 44.

▼ **තපස්සු හා භල්ලුක** යන වෙළඳ දෙබෑයෝ උක්කලා ජනපදයේ සිට සංචාරය කරමින්, බුදුන් වහන්සේ බුද්ධත්වය ලබා සිටි ස්ථනය අසලට පැමිණියහ. ඒ අවස්ථාවේදී පෙර භවයක ඔවුන්ගේ ඥාති දේවතාවක් ඔවුන්ට මෙසේ පැවසුහ:

“නිදුකානෙනි, භාග්‍යවතුන් වහන්සේ අභිසම්බෝධියට පැමිණ කිරිපලුරුක්මුල වැඩ වසන සේක, යන්න, එතුමන්වහන්සේට අත්සුණු හා මිපිඬු පුජාකරන්න, එය ඔබට බොහෝ කලක් මුළුල්ලේ හිත පිණිස සැප පිණිස වන්නේය”. **සටහන්**: \* එම දානය පිරිනමන අවස්ථවේ එය ගැනීමට බුදුන් වහන්සේට පාත්‍රයක් නොතිබු නිසා සතරවරම් රජදරුවන් පාත්‍ර පිළිගැන්වූ බව මෙහි දක්වා ඇත. \*\* අටුවාවට අනුව බුදුන් වහන්සේ මේ දෙසොහෝයුරන්ට, කේශ ධාතුවක් පිළිගැන්වූහ. බුරුමයේ (මියන්මාරයේ) ස්වේතගොන් (රන්විහාරය) විහාරයේ එම කේශධාතුව තැන්පත් කර ඇතයි යයි එරට බෞද්ධයන් විස්වාසකරති. **මූලාශ්‍රය:** වින.පි:මහාවග්ග පාලිය 1: රාජායතනකථාව, පි.86.

**තම**

**▲තීම්බරුක පරිබ්‍රාජක**-Thimbaruka paribrajaka: සැවැත්නුවර වාසි මොහු බුදුන් වහන්සේ වදාළ දහම අසා පැහැදී බුදුන් සරණ ගිය බව මෙහි දැක්වේ.

**මූලාශ්‍රය:**සංයු.නි: (2) නිදානවග්ග: අභිසමයසංයුත්ත: 1.2.8 තීම්බරුක සූත්‍රය, පි.58.

**තව**

**▲ තවකන්ණික ගහපති-** Householder Thavakannika**: මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ:1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**තස**

**▲ තිස්සා උපාසිකාව**- Tissa Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲** **තිස්ස මාතා උපාසිකා-** Tissamatha Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත. **බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**ද**

**දඝ**

**▲ දීඝජානු කෝලිය පුත්‍ර -** Dighajaanu Koliya putta: දීඝජානු කෝලිය පුත්‍ර-ව්‍යග්ඝපජ්ජ ලෙසින්ද හඳුන්වා ඇත, කෝලියදේශයේ, කක්කරපත්ත නියම්ගමේ වැසියෙකි. මොහු හා පවුලේ සැමදෙන බුදුන් වහන්සේ සරණ ගිය පිරිසකි. බුදුන් වහන්සේ, ඔහුගේ ඉල්ලීමක් මත, මෙලොව හා පරලොව සුවය පිණිස දැහැමි ගිහිජිවිතය ගතකලයුතු ආකාරය මෙහි විස්තර කර ඇත. **මූලාශ්‍රය**: අංගු.නි: (5): 8 නිපාත: ගෝතමීවග්ග: 8.2.6.4 ව්‍යග්ඝපජ්ජ සූත්‍රය, පි.256.

**▲ දීඝනක පරිබ්‍රාජක**-Diganaka paribrajaka: රජගහනුවර වාසි, මොහු දැරූ වාදය හා බුදුන් වහන්සේ ඒ පිළිබඳව දහම් කරුණු විස්තර කිරීම මෙහි දක්වා ඇත. එම සූත්‍ර දේශනාව අවසානයේ මෙතුමා සෝතාපන්නබව- ධම්මචක්ඛු ලැබුවේය. **සටහන:** මෙතුමා සැරියුත් මහා තෙරුන්ගේ ඥාතියෙකි, මේ සූත්‍ර දේශනාව අසා, මහා තෙරුන් අරහත්වය ලැබුහ. **මුලාශ්‍රය**: ම.නි: (2) 2.3.4 දීඝනඛ සූත්‍රය, පි.296.

**▲ දීඝාවූ උපාසක-**Dīghāvu upasaka: රජගහනුවර විසු ජෝතික ගහපතිගේ පුත් වූ දීඝාවූ උපාසක ගේ මරණාසන්න අවස්ථාවේ මේ සූත්‍රය බුදුන් වහන්සේ ඔහුට දේශනා කර ඇත. ඔහු බුදුන් සරණ ගිය සෝතාපන්න ගිහියෙකි. අනාගාමීව මියගොස් සුද්දාවාසයක පහළවීය. ඔහු ගැන බුදුන් වහන්සේ මෙසේ වදාළහ:

**“...මහණෙනි, දීඝාවූ උවසු තෙමේ පණ්ඩිතයෙක්ය, ධම්මානුකූලව පුහුණුව ගෙනගියහ. දහම දත් නිසා මා වෙහෙසට පත් නොකළේය. පංච ඔරම්භාගිය සංයෝජන ක්‍ෂය කිරීමෙන් ඔපපාතිකවූ ඔහු ඒ ලොවදී පිරිනිවන් පාන්නේය (අරහත්වය ලබා), නැවත මොලොවට ඔහුගේ පැමිණීමක් නැත.”** **මූලාශ්‍ර**:සංයු.නි: (5-1) වග්ග:සොතාපත්ති සංයුත්ත: 11.1.3 දීඝාවූ උපාසක සූත්‍රය. පි. 164, ESN:55: Sotapattisamyutta: 3.3 Dīghāvu, p, 2185.

**දන**

**▲ ද්‍රෝන බ්‍රාහමණ**- Brahmin Doṇa: බුදුන් වහන්සේ උක්කට්ඨා හා සෙතව්‍යා දෙනුවර අතර චාරිකාවක යෙදිසිටින අවස්ථවේ එතුමන්ගේ පිය සටහන් දැක විමතියට පත්වූ මේ බ්‍රාහ්මණයා, බුදුන් වහන්සේ දෙවියෙක්ද...ගාන්ධර්-වයෙක් ද ආදී ලෙසින් උන්වහන්සේ කවරෙක්ද යයි විමසුහ. බුදුන් වහන්සේ මෙසේ වදාළහ:

“බමුණ, යම්සේ නෙලුම් මලක් දියේ ඉපදි, වැඩි, දියෙන් බැහැරව පැනනැගී සිටිද, ඒ පරිද්දෙන් මම ලොවේ උපත ලබා...හැදීවැඩි, ලොව මැඩගෙන, ලෝකයෙන් බැහැරව වෙසෙමි, මා බුදුන් යයි දැනගන්න”. **බලන්න:** බුදුන් වහන්සේ. **මූලාශ්‍රය**:අංගු.නි: (2) 4 නිපාත: 4.1.4.6 ද්‍රෝනලෝක සූත්‍රය, පි.98.

▼ **බ්‍රාහ්මණයන්** පිළිබඳව බුදුන් වහන්සේ දෙසු දහම් කරුණු ගැන පැහැදී, මොහු බුදුන් සරණ ගිය බව මෙහි පෙන්වා ඇත. **මූලාශ්‍රය**: අංගු.නි: (3) 5 නිපාත:සොනවග්ග: 5.4.5.2 ද්‍රෝන සූත්‍රය, පි.386. **සටහන:** මහා පරිනිබ්බානයෙන් පසුව, බුදුන් වහන්සේගේ ධාතු, සාමකාමිව බෙදාදීමට ඉදිරිපත් වුවේ මේ බ්‍රාහ්මණයාය. **බලන්න:** දීඝ.නි: මහාපරිනිබ්බාන සූත්‍රය.

**දර**

**▲ දාරුකම්මික ගහපති**- Householder Darukammika: නාදික ගම්වාසි මොහු හා පවූලේ උදවිය සංඝයාට නිතර දානය පිරිනමති. දානය පිරිනැමීමට සුදුසු සංඝයා තෝරාගන්නේ කෙසේද යයි බුදුන් වහන්සේ මෙහිදී මොහුට උපදෙස් වදාළහ. **මූලාශ්‍ර**: අංගු.නි: (4 ): 6 නිපාත: මහාවග්ග:6.2.1.5 දාරුකම්මික සූත්‍රය,පි.194.

**දව**

**▲ දෙවහිත බමුණා-** Brahmin Devahitha: එක් සමයක බුදුන් වහන්සේ ආබධව සිටි අවස්ථවේ උන්වහන්සේ සුවපත් කිරීම පිණිස උණුදිය හා සකුරු පුජා කල මෙතෙම,කවරෙකුහට දීම මහත් ඵලවේද යයි බුදුන් වහන්සේගෙන් විමසුහ. බුදුන් වහන්සේ මෙසේ වදාළහ:

**“පෙරජාති දන්නා, ස්වර්ගය හා අපාය දකින, යළිඋපත ක්‍ෂය කළ, අවසාන නුවණ ලැබූ මුණිවරයාට, කෙනෙක්, යහපත් ලෙසින් දිය යුතුය, ඒමගින් මහා ඵල ලැබේ...”**

දහම අවබෝධකරගත් ඒ බමුණා බුදුන් සරණගිය උපාසකයෙක් විය.

**මූලාශ්‍රය**:සංයු.නි: බ්‍රාහ්මණසංයුත්ත:7.2.3 දෙවහිත සූත්‍රය, පි.338.

**ධ**

**ධත**

▲ **ධොතක මානවක-**Dhothaka manawaka: **බලන්න:** උපග්‍රන්ථය 1: ධොතක තෙර.

**ධන**

**▲ ධනිය ගොපල්ලා**-Dhaniya cowherd: උපධි නොමැතිවීමේ සුවය පිළිබඳව බුදුන් වහන්සේ දේශනා කොට වදාළ මේ සූත්‍රය අසා පැහැදුන මොහු තම බිරිඳ සමග බුදුන් සරණගිය බව මෙහි විස්තර කර ඇත. **මූලාශ්‍රය:** ඛු.නි: සුත්තනිපාත: 1-2 ධනිය සූත්‍රය, පි.28.

**▲ධනංන්ජානි උපාසිකාව-** Dhānañjānī Upasika: කෝසල ජනපදයේ, මණ්ඩලකප්ප යෙහි වාසය කල බ්‍රාහ්මණ කාන්තාවක් වූ මෙතුමිය ත්‍රිවිධ රත්නය සරණ ගිය, සෝතාපන්න උපාසිකාවකි. තමා සැමියාගේ සොහොයුරා වන සංගාරව භද්‍රමුඛ බ්‍රාහ්මණයාට බුදුන් සරණ යැමට මෙතුමිය උපකාර කලබව, මෙහි දැක්වේ. **බලන්න**:EMN: note: 917, p.1148. **මූලාශ්‍ර:** ම.නි: (2): 2.5.10 සංගාරව සූත්‍රය, පි.752, EMN: 100: Sangārava, p.744.

**▲ධනඤජානි බ්‍රාහ්මණ-** Dananjani Brahamin: රජගහනුවර වැසි ධනවත් බ්‍රාහ්මණයෙක්වූ මොහු, බුදුන් සරණ ගිය ගිහියෙකි. ඔහුගේ ජිවිතයේ අවසාන අවස්ථාවේදී, සැරියුත් මහා තෙරුන් වදාළ සතර බ්‍රහ්මවිහාර දේශනය අසා පැහැදී, බ්‍රහ්මලෝකයේ යළි උපත ලැබීම මෙහි විස්තරාත්මකව දක්වා ඇත. **මූලාශ්‍රය:** ම.නි: (2): 2.5.7 ධනඤජානි සූත්‍රය, පි.696.

**▲ධනංජනී බැමිණිය-** Brahmini Dhananjani: බුදුන් වහන්සේ පිලිබඳ සැදැහැ ඇතිකරගත් මේ උපාසිකාව නිසා ඇයගේ සැමියා, පැවිදිව අරහත්වය ලැබූ බව මෙහි දක්වා ඇත: **බලන්න:** භාරද්වාජ ග්‍රෝත්‍රික තෙර. **මූලාශ්‍රය**: සංයු.නි: (1) සගාථවග්ග: බ්‍රාහ්මණසංයුත්ත: 7.1.1 ධනඤජානි සූත්‍රය, පි.312.

**ධම**

**▲ ධම්මික උපාසක-** Dhammika upasaka: බුදුන් සරණ ගිය මේ උපාසක හා ඔහුගේ 500 ක් පිරිසට, බුදුන් වහන්සේ ධම්මානුකූල ජීවිතය ගතකිරීම ගැන කරුණු වදාළහ. **මූලාශ්‍රය**:ඛු.නි: සුත්තනිපාත: චූලවග්ග: 2-14 ධම්මික සූත්‍රය, පි.132.

**▲ ධම්මදින්න උපාසක-**Dhammadinna upasaka: බරණැස්නුවර විසු බුදුන් සරණ ගිය සෝතාපන්නබව ලැබූ ගිහි ශ්‍රාවකකි. ඔහුට 500ක් පමණ බුදුන් සරණ ගිය කණ්ඩායමක් සිටි බව මෙහි දක්වා ඇත. **මූලාශ්‍රය:** සංයු.නි: (5-2): මහාවග්ග: සෝතාපත්තිසංයුත්ත: 11.6.3 ධම්මදින්න සූත්‍රය, පි.268.

**න**

**නක**

**▲ නකුල පිතා හා නකුල මාතා-** Nakulapitā & Nakulamatā: නකුල පිතාතෙරුවන් කෙරේ විශ්වාසය ඇති අය අතුරින් අග්‍රතම උපාසකය, තෙරුවන් කෙරෙහි විස්වාස කථා ඇති අය අතරෙන් අග්‍ර නකුලමාතා උපාසිකාවය. මේ දෙපොල, තෙරුවන් සරණ ගිය ගිහියන්ය. අටුවාවට අනුව, පෙරජාති 500 කදී පමණ ඔවුන්, බුදුන් වහන්සේගේ දෙමාපියන් වුහ. මේ භවයේදී, පෙර ජාති පුරුද්ද නිසා බුදුන් වහන්සේ දුටු සැනයෙන්ම, පුතා යයි අමතා ඇත. **බලන්න:** EAN: note:138 p. 587. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1: Foremost, p. 44.

**▼ බුදුන් වහන්සේ**, මේ උපාසකහට, පිරිනිවන පිළිබඳව කරුණු විස්තර කිරීම මෙහි දක්වා ඇත. **බලන්න**: සංයු.නි: (4): සළායතනසංයුත්ත: ගහපතිවග්ග: 1.13.8 නකුලපිතු සූත්‍රය, පි.264.

**▼ සැරියුත් තේරුන්,** මේ උපාසකහටසිත ගිලන් නොකර ගෙන සිටීමේ ක්‍රමවේදය වදාළහ. **බලන්න**: සංයු.නි: (3): ඛන්ධ වග්ග, 1.1.1.1. නකුල පිතු සූත්‍රය, පි 30, ESN:22: Khandasamyutta: 1.1 nakulapita, p. 1007.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290

**▼ නකුල මාතාව** හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▼බුදුන් වහන්සේ,** නකුල මාතාවගේ සිල්වත්බව හා යහපත් බිරිඳක් වීම ගැන ප්‍රසංසා වදාළහ. **බලන්න**: අංගු.නි: (4) 6 නිපාත: නකුල සූත්‍රය.

**▼ සම සැදැහැ ඇතිව,** සමසිල්ඇතිව, සමත්‍යාග ඇතිව, සම ප්‍රඥා ඇතිව, සැමියා හා බිරිඳ සම ජිවිත ගත කරන්නේනම් මෙලොවදී එක්ව වාසය කලහැකිය, පරලොවදී එක්ව වාසය කළ හැකිබව බුදුන් වහන්සේ මේ දෙදෙනාට වදාළහ. **මූලාශ්‍රය:**අංගු.නි: (2) 4 නිපාත: 4.2.1.5 හා 4.2.1.6 සමජිවී සූත්‍ර, පි.138.

**▲ නික්ඛ උපාසක-**Nikkha upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**නද**

**▲ නන්දක ලිච්චවී -**Nandaka Lichchavi

විසාලානුවර මහාඇමති නන්දක ලිච්චවී බුදුන් වහන්සේ සරණ ගිය ගිහියෙකි. බුදුන් වහන්සේ ඔහුට සෝතාපන්න ගුණ විස්තර කිරීම මෙහි දක්වා ඇත. **මූලාශ්‍රය:** සංයු.නි: (5-2) මහාවග්ග: සෝතාපතිවග්ග: 11.3.10 නන්දක සූත්‍රය, පි.238.

**▲ නන්දිය පරිබ්‍රාජක**-Nandiya paribrajika: බුදුන් වහන්සේ නිවන පිලිබඳ වදාළ දහම් කරුණුවලින් පැහැදුන මොහු, බුදුන් සරණ ගිය උපාසකයෙක් වූ බව මෙහි දක්වා ඇත. **මූලාශ්‍රය:**සංයු.නි: (5-1) මහාවග්ග: මග්ගසංයුත්ත: 1.1.10 නන්දිය සූත්‍රය, පි. 46.

**▲ නන්දිය ශාක්‍ය-** Nandiya sakya: කපිලවස්තු නුවර වාසි මෙතුමා බුදුන් සරණ ගිය උපාසකයෙක්ය. බුදුන් වහන්සේ මෙහිදී ඔහුට අනුසති භාවනා ගැන විස්තර වදාළහ. **මූලාශ්‍රය**: අංගු.නි.(6 )11 නිපාත,අනුසති වගග, 11.2.3,නන්දිය සුත්‍රය,පි.658,

**▼ සෝතාපන්න** අරිය ශ්‍රාවක දහමේ ප්‍රමාදනොවන බව වදාළ, බුදුන් වහන්සේ මොහුට සෝතාපන්න ගුණ පෙන්වා ඇත. **මූලාශ්‍රය**: සංයු.නි: (5-2) මහාවග්ග: සෝතාපත්තිසංයුත්ත: 11.5.7 නන්දිය සූත්‍රය, පි. 262.

**▲ නවකම්මික භාරාද්වාජ බමුණා-**brahmin Navakammika Bhāradvāja: බුදුන් වහන්සේ එක් සමයක කෝසල දනව්වේ වනලැහැබක වැඩ වසන අවස්ථවේ, ඒ වනයේ දැව කර්-මාන්තයේ නිරතවූ නවකම්මික භාරාද්වාජ බමුණා බුදුන් වහන්සේ දැක උන්වහන්සේ වෙත එළඹ මෙසේ ඇසුවේය:

‘මේ වනයේ හුදකලාවේ, කුමක් ගැන ඔබ සතුටු වෙන්නේද?’ බුදුන් වහන්සේ මෙසේ වදාළහ:

**“මගේ කෙළෙස් වනය මුළුමනින්ම සුන් කර ඇත, මෙහි මට කිරීමට කටයුත්තක් නැත. මම කෙළෙස් කටු, රාගාදී උල්, හැර, අරතිය මුදා හැර දැමීමි. එනිසා, මේ වනයේ හුදකලාව සිත අලවා වෙසමි”.**

බුදු වදන්, අවබෝධ කරගත් ඒ බමුණා, බුදුන් සරණ ගිය උපාසකයෙක් විය. **මූලාශ්‍රය:**සංයු.නි: (1) බ්‍රාහ්මණසංයුත්ත: 7.2.7 නවකම්මික සූත්‍රය, පි.346.

**ප**

**පක**

**▲ පොක්ඛරසාති බ්‍රාහ්මණ-** Brahamin Pokkharasati: කෝසල දනව්වේ, උක්කට්ඨා නුවර වාසි මහාධනවත් බ්‍රාහ්මණකි. බුදුන් වහන්සේ වෙතින් දහම අසා සෝතාපන්න බව ලබා බුදුන් සරණ ගිය ගිහි උපාසකයෙක් විය. **මූලාශ්‍රය**:දීඝ.නි: (1): 3 අම්බට්ඨ සූත්‍රය පි.166.

**පග**

**▲ පිංගීයානි බ්‍රාහ්මණ -** Brahamin pingiyaani: විසාලානුවර (වේසාලිය) විසු මේ බ්‍රාහ්මණයා, බුදුන් වහන්සේ පිලිබඳ ශ්‍රද්ධාව ඇතිව, බුදුගුණ වර්නානා කිරීම මෙහි දක්වා ඇත:

“උදැසන පිබිදී සුවඳැති කොකනද -රත්පියුමක් වැනි, අහසේ බැබලෙන හිරු මෙන් අංගීරස (සිරුරේ රැස් විහිදෙන) බුදුන් වහන්සේ දෙස බලන්න”

**සටහන:** එම ගාථාව ඇසු 500ක් ලිච්චවී කුමරුන්, ඔහුට 500ක් උතුරුසළු දෙනලදී. ඒ බ්‍රාහ්මණයා, ඒ සළු පෙරලා, බුදුන් වහන්සේට පුජා කළහ. **මූලාශ්‍රය**: අංගු.නි: (3) 5 නිපාත: 5.4.5.5. පිංගියානි සූත්‍රය, පි.406.

**▲පිංගලකොච්ච බ්‍රාහමණ-** Brahamin Pingalakochcha**:** සැවැත්නුවර වාසි මොහුට බුදුන් වහන්සේ, දහමේ සාරය-හරය නම් බඹසර සම්පුර්ණ කර අක්කුප්ප චේතෝ විමුත්තිය ලැබීමය යි පෙන්වා දුන් දේශනය අසා බුදුන් සරණගිය උපාසකයෙක් විය. **මූලාශ්‍රය**: ම.නි: (1) 1.3.10 චූලසාරොපම සූත්‍රය, පි.498.

**පච**

**▲** ප**ච්චනීකසාත බ්‍රාහ්මණ**- Brahamin Pacchanikasatha: සැවත් නුවර විසු මේ බමුණා, බුදුන් වහන්සේ ගේ දහමට විරුද්ධව කතා කිරීමට සිතා ගෙන උන්වහන්සේ වෙත පැමිණ මෙසේ පැවසිය: ‘ශ්‍රමණයෙනි, දහම් දෙසුව මැනව” බුදුන් වහන්සේ මෙසේ වදාළහ:

" **එරෙහිව සිටින කෙනෙකුට, සිත කෙලෙසින් බර කෙනෙකුට යහපත් ලෙසින් පවසන උපදෙස් අවබෝධකිරිම දුෂ්කරය. කළහබව මුදා, අරුචිය හැරදමා, සැකය අත්හළ කෙනෙකුට සුභාසිතය අවබෝධ කල හැකිවේ”.**

මේ සූත්‍රයේ වදාළ ධර්මය අසා පැහැදී බුදුන් සරණගිය උපාසකයෙක් විය. **මූලාශ්‍රය**: සංයු.නි: (1) සගාථවග්ග: බ්‍රාහ්මණසංයුත්ත: 7.2.6 පච්චනීක සූත්‍රය, පි. 346.

**පට**

**▲පාටලිය ගාමිණි**- Pāṭaliya the headman: කෝලිය දනව්වේ, උත්තරක ගම් වාසි මොහු බුදුන් වහන්සේ වදාළ මේ සූත්‍රය අසා දහම අවබෝධ කර බුදුන් සරණ ගියබව මෙහි දක්වා ඇත. **මූලාශ්‍රය:** සංයු.නි: (4): සළායතනවග්ග: ගාමිණීසංයුත්ත:8.1.13 පාටලිය සූත්‍රය, පි. 636.

**▲ පොට්ඨපාද පරිබ්‍රාජක**- Pottapada paribrajaka: සැවැත්නුවර වාසි මේ පරිබ්‍රජකයා, බුදුන් වහන්සේ ගේ දහම අසා අවබෝධකර බුදුන් සරණ ගිය උපාසකයෙක් වූ බව මෙහි දක්වා ඇත. **මූලාශ්‍රය**: දීඝ.නි: (1) 9 පොට්ඨපාද සූත්‍රය, පි. 404.

**පත**

**▲ පොතලිය ගෘහපති-** Householder Pothaliya: අංගුත්තරපාන ජනපදයේ, ආපණ නම් නියම් ගමේ ගෘහපතියෙක්වූ මොහු, තමන් සියලු ගිහි කටයුතු හැරදමා ඇතය සිතා සිටි නිසා බුදුන් වහන්සේ ඔහුට ගහපතිය යයි ඇමතීම ගැන අසතුටුවිය. ඉන්පසු බුදුන් වහන්සේ ආරිය විනයේ කටයුතු හැරදැමීම ගැන කරුණු විස්තරකර වදාළහ. බුදුන් වහන්සේ වදාළ දහම අවබෝධ කර බුදුන් සරණ ගිය උපාසකයෙක් වූ බව මෙහි දක්වා ඇත. **මූලාශ්‍රය**: ම.නි: (2) 2.1.4 පොතලිය සූත්‍රය, පි.54.

**▲ පොතලිය පරිබ්‍රාජක-** Pothaliya Paribrajaka

බුදුන් වහන්සේ මේ සූත්‍රයේදී වදාළ දහම අවබෝධ කරගත් මොහු, ප්‍රසාදය ඇතිකර, බුදුන් සරණගියහ.

**මූලාශ්‍රය**: අංගු.නි: (2) 4 නිපාත: 4.2.5.10 පොතලිය සූත්‍රය, පි.212.

**පද**

**▲පදුමා උපාසිකා-** Paduma Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත:සාමඤඤවග්ග සූත්‍ර, පි.381.

**පය**

**▲ පයාසි රජතුමා-** King Payasi: මොහු අභිසේඛ නොලත් රජෙකි. පසේනදී කෝසල රජු විසින් තෑගි කළ සේතව්‍යා නුවර රජකම් කළහ. පරලොව නැත ආදී වැරදි දිට්ඨියක් දැරූ මොහු, කුමාර කාශ්‍යප තෙරුන් මේ සූත්‍රයේදී වදාළ දහම් කරුණු අසා එම දිට්ඨිය බැහැර කොට, බුදුන් සරණ ගියහ. දුගී මගී ආදීන්ට දානය පිරිනැමීමට කටයුතු කරනලදී. එහෙත්, යහපත් ලෙසින් සකසා දන් නොදුන් නිසා මරණින් මතු චාතුර්මහා රාජකිය දෙව්ලොව පහළවිය. එහදී, ගවම්පති තෙරුන් හමුවී, දානය සකසා දීම, සිය අතින්නම දීමේ යහපත් ආදීනව ගැන මිනිස් ලෝකයට පැවසීමට තෙරුන්ගෙන් ඉල්ලා සිටියහ. **සටහන**: මේ රජුගේ සේවක උත්තර, සකසා දන්දීම අගය කළහ. ඔහු මරණින් මතු තව්තිසාවේ පහළවිය. **මූලාශ්‍රය**: දීඝ.නි: (2) 10 පායාසි රාජන්‍ය සූත්‍රය, පි.520.

**පර**

**▲ පුරාණ උපාසක-**Purana upasaka: ඉසිදත්ත උපාසක ගේ සහෝදරයාය, සෝතාපන්නවූ උපාසකයෙක් වූ මෙතුමා අපවත්වන අවස්ථාවේ, සකදාගාමී බව ලැබිය. **බලන්න**: ඉසිදත්ත උපාසක. **මූලාශ්‍රය:** සංයු.නි: (5-2) මහාවග්ග: සෝතාපත්තිසංයුත්ත: 11.1.6 ථපති සූත්‍රය, පි.170.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**පල**

**▲පිලොතික පරිබ්‍රාජක-** Pilothika Paribrajaka**:** ජානුසෝනි බ්‍රාහ්මන විසින් විමසනු ලැබුව, මෙතෙම බුදුන් වහන්සේ කෙරහි තමන් වෙසෙන්ම පැහැදීමට හේතු කරුණු මෙසේ පෙන්වා ඇත:

“...ඇතුන්වෙසෙන වනයට ඇතුළුවන දක්‍ෂ පුරුෂයෙක්, දික්වූ පුළුල්වූ මහා ඇත් පිය සටහනක් දැක...මේ නම් මහා ඇතෙක් යයි නිශ්චයට පැමිණෙන්නේය. එලෙස මම ශ්‍රමණ ගෝතමයන් වෙත ඤාණ පද සතරක් දිටිමි, ඉන්පසු මම භාග්‍යවතුන් වහන්සේ සම්‍යයක්සම්බුද්ධය, උන්වහන්සේගේ ධර්-මය ස්වක්ඛාතය, ශ්‍රාවක සංඝයා සුපටිපන්නය යයි නිෂ්ඨාවට පැමිණියෙමි…”

**සටහන**: බුදුන් වහන්සේගේ ඥාන පදසතර: 1) බුදුන් වහන්සේ වෙත විවාද පිණිස පැමිණෙන ක්‍ෂත්‍රිය පණ්ඩිතයෝ... 2) බුදුන් වහන්සේ වෙත විවාද පිණිස පැමිණෙන බමුණු පණ්ඩිතයෝ… 3) බුදුන් වහන්සේ වෙත විවාද පිණිස පැමිණෙන ගහපති පණ්ඩිතයෝ… 4) බුදුන් වහන්සේ වෙත විවාද පිණිස පැමිණෙන ශ්‍රමණ පණ්ඩිතයෝ…බුදුන් වහන්සේ දැහැමි කථාවෙන් සතුටු කරවති. ඉන්පසු ඔවුන් ප්‍රශ්න නො විමසති, උන්වහන්සේගේ ශ්‍රාවක යෝ වෙති. **මූලාශ්‍රය**: ම.නි: (1) 1.3.7 චූළහත්තිපදෝපම සූත්‍රය, පි.446

**පස**

**▲ පසේනදී කෝසල රජ-** King Pasenadi Kosala: මේ රජතුමා කාසිකෝසල විජිතයට අග්‍ර අධිපතිය, මල්ල්ලිකා දේවිය, මේ රජුගේ ප්‍රියතම බිසවය. බුදුන් වහන්සේ සරණ ගිය මෙතුමා ගැන විස්තර පිණිස **බලන්න**: සංයු.නි: කෝසලසංයුත්ත, අංගු.නි: (6 ): 10 නිපාත: කෝසල සූත්‍ර**,** ඛු.නි:උදානපාලිය: 5.1 රාජ සූත්‍රය, පි.248. **සටහන්:** මේ රජතුමාට තිබු මහා රාජ සම්පත් පිළිබඳව **බලන්න**:රජවරු.

**▲පෙස්ස හස්ථාරෝහ පුත්‍ර** - Pessa hastharoha putta: චම්පානුවර වැසි හස්තීන්- ඇතුන් පුහුණුකරන ගහපති ගේ පුතෙක් වූ මොහු බුදුන් වහන්සේ සරණ ගිය ගිහියෙකි. ඔහු ප්‍රඥාවන්ත බව බුදුන් වහන්සේ මෙහි දක්වා ඇත. **සටහන.** ඔහුගේ මිත්‍ර කන්දරක පරිබ්‍රාජක බුදුන් වහන්සේ ගැන පැහැදුන චම්පා නුවර විසු අන්‍යආගමිකයෙකි. **මූලාශ්‍රය**: ම.නි: (2) 2.1.1. කන්දරක සූත්‍රය,පි.18.

**▲පොසාල මානවක-**Posala manawaka: **බලන්න:** උපග්‍රන්ථය 1: පොසාල තෙර.

**බජ**

**▲ බොජ්ඣා උපාසිකා-** Bojjhā Upasika: සැවැත්නුවර වැසි මේ උපාසිකාවට උපෝසථ ශීලයේ ආනිසංස බුදුන් වහන්සේ පෙන්වා වදාළහ. **සටහන:** මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381. **මූලාශ්‍රය:** අංගු.නි: (5): 8 නිපාත: 8.1.5.5. බොජ්ඣා උපෝසථ සූත්‍රය, පි. 214.

**බධ**

**▲ බෝධිරාජ කුමාර-**Prince Bodhi: භගුරට සුංසුමාරගිරි නුවර වාසි ධනවත්, මේ කුමාරයා, බුදුන් වහන්සේ හමුවීම, දහම ඇසීම, බුදුන් වහන්සේ සරණ යාම පිලිබඳ විස්තර මෙහි දක්වා ඇත. **මූලාශ්‍රය**: ම.නි: (2) 2.4.5 බෝධිරාජ කුමාර සූත්‍රය, පි.496.

**බම**

**▲ බිම්බි උපාසිකා-** Bimbi Upasika

මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත. බලන්න: අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ බිම්බිසාර රජතුමා-**King Bimbisara: මගධ දේශයේ අධිපති මෙතුමා බුදුන් සරණ ගිය සෝතාපන්න උපාසකයෙකි. මගධයේ වැසියන් එතුමන් ප්‍රිය කලබව මහාපරිනිබ්බාන සූත්‍රයේ දක්වා ඇත.

**▼සිදුහත් තවුසා** රජගහනුවරට වැඩිය අවස්ථවේදී එතුමා දැක මේ රජතුමා පැහැදීම, තමන් සමග රජ සැප විඳීමට ඇරයුම් කිරීම ආදී විස්තර මෙහි පෙන්වා ඇත. **බලන්න**: බුදුන් වහන්සේ. **මූලාශ්‍රය**: ඛු.නි: සුත්තනිපාත: මහාවග්ග:3-1 පබ්බජා සූත්‍රය, පි.142.

**▼ සම්බෝධිය ලැබූ** බුදුන් වහන්සේ, බිම්බිසාර රජතුමා දැකීමට රජගහනුවරට වැඩම කිරිම, දහම අසා සෝතාපන්නවීම, වෙළුවන උයන බුදුන් ප්‍රමුඛ සංඝයාට පුජකිරීම ආදී විස්තර මෙහි පෙන්වා ඇත. **බලන්න:** වින.පි: මහාවග්ග පාලිය1: 74 බිම්බිසාර සමාගම කථා, පි.156. **සටහන්**: \* අජාසත් රජුගේ පියාය. \*\* සිය අගමෙහෙසියවූ ඛේමාවට බුදුන්වහන්සේ සරණ යෑමට, පැවිදිවීමට අනුග්‍රහ කර ඇත. \*\* මේ රජතුමාට තිබු මහා රාජ සම්පත් පිළිබඳව **බලන්න**:රජවරු. \*\* මරණින්මතු දෙවලෝකයේ ජනවසභ නම් දෙවියෙක්ව බුදුන් වහන්සේ බැහැදකිමට පැමිණීම පිලිබඳ විස්තර දීඝ.නි: ජනවසභ සූත්‍රයෙ පෙන්වා ඇත.

**බව**

**▲බාවරි බ්‍රාහ්මණ-**Brahamin Bawari: ත්‍රිවේදයේ පරතෙරට පැමිණි, බොහෝ සිසුන් ඇති මේ බ්‍රාහ්මණ, හිස සත්කඩකට පැලීම ගැන පැහැදිලි කරගැනීමට තමාගේ ජේෂ්ඨතම සිසුන් 16 දෙනා බුදුන් වහන්සේ වෙත යැවීම, දහම අවබෝධ කර බුදුන් සරණ යාමේ විස්තර මෙහි දක්වා ඇත. **මූලාශ්‍ර**ය: ඛු.නි.සුත්තනිපාත: පාරායනවග්ග:වස්තුගාථා: පි,326.

**භ**

**භක**

**▲ භික්ඛක බ්‍රාහ්මණ -**Brahamin Bhikkhaka: පිණ්ඩපාතයෙන් යැපෙන මේ බමුණා, බුදුන් වහන්සේ හා ඔහු අතර වෙනස විමසු අවස්ථාවේදී, බුදුන් වහන්සේ මේ සූත්‍රය දේශනාකොට වදාළහ, අවසානයේදී මොහු බුදුන් සරණ ගිය උපාසකයෙක් විය. **මූලාශ්‍රය**:සංයු.නි: (1) සගාථවග්ග: බ්‍රාහ්මණසංයුත්ත: 7.1.10 භික්ඛක සූත්‍රය, පි.352.

**භද**

**▲ භද්ද උපාසක -** Bhadda Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත.**මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**▲ භද්දිය ලිච්චවි-**Bhaddiya the Licchavi

විසාලා නුවර, භද්දිය ලිච්චවි, බුදුන් වහන්සේ වදාළ මේ සූත්‍රය අසා පැහැදී බුදුන් සරණ ගියහ. **මූලාශ්‍රය**: අංගු.නි: (2): 4 නිපාත: 4.4.5.3 භද්දිය සූත්‍රය, පි.392.

**▲ භද්‍රක ගාමිණි**- Badraka gamini: මල්ලව දනව්වේ, උරුවෙලාකප්ප නියම් ගමේ, ගම් ප්‍රධානියා වූ මොහු, බුදුන් වහන්සේ හමුවී දුක හටගැනීම හා නැතිවීම ගැන කරුණු විමසීම මෙහි දක්වා ඇත. ඔහු බුදුන් සරණ ගිය උපාසකයෙකි. **මූලාශ්‍රය**: සංයු.නි: (4) සළායතනවග්ග: ගාමිණිසංයුත්ත:8.1.11 භද්‍රක සූත්‍රය, පි.616.

**▲භද්‍රාවූධ මානවක-**Badrawuda manawaka: **බලන්න:** උපග්‍රන්ථය 1: භද්‍රාවූධ තෙර.

**භර**

**▲ භාරද්වාජ බ්‍රාහ්මණ**-Bhāradvāja brahmin: බුදුන් වහන්සේ වැඩසිටි සමයේ, ඉච්ඡානංගල ගමෙහි විසු, භාරද්වාජ බ්‍රාහ්මණ, එවක ප්‍රසිද්ධ බ්‍රාහ්මණ ඇදුරෙක්වූ තාරුක්ඛ බ්‍රාහ්මණ ගේ ශිෂ්‍යකි. බුදුන් වහන්සේ වදාළ මේ සූත්‍රය අසා පැහැදී ගිහි උපාසකයෙක් විය. **මූලාශ්‍රය:** ම.නි: (2): බ්‍රාහ්මණවග්ග: 2.5.8 වාසෙට්ඨ සූත්‍රය, පි.716, EMN: 98 Vāseṭṭha Sutta, p.720.

**▲ භාරද්වාජ බ්‍රාහ්මණ කෝසල**-Bhāradvāja Brahmin Kosala: කෝසල දනව්වේ වාසය කල මේ බ්‍රාහ්මණ, බුදුන් වහන්සේ වදාළ දහම අවබෝධ කර ගිහි උපාසක බවට පත්විය. **මූලාශ්‍රය:** සංයු.නි: (1) බ්‍රාහමණසංයුත්ත: 7.2.8 කට්ඨහාර සූත්‍රය, පි.348.

**භල**

**▲භල්ලික ගහපති**- Householder Ballika: මේ ගහපති ඇතුළු අනිකුත් උපාසකයන්, කරුණු 6ක් සහිතව, නිවන්මග ප්‍රත්‍යක්ෂ කර ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය විමුක්තිය. **සටහන්**: එම ගුණ ඇති අනිකුත් උපාසකයන් ගැන මෙහි දක්වා ඇත. **මූලාශ්‍ර**ය: අංගු.නි: (4) 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290

**ම**

**මග**

**▲ මාගන්දිය බ්‍රාහ්මණ හා බ්‍රාහ්මණිය-**Brahmin Magandiya & Wife: බුදුන් වහන්සේගේ කුරු දේශයේ චාරිකාවේ වඩින අවස්ථාවක, මේ බමුණාට බුදුන් වහන්සේ හමුවිය. පිය සටහන් දැක උත්තම පුරුෂයෙක් බව හඳුනා ගත් මේ බ්‍රාහ්මණයා, තමන්ගේ රූමත් දියණිය කැඳවා ගෙනවිත්, උන්වහන්සේට විවාහ කරදීමට යෝජනා කළහ. තමන් වහන්සේ කාමය හැරදමා ඇතිබව පවසා එම යෝජනාව ප්‍රතික්ෂේප කළ බුදුන් වහන්සේ ඔවුන්ට දහම් දෙසුහ. දහම අවබෝධ කරගත් මාගන්දිය බ්‍රාහ්මණය හා ඔහුගේ බිරිඳ බුදුන් සරණ ගියහ, ඔවුන් අනාගමි මගඵල ලැබුහ.

**සටහන:** රූපත්බව නිසා මානයෙන් මත්වූ මාගන්දියා යුවතිය, අසුචි පිරුණු කයක් ලෙසින් තම රුපත්බව බුදුන් වහන්සේ පිළිකුල් කිරීම ගැන උන්වහන්සේ හා වෛර බැඳ ගති. පසුව කොසඹෑ නුවර උදේන රජුගේ බිසවබවට පත්වී, බුදුන් වහන්සේ ව නුවරට වැඩිය අවස්ථාවේ, මිනිසුන් යොදවා උන්වහන්සේට හා සංඝයාට කරදර කිරීමට උත්සාහ කරනලදී. උදේන රජුගේ අගබිසව සාමාවතී දේවිය බුදුන් සරණ ගිය නිසා එතුමිය හා පිරිවර ගිනිබත් කර විනාශ කරන ලදී. **බලන්න:** සාමාවතී බිසව. **මූලාශ්‍ර**: ඛු.නි: සුත්තනිපාත:අට්ඨකවග්ග: 4-9 මාගන්දිය සූත්‍රය, පි.284.

**▲ මිගාර සිටුවරයා-** Migara Situvaraya: සැවැත්නුවර මහා ධන සිටුවරක්වූ මොහු, විශාඛා මහා උපාසිකාවගේ, ස්වාමිපුරුෂයාගේ පියාය, මිගජාල තෙරුන්ගේ අත්තාය. අන්‍යආගමිකයන් ඇදහු මොහු හා පව්ලේ සෙසු අය, විසාඛාවගේ අනුග්‍රහයෙන් බුදුන් සරණ ගියහ, එනිසා ඕතොමෝ මිගාරමතා යන නමින්ද හඳුන්වා ඇත. **සටහන**: \* පසේනදී කෝසල රජුගේ උග්ග මහාඇමති, බුදුන් වහන්සේ බැහැදැක, රෝහණ සිටුවරයාගේ මුනුපුරු, මිගාර සිටුවරයා මහා ධනසම්පත් ඇතිබව පවසා ඇත. ඒ අවස්ථාවේදී, බුදුන් වහන්සේ වදාළේ ඒවා පහසුවෙන්ම විනාශවනබවය. එහෙත්, ධර්-ම ධනය එසේ විනාශයට නොයන බවය. **සටහන**: විස්තර පිණිස බලන්න: “**Treasures of the Noble’**: by Soma Thera, Bodhi Leaves: Vol II (B), BPS, 1965. **මූලාශ්‍ර:** අංගු.නි: (4 ): 7 නිපාත: 7.1.1.5. හා 7.1.1.6 ධන සුත්‍ර හා 7.1.1.7.උග්ග සූත්‍රය, පි.303, EAN: 7: 5.5 &6.6 Wealth & 7.7. Ugga, p. 370.

**▲මිගසාලා උපාසිකාව**-Upasika Migasala:L මිගසාලා, බුදුන් වහන්සේගේ ගිහි උපාසකවූ ඉසිදත්ත ගේ දියණියය. බ්‍රහ්මචාරිබව පිලිබඳ ඇය ගේ විමසුමක් අරභයා මේ සූත්‍ර දේශනාකර ඇත. **බලන්න**: ඉන්ද්‍රිය වර්ධනය අනුව පුද්ගලවෙනස්කම්, පුරාණ හා ඉසිදත්ත උපාසකවරු.**මූලාශ්‍ර:** අංගු.නි:6 නිපාත: 6.1.5.2 මිගසාලා සූත්‍රය, පි.130, අංගු.නි:10 නිපාත:10.2.3.5 මිගසාලා සූත්‍රය, පි.274.

**මත**

**▲ මුත්තා උපාසිකා-** Muttha Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**.බලන්න:** අංගු.නි: (5): 8 නිපාත:සාමඤඤවග්ග සූත්‍ර, පි.381.

**මධ**

**▲ මධුරාපුර අවන්තිපුත්‍ර රජතුමා-**King Avanthiputta of Madhura: මධුරාපුර අවන්තිපුත්‍ර රජතුමා, මහා කච්ච්චාන තෙරුන් මුන ගැසීම හා බුදුන් සරණයාම මේ සූත්‍රයේ විස්තර කර ඇත. **බලන්න**: ම.නි: මධුරා සූත්‍රය.

**මන**

**▲ මනුජා උපාසිකා-** Manuja Upasika

මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:**අංගු.නි: (5):8 නිපාත:සාමඤඤවග්ග සූත්‍ර, පි.381.

**▲ මුන්ඩ රජ-** King Muṇḍa: පාටලිනුවර රජවූ මොහු තමාගේ ප්‍රියතම දේවියවූ භද්‍රාගේ මරණය නිසා මහා ශෝකයකට පත්විය. නාරද තෙරුන් දේශනා කල සෝකසල්ලහරණ ධම්ම පරියාය අසා, බුදුන් සරණ ගොස්, දහම අවබෝධ කර ශෝකය පහ කරගත් බව මෙහි දැක්වේ. **මූලාශ්‍රය**: අංගු.නි: (3) 5 නිපාත: 5.1.5.10 සෝකසල්ලහරණ සූත්‍රය, පි.112.

**▲ මානත්ථද්ධ බමුණා-** Brahmin Mānatthaddha: සැවැත්නුවර වැසි මානත්ථද්ධ බමුණා, තමදෙමාපියන්ට, වැඩිහිටියන්ට ගරු නොකළ අධිකවූ මානයෙන් යුත් කෙනෙකි. එක් සමයක බුදුන් වහන්සේ ධර්-මය දේශනා කරනු අසා ඒ අසලට පැමිණි ඔහු මෙසේ සිතිය: “ශ්‍රමණ ගොතම පළමුව මා අමතන්නේ නම්, මම ඔහු හා කතා කරමි”. බුදුන් වහන්සේ ඔහු දැක ඔහුට කතා නොකළ නිසා ඔහු ආපසු යාමට පිටත්විය. ඒ අවස්ථවේදී, බුදුන් වහන්සේ ඔහු අමතා මෙසේ වදාළහ:

“**තමාගේ යහපත පතන කෙනෙක් මානය දැරීම සුදුසුනැත, ඔබ යම්** **ප්‍රයෝජනයක් හේතු කොට මෙහි පැමිණියේ නම් එය සිදුකරගන්න”.**

තමාගේ සිත බුදුන් වහන්සේ දුටුබව අවබෝධ කළ ඒ බමුණා බුදුන් පාමුල වැටි, උන්වහන්සේගේ පාදය සිඹමින් තමා, මානත්ථද්ධ බව පැවසිය. ඒ බව දුටු පිරිස පවැසුවේ:

‘ඒ නම් අසිරිමත් සිදුවීමකි, තමාගේ දෙමාපියන්, වැඩිහිටියන් ගරු නොකරන ඒ බමුණා, බුදුන් වහන්සේට යටහත් පහත්ව ගරුකරයි’. බමුණාගේ සිත බුදුන් වහන්සේ කෙරෙහි පහන්වූ බව දුටු උන්වහන්සේ ඔහුට, කවරෙකුට ගරු කිරීම සුදුසුද යන්න වදාළහ. ඒ දේශනාව අවසානයේ ඒ බමුණා බුදුන් සරණ ගිය උපාසකයෙක් විය. **මූලාශ්‍රය:** සංයු.නි:බ්‍රාහ්මණසංයුත්ත:7.2.5 මානත්ථද්ධ සූත්‍රය, පි.342.

**මණ**

**▲ මණිචූලක ගාමිණී**- Maṇicūḷaka the headman: රජගහනුවර වැසි මොහු බුදුන් වහන්සේ හා සංඝයා පිලිබඳ විස්වාසය ඇති ගිහියෙක්ය. රාජසේවක පිරිසක් බුද්ධ ශ්‍රාවකයන්, රන් රිදී ආදිය ගන්නේය යන මතයට එරෙහිව මොහු කතා කර ඇත. ඔහුගේ කියමන බුදුන් වහන්සේ අනුමත කර ඇති බව මෙහි පෙන්වා ඇත. **මූලාශ්‍රය:** සංයු.නි: (4) සළායතනවග්ග:ගාමිණිසංයුත්ත:8.1.10 මණිචූලක සූත්‍රය, පි.614.

**▲ මෙණ්ඩක ගහපති-**Householder Mendaka: මෙතුමා කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**මල**

**▲ මල්ලිකා දේවිය-**Queen Mallika

පසේනදී කෝසල රජුගේ අග බිසවය, බුදුන් වහන්සේ සරණ ගිය උපාසිකාවකි. **බලන්න**: \* සංයු.නි: කෝසලසංයුත්තය, මල්ලිකා සූත්‍රය, \*\* අංගු.නි: 4 නිපාත: මල්ලිකා සූත්‍රය. **සටහන:** මෙතුමිය හා විසාකා මහා උපාසිකා ඇතුළු උපාසිකාවන් උපෝසථ අටසිලයෙ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ මෝලියසීවක පරිබ්‍රාජක-**Moliyasivaka Paribrajaka: රජගහනුවර වාසි පරිබ්‍රාජකයෙක් වූ මොහු, බුදුන් වහන්සේ ධර්මයේ සන්දිට්ඨික ගුණය පෙන්වමින් වදාළ මේ සුත්‍රය අසා බුදුන් සරණගියහ. **සටහන:** මොහුගේ නම සිවකය, කෙස් මුදුනේ ගැටගසා ගෙන සිටි නිසා මෝලිය සීවක ලෙසින්ද දක්වා ඇත. **මූලාශ්‍රය:** අංගු.නි: (4): 6 නිපාත:ධම්මිකවග්ග: 6.1.5.5 ප්‍රථම සන්දිට්ඨික සූත්‍රය, පි.144.

**▼සියළු වේදනා, කර්මය නිසා ඇ**තිවන්නේද? යයි මොහු ඇසු පැනයකට පිළිතුරු ලෙසින් බුදුන් වහන්සේ මේ සූත්‍රය, මොහුට වදාළහ. **මූලාශ්‍රය:** සංයු.නි: (4) සලායතනවග්ග: වේදනාසංයුත්ත: 2.3.1මෝලිය සිවක සූත්‍රය, පි.461.

**මහ**

▲ **මහානාම** **ශාක්‍ය**- Mahānāma the Sakyan: අග්‍රවූ ප්‍රනීතවූ දේ දෙන උපාසකයන් අතරෙන් මෙතුමා අග්‍රය යි බුදුන් වහන්සේ වදාළහ. **සටහන:** කපිලවස්තු නුවර, ශාක්‍ය කුමාරයෙක් වූ මොහු, බුදුන් වහන්සේගේ ඥාති සහෝදරයෙකි, අනුරුද්ධ තෙරුන්ගේ වැඩිමහල් සහෝදරයාය. සෝතාපන්න මෙතුමාට බුදුන් වහන්සේ පිලිබඳ අචල ශ්‍රද්ධාවක් පැවතිනි. **බලන්න:** EAN: Note:133, p.587. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84, EAN:1: Foremost, p. 44.

▼**මහානාම ශාක්‍යයන්**, ආධ්‍යාත්මික වර්ධනය ලැබූ නිසා මරණින් මතු ඔහු විශේෂබවට පත්වන බව බුදුන් වහන්සේ දක්වා ඇත. ඔහු සිව්දහම ඇති හෙයින් (සෝතාපන්න) නිවනට බරවී සිටි. ඒ පිලිබඳ බුදුන් වහන්සේ දක්වා ඇති උපමා: 1) තෙල්කළය උපමාව. තෙල් පිරුන කළයක් විලට වැටුන විට, වලං කෑලි යට යයි, තෙල් ඉහල එයි 2) රුක් උපමාව: නැගෙනහිරට නැමුන ගසක් කපා දැමුවිට එය පතිත වන්නේ නැගෙනහිර දිශාවටය. එලෙස, සොතපන්න උතුමා, යළි උපතක් ලබන්නේ සුගතියකය. **මූලාශ්‍රය**:සංයු.නි: (5-2): මහාවග්ග: සෝතාපත්තිසංයුත්ත: සරකානි වග්ග: 11.3.1 හා 11.3.2 මහානාම සූත්‍ර, පි.206.

▼**ගිහිඋපාසකයෙක්** වන අන්දම පිළිබඳව බුදුන් වහන්සේ මහානාම ශාක්‍යයන්ට මෙහිදී විස්තර කර ඇත. **බලන්න:** සංයු.නි: (5-2) සෝතාපත්ති සංයුත්ත**:** සගාථ පුඤඤාභිසන්ද වග්ග: මහානාම සූත්‍රය.

▼**මහානාම ශාක්‍යයන්**, තමන්ට බුදුන් වහන්සේ කෙරෙහි ඇති විස්වාසය හා ප්‍රසාදය ගැන මෙසේ පවසා ඇත:

“...මෙහි කිසියම් කරුණක් උපදෙන්නේය. භාග්‍යවතුන් වහන්සේ එක පසෙක වන සේක...ලෝකයා එක් පසෙක වන්නාහ. භාග්‍යවතුන් වහන්සේ යම් පසෙක නම් මමත් එහිම වෙනේනෙමි...මෙසේ පහන්වූ මා භාග්‍යවතුන් වහන්සේ දරන සේක්වා”. **මූලාශ්‍රය:** සංයු.නි:(5-2 ) සෝතාපත්තිසංයුත්ත: සරකානි වග්ග:මහානාම සූත්‍ර 3, පි. 206.

▼**සෝතාපන්න** ආරිය ශ්‍රාවකයා ගේ විහරණය, පිලිබඳ බුදුන් වහන්සේ මේ සූත්‍රය, මහානාම ශාක්‍යයන්හට දේශනා කර ඇත. **මූලාශ්‍ර:**අංගු.නි: 6 නිපාත:ආහුනෙය්‍යවග්ග:6.1.1.10 මහානාම සූත්‍රය, පි.32.

▼ **මහානාම ශාක්‍යයන්හට,** බුදුන් වහන්සේ, අනුසති භාවනා ගැන දේශනා කර ඇත. **බලන්න**: අංගු.නි: (6 ): 11 නිපාත: අනුසති වගග: 11.2.1, මහානාම සූත්‍රය,11.2.2 දුතිය මහානාම සූත්‍රය, පි.645-654.

▼ **ත්‍රිවිධරත්නය සරණයෑම** පමනකින්ම උපාසක වේ යයි බුදුන් වහන්සේ මේ සූත්‍ර යේදී මහානාම ශාක්‍යයන්හට වදාළහ. **සටහන**: උපාසකයෙක් තුල තිබිය යුතු යහපත් ගුණ මෙහි දක්වා ඇත. **මූලාශ්‍ර:**අංගු.නි: (5): 8 නිපාත: ගහපතිවග්ග: 8.1.3.5 මහානාම සූත්‍රය, පි.142.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ මහාලි ලිච්චවී-** Mahāli the Licchavi: මහාලි ඔට්ඨද්ධ ලිච්චවී, විසාලා නුවර විසු බුදුන් සරණ ගිය ලිච්චවී කුමාරයෙකි. කලින් කල බුදුන් වහන්සේ බැහැදැක බොහෝ දහම් ප්‍රශ්න අසා ඇතිබව සූත්‍රදේශනාවල දක්වා ඇත. **බලන්න:** අංගු.නි: 9 නිපාත: 10.1.5.7 මහාලි සූත්‍රය, දීඝ.නි: මහාලි සූත්‍රය, සංයු.නි: සක්කසංයුත්ත:11.1.3 මහාලි සූත්‍රය හා ඛන්ධසංයුත්ත:උපයවග්ග: 1.2.1.8 මහාලි සූත්‍රය.

**▲ මහාසාල බමුණා-** Brahmin Mahasala: පෙරදී ධනවත්ව ජීවත්වූ මහාසාල නම් වයස්ගත බමුණෙක් බුදුන් වහන්සේ හමුව තම දරුවන් ඔහු නිවසින් නෙරපා දැමීම නිසා තමන් ඉතා දිළිඳු ජිවිතයක් ගත කරන බව පැවසුහ. බුදුන් වහන්සේ, ඒ බමුණාහට ගාථාවක් උගන්වා, එය ප්‍රසිද්ධ ස්ථානවල දී සජ්ජායනා කිරීමට උපදෙස් දුන්හ. ඉන්පසු ඔහුගේ දරුවන්, පියාට මැනවින් සාත්තුකලෝය. ඉන්පසුව ඒ බමුණා සතුටින් තමාලත් දේ බුදුන් වහන්සේට පුජා කර, බුදුන් සරණ ගිය උපසකයෙක්විය. **මූලාශ්‍රය:** සංයු.නි:(1) බ්‍රාහ්මණසංයුත්ත: උපාසකවග්ග:7.2.4 මහාසාළ සූත්‍රය, පි.340.

**ය**

**යධ**

**▲ යොධාජීව ගාමිණී-** Yodhajiva Gamini**:** යොධාජීව ගාමිණී, බුදුන් වහන්සේ වැඩසිටි සමයේ, යුද්ධභටයෙක් ලෙසින් ජීවිකාව කරගත් පුද්ගලයෙකි. පෙරසිටි ඇජර පැජර නම්ලත් යොධාජීවයන් විසින් දැරූ දිට්ඨිය වූ:

“මරණින් මතු යොධාජීවයන්, සරඤජිත දේව සභාවේ යළි උපත ලබති” යන අදහස මොහුටදවිය. ඒ පිළිබඳව විමසනු ලදුව, එම දිට්ඨියේ ලාමක බව බුදුන් වහන්සේ ඔහුට පෙන්වා දී ඇත: සතුරෝ වැනසීම, තරහ නපුරු සිතින් කරන අකුසලයකි, ඒ නිසා යළි උපත දුගතියය-නිරය හෝ තිරිසන් යෝනියය. බුද්ධ දේශනාව අසා මිථ්‍යාදිට්ඨිය පහ කර ඔහු බුදුන් වහන්සේ සරණ ගිය උපාසකයෙක් විය. **මූලාශ්‍රය**:සළායතනවග්ග:ගාමිණීසංයුත්ත:8.1.3 යොධාජීව සූත්‍රය, පි. 588.

**යස**

**▲යසකුල පුත් තෙරුන්ගේ දෙමාපියන් හා පෙර බිරිඳ-** Parents & former wife of Yaskaulaputtha Thera**:** තමන්ගේ පුතා සොයමින් ගිය, යස සිටුවරයාට, ඉසිපතන මිගදායේ දී බුදුන් වහන්සේ සම්මුඛයෙහි දහම අසා සෝතාපන්න බව ලබා ගැනීමට වාසනාව ඇතිවිය. ඔහු තිසරණ සරන ගිය පලමු ගිගි උපාසක විය. බුදුන් වහන්සේ ඇතුළු සංඝයාට යස සිටුවරයා විසින් දෙන ලද දානය අවසානයේ, බුදුන් වහන්සේ වෙතින් දහම අසා සිටුවරයාගේ බිරිය හා ලේලිය සෝතාපන්න වුහ. ඔවුන් තිසරණ සරණ ගිය පළමු ගිහි උපාසිකාවෝය. **බලන්න:** උපග්‍රන්ථය 1:යසකුල පුත්‍ර තෙර. **මූලාශ්‍රය:**වින.පි:මහාවග්ගපාලි1: යසකුල පුත්ත පබ්බජා කථා, පි.108.

**ර**

**රච**

**▲රුචි උපාසිකා-**Ruchi Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත:සාමඤඤවග්ග සූත්‍ර, පි.381.

**රස**

**▲රාසිය ගාමිණී-**Rasiya Gamini: රාසිය ගාමිණී, බුදුන් සරණ යෑම මේ සූත්‍රයේ දී පෙන්වා ඇත. **මූලාශ්‍රය:** සංයු.නි: (4): සළායතනවග්ග: ගාමිණීසංයුත්ත:8.1.12. රාසිය සූත්‍රය, පි.620.

**ල**

**ලක**

**▲ ලෝකායාත බ්‍රාහ්මණ**- The cosmologist Brahamana: බුදුන් වහන්සේ මධ්‍යම ප්‍රතිපදාව පිලිබඳ වදාළ දහම් දේශනය අසා මේ බමුණා බුදුන් සරණ ගිය උපාසකයෙක් විය. **බලන්න**:ලෝකායතික. **මූලාශ්‍ර:** සංයු.නි: (2): නිදානවග්ග:අභිසමයසංයුත්ත:ගහපතිවග්ග: 1.5.8 ලෝකායාතික සූත්‍රය, පි.140, ESN: 12 Nidanasamyutta:V: 48.8. A Cosmologist, p. 677.

**▲ලෝහිච්ච බ්‍රාහමණ (1) -** Lohichcha Brahamana-1

ලෝහිච්ච බ්‍රාහමණයාට ඇතිවූ ලාමක දිට්ඨිය පහ කිරීම පිණිස බුදුන් වහන්සේ වදාළ දහම් දේශනය අසා පැහැදුන ඒ බ්‍රාහ්මණයා, මෙසේ පවසා බුදුන් සරණ ගිය උපාසකයෙක් බවට පත්විය:

“භවත් ගෝතමයන් වහන්ස, යම්සේ අශුචි වළක වැටුන මිනිසෙක් ගේ හිස් කෙසින් ගෙන ඔසවා ගොඩට ගන්නා සේ, නිරය නම් වළට වැටීමට ගිය මා, ඔබ වහන්සේ ගොඩට ගත්තේය... භවත් ගෝතමයන් වහන්ස, අභිකාන්තය...” **සටහන:** මේ බමුණා කොසොල්රට, සාලවතිකා ගමේ අධිපතිය. **මූලාශ්‍රය**: දීඝ.නි: (1): 12 ලෝහිච්ච සූත්‍රය, පි. 556

**▲ ලෝහිච්ච බ්‍රාහමණ 2 -** Lohichcha Brahamana 2: අවන්තිදේශයේ, මක්කරකට නුවර වාසය කළ මේ බමුණා, මහා කච්චයන තෙරුන් වදාළ දහම අසා පැහැදී ගිහි උපාසකයෙක් බවට පත්විය. **මූලාශ්‍රය:** සංයු.නි: (4): සළායතනවග්ග:වේදනාසංයුත්ත: ගහපතිවග්ග: 1.13.9 ලෝහිච්ච සූත්‍රය, පි.266.

**ව**

**වඛ**

**▲වෙඛනස්ස පරිබ්‍රාජක-**Vekhanassa paribrajika: වෙඛනස්ස පරිබ්‍රාජක අන්‍ය ආගමික ගුරුවරයෙකි, සකුලදායි පරිබ්‍රාජක ගේ ගුරුවරයා ලෙසින්ද දක්වා ඇත. බුදුන් වහන්සේ වදාළ මේ සූත්‍රය අසා දහම අවබෝධ කරගත් මොහු බුදුන් සරණ ගිය උපාසකයෙක් විය. **මූලාශ්‍රය:** ම.නි: (2): 2.3.10 වෙඛනස්ස සූත්‍රය, පි.410.

**වජ**

**▲වජ්ජියමාහිත ගහපති**- Householder Vajjiyamāhita: චම්පා නුවර විසු මෙතුමා බුදුන් වහන්සේගේ ගිහි උපාසකයෙකි. අන්‍යආගමිකයන් බුදුන් වහන්සේ පිලිබඳ අභූත චෝදනා ප්‍රකාශ කළවිට, ධම්මානුකූලව කරුණු පෙන්වා ඔවුන් නිහඬ කිරීමට සමත්විය. බුදුන් වහන්සේ මේ උපාසක පිලිබඳ කළ ප්‍රසංසා මේ සූත්‍රයේ පෙන්වා ඇත. **මූලාශ්‍ර:** අංගු.නි: (6): 10 නිපාත: 10.2.5.4.වජ්ජියමාහිත සූත්‍රය,පි.368, EAN:10: 94-4 Vajjiyamāhita, p.535.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲විජය ගහපති-**Householder Wijaya: මෙතුමා කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත.

**මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**වප**

**▲ වප්ප ශාක්‍ය-**Vappa the Sakkyan: කපිලවස්තු- කිඹුල්වත් නුවර විසු වප්ප ශාක්‍ය, නිගණ්ඨනාථ පුත්‍රගේ ශ්‍රාවකයෙකි. බුදුන් වහන්සේ වදාළ මේ සූත්‍රය අසා බුදුන් සරණ ගියහ. ඒ අවස්ථාවේදී තමන් පෙර ඇදහු ලාමක දිට්ඨිය ගැන මෙසේ පැවසුහ:

“ යම්කෙනක්, ලාභ ලබාගැනීම පිණිස අශ්වයන් ඇති කරයි, එහෙත් ඉන් ඔහුට වෙහෙස මිස ලාභයක් නොවේ. එලෙස, පෙර මම අනුවණ නිගණ්ඨනාථයන් ඇදහුයෙමි, ඉන් වෙහෙස මිස ලාභයක් මට නොවිය, අද දින සිට ඔහු කෙරේ පැවති සැදැහැව වේගවත් සුළං රැල්ලකින් ඉවතට ගෙන ගිය සේ, නැතිනම්, ගඟේ පාකර ඇරිය ලෙසින් අවසන්විය”. **මූලාශ්‍රය**: අංගු.නි:(2): 4 නිපාත: 4.4.5.5. වප්පසූත්‍රය, පි.400.

**වර**

▲ **වෙරඤජ බ්‍රාහ්මණ-**Brahmin Veranja: වෙරඤජ නුවර වැසි මේ බ්‍රාහ්මණයා, බුදුන් වහන්සේ හමුව, උන්වහන්සේ වැඩිහිටියන්ට ගරු නොකරන්නේය, යයි පවසා ඇත. ඒ පිළිබඳව බුදුන් වහන්සේ වදාළ දහම අසා සතුටුවි බුදුන් වහන්සේ සරණ ගිය උපාසකයෙක් විය. **මූලාශ්‍රය**: අංගු.නි: (5): 8 නිපාත:මහාවග්ග: 8.1.2.1 වෙරඤජ සූත්‍රය, පි.62.

**▲වෙරඤජ බමුණු පිරිස-** Brahmins of Veranja: මේ බමුණු පිරිස, බුදුන් වහන්සේ ජේතවනාරාමයේ වැඩ වසන සමයේ උන්වහන්සේ බැහැදකිමට පැමිණීම හා බුදුන් වහන්සේ වදාළ දහම අසා පැහැද, බුදුන් සරණයාම මෙහි විස්තර කර ඇත. **මූලාශ්‍රය**:ම.නි: (1): 1.5.2 වෙරඤජක සූත්‍රය, පි:692.

**▲වෙරහච්චානි බ්‍රාහ්මණිය-**Verahaccāni the Brahmin lady: කාමන්ඩා නුවර, බ්‍රාහ්මණ ගුරුවරියක් වූ මෝ තොමෝ, උදායි තෙරුන් විසින් අරහත්වය පිලිබඳ වදාළ දේශනය අසා බුදුන් සරණ ගිය උපාසිකාවක් වුවාය. **මූලාශ්‍රය:** සංයු.නි: (4): සළායතනසංයුත්ත: ගහපතිවග්ග:1.13.10 වෙරහච්චානි සූත්‍රය, පි. 272.

**වළු**

▲ **වේළුද්වාර බ්‍රාහ්මණ ගම් වැසියෝ-**Villagers of Veludvara : බුදුන් වහන්සේ, ගිහියන් ධම්මානුකූල ජිවිතයක් ගත කරන්නේ කෙස්ද යයි මේ බ්‍රාහ්මණ ගම් වැසි පිරිසට වදාළ දේශනාව අසා පැහැදුන ඔවුන්, බුදුන් සරණ ගිය උපාසකයන් වු බව මෙහි දක්වා ඇත. **බලන්න**: අත්තුපනායික ධම්මපරියාය. **මූලාශ්‍රය:** සංයු.නි: (5-2): මහාවග්ග: සොතාපත්තිසංයුත්ත: වේළුද්වාරවග්ග:11.1.7 වේළුද්වාර සූත්‍රය, පි.178.

**වස**

**▲ වස්සකාර බ්‍රාහ්මණ-**brahmin Vassakāra

මොහු මගධයේ අජාසත් රජුගේ මහා ඇමැතියාය. මහා පරිනිබ්බාන සූත්‍රයේදී: වස්සකාර බ්‍රාහ්මණ බුදුන් වහන්සේ බැහැදැකීමට පැමිණීම, බුදුන් ප්‍රමුඛ සංඝයාට දන් පිරිනැමීම පිලිබඳ විස්තර දැක්වේ. මහා පුරුෂයා කව්ද? යයි ඔහු ඇසු පැණයට පිළිතුරු වශයෙන් බුදුන් වහන්සේ මේ සූත්‍රය වදාළහ. **බලන්න:**අංගු.නි: (2): 4 නිපාත: 4.1.4.5 වස්සකාර සූත්‍රය, පි.93.

▼ **දිට්ඨි** පිලිබඳ, බුදුන් වහන්සේ වදාළ මේ දේශනාව අසා මොහු සතුටට පත්වූ බව මේ සූත්‍රයේ දක්වා ඇත. **බලන්න**: අංගු.නි: (2): 4 නිපාත: බ්‍රාහ්මණ වග්ග: 4.4.4.3 වස්සකාර සූත්‍රය, පි.356.

▼ **මේ සූත්‍රයේදී බුදුන් වහන්සේ** මොහුට, සත්පුරුෂ ලක්ෂණ පෙන්වා ඇත. **බලන්න:**අංගු.නි: (2): 4 නිපාත: බ්‍රාහ්මණ වග්ග: 4.4.4.7 දුතිය වස්සකාර සූත්‍රය, පි.368.

**▲ වාසෙට්ඨ උපාසක-** VāseṭṭhaUpasaka: කොසඹෑනුවර වැසි මේ උපාසක බුදුන් සරණගිය අටසීලයේ පිහිටි ගිහියෙක් බව මේ සූත්‍රයේ පෙන්වා ඇත. **මූලාශ්‍රය**: අංගු.නි: (5): 8 නිපාත: උපෝසථවග්ග: 8.1.5.4 වාසෙට්ඨඋපෝසථ සූත්‍රය, පි.212.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ වාසෙට්ඨ බ්‍රාහ්මණ**- Vāseṭṭha brahmin: බුදුන් වහන්සේ වැඩසිටි සමයේ, ඉච්ඡානංගල ගමෙහි විසු, වාසෙට්ඨ බ්‍රාහ්මණ, එවක ප්‍රසිද්ධ බ්‍රාහ්මණ ඇදුරෙක්වූ පොක්ඛරසාති බ්‍රාහ්මණගේ ශිෂ්‍යකි. බුදුන් වහන්සේ වදාළ මේ සූත්‍රය අසා පැහැදී ගිහි උපාසකයෙක් විය. **මූලාශ්‍රය:** ම.නි: (2): බ්‍රාහ්මණවග්ග: 2.5.8 වාසෙට්ඨ සූත්‍රය, පි.716,EMN: 98 Vāseṭṭha Sutta, p.720.

**▲ විසාක උපාසක-**Visaka Upasaka: අනාගාමී ගිහි උපාසකයෙක් වූ මෙතුමා, ධම්මදින්නා තෙරණියගේ ගිහිකල ස්වාමියාය. මෙතුමා හා තෙරණිය අතර පැවති ධම්ම ප්‍රශ්න සාකච්ඡාව මෙහි විස්තරකර ඇත. **මූලාශ්‍ර:** ම.නි: (1) 1.5.4. චූල වෙදල්ල සූත්‍රය,පි. 721, EMN:44***:*** Cūḷavedalla Sutta, p.379.

**▲ විසාකා මහා උපාසිකා-** Visaka Mahaupasika: විසාකා සිටුදුව, මිගාර මාතා ආදී නම් වලින්ද මෙතුමිය හඳුන්වා ඇත. සොතපන්න වූ මෙතුමිය, දායිකාවන් අතරෙන් අග්‍රය යි බුදුන් වහන්සේ වදාළහ. **බලන්න:**EAN: note: 140, p. 587. **මූලාශ්‍ර:** අංගු.නි: (1) 1 නිපාත: **එතදග්ග පාළිය**, පි. 84,EAN:1: Foremost, p. 44.

▼ **පෙර ජිවිතයක** මෙතුමිය කිකී රජුගේ සත්දියණියන් ගෙන් කෙනෙකි. **බලන්න**: උ.ග්‍ර:2:ඛේමා තෙරණිය.

▼**මේ උපාසිකාව** හා ඇතුළු උපාසිකාවන් උපෝසථ අටසිලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▼ මෙහිදී, බුදුන් වහන්සේ,** විසකාවට,යහපත් කාන්තාවක් සතු ගුණ පෙන්වා ඇත. **මූලාශ්‍රය**:අංගු.නි: (5): උපෝසථවග්ග: ලෝකවිජය සූත්‍ර 2කි, පි. 232.

**▼ විසාඛාවාට දේශනා කරනලද සූත්‍ර**: \* ඛු.නි: උදාන පාලිය: 2.9 විසාඛාසූත්‍රය, පි. 192: අනුන්ට අයත් සියල්ල දුක බව. \*\* ඛු.නි: උදාන පාලිය: 8.8 විසාඛාසූත්‍රය, පි. 340 :ප්‍රිය දේ නිසා දුක ඇතිවෙන බව. \*\* අංගු.නි: (5): 8 නිපාත: උපෝසථවග්ග: 8.1.57 විසාඛාමනාපකායික සූත්‍රය, පි.228 හා 8.1.5.3 විසාඛා උපෝසථ සූත්‍රය, පි.208 :මනාපකායික දේවසභාවේ යළි උපත ලබාගන්නා අන්දම පිලිබඳ උපදෙස් හා අටසිල් ගැනීමේ ආනිසංස දක්වා ඇත.

**ස**

**සග**

**▲ සංගාරව භද්‍රමුඛ** - Sangārava Bhdramukha: කෝසල ජනපදයේ, මණ්ඩලකප්ප යෙහි වාසය කල මොහු වේදයේ පරතෙරට පැමිණි බ්‍රාහ්මණ මානවකයෙක්ය. **බලන්න**:EMN: note: 917, p.1148. බ්‍රහ්මචරියාව පිලිබඳ මොහු ඇසු ප්‍රශ්ණවලට බුදුන් වහන්සේ වදාළ දහම් කරුණු අවබෝධකරගත් මෙතුමා බුදුන් සරණ ගිය ගිහි උවසුවෙක්වූහ. **මූලාශ්‍ර**: ම.නි: (2): 2.5.10 සංගාරව සූත්‍රය, පි.752, EMN: 100: Sangārava, p.744.

**▲ සංගාරාව බ්‍රාහ්මණ 1-** Brahmin Saṅgārava 1: සැවැත්නුවර වාසි මේ බ්‍රාහ්මණයාට නීවරණ ගැන බුදුන් වහන්සේ වදාළ මේ සූත්‍ර අසා බුදුන් සරණගිය බව මෙහි දක්වා ඇත. **සටහන**: අංගු.නි: (3): 5 නිපාත: සොණවග්ග: 5.4.5.3 සූත්‍රය (පි.396), EAN:5: 193.3 sutta, p.300: පංචනීවරණ පිළිබඳව, බුදුන් වහන්සේ මේ බ්‍රාහ්මණයාට දේශනා කර ඇත. **බලන්න:**ESN: note: 112, p.2401. **මූලාශ්‍ර:** සංයු.නි: (5-1): මහාවග්ග: බොජ්ඣංගසංයුත්ත: 2.6.5 සංගාරාව සූත්‍රය, පි.256, ESN:46: Bojjhangasamyutta: 55.5 Sangārava,p.1801.

**▲ සංගාරාව බ්‍රාහ්මණ 2 -** Brahmin Saṅgārava 2: සැවැත්නුවර වාසි මේ බ්‍රහ්මණයා දිය නෑමෙන් පව් සෝදාගැනීමේ ව්‍රතය පිළිගත් කෙනෙකි. ආනන්ද තෙරුන් ගේ ඉල්ලිමක් අනුව, බුදුන් වහන්සේ ඔහුගේ නිවසට පැමිණ මේ සූත්‍රය දේශනා කරනලදී. දහම අසා අවබෝධ කර වැරදි දිට්ඨිය පහකරගත් ඔහු බුදුන් සරණ ගියබව මෙහි දක්වා ඇත. **බලන්න**:පව් සේදීම. **මූලාශ්‍ර:**සංයු.නි: (1) සගාථවග්ග: බ්‍රාහ්මණසංයුත්ත: 7.2.11 සංගාරාව සූත්‍රය, පි.352, ESN:7: Brahmanasamyutta:21.11. Saṅgārava, p.388.

**සඟ**

**▲ සිඟාලක ගෘහ පුත්‍ර-**Singalaka the householder’s son

රජගහනුවර වාසි මොහු බුදුන් වහන්සේ වදාළ සිඟාල සූත්‍ර දේශනාව අසා බුදුන් සරණ ගියහ. **බලන්න**: ගිහියන්ට උපදෙස් **මූලාශ්‍රය:** දීඝ.නි: (3): 8 සිඟාලක සූත්‍රය, පි.304.

**සජ**

**▲ සුජාතා උපාසිකාව-** Sujatha upasika: ඤාතගමේ විසු මේ උපාසිකාව සෝතාපන්නව, මරණයට පත්වූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9 ගිඤ්ජකාවස්ථ සූත්‍ර, පි.184.

**සත**

**▲ සුතනා උපාසිකා-** Suthana Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත. **බලන්න**:අංගු.නි:(5): 8 නිපාත සාමඤඤවග්ග සූත්‍ර, පි.381.

**සද**

**▲සුදත්ත උපාසක**- Sudatta upasaka: ඤාතගමේ විසු මේ උපාසක සකදාගාමීව, මරණයට පත්ව, යලි එක්වරක් මේ ලෝකයට පැමිණ දුක කෙලවර කර ගන්නා බව මෙහි දක්වා ඇත. **මූලාශ්‍රය:**සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9, 11.1.10 ගිඤ්ජකාවස්ථ සූත්‍ර, පි.184.

**සන**

**▲ සන්තුට්ට උපාසක-** Santutta Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**▲සන්දක පරිබ්‍රාජක-** Sandaka paribrajaka**:** කොසඹෑනුවර වාසි මේ පරිබ්‍රාජකහට 500ක් පිරිවර සිටියහ. ආනන්ද තෙරුන්,බ්‍රහ්මචරියා වාසය පිලිබඳ දේශනා කළ මේ සූත්‍රය අසා පැහැදුන මෙතෙම, තමන් වයස්ගත නිසා පැවිදිවීමට අපහසු බව පවසා තමාගේ පිරිවරට, බුදුන්වහන්සේ වෙත බඹසර වාසය කිරිමට අවවාද කර ඇත. **මූලාශ්‍රය:** ම.නි (2) 2.3.6 සන්දක සූත්‍රය, පි.324.

**▲සංධාන ගහපති-**Householder Sandhana: මෙතුමා කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ සේනානිගේ දියණිය සුජාතා-**Senani’s daughter Sujatha**:** පළමුව සරණයෙහි පිහිටි, සේනානි ගේ දියණිය වන සුජාතාව, ගිහි උපාසිකාවන් අතරින් අග්‍රය යි බුදුන් වහන්සේ වදාළහ. උරුවෙල දනව්වේ, ගයාවේ (වර්තමාන බෝධිගයාව), සේනානි නම් කුල දෙටුවෙක්ගේ, දියණිය වූ මේ තුමිය, බෝධිසත්‍ව්යන් සම්බෝධිය ලැබීමට පෙර, කිරිබත් ආහාරය පුජා කරන ලදී. **බලන්න:** EAN:note:139 p. 587. **මූලාශ්‍ර:** අංගු.නි: (1 ) 1 නිපාත: **එතදග්ග පාළිය,** පි. 84**,** EAN:1: XIV : Foremost, p. 44.

**සණ**

**▲ සුමණා රාජ කුමරිය-** Princess Sumana: සැවැත්නුවර විසු මේ රජකුමරිය හා ඇයගේ 500ක් පිරිස බුදුන් සරණ ගිය, නිති දාන පුජා කරන ගිහි උපාසිකාවෝ බව මෙහි පෙන්වා ඇත. දන්දීමේ හා නොදීමේ විපාක පිළිබඳව බුදුන් වහන්සේ මෙහිදී ඇයට කරුණු විස්තර කර ඇත. **මූලාශ්‍රය:**අංගු.නි: (3): 5 නිපාත: සුමණාවග්ග:5.1.4.1. සුමණා සූත්‍රය, පි.72.

**▲ සෝණ ගෘහපුත්‍ර-**Sona the househoder’s son: රජගහ නුවර වාසි මොහු, බුදුන් වහන්සේගෙන්, පිරිනිවීම පිලිබඳ කරුණු විමසා ඇතිබව මේ සූත්‍රයේ දක්වා ඇත. **මූලාශ්‍රය:** සංයු.නි: (4): සළායතන සංයුත්ත: ගහපතිවග්ග: 1.13.5 සෝණසූත්‍රය, පි.258.

**▲ සොණා උපාසිකා-**Sona Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසිලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲සෝණමාතා උපාසිකා**-Sonamatha Upasika: මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**.බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**සප**

**▲ සුප්පියා උපාසිකා-Suppiya Upasika:** ගිලානඋපස්ථායිකාවන් අතරෙන් මෙතුමිය අග්‍රයයි බුදුන් වහන්සේ වදාළහ. එක්සමයක රෝගීවූ භික්ෂුවක් සුවපත් කිරීම පිණිස, තමාගේ කලවයෙන් මස් කපා පිළිගන්වා ඇත. **සටහන:** එම සිදුවීම මත, මිනිස්මස් අහාර ලෙසින් වැළඳීම තහනම් කිරීමේ විනය නිතිය පනවා ඇත. **බලන්න:** EAN:note:145. p.587. **මූලාශ්‍ර:** අංගු.නි: (1) 1 නිපාත: එතදග්ග පාළිය,පි. 84**,** EAN:1: Foremost, p. 44.

▼මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**.** **මූලාශ්‍රය:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ සුප්පවාසා කෝලිය දේවිය-** Suppavāsā Koliyan Devi: ඉතා ප්‍රනීතවූ අහාර පුජා කරණ දායිකාවන් අතරෙන් මෙතුමිය අග්‍ර යයි බුදුන් වහන්සේ වදාළහ. මෙතුමිය සීවලි රහතුන්ගේ මවය. පෙර කම්ම විපාකයක් නිසා ඇය දිගුකලක් ගැබ් දරා ගෙන සිට, බුදුන් වහන්සේගේ ආශිර්වාදයෙන් දරුවා බිහිකළාය. **බලන්න**: උප ග්‍රන්ථය1: සීවලී තෙර, EAN:note:144: p.587.

**මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84,EAN:1: XIV: Foremost, p. 44.

▼ **ප්‍රණීතවූ, සකසා දෙන** දන් දීමේ විපාක ලෙසින් දායකයා මෙලොව සතුටින් වාසය කරයි, සුගතියෙ යළි උපතක් ලබයි යයි බුදුන් වහන්සේ මෙතුමියට වදාළහ. **මූලාශ්‍රය:** අංගු.නි: (2) 4 නිපාත: 4.2.1.7 සුප්පාවසා සූත්‍රය, පි.142.

▼ **මේ උපාසිකාව** හා විසාකා මහා උපාසිකා ඇතුළු උපාසිකාවන් උපෝසථ අටසිලයේ පිහිටි අය බව මෙහි පෙන්වා ඇත**. බලන්න:** අංගු.නි: (5): 8 නිපාත: සාමඤඤවග්ග සූත්‍ර, පි.381.

**සභ**

**▲සුභද්ද උපාසක-**Subadda Upasaka: ඤාතගමේ විසු මේ උපාසක, අනාගාමිව, සුද්ධාවාසයක ඕපපාතික උපත ලැබූ බව මෙහි දක්වා ඇත. **මූලාශ්‍රය**:සංයු.නි: (5-2) මහාවග්ග: සෝතාපත්තිසංයුත්ත:11.1.8 හා 11.1.9,11.1.10 ගිඤ්ජකාවස්ථ සූත්‍ර, පි.184.

**සම**

**▲ සාමාවතී බිසව-**Queen Samawathi: මෛත්‍රී විහරණය ඇති උපාසිකාවන් අතරින් මෙතුමිය අග්‍ර යයි බුදුන් වහන්සේ වදාළහ. දෙමාපියන් නොමැතිව අනාථබවට පත් මෙතුමිය, කොසඹෑ නුවර උදේන රජුගේ අග මෙහෙසිය වුවාය. කුජුත්තරාවගෙන් දහම් අසා ඇය හා පිරිස තිසරණ සරණ ගියෝය. රජුගේ වෙනත් මෙහෙසියක් වූ මාගන්දියා, බුදුන් වහන්සේ කෙරෙහි වෛර බැඳ සිටිනිසා, ඇයගේ ඥාතින්ගේ උපකාර ඇතිව සාමාවතී බිසව හා පිරිවර සිටි මාළිගාව ගිනිබත් කලාය. **බලන්න:** EAN:note: 142,p. 587, කුජුත්තරා උපාසිකාව, මාගන්දිය බ්‍රාහ්මණ. **මූලාශ්‍ර:** අංගු.නි: (1 ) 1 නිපාත: එතදග්ග පාළිය, පි. 84**,** EAN:Foremost, p. 44.

▼ **බුදුන් වහන්සේ** කොසඹෑනුවර ඝෝසිතආරාමයේ වැඩවසන සමයේ, සාමාවතී බිසව හා 500ක් පිරිවර ගින්නෙන් දැවී කලුරිය කලහ. සංඝයා ඒ බව බුදුන් වහන්සේට පවසා ඔවුන්ගේ යළි උපත ගැන විමසුහ. ඔවුන් අතුරෙහි සෝතාපන්න, සකදාගාමී, අනාගාමී උවැසියන් සිටිබවත්, එමනිසා ඔවුන්ගේ කලුරිය කිරීම නිෂ්ඵල නොවන බව බුදුන් වහන්සේ වදාළහ. **මූලාශ්‍රය**: ඛු.නි: උදානපාලිය: 7.10 උදේන සූත්‍රය, පි.316.

▼**සාමාවතී බිසව** හා විසාකා මහා උපාසිකා ඇතුළු උපාසිකාවන් උපෝසථ අටසීලයේ පිහිටි අය බව මෙහි පෙන්වා ඇත**.** **මූලාශ්‍රය:**  අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ සෝමා හා සකුලා රාජ කුමාරින් -**Princesses Soma & Sakula: බුදුන් වහන්සේ සරණ ගිය මෙතුමියන්, පසේනදී කෝසල රජුගේ නැගණියන්ය. (බුහුනියන්). **මූලාශ්‍රය:** ම.නි: (2): 2.4.10 කණ්ණකත්ථල සූත්‍රය, පි.578.

**▲ සෝමා උපාසිකා-**Soma Upasika

මේ උපාසිකාව හා විසාකා මහා උපාසිකා ඇතුළු උපාසිකාවන් උපෝසථ අටසිලයේ පිහිටි අය බව මෙහි පෙන්වා ඇත**.** **මූලාශ්‍රය:**අංගු.නි: (5): 8 නිපාත: සාමඤඤවග්ග සූත්‍ර, පි.381.

**▲ සරකානි ශාක්‍ය-** Sarakani Sakyan: මෙතෙම බුදුන් වහන්සේ වැඩසිටි සමයේ කපිලවත්තු පුරයේ වාසය කළ, බුදුන් සරණගිය කෙනෙකි. සුරාපානයට ඇබ්බැහිවීම නිසා ගිලන්ව සිටියහ. ඔහු කලුරිය කලපසු, බුදුන් වහන්සේ එතුමා සෝතාපන්න යයි වදාළහ.ඒ කරුණ පිලිබඳ ශාක්‍යයන් අතර විවාදයක් විය. එයට හේතුව, සරකානි ශාක්‍ය, බොහෝ කලක් මත්පැන් ගත් නිසාය (පන්සිල් නොරැකි නිසා). ඒ පිළිබඳව බුදුන් වහන්සේ දක්වා ඇත්තේ සරකානි ශාක්‍ය දිගුකලක් ත්‍රිවිධ රත්නය කෙරෙහි අචල ප්‍රසාදය ඇතිව වාසය කළබවත්, ඔහු මැරෙන අවස්ථාවේ ත්‍රිවිධ ශික්ෂාව සම්පුර්ණ කරගගෙන සෝතාපන්නව සිටිබවය. **සටහන**: අටුවාවට අනුව ඔහු මරණ අවස්ථාවේදී මත්පැන් පානය අතහැර, ශිල, සමාධි හා ප්‍රඥා යන ත්‍රිවිධ ශික්ෂාව සම්පුර්ණ කරගෙන සිටියහ. **බලන්න**:ESN:note:347, p.2428. **මූලාශ්‍ර:**සෝතාපත්තිසංයුත්ත: සරකානි වග්ග:සරකානි සූත්‍ර 2, පි. 214.

**▲ සාරග්ග උපාසක-**Saragga Upaska: **මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ සුර අම්බට්ඨ** **සිටුවරයා**- Sūra Ambaṭṭha Situ: බුදුන් වහන්සේ ගැන අවෙච්චා ප්‍රසාදය ඇති උපාසකයන් අතරින් මෙතුමා අග්‍රය. එක්සමයක, මාරයා බුදුන් වහන්සේගේ රූපය මවාගෙන මොහු අසලට පැමිණ අධර්මය පවසන අවස්ථාවේදී, එය දහම නොවන බව අවබෝධකර මාරයා හඳුනාගෙන ඇත. **බලන්න**: EAN: note: 136p. 587. **මූලාශ්‍ර:** අංගු.නි: (1) 1 නිපාත: එතදග්ග පාළිය, පි. 84**,** EAN:1: Foremost, p. 44.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**හ**

**හත**

▲**හත්ථක ආලවී රාජ කුමාර**- Prince Hatthaka of Āḷavī: සතර සංග්‍රහ වස්තුවලින් පිරිස ඇදගන්නා හා පවත්වා ගන්නා උපාසකයන් අතරෙන් හත්තක ආලවී රාජකුමාර අග්‍රය. මෙතුමා ආලවිරට රජුගේ පුතාය. බුදුන්වෙතින් දහම් අසා අනාගාමි බවට පත්වුහ, ගිහියන් අතර ආදර්ශමත් උපාසක ලෙසින්ද ප්‍රසිද්ධය. බුදුන් වහන්සේ වෙතින් පැසසුම් ලැබූ මෙතුමා මෙලොව හැර ගොස් දෙව් උපතක් ලබා බුදුන් නැමදීමට දෙව්ලොව සිට පැමිණිඇත. **බලන්න:** EAN note 132, p.587. **මූලාශ්‍රය:** අංගු.නි: (1) 1 නිපාත: එතදග්ග පාළිය, පි. 84**,** EAN:1 Foremost, p. 44.

**▼මේ සූත්‍රයේදී** බුදුන් වහන්සේ මොහු සතු අසිරිමත් ගුණ 7 ක් දක්වා ඇත: ශ්‍රද්ධාව, ශීලසම්පන්නවීම, හිරි හා ඔතප් ඇතිබව, බහුශ්‍රැතවීම, ත්‍යාගශිලිබව, ප්‍රඥාව. **මූලාශ්‍රය:** අංගු.නි: (5): 8 නිපාත: ගහපතිවග්ග: 8.1.3.3 හත්ථක අලාවක සූත්‍රය, පි.136.

**▼ මේ සූත්‍රයේදී** මෙතුමා සතර සංග්‍රහ වස්තුවෙන්, මහා පිරිසක්හට සංග්‍රහ කරන බව පෙන්වා ඇත. බුදුන් වහන්සේ ඔහුට අසිරිමත් ගුණ 8ක් ඇතිබව වදාළහ. ඉහත දක්වා ඇති කරුණු 7 හා අල්ප ආශාඇතිබව-අපිස්ගුණය 8 වැන්නය. **මූලාශ්‍රය:** අංගු.නි: (5): 8 නිපාත: ගහපතිවග්ග: 8.1.3.4 හත්ථ අලාවක සූත්‍රය, පි.138.

**▼ ආරිය උතුමෝ** සුව නින්ද ලබන බව විස්තර කරන මේ සූත්‍රය දේශනා කර ඇත්තේ මෙතුමාටය. **මූලාශ්‍ර**: අංගු.නි: (1): 3 නිපාත: දේවදුතවග්ග: 3.1.4.5 සූත්‍රය, පි. 290, EAN:3: Divine Messengers: 35.5 Hatthaka, p.91.

**▼ මෙතුමා** කරුණු 6ක් සහිතව, නිවන සාක්ෂාත් කොට ඇතිබව බුදුන් වහන්සේ වදාළහ: 1-3) තිසරණය පිලිබඳ අවෙච්චාසහගත ප්‍රසාදය තිබීම, 4) ආරියශිලය තිබීම 5) ආරිය ඥානය තිබීම 6) ආරිය සේඛ ඵල විමුක්තිය. **සටහන්**: එම ගුණ ඇති අනිකුත් උපාසකයන් ගැන විස්තර මෙහි දක්වා ඇත. **මූලාශ්‍රය:** අංගු.නි: (4): 6 නිපාත: සාමඤඤ වග්ග: 6.2.17 – සිට 36 දක්වා සූත්‍ර, පි.290.

**▲ හත්ථාරෝහ ගාමිණි** -Hatthāroha the Elephant Warrior: හස්තිහමුදාවේ නායකයෙක්වූ මොහු, බුදුන් වදාළ දහම අසා පැහැදී බුදුන් සරණ ගිය බව මෙහි දක්වා ඇත. **මූලාශ්‍රය:** සංයු.නි: (4) සළායතනවග්ග:ගාමිණිසංයුත්ත:8.1.4 හත්ථාරෝහගාමිණි සූත්‍රය, පි.590.

**හල**

**▲හාලිද්දකානි ගෘහපති-**Hāliddakāni the householder: අවන්ති දනව්වේ ගිහි උපාසකයෙක් වූ මොහු, මහාකච්චායන තෙරුන්ගෙන් ධාතු නානාත්වය ගැන විමසීම පිළිබඳව මේ සූත්‍රයේ පෙන්වා ඇත. **මූලාශ්‍රය**: සංයු.නි: (4): සළායතනසංයුත්ත: ගහපතිවග්ග: 1.13.7 හාලිද්දකානි සූත්‍රය, පි.262.

▼ **බුදුන් වහන්සේ,** වදාළ මාගන්දිය සූත්‍රය පිලිබඳව පැහැදිලි කරගැනීම පිණිස මේ ගහපති, මහාකච්චායන තෙරුන් හමුවීම මෙහි විස්තර කර ඇත. **බලන්න**: මහාකච්චායන තෙර. **මූලාශ්‍රය:** සංයු.නි: (3): නකුලපිතුවග්ග: 1.1.1.3 හලිද්දාකාණි සූත්‍රය,පි.42.

****

**උපග්‍රන්ථය: 4: බුදුන්වහන්සේ වැඩසිටි සමයේ බුදුසසුන අත්හල සංඝයා -** The Sangha who disrobedduring the dispensation of The Buddha **(ත්‍රිපිටකයට අනුව)**

**අ**

**▲අරිට්ඨ භික්ෂුව-** Bhikkhu Ariṭṭha: ධර්මයට පටහැනි දිට්ඨියක් ඇතිවසිටි මොහු, බුදුන් වහන්සේ වදාළ අවවාද අනුසාසනා පිළිනොගත්හ. පසුව සසුන අත්හළේය. මොහු ලාමක දිට්ඨිය අත් නොහළ හෙයින් ඔහුට උකෙක්ඛපනීයකම්මය (විනයකම්ම) පනවනලදී. **බලන්න**: වින.පි:චූලවග්ගපාලිය1: 7 පවිටුදිට්ඨි නො දුරුලීමේ උකෙක්ඛපනීයකම්ය, පි.146. **මූලාශ්‍ර:**ම.නි: (1): 1.3.2අලගද්දුපම සූත්‍රය, **පි.**344, EMN:22 The Simile of the Snake,p.214.

**▲අස්සජි භික්ෂුව (කිටාගිරිය) –** Bhikkhu Assaji (Kitagiri): බුදුන් වහන්සේ කසීරට කිටාගිරියේ වැඩවසන සමයේ සංඝයාට රාත්‍රී භෝජනය හැරදමා නිරෝග සුවයෙන් වාසය කරනලෙසින් අවවාද අනුසාසනා වදාළහ. කිටාගිරි ආවසයේ වාසය කළ මේ භික්ෂුව හා පුන්බ්බසුක භික්ෂුව එම අවවාදය පිළිගැනීමට අකමැතිවූ බව මෙහි පෙන්වා ඇත. පසුව ඔවුන් දෙනම උප පැවිදිවුහ. **මූලාශ්‍රය:** ම.නි:(2) 2.2.10 කිටාගිරි සූත්‍රය, පි. 252.

**ථ**

▲ **ථුල්ල නන්දා මෙහෙණ**-Meheni Thulla Nanda: බුදුන් වහන්සේගේ පරිනිබ්බානයෙන් පසුව, ආනන්ද තෙරුන්, දක්කිනගිරියේ 30 ක් පම නවක මහණුන් හා චාරිකාවේ යෙදීසිටියහ. සිල්පද රැකීමට අපහසුවූ නවක මහණුන් ගිහිබවට පත්වුහ. චාරිකාව අවසන් කර වේළුවනාරාමයට පැමිණි තෙරුන්ට මහා කාශ්‍යප තෙරුන් අවවාද වදාළහ. ළදරු වෙක්මෙන්, බාලයන් සමග හැසිරීමේ අනතුරු බව මහා තෙරුන් පවසා ඇත. එබව ඇසු මේ මෙහෙණිය මහා තෙරුන්ට අපවාද කරඇත:

“..පෙර අන්‍යඅගමිකවූ මහා කස්සප තෙරුන්, වෙදෙහිමුණිවූ, ආනන්ද තෙරුන්ට කුමාර වාදයෙන් කථාකිරීම නුදුදුසුය”. එලෙස මහා තෙරුන්ට අපවාද කළ ඇයට සිව්රු දරා ගැනීමට නොහැකිව සසුනෙන් බැහැර වූ බව මෙහි දක්වා ඇත. **මූලාශ්‍රය:** සංයු.නි: (2) කස්සපසංයුත්ත: 4.1.11 චීවර සූත්‍රය, පි.352.

**▲ ථුල්ලතිස්සා මෙහෙණ-**Meheni Thulla Tissa: එක් සමයක, මහා කශ්‍යප තෙරුන් හා ආනන්ද තෙරුන් භික්ෂුණියන්ට අවවාද අනුසාසනා කිරීම පිණිස සැවැත්නුවර අසබඩ ආරාමයකට වැඩියහ. එහිදී මහා කාශ්‍යප තෙරුන් දහම් දේශනා කරනු දැක ඒ ගැන අකමැතිවූ මේ මෙහෙණිය මෙසේ පවසා ඇත:

“මහා කාශ්‍යප තෙරුන්, වෙදෙහි පුත්‍ර ආනන්ද තෙරුන් සිටින අවස්ථවේ ධර්-මය දේශනා කිරීම, හරියට ඉදිකටු විකුණන වෙළෙන්දා, ඉදිකටු හදන කෙනාට, ඉදිකටු විකිණිමට තැත් කිරීම වැනි දෙයකි”

එලෙස මහා තෙරුන්ට අපවාද කළ ඇයට සිව්රු දරා ගැනීමට නොහැකිව සසුනෙන් බැහැර වූ බව මෙහි දක්වා ඇත. **බලන්න**: ESN: Kassapa samyutta:Note 292, p.979. **මූලාශ්‍ර:** සංයු.නි: (2) කස්සපසංයුත්ත: 4.1.10 භික්ඛුණි උපස්සය සූත්‍රය, පි.348, ESN: Kassapasamyutta:10 The Bhikkhuni Quarters, p.819.

**ද**

**▲දේවදත්ත භික්ෂුව-** Bhikkhu Devadathta: බුදුන් වහන්සේගේ ඥාතියෙකි, ගිහිකල කපිලවස්තු නුවර, ශාක්‍යකුමාරයෙක්ව, ආනන්ද, අනුරුද්ධ ආදී ඥාතීන් සමග බුදු සසුනේ පැවිදිවිය. පසුකල ලාභසත්කාර ආදියෙන් මත්වීම නිසා බුද්ධත්වය ලබාගැනීම පිණිස අජාසත් කුමරු හා බොහෝ අකුසල ක්‍රියා සිදු කරනලදී. පසුව සංඝභේදය කොට, බුදුසසුන හැර දැමිය. දේවදත්ත භික්ෂුව විසින් කරන ලද අකුසල ක්‍රියා නිසා ඔහුගේ ආධ්‍යාත්මික ජිවිතයේ පරිහානිය පිළිබඳව, ම.නි: මහාසරෝපම සූත්‍රයේ පෙන්වා ඇත.

**▼දේවදත්ත භික්ෂුව,** සංඝභේදය කොට, බුදු සසුනෙන් නික්මීගිය පසු, ඔහුට විඳීමට සිදුවන අයහපත් විපාක පිළිබඳව බුදුන් වහන්සේ මේ සූත්‍රයේ දී පෙන්වා ඇත. **මූලාශ්‍ර:** අංගු.නි: ( 5):8 නිපාත: 8.1.1.7 දේවදත්ත විපත්ති සූත්‍රය, පි.42.EAN:8: 7.7. Devadatta’s falling, p. 413.

**▼දෙව්දත් භික්ෂුව**, ආත්මවිපත්ති 8 ඇතිව වාසය කර ඇත. **බලන්න**: ආත්මවිපත්ති.

▼**ලාභ සත්කාර** සම්මාන ආදියෙන් සිත යටපත්වීම නිසා දෙව්දත්, සංඝ භේදය කළබව. ඔහු ගේ කුසල මූල සහමුලින්ම සිඳී ගිය බව, සෝභනධර්-ම බිඳී ගිය බව, ඔහුගේම විනාශය ඇතිකරගත් බව මේ සූත්‍රයන්හි දක්වා ඇත. **සටහන**: දෙව්දත් තම විනාශය ලඟා කරගත්තේ කෙසෙල් ගස්, උණබට ගස් තමාගේම ඵලය නිසා විනාශ වන ලෙසිනි. **උපමාව:** කෙසල් හා උණබට ගස්. **මූලශ්‍ර**:සංයු.නි: (2) නිදානවග්ග:ලාභසත්කාරසංයුත්ත: 5.4.1 සංඝභේද සූත්‍රය, 5.4.2 කුසලමුල සූත්‍රය, 5.4.3 කුසලධම්මසමුච්චේද සූත්‍රය, 5.4.4. සුක්ඛධම්මසමුච්චේද සූත්‍රය,5.4.5 අත්තවධ සූත්‍රය.

▼**අජාසත් කුමාරයා**, දෙව්දත් භික්ෂුවට උදය, සවස රිය 500 බැගින් දානය පිරිනැමීම ගැන මේ සූත්‍රයේ දක්වා ඇත. **මූලාශ්‍ර**: සංයු.නි: (2) නිදානවග්ග:ලාභසත්කාරසංයුත්ත:5.4.6 පංචරථසත සූත්‍රය, පි.390.

**ප**

**▲ පුන්බ්බසුක භික්ෂුව-(කිටාගිරිය) -**Bhikkhu Punabasukha (Kitagiri)**බලන්න**: අස්සජි භික්ෂුව (කිටාගිරිය).

**ම**

**▲ මෝලියඵග්ගුන භික්ෂුව-**Bhikkhu Moliyaphagguna: බුදුන් වහසේගේ ශ්‍රාවකව සිට, උන්වහන්සේගේ අනුසාසනා පිළිගැනීමට අකමැතිව පැවිදිබව අත්හළහ. **සටහන:** අටුවාවට අනුව: මෝලිය ලෙසින් හඳුන්වා ඇත්තේ ගිහිකල, කෙස්වැටිය හිස මුදුනේ (topknot) ගැටගසා ගෙන තිබීම නිසාය.**බලන්න:** ESN: note: 21, p.938.

**▼මොහු පිලිබඳ විස්තර සඳහන් සූත්‍ර**: \* සංයු.නි: අභිසමයසංයුත්ත :ආහාරවග්ග: 1.2.3 මෝලියඵග්ගුන සූත්‍රය. \*\* ම.නි: කකචුපම සූත්‍රය: භික්ඛුණි සංඝයා හා කිට්ටු සම්බධයක් පවත්වා ගෙන ඇතිනිසා බුදුන් වහන්සේ මොහුට අවවාද කිරීම ගැන මෙහිදී පෙන්වා ඇත. \*\* සංයු.නි: අභිසමයසංයුත්ත:කළාරවග්ග: 1.4.2 කළාර සූත්‍රයේදී මොහු සසුන අතහැර ගිහිබවට පත්වූ බව සඳහන් කර ඇත.

**ස**

**▲ සුනක්ඛත්ත ලිච්චවී -** Sunakkhatta the Licchavi: ගිහිකල විසාලාවේ ලිච්චවී කුමාරයෙක්වූ මොහු , බුදුන් වහන්සේගේ පැවිදි උපස්ථායකයෙක් වුහ. පසුකල, බුදුන් වහන්සේ ඉද්දී ප්‍රාතිහාර්ය නොදක්වන්නේ යයි අසතුටුව ගිහි බවට පත්විය**.** **සටහන:** දීඝ.නි: මහලි සූත්‍රයේ හා පාඨික සූත්‍රයේ සුනක්ඛත්ත ලිච්චවී පිලිබඳ විස්තර සඳහන්වේ.

****